Datasets:

rasyosef

/

2AIRTC-Amharic-Adhoc-Information-Retrieval-Test-Collection

like 0

35  ይሖዋ ሆይ፣ ባላጋራዎቼን በመቃወም ተሟገትልኝ፤የሚዋጉኝን ተዋጋቸው። 2  ትንሹንና ትልቁን ጋሻህን ያዝ፤ለእኔ ለመከላከልም ተነስ። 3  በሚያሳድዱኝ ላይ ጦርና መጥረቢያ አንሳ። “የማድንህ እኔ ነኝ” በለኝ። 4  ሕይወቴን የሚሹ ይፈሩ፤ ይዋረዱም። እኔን ለማጥፋት የሚያሴሩ ተዋርደው ያፈግፍጉ። 5  በነፋስ ፊት እንዳለ ገለባ ይሁኑ፤የይሖዋ መልአክም ያባርራቸው። 6  የይሖዋ መልአክ ሲያሳድዳቸውመንገዳቸው በጨለማ የተዋጠና የሚያዳልጥ ይሁን። 7  ያላንዳች ምክንያት እኔን ለማጥመድ በስውር መረብ ዘርግተዋልና፤ያላንዳች ምክንያት ጉድጓድ ቆፍረውልኛል። 8  ሳያስቡት ጥፋት ይምጣባቸው፤በስውር ያስቀመጡት መረብም እነሱኑ ይያዛቸው፤እዚያም ውስጥ ወድቀው ይጥፉ። 9  እኔ ግን በይሖዋ ሐሴት አደርጋለሁ፤በማዳን ሥራውም እጅግ ደስ ይለኛል። 10  አጥንቶቼ ሁሉ እንዲህ ይላሉ፦ “ይሖዋ ሆይ፣ እንደ አንተ ያለ ማን ነው? ምስኪኑን ብርቱ ከሆኑት፣ምስኪኑንና ድሃውን ከሚዘርፏቸው ሰዎች ትታደጋለህ።” 11  ክፉ ምሥክሮች ቀረቡ፤ምንም ስለማላውቀው ነገር ጠየቁኝ። 12  ለመልካም ነገር ክፉ መለሱልኝ፤ደግሞም ሐዘን ላይ ጣሉኝ። 13  እኔ ግን እነሱ በታመሙ ጊዜ ማቅ ለበስኩ፤ራሴን በጾም አጎሳቆልኩ፤ጸሎቴም መልስ ሳያገኝ በተመለሰ ጊዜ፣ 14  ለጓደኛዬ ወይም ለወንድሜ እንደማደርገው እየተንቆራጠጥኩ አለቀስኩ፤እናቱ ሞታበት እንደሚያለቅስ ሰው አንገቴን በሐዘን ደፋሁ። 15  እኔ ስደናቀፍ ግን እነሱ ደስ ብሏቸው ተሰበሰቡ፤አድብተው እኔን ለመምታት ተሰበሰቡ፤ዘነጣጠሉኝ፤ በነገር መጎንተላቸውንም አልተዉም። 16  ፈሪሃ አምላክ የሌላቸው ሰዎች በንቀት ያፌዙብኛል፤በእኔ ላይ ጥርሳቸውን ያፋጫሉ። 17  ይሖዋ ሆይ፣ ዝም ብለህ የምታየው እስከ መቼ ነው? ከሚሰነዝሩብኝ ጥቃት ታደገኝ፤ውድ ሕይወቴን ከደቦል አንበሶች አድናት። 18  ያን ጊዜ በታላቅ ጉባኤ መካከል አመሰግንሃለሁ፤በብዙ ሕዝብ መካከል አወድስሃለሁ። 19  ያላንዳች ምክንያት ጠላቶቼ የሆኑ እኔን አይተው እንዲፈነድቁ፣ያለምክንያት የሚጠሉኝ በተንኮል እንዲጠቃቀሱብኝ አትፍቀድ። 20  የሰላም ቃል ከአፋቸው አይወጣምና፤ከዚህ ይልቅ በምድሪቱ በሰላም በሚኖሩት ላይ ተንኮል ይሸርባሉ። 21  እኔን ለመወንጀል አፋቸውን ይከፍታሉ፤“እሰይ! እሰይ! ዓይናችን ይህን አየ” ይላሉ። 22  ይሖዋ ሆይ፣ ይህን ተመልክተሃል። ዝም አትበል። ይሖዋ ሆይ፣ ከእኔ አትራቅ። 23  ለእኔ ጥብቅና ለመቆም ንቃ፤ ተነሳም፤ይሖዋ አምላኬ ሆይ፣ ተሟገትልኝ። 24  ይሖዋ አምላኬ ሆይ፣ እንደ ጽድቅህ ፍረድልኝ፤በእኔ እንዲፈነድቁ አትፍቀድ። 25  በልባቸው “እሰይ! የተመኘነውን አገኘን” አይበሉ። ደግሞም “ዋጥነው” አይበሉ። 26  እኔ ላይ በደረሰው ጉዳት የሚፈነድቁ ሁሉይፈሩ፣ ይዋረዱም። በእኔ ላይ ራሳቸውን ከፍ ከፍ የሚያደርጉ ኀፍረትና ውርደት ይከናነቡ። 27  በእኔ ጽድቅ የሚደሰቱ ግን እልል ይበሉ፤ሁልጊዜም እንዲህ ይበሉ፦ “በአገልጋዩ ሰላም የሚደሰተው ይሖዋ ከፍ ከፍ ይበል።” 28  በዚህ ጊዜ ምላሴ ስለ ጽድቅህ ይናገራል፤ቀኑን ሙሉም ያወድስሃል።

36  ኃጢአት፣ ክፉውን ሰው በልቡ ውስጥ ሆኖ ያናግረዋል፤በዓይኖቹ ፊት አምላክን መፍራት የሚባል ነገር የለም። 2  ስህተቱ ምን እንደሆነ ተረድቶ የሠራውን ነገር እንዳይጠላው፣ለራሱ ባለው አመለካከት ራሱን እጅግ ይሸነግላልና። 3  ከአፉ የሚወጣው የክፋትና የሽንገላ ቃል ነው፤መልካም ነገር ለማድረግ ማስተዋል የለውም። 4  በአልጋው ላይ ሆኖ እንኳ ክፋትን ያውጠነጥናል። ጥሩ ባልሆነ መንገድ ላይ ይቆማል፤መጥፎ የሆነውን ነገር ገሸሽ አያደርግም። 5  ይሖዋ ሆይ፣ ታማኝ ፍቅርህ እስከ ሰማያት፣ታማኝነትህ እስከ ደመናት ይደርሳል። 6  ጽድቅህ ግርማ እንደተላበሱ ተራሮች ነው፤ፍርዶችህ እንደ ጥልቅ ባሕር ናቸው። ይሖዋ ሆይ፣ አንተ ሰውንና እንስሳን ትጠብቃለህ። 7  አምላክ ሆይ፣ ታማኝ ፍቅርህ ምንኛ ክቡር ነው! የሰው ልጆችበክንፎችህ ጥላ ሥር ይሸሸጋሉ። 8  በቤትህ ውስጥ ተትረፍርፎ የሚገኘውን ነገር እስኪረኩ ድረስ ይጠጣሉ፤መልካም ነገሮች ከሚፈስሱበት ወንዝህ ታጠጣቸዋለህ። 9  የሕይወት ምንጭ ከአንተ ዘንድ ነው፤በብርሃንህ፣ ብርሃን ማየት እንችላለን። 10  ለሚያውቁህ ታማኝ ፍቅርህን፣ቀና ልብ ላላቸው ደግሞ ጽድቅህን ዘወትር አሳያቸው። 11  የትዕቢተኛ እግር እንዲረግጠኝ፣ወይም የክፉዎች እጅ እንዲያፈናቅለኝ አትፍቀድ። 12  ክፉ አድራጊዎች የት እንደወደቁ ተመልከት፤ተመተው ወድቀዋል፤ መነሳትም አይችሉም።

37  በክፉዎች አትበሳጭ፤ወይም በክፉ አድራጊዎች አትቅና። 2  እንደ ሣር በፍጥነት ይደርቃሉ፤እንደለመለመ ተክልም ይጠወልጋሉ። 3  በይሖዋ ታመን፤ መልካም የሆነውንም አድርግ፤በምድር ላይ ኑር፤ ለሰዎችም ታማኝ ሁን። 4  በይሖዋ ሐሴት አድርግ፤እሱም የልብህን መሻት ይሰጥሃል። 5  መንገድህን ለይሖዋ አደራ ስጥ፤በእሱ ታመን፤ እሱም ለአንተ ሲል እርምጃ ይወስዳል። 6  ጽድቅህን እንደ ንጋት ብርሃን፣የአንተንም ፍትሕ እንደ ቀትር ፀሐይ ያበራዋል። 7  በይሖዋ ፊት ዝም በል፤እሱንም በተስፋ ተጠባበቅ። የጠነሰሰውን ሴራበተሳካ ሁኔታ እየፈጸመ ባለ ሰው አትበሳጭ። 8  ከቁጣ ተቆጠብ፤ ንዴትንም ተው፤ተበሳጭተህ ክፉ ነገር አትሥራ። 9  ክፉ አድራጊዎች ይጠፋሉና፤ይሖዋን ተስፋ የሚያደርጉ ግን ምድርን ይወርሳሉ። 10  ለጥቂት ጊዜ ነው እንጂ ክፉዎች አይኖሩም፤በቀድሞ ቦታቸው ትፈልጋቸዋለህ፤እነሱ ግን በዚያ አይገኙም። 11  የዋሆች ግን ምድርን ይወርሳሉ፤በብዙ ሰላምም እጅግ ደስ ይላቸዋል። 12  ክፉ ሰው በጻድቁ ላይ ያሴራል፤በእሱ ላይ ጥርሱን ያፋጫል። 13  ይሖዋ ግን ይስቅበታል፤የሚጠፋበት ቀን እንደሚደርስ ያውቃልና። 14  ክፉዎች የተጨቆነውንና ድሃውን ለመጣል፣እንዲሁም ቀና የሆነውን መንገድ የሚከተሉትን ለማረድሰይፋቸውን ይመዛሉ፤ ደጋናቸውንም ይወጥራሉ። 15  ሆኖም ሰይፋቸው የገዛ ልባቸውን ይወጋል፤ደጋኖቻቸው ይሰበራሉ። 16  ብዙ ክፉ ሰዎች ካላቸው የተትረፈረፈ ሀብት ይልቅጻድቅ ሰው ያለው ጥቂት ነገር ይሻላል። 17  የክፉዎች ክንድ ይሰበራልና፤ይሖዋ ግን ጻድቃንን ይደግፋል። 18  ይሖዋ ነቀፋ የሌለባቸውን ሰዎች የሕይወት ጎዳና ያውቃል፤ርስታቸውም ለዘላለም ይኖራል። 19  በአደጋ ወቅት ለኀፍረት አይዳረጉም፤በረሃብ ዘመን የተትረፈረፈ ምግብ ይኖራቸዋል። 20  ክፉዎች ግን ይጠፋሉ፤የይሖዋ ጠላቶች እንደ መስክ ውበት ይከስማሉ፤እንደ ጭስ ይበናሉ። 21  ክፉ ሰው ይበደራል፤ መልሶም አይከፍልም፤ጻድቅ ሰው ግን ለጋስ ነው፤ ደግሞም ይሰጣል። 22  አምላክ የባረካቸው ምድርን ይወርሳሉ፤እሱ የረገማቸው ግን ይጠፋሉ። 23  ይሖዋ በሰው መንገድ ደስ ሲሰኝ፣አካሄዱን ይመራለታል። 24  ቢወድቅም እንኳ አይዘረርም፤ይሖዋ እጁን ይዞ ይደግፈዋልና። 25  በአንድ ወቅት ወጣት ነበርኩ፤ አሁን ግን አርጅቻለሁ፤ይሁንና ጻድቅ ሰው ሲጣል፣ልጆቹም ምግብ ሲለምኑ አላየሁም። 26  ሁልጊዜ ሳይሰስት ያበድራል፤ልጆቹም በረከት ያገኛሉ። 27  ከክፉ ራቅ፤ መልካሙንም አድርግ፤ለዘላለምም ትኖራለህ። 28  ይሖዋ ፍትሕን ይወዳልና፤ታማኝ አገልጋዮቹንም አይተዋቸውም። ע [አይን] ምንጊዜም ጥበቃ ያገኛሉ፤የክፉዎች ዘር ግን ይጠፋል። 29  ጻድቃን ምድርን ይወርሳሉ፤በእሷም ላይ ለዘላለም ይኖራሉ። 30  የጻድቅ አፍ ጥበብን ይናገራል፤ምላሱም ስለ ፍትሕ ያወራል። 31  የአምላኩ ሕግ በልቡ አለ፤በሚሄድበት ጊዜም እግሮቹ አይብረከረኩም። 32  ክፉ ሰው ጻድቁን ለመግደልበዓይነ ቁራኛ ይከታተለዋል። 33  ይሖዋ ግን በክፉው እጅ አይጥለውም፤ወይም ለፍርድ በሚቀርብበት ጊዜ ጥፋት አያገኝበትም። 34  ይሖዋን ተስፋ አድርግ፤ መንገዱንም ተከተል፤እሱም ከፍ ከፍ ያደርግሃል፤ ምድርንም ትወርሳለህ። ክፉዎች ሲጠፉ ታያለህ። 35  ጨካኝ የሆነውን ክፉ ሰው፣በበቀለበት መሬት ላይ እንደለመለመ ዛፍ ተንሰራፍቶ አየሁት። 36  ይሁንና ሕይወቱ በድንገት አለፈ፤ በቦታውም አልነበረም፤አጥብቄ ፈለግኩት፤ ላገኘው ግን አልቻልኩም። 37  ነቀፋ የሌለበትን ሰው ልብ በል፤ቀና የሆነውንም ሰው በትኩረት ተመልከት፤የዚህ ሰው የወደፊት ሕይወት ሰላማዊ ይሆናልና። 38  ኃጢአተኞች ሁሉ ግን ይጠፋሉ፤ክፉዎች ምንም ተስፋ አይኖራቸውም። 39  ጻድቃን መዳን የሚያገኙት ከይሖዋ ነው፤በጭንቅ ጊዜ መሸሸጊያቸው እሱ ነው። 40  ይሖዋ ይረዳቸዋል፤ ይታደጋቸዋልም። እሱን መጠጊያ ስላደረጉ፣ከክፉዎች ይታደጋቸዋል፤ ደግሞም ያድናቸዋል።

38  ይሖዋ ሆይ፣ በቁጣህ አትውቀሰኝ፤ተናደህም አታርመኝ። 2  ፍላጻዎችህ እስከ ውስጥ ድረስ ወግተውኛልና፤እጅህም ተጭኖኛል። 3  ከቁጣህ የተነሳ መላ ሰውነቴ ታመመ። ከኃጢአቴም የተነሳ አጥንቶቼ ሰላም የላቸውም። 4  የፈጸምኳቸው ስህተቶች በራሴ ላይ ያንዣብባሉና፤እንደ ከባድ ሸክም በጣም ከብደውኛል። 5  ከሞኝነቴ የተነሳቁስሌ ሸተተ፤ ደግሞም አመረቀዘ። 6  በጭንቀት ተዋጥኩ፤ አንገቴንም ደፋሁ፤ቀኑን ሙሉ በሐዘን ተውጬ እመላለሳለሁ። 7  ውስጤ ተቃጠለ፤መላ ሰውነቴ ታመመ። 8  ደነዘዝኩ፤ ፈጽሞም ደቀቅኩ፤በጭንቀት ከተዋጠው ልቤ የተነሳ እጅግ እቃትታለሁ። 9  ይሖዋ ሆይ፣ ምኞቴ ሁሉ በፊትህ ነው፤የማሰማው ሲቃም ከአንተ የተሰወረ አይደለም። 10  ልቤ በኃይል ይመታል፤ ጉልበቴ ከድቶኛል፤የዓይኔም ብርሃን ጠፍቷል። 11  ከቁስሌ የተነሳ ወዳጆቼና ጓደኞቼ ሸሹኝ፤በቅርብ የሚያውቁኝ ሰዎችም ከእኔ ራቁ። 12  ሕይወቴን የሚሹ ሰዎች ወጥመድ ዘረጉብኝ፤እኔን መጉዳት የሚፈልጉም ስለ ጥፋት ያወራሉ፤ቀኑን ሙሉ ተንኮል ሲሸርቡ ይውላሉ። 13  እኔ ግን እንደ ደንቆሮ አልሰማቸውም፤እንደ ዱዳም አፌን አልከፍትም። 14  መስማት እንደማይችል፣በአፉም የመከላከያ መልስ እንደማይሰጥ ሰው ሆንኩ። 15  ይሖዋ ሆይ፣ አንተን በተስፋ ተጠባብቄአለሁና፤ይሖዋ አምላኬ ሆይ፣ አንተም መልስ ሰጥተኸኛል። 16  “በእኔ ውድቀት አይፈንድቁ፤ወይም እግሬ ቢንሸራተት በእኔ ላይ አይኩራሩ” ብያለሁና። 17  ልወድቅ ምንም አልቀረኝም ነበርና፤ሥቃዬም ከእኔ አልተለየም። 18  በደሌን ተናዘዝኩ፤ኃጢአቴም አስጨንቆኝ ነበር። 19  ይሁንና ጠላቶቼ ብርቱዎችና ኃያላን ናቸው፤ያላንዳች ምክንያት የሚጠሉኝ ተበራከቱ። 20  ላደረግኩት መልካም ነገር ክፉ መለሱልኝ፤መልካም የሆነውን ነገር በመከተሌ ይቃወሙኝ ነበር። 21  ይሖዋ ሆይ፣ አትተወኝ። አምላክ ሆይ፣ ከእኔ አትራቅ። 22  አዳኜ ይሖዋ ሆይ፣እኔን ለመርዳት ፍጠን።

39  እኔ “በምላሴ ኃጢአት እንዳልፈጽምአካሄዴን እጠብቃለሁ። ክፉ ሰው ከእኔ ጋር እስካለ ድረስአፌን ለመጠበቅ ልጓም አስገባለሁ” አልኩ። 2  ዱዳ ሆንኩ፤ ደግሞም ዝም አልኩ፤መልካም ነገር ከመናገር እንኳ ታቀብኩ፤ይሁንና ሥቃዬ ከባድ ነበር። 3  ልቤ በውስጤ ነደደ። ሳወጣ ሳወርድ እንደ እሳት ነደድኩ። በዚህ ጊዜ በአንደበቴ እንዲህ አልኩ፦ 4  “ይሖዋ ሆይ፣ መጨረሻዬ ምን እንደሚሆን፣የዕድሜዬም ርዝማኔ ምን ያህል እንደሆነ እንዳውቅ እርዳኝ፤ይህም ሕይወቴ ምን ያህል አጭር እንደሆነ አውቅ ዘንድ ነው። 5  በእርግጥም ቀኖቼን ጥቂት አደረግካቸው፤የሕይወት ዘመኔም በፊትህ ከምንም አይቆጠርም። አዎ፣ ሰው ሁሉ ምንም ነገር የማይነካው ቢመስልም እንኳ እንደ እስትንፋስ ነው። (ሴላ) 6  በእርግጥም ሰው ሁሉ የሚመላለሰው እንደ ጥላ ነው። ላይ ታች የሚለው በከንቱ ነው። ማን እንደሚጠቀምበት ሳያውቅ ንብረት ያከማቻል። 7  ይሖዋ ሆይ፣ ታዲያ ተስፋዬ ምንድን ነው? ተስፋዬ አንተ ብቻ ነህ። 8  ከፈጸምኩት በደል ሁሉ አድነኝ። ሞኝ ሰው እንዲሳለቅብኝ አትፍቀድ። 9  ዱዳ ሆንኩ፤ይህን ያደረግከው አንተ ስለሆንክአፌን መክፈት አልቻልኩም። 10  በእኔ ላይ ያመጣኸውን መቅሰፍት ከእኔ አርቅ። እጅህ ስለመታኝ ዛልኩ። 11  ሰውን በሠራው ስህተት የተነሳ በመቅጣት ታርመዋለህ፤እንደ ውድ ሀብት የሚመለከታቸውን ነገሮች እንደ ብል ትበላበታለህ። በእርግጥም ሰው ሁሉ እንደ እስትንፋስ ነው። (ሴላ) 12  ይሖዋ ሆይ፣ ጸሎቴን ስማ፤ለእርዳታ የማሰማውን ጩኸት አዳምጥ። እንባዬን ችላ አትበል። እኔ በአንተ ዘንድ የባዕድ አገር ሰው ነኝና፤እንደ አባቶቼ አልፌ የምሄድ ተጓዥ ነኝ። 13  ከመሞቴና ከሕልውና ውጭ ከመሆኔ በፊት፣ፊቴ እንዲፈካ በክፉ ዓይን አትየኝ።”

4  ጻድቅ አምላኬ ሆይ፣ ስጣራ መልስልኝ። በምጨነቅበት ጊዜ ማምለጫ መንገድ አዘጋጅልኝ። ቸርነት አሳየኝ፤ ጸሎቴንም ስማ። 2  እናንተ የሰው ልጆች፣ ክብሬን ወደ ውርደት የምትለውጡት እስከ መቼ ነው? ከንቱ ነገሮችን የምትወዱት እስከ መቼ ነው? ሐሰትንስ የምትሹት እስከ መቼ ነው? (ሴላ) 3  ይሖዋ ለእሱ ታማኝ የሆነውን ሰው ልዩ በሆነ መንገድ እንደሚይዘው እወቁ፤ይሖዋ በጠራሁት ጊዜ ይሰማኛል። 4  ተቆጡ፤ ሆኖም ኃጢአት አትሥሩ። የምትናገሩትን በመኝታችሁ ላይ ሳላችሁ በልባችሁ ተናገሩ፤ ጸጥም በሉ። (ሴላ) 5  የጽድቅ መሥዋዕቶች አቅርቡ፤በይሖዋም ታመኑ። 6  “መልካም ነገር ማን ያሳየናል?” የሚሉ ብዙዎች አሉ። ይሖዋ ሆይ፣ የፊትህን ብርሃን በላያችን አብራ። 7  የተትረፈረፈ እህል ከሰበሰቡና አዲስ የወይን ጠጅ በብዛት ካመረቱ ሰዎች ይበልጥልቤ በሐሴት እንዲሞላ አደረግክ። 8  በሰላም እተኛለሁ፤ አንቀላፋለሁም፤ይሖዋ ሆይ፣ ተረጋግቼ እንድኖር የምታደርገኝ አንተ ብቻ ነህና።

40  ተስፋዬን ሙሉ በሙሉ በይሖዋ ላይ ጣልኩ፤እሱም ጆሮውን ወደ እኔ አዘነበለ፤ ለእርዳታ ያሰማሁትንም ጩኸት ሰማ። 2  የሚያስገመግም ድምፅ ካለበት ጉድጓድ፣ከሚያዘቅጥ ማጥም አወጣኝ። እግሮቼንም በዓለት ላይ አቆመ፤አረማመዴንም አጸና። 3  ከዚያም በአፌ ላይ አዲስ መዝሙር፣ለአምላካችን የሚቀርብ ውዳሴ አኖረ። ብዙዎች በፍርሃት ተውጠው ይመለከታሉ፤በይሖዋም ይታመናሉ። 4  በይሖዋ የሚታመን፣ እንቢተኛ ወደሆኑት ወይምሐሰት ወደሆኑት ፊቱን ያላዞረ ሰው ደስተኛ ነው። 5  ይሖዋ አምላኬ ሆይ፣ያደረግካቸው ድንቅ ሥራዎች፣ለእኛ ያሰብካቸው ነገሮችም ብዙ ናቸው። ከአንተ ጋር ሊወዳደር የሚችል ማንም የለም፤ስለ እነዚህ ነገሮች ላውራ፣ ልናገር ብል፣ዘርዝሬ ልጨርሳቸው አልችልም! 6  መሥዋዕትንና መባን አልፈለግክም፤ከዚህ ይልቅ እንድሰማ ጆሮዎቼን ከፈትክልኝ። የሚቃጠል መባና የኃጢአት መባ እንዲቀርብልህ አልጠየቅክም። 7  በዚህ ጊዜ እንዲህ አልኩ፦ “እነሆ፣ መጥቻለሁ። ስለ እኔ በመጽሐፍ ጥቅልል ተጽፏል። 8  አምላኬ ሆይ፣ ፈቃድህን ማድረግ ያስደስተኛል፤ሕግህም በልቤ ውስጥ ነው። 9  በታላቅ ጉባኤ መካከል የጽድቅን ምሥራች አውጃለሁ። ይሖዋ ሆይ፣ አንተ ራስህ በሚገባ እንደምታውቀው፣እነሆ፣ ከንፈሮቼን አልከለክልም። 10  ጽድቅህን በልቤ ውስጥ አልሸሽግም። ታማኝነትህንና ማዳንህን አውጃለሁ። በታላቅ ጉባኤ መካከል ታማኝ ፍቅርህንና እውነትህን አልደብቅም።” 11  ይሖዋ ሆይ፣ ምሕረትህን አትንፈገኝ። ታማኝ ፍቅርህና እውነትህ ምንጊዜም ይጠብቁኝ። 12  ለመቁጠር እንኳ የሚያታክት መከራ ከቦኛል። የፈጸምኳቸው በርካታ ስህተቶች ስለዋጡኝ መንገዴን ማየት ተስኖኛል፤በራሴ ላይ ካሉት ፀጉሮች እጅግ ይበዛሉ፤ደግሞም ተስፋ ቆረጥኩ። 13  ይሖዋ ሆይ፣ እኔን ለማዳን እባክህ ፈቃደኛ ሁን። ይሖዋ ሆይ፣ እኔን ለመርዳት ፍጠን። 14  ሕይወቴን ለማጥፋት የሚሹ ሁሉ፣ኀፍረትና ውርደት ይከናነቡ። በእኔ ላይ በደረሰው ጉዳት ደስ የሚሰኙአፍረው ወደ ኋላ ይመለሱ። 15  “እሰይ! እሰይ!” የሚሉኝ በሚደርስባቸው ኀፍረት የተነሳ ክው ይበሉ። 16  አንተን የሚፈልጉ ግንበአንተ ይደሰቱ፤ ሐሴትም ያድርጉ። የማዳን ሥራህን የሚወዱ፣ ምንጊዜም “ይሖዋ ታላቅ ይሁን” ይበሉ። 17  እኔ ግን ምስኪንና ድሃ ነኝ፤ይሖዋ ትኩረት ይስጠኝ። አንተ ረዳቴና ታዳጊዬ ነህ፤አምላኬ ሆይ፣ አትዘግይ።

41  ለተቸገረ ሰው የሚያስብ ደስተኛ ነው፤በመከራ ቀን ይሖዋ ይታደገዋል። 2  ይሖዋ ይጠብቀዋል፤ በሕይወትም ያኖረዋል። በምድር ላይ ደስተኛ ይባላል፤ለጠላቶቹ ምኞት አሳልፈህ አትሰጠውም። 3  ታሞ በአልጋ ላይ ተኝቶ ሳለ ይሖዋ ይደግፈዋል፤በታመመበት ወቅት መኝታውን ሙሉ በሙሉ ትቀይርለታለህ። 4  እኔም “ይሖዋ ሆይ፣ ሞገስ አሳየኝ። በአንተ ላይ ኃጢአት ሠርቻለሁና ፈውሰኝ” አልኩ። 5  ጠላቶቼ ግን “የሚሞተውና ስሙ ከናካቴው የሚረሳው መቼ ነው?” እያሉ ስለ እኔ ክፉ ወሬ ያወራሉ። 6  ከእነሱ አንዱ እኔን ለማየት ቢመጣ ልቡ ውሸት ይናገራል። እኔን የሚጎዳ ወሬ ይቃርማል፤ከዚያም ወደ ውጭ ወጥቶ በየቦታው ያወራዋል። 7  የሚጠሉኝ ሁሉ እርስ በርስ ይንሾካሾካሉ፤በእኔ ላይ ክፉ ነገር ይሸርባሉ፤ 8  “ክፉ ነገር ደርሶበታል፤ከእንግዲህ ከወደቀበት አይነሳም” ይላሉ። 9  ሌላው ቀርቶ ከእኔ ጋር ሰላም የነበረው፣ እምነት የጣልኩበትናከማዕዴ ይበላ የነበረ ሰው ተረከዙን በእኔ ላይ አነሳ። 10  ይሖዋ ሆይ፣ አንተ ግን ብድራታቸውን እከፍል ዘንድሞገስ አሳየኝ፤ ደግሞም አንሳኝ። 11  ጠላቴ በእኔ ላይ በድል አድራጊነት እልል ሳይል ሲቀር፣ አንተ በእኔ ደስ እንደተሰኘህ በዚህ አውቃለሁ። 12  እኔ በበኩሌ ንጹሕ አቋሜን በመጠበቄ ትደግፈኛለህ፤በፊትህም ለዘላለም ታኖረኛለህ። 13  የእስራኤል አምላክ ይሖዋከዘላለም እስከ ዘላለም ይወደስ። አሜን፣ አሜን።

42  ርኤም ጅረቶችን እንደምትናፍቅ፣አምላክ ሆይ፣ አንተን እናፍቃለሁ። 2  አምላክን፣ ሕያው አምላክን ተጠማሁ። ወደ አምላክ የምሄደውና በፊቱ የምቀርበው መቼ ይሆን? 3  እንባዬ ቀን ከሌት ምግብ ሆነኝ፤ሰዎች ቀኑን ሙሉ “አምላክህ የት አለ?” እያሉ ይሳለቁብኛል። 4  እነዚህን ነገሮች አስታውሳለሁ፤ ነፍሴንም አፈሳለሁ፤በአንድ ወቅት ከብዙ ሰዎች ጋር እጓዝ ነበር፤በእልልታና በምስጋና ድምፅ፣በዓል በሚያከብር ሕዝብ ድምፅ፣ከፊታቸው ሆኜ ወደ አምላክ ቤት በኩራት እሄድ ነበር። 5  ተስፋ የምቆርጠው ለምንድን ነው? ውስጤ የሚረበሸው ለምንድን ነው? አምላክን በትዕግሥት እጠባበቃለሁ፤እሱን እንደ ታላቅ አዳኜ አድርጌ ገና አወድሰዋለሁና። 6  አምላኬ ሆይ፣ ተስፋ ቆርጫለሁ። ከዮርዳኖስ ምድርና ከሄርሞን አናት፣ከሚዛር ተራራየማስብህ ለዚህ ነው። 7  በፏፏቴህ ድምፅ አማካኝነትጥልቁ ውኃ፣ ጥልቁን ውኃ ይጣራል። ማዕበልህና ሞገድህ ሁሉ ዋጠኝ። 8  ይሖዋ በቀን ታማኝ ፍቅሩን ያሳየኛል፤እኔ ደግሞ በሌሊት ስለ እሱ እዘምራለሁ፤ ሕይወት ለሰጠኝ አምላክ ጸሎት አቀርባለሁ። 9  ዓለቴ የሆነውን አምላክ እንዲህ እለዋለሁ፦ “ለምን ረሳኸኝ? ጠላት ከሚያደርስብኝ ግፍ የተነሳ በሐዘን ተውጬ ለምን እሄዳለሁ?” 10  ለእኔ ካላቸው ጥላቻ የተነሳ ሊገድሉኝ የሚሹ ጠላቶቼ ይሳለቁብኛል፤ቀኑን ሙሉ “አምላክህ የት አለ?” እያሉ ይሳለቁብኛል። 11  ተስፋ የምቆርጠው ለምንድን ነው? ውስጤ የሚረበሸው ለምንድን ነው? አምላክን በትዕግሥት እጠባበቃለሁ፤እሱን እንደ ታላቅ አዳኜና አምላኬ አድርጌ ገና አወድሰዋለሁና።

43  አምላክ ሆይ፣ ፍረድልኝ፤ከከዳተኛ ብሔር ጋር ያለብኝን ሙግት አንተ ተሟገትልኝ። አታላይና ዓመፀኛ ከሆነ ሰው ታደገኝ። 2  አንተ አምላኬና ምሽጌ ነህና። ለምን ተውከኝ? ጠላቴ ከሚያደርስብኝ ጭቆና የተነሳ ለምን አዝኜ ልመላለስ? 3  ብርሃንህንና እውነትህን ላክ። እነሱ ይምሩኝ፤ወደተቀደሰው ተራራህና ወደ ታላቁ የማደሪያ ድንኳንህ ይውሰዱኝ። 4  ከዚያም ወደ አምላክ መሠዊያ፣እጅግ ሐሴት ወደማደርግበት አምላክ እመጣለሁ። ደግሞም አምላክ ሆይ፣ አምላኬ፣ በበገና አወድስሃለሁ። 5  ተስፋ የምቆርጠው ለምንድን ነው? ውስጤ የሚረበሸው ለምንድን ነው? አምላክን በትዕግሥት እጠባበቃለሁ፤እሱን እንደ ታላቅ አዳኜና አምላኬ አድርጌ ገና አወድሰዋለሁና።

44  አምላክ ሆይ፣ በገዛ ጆሯችን ሰምተናል፤ከረጅም ጊዜ በፊት፣በእነሱ ዘመን ያከናወንካቸውን ተግባሮች፣አባቶቻችን ተርከውልናል። 2  በእጅህ ብሔራትን አባረርክ፤በዚያም አባቶቻችንን አሰፈርክ። ብሔራትን ድል አድርገህ አባረርካቸው። 3  ምድሪቱን የወረሱት በገዛ ሰይፋቸው አይደለም፤ድል ያጎናጸፋቸውም የገዛ ክንዳቸው አይደለም። ከዚህ ይልቅ በእነሱ ደስ ስለተሰኘህቀኝ እጅህ፣ ክንድህና የፊትህ ብርሃን ይህን አድርጓል። 4  አምላክ ሆይ፣ አንተ ንጉሤ ነህ፤ለያዕቆብ ፍጹም ድል እዘዝ። 5  በአንተ ኃይል ጠላቶቻችንን እንመክታለን፤በእኛ ላይ የተነሱትን በስምህ እንረግጣለን። 6  በቀስቴ አልታመንምና፤ሰይፌም ሊያድነኝ አይችልም። 7  ከጠላቶቻችን ያዳንከን፣የሚጠሉንን ሰዎች ያዋረድካቸው አንተ ነህ። 8  ቀኑን ሙሉ ለአምላክ ውዳሴ እናቀርባለን፤ስምህንም ለዘላለም እናመሰግናለን። (ሴላ) 9  አሁን ግን ትተኸናል፤ ደግሞም አዋርደኸናል፤ከሠራዊታችንም ጋር አብረህ አትወጣም። 10  ከጠላታችን ፊት እንድንሸሽ ታደርገናለህ፤የሚጠሉን ሰዎች የፈለጉትን ሁሉ ይወስዱብናል። 11  እንደ በግ እንዲበሉን ለጠላቶቻችን አሳልፈህ ሰጠኸን፤በብሔራት መካከል በተንከን። 12  ሕዝብህን በማይረባ ዋጋ ሸጥክ፤ከሽያጩ ያገኘኸው ትርፍ የለም። 13  በጎረቤቶቻችን ዘንድ መሳለቂያ አደረግከን፤በዙሪያችን ያሉት ሁሉ እንዲያላግጡብንና እንዲዘብቱብን አደረግክ። 14  በብሔራት መካከል መቀለጃ እንድንሆን፣ሕዝቦችም ራሳቸውን እንዲነቀንቁብን አደረግክ። 15  ቀኑን ሙሉ በኀፍረት ተውጫለሁ፤ውርደትም ተከናንቤአለሁ፤ 16  ይህም ከሚሳለቁና ከሚሳደቡ ሰዎች ድምፅ፣እንዲሁም ከሚበቀለን ጠላታችን የተነሳ ነው። 17  ይህ ሁሉ በእኛ ላይ ደርሷል፤ እኛ ግን አልረሳንህም፤ቃል ኪዳንህንም አላፈረስንም። 18  ልባችን አልሸፈተም፤እግራችንም ከመንገድህ አልወጣም። 19  ይሁንና ቀበሮዎች በሚኖሩበት ቦታ ሰባብረኸናል፤በድቅድቅ ጨለማም ሸፍነኸናል። 20  የአምላካችንን ስም ረስተን፣ወይም ወደ ባዕድ አምላክ ለመጸለይ እጃችንን ዘርግተን ከሆነ፣ 21  አምላክ ይህን አይደርስበትም? እሱ በልብ ውስጥ ያለውን ሚስጥር ያውቃል። 22  ስለ አንተ ቀኑን ሙሉ ሞትን እንጋፈጣለን፤እንደ እርድ በጎችም ተቆጠርን። 23  ይሖዋ ሆይ፣ ተነስ። ለምንስ ትተኛለህ? ንቃ! ለዘላለም አትጣለን። 24  ፊትህን ለምን ትሰውራለህ? የደረሰብንን ጉስቁልናና ጭቆና የምትረሳው ለምንድን ነው? 25  ወደ አፈር ተጥለናልና፤ሰውነታችን ከመሬት ጋር ተጣብቋል። 26  እኛን ለመርዳት ተነስ! ስለ ታማኝ ፍቅርህ ስትል ታደገን።

45  መልካም የሆነ ነገር ልቤን አነሳስቶታል። “መዝሙሬ ስለ አንድ ንጉሥ ነው” እላለሁ። አንደበቴ የተዋጣለት ገልባጭ እንደሚጠቀምበት ብዕር ይሁን። 2  አንተ ከሰው ልጆች ሁሉ ይልቅ ውብ ነህ። ከከንፈሮችህ ጸጋ የተላበሱ ቃላት ይፈስሳሉ። አምላክ ለዘላለም የባረከህ ለዚህ ነው። 3  ኃያል ሆይ፣ ሰይፍህን በጎንህ ታጠቅ፤ክብርህንና ግርማህንም ተጎናጸፍ። 4  በግርማህም ድል ለመቀዳጀት ገስግስ፤ፈረስህን እየጋለብክ ለእውነት፣ ለትሕትናና ለጽድቅ ተዋጋ፤ቀኝ እጅህም የሚያስፈሩ ተግባሮችን ያከናውናል። 5  ፍላጻዎችህ የሾሉ ናቸው፤ ሰዎችን በፊትህ ይረፈርፋሉ፤የንጉሡን ጠላቶች ልብ ይወጋሉ። 6  አምላክ ለዘላለም ዙፋንህ ነው፤የመንግሥትህ በትር የቅንነት በትረ መንግሥት ነው። 7  ጽድቅን ወደድክ፤ ክፋትን ጠላህ። ስለዚህ አምላክ ይኸውም አምላክህ ከባልንጀሮችህ ይበልጥ በደስታ ዘይት ቀባህ። 8  ልብሶችህ ሁሉ የከርቤ፣ የእሬትና የብርጉድ መዓዛ አላቸው፤በዝሆን ጥርስ ካጌጠው ታላቅ ቤተ መንግሥት የሚወጣው የባለ አውታር መሣሪያዎች ድምፅ ያስደስትሃል። 9  ከተከበሩት እመቤቶችህ መካከል የነገሥታት ልጆች ይገኛሉ። እቴጌይቱ በኦፊር ወርቅ አጊጣ በቀኝህ ቆማለች። 10  ልጄ ሆይ፣ አዳምጪ፣ ልብ በዪ፣ ጆሮሽንም አዘንብዪ፤ሕዝብሽንና የአባትሽን ቤት እርሺ። 11  ንጉሡም በውበትሽ ተማርኳል፤እሱ ጌታሽ ነውና፣እጅ ንሺው። 12  የጢሮስ ሴት ልጅ ስጦታ ይዛ ትመጣለች፤እጅግ ባለጸጋ የሆኑትም በአንቺ ዘንድ ሞገስ ለማግኘት ጥረት ያደርጋሉ። 13  የንጉሡ ሴት ልጅ እጅግ ተውባ በቤተ መንግሥቱ ውስጥ ተቀምጣለች፤ልብሷ በወርቅ ያጌጠ ነው። 14  ያጌጠ ልብሷን ለብሳ ወደ ንጉሡ ትወሰዳለች። ወዳጆቿ የሆኑ ደናግል አጃቢዎቿን ወደ ፊትህ ያቀርቧቸዋል። 15  በደስታና በሐሴት ይመሯቸዋል፤ወደ ንጉሡ ቤተ መንግሥት ይገባሉ። 16  በአባቶችህ ፋንታ ወንዶች ልጆችህ ይተካሉ። በምድር ሁሉ ላይ መኳንንት አድርገህ ትሾማቸዋለህ። 17  ለሚመጡት ትውልዶች ሁሉ ስምህን አሳውቃለሁ። በመሆኑም ሕዝቦች ለዘላለም ያወድሱሃል።

46  አምላክ መጠጊያችንና ብርታታችን፣በጭንቅ ጊዜ ፈጥኖ የሚደርስልን ረዳታችን ነው። 2  በመሆኑም በምድር ላይ ነውጥ ቢከሰት፣ተራሮች ተንደው ወደ ጥልቁ ባሕር ቢሰምጡ አንፈራም፤ 3  ውኃዎቹ ቢያስገመግሙና አረፋ ቢደፍቁ፣ተራሮችም ከውኃዎቹ ነውጥ የተነሳ ቢንቀጠቀጡ አንሸበርም። (ሴላ) 4  የአምላክን ከተማ ደስ የሚያሰኙ ጅረቶች ያሉት ወንዝ አለ፤ከተማዋም የልዑሉ አምላክ የተቀደሰ ታላቅ ማደሪያ ነች። 5  አምላክ በከተማዋ ውስጥ ነው፤ እሷም አትንኮታኮትም። ጎህ ሲቀድ አምላክ ይደርስላታል። 6  ብሔራት ሁከት ፈጠሩ፤ መንግሥታት ተገለበጡ፤እሱ ድምፁን ከፍ አድርጎ አሰማ፤ ምድርም ቀለጠች። 7  የሠራዊት ጌታ ይሖዋ ከእኛ ጋር ነው፤የያዕቆብ አምላክ አስተማማኝ መጠጊያችን ነው። (ሴላ) 8  ኑና የይሖዋን ሥራዎች እዩ፤በምድርም ላይ አስደናቂ ነገሮችን እንዴት እንዳከናወነ ተመልከቱ። 9  ጦርነትን ከመላው ምድር ላይ ያስወግዳል። ቀስትን ይሰባብራል፤ ጦርንም ያነክታል፤የጦር ሠረገሎችን በእሳት ያቃጥላል። 10  “አርፋችሁ ተቀመጡ፤ እኔ አምላክ እንደሆንኩም እወቁ። በብሔራት መካከል ከፍ ከፍ እላለሁ፤በምድርም ላይ ከፍ ከፍ እላለሁ።” 11  የሠራዊት ጌታ ይሖዋ ከእኛ ጋር ነው፤የያዕቆብ አምላክ አስተማማኝ መጠጊያችን ነው። (ሴላ)

47  እናንተ ሕዝቦች ሁሉ፣ እጆቻችሁን አጨብጭቡ። በድል አድራጊነት ለአምላክ እልል በሉ። 2  ልዑሉ ይሖዋ እጅግ የሚያስፈራ ነውና፤በመላው ምድር ላይ ታላቅ ንጉሥ ነው። 3  ሕዝቦችን ለእኛ ያስገዛል፤ብሔራትም ከእግራችን በታች እንዲሆኑ ያደርጋል። 4  የሚወደውን የያዕቆብን መመኪያርስታችን አድርጎ ይመርጥልናል። (ሴላ) 5  አምላክ በእልልታ አረገ፤ይሖዋ በቀንደ መለከት ድምፅ ወደ ላይ ወጣ። 6  ለአምላክ የውዳሴ መዝሙር ዘምሩ፤ የውዳሴ መዝሙር ዘምሩ። ለንጉሣችን የውዳሴ መዝሙር ዘምሩ፤ የውዳሴ መዝሙር ዘምሩ። 7  አምላክ የምድር ሁሉ ንጉሥ ነውና፤የውዳሴ መዝሙር ዘምሩ፤ ማስተዋልም ይኑራችሁ። 8  አምላክ በብሔራት ላይ ነግሦአል። በቅዱስ ዙፋኑ ላይ ተቀምጧል። 9  የሕዝቡ መሪዎች ከአብርሃም አምላክ ሕዝብ ጋርአንድ ላይ ተሰብስበዋል። የምድር ገዢዎች የአምላክ ናቸውና። እሱ እጅግ ከፍ ከፍ ብሏል።

48  ይሖዋ ታላቅ ነው፤በአምላካችን ከተማ፣ በቅዱስ ተራራው እጅግ ሊወደስ ይገባዋል። 2  በከፍታ ቦታ ላይ ተውባ የምትታየው፣ የምድር ሁሉ ደስታ፣በስተ ሰሜን ርቃ የምትገኘው የጽዮን ተራራ ነች፤ደግሞም የታላቁ ንጉሥ ከተማ ነች። 3  አምላክ በማይደፈሩ ማማዎቿ ውስጥአስተማማኝ መጠጊያ መሆኑን አስመሥክሯል። 4  እነሆ፣ ነገሥታት ተሰብስበዋልና፤አንድ ላይ ሆነው ገሰገሱ። 5  ከተማዋን ባዩአት ጊዜ ተገረሙ። ደንግጠውም ፈረጠጡ። 6  በዚያም በፍርሃት ተንቀጠቀጡ፤እንደምትወልድ ሴት ጭንቅ ያዛቸው። 7  የተርሴስን መርከቦች በምሥራቅ ነፋስ ሰባበርክ። 8  የሰማነውን ነገር፣ በሠራዊት ጌታ በይሖዋ ከተማይኸውም በአምላካችን ከተማ አሁን በገዛ ዓይናችን አይተናል። አምላክ ለዘላለም ያጸናታል። (ሴላ) 9  አምላክ ሆይ፣ በቤተ መቅደስህ ውስጥ ሆነንስለ ታማኝ ፍቅርህ እናሰላስላለን። 10  አምላክ ሆይ፣ እንደ ስምህ ሁሉ ውዳሴህምእስከ ምድር ዳርቻ ይደርሳል። ቀኝ እጅህ በጽድቅ ተሞልቷል። 11  ከፍርድህ የተነሳ የጽዮን ተራራ ደስ ይበላት፤የይሁዳ ከተሞችም ሐሴት ያድርጉ። 12  በጽዮን ዙሪያ ሂዱ፤ በዙሪያዋም ተጓዙ፤ማማዎቿን ቁጠሩ። 13  የመከላከያ ግንቦቿን ልብ ብላችሁ ተመልከቱ። ለመጪዎቹ ትውልዶች መናገር ትችሉ ዘንድ፣የማይደፈሩ ማማዎቿን በሚገባ አጢኑ። 14  ይህ አምላክ፣ ለዘላለም አምላካችን ነውና። እስከ ወዲያኛው ይመራናል።

49  እናንተ ሕዝቦች ሁሉ፣ ይህን ስሙ። በዓለም ላይ የምትኖሩ ሁሉ፣ ልብ በሉ፤ 2  ታናናሾችም ሆናችሁ ታላላቆች፣ባለጸጎችና ድሆች፣ ሁላችሁም ስሙ። 3  አፌ ጥበብን ይናገራል፤በልቤም የማሰላስለው ነገር ማስተዋልን ይገልጣል። 4  ጆሮዬን ወደ ምሳሌ አዘነብላለሁ፤እንቆቅልሼንም በበገና እፈታለሁ። 5  በአስቸጋሪ ወቅት፣እኔን ለመጣል የሚፈልጉ ሰዎች ክፋት በከበበኝ ጊዜ ለምን እፈራለሁ? 6  በሀብታቸው የሚመኩትን፣በታላቅ ብልጽግናቸው የሚኩራሩትንም ለምን እፈራለሁ? 7  አንዳቸውም ቢሆኑ ሌላውን ሰው መዋጀት፣ወይም ለእሱ ቤዛ የሚሆን ነገር ለአምላክ መክፈል ጨርሶ አይችሉም፤ 8  (ለሕይወታቸው የሚከፈለው የቤዛ ዋጋ እጅግ ውድ ስለሆነመቼም ቢሆን ከአቅማቸው በላይ ነው)፤ 9  ለዘላለም እንዲኖርና ወደ ጉድጓድ እንዳይወርድ ቤዛ ሊከፍሉ አይችሉም። 10  ጥበበኞች እንኳ ሲሞቱ ያያል፤ሞኞችና ማመዛዘን የሚጎድላቸው ሰዎች አብረው ይጠፋሉ፤ሀብታቸውንም ለሌሎች ትተውት ያልፋሉ። 11  ምኞታቸው ቤቶቻቸው ለዘላለም እንዲኖሩ፣ድንኳናቸውም ከትውልድ ወደ ትውልድ እንዲተላለፍ ነው። ርስታቸውን በራሳቸው ስም ሰይመዋል። 12  ይሁንና የሰው ልጅ የተከበረ ቢሆንም እንኳ በሕይወት አይዘልቅም፤ከሚጠፉ እንስሳት ምንም አይሻልም። 13  የሞኞች መንገድ ይህ ነው፤እነሱ በሚናገሩት ከንቱ ቃል ተደስተው የሚከተሏቸው ሰዎች መንገድም ይኸው ነው። (ሴላ) 14  ለእርድ እንደሚነዱ በጎች ወደ መቃብር እንዲወርዱ ተፈርዶባቸዋል። ሞት እረኛቸው ይሆናል፤በማለዳ ቅኖች ይገዟቸዋል። ደብዛቸው ይጠፋል፤በቤተ መንግሥት ፋንታ መቃብር መኖሪያቸው ይሆናል። 15  ሆኖም አምላክ ከመቃብር እጅ ይዋጀኛል፤እሱ ይይዘኛልና። (ሴላ) 16  ሰው ሀብታም ሲሆንናየቤቱ ክብር ሲጨምር አትፍራው፤ 17  በሚሞትበት ጊዜ ከእሱ ጋር አንዳች ነገር ሊወስድ አይችልምና፤ክብሩም አብሮት አይወርድም። 18  በሕይወት ዘመኑ ራሱን ሲያወድስ ይኖራልና። (ስትበለጽግ ሰዎች ያወድሱሃል።) 19  መጨረሻ ላይ ግን ከአባቶቹ ትውልድ ጋር ይቀላቀላል። ከዚያ በኋላ ፈጽሞ ብርሃን አያዩም። 20  የተከበረ ቢሆንም እንኳ ይህን የማይረዳ ሰውከሚጠፉ እንስሳት ምንም አይሻልም።

5  ይሖዋ ሆይ፣ ቃሌን አዳምጥ፤መቃተቴን ልብ በል። 2  ንጉሤና አምላኬ ሆይ፣ ወደ አንተ እጸልያለሁና፣ለእርዳታ የማሰማውን ጩኸት በትኩረት አዳምጥ። 3  ይሖዋ ሆይ፣ በማለዳ ድምፄን ትሰማለህ፤ያሳሰበኝን ነገር በማለዳ ለአንተ እናገራለሁ፤ በተስፋም እጠባበቃለሁ። 4  አንተ በክፋት የምትደሰት አምላክ አይደለህምና፤ክፉ ሰው ከአንተ ጋር አይቀመጥም። 5  እብሪተኛ ሰው በፊትህ አይቆምም። መጥፎ ምግባር ያላቸውን ሁሉ ትጠላለህ፤ 6  ውሸት የሚናገሩትን ታጠፋለህ። ይሖዋ ዓመፀኞችንና አታላዮችን ይጸየፋል። 7  እኔ ግን ታላቅ ከሆነው ታማኝ ፍቅርህ የተነሳ ወደ ቤትህ እገባለሁ፤አንተን በመፍራት ቅዱስ ወደሆነው ቤተ መቅደስህ እሰግዳለሁ። 8  ይሖዋ ሆይ፣ ጠላቶቼ በዙሪያዬ ስላሉ በጽድቅህ ምራኝ፤ከመንገድህ ላይ እንቅፋቶችን አስወግድልኝ። 9  የሚሉት ነገር ሁሉ ሊታመን አይችልም፤ውስጣቸው በተንኮል የተሞላ ነው።ጉሮሯቸው የተከፈተ መቃብር ነው፤በምላሳቸው ይሸነግላሉ። 10  አምላክ ግን ይፈርድባቸዋል፤የገዛ ራሳቸው ዕቅድ ለጥፋት ይዳርጋቸዋል። ከበደላቸው ብዛት የተነሳ ይባረሩ፤በአንተ ላይ ዓምፀዋልና። 11  አንተን መጠጊያ የሚያደርጉ ሁሉ ግን ሐሴት ያደርጋሉ፤ምንጊዜም በደስታ እልል ይላሉ። ሊጎዷቸው ከሚፈልጉ ሰዎች ትጠብቃቸዋለህ፤ስምህን የሚወዱም በአንተ ሐሴት ያደርጋሉ። 12  ይሖዋ ሆይ፣ አንተ ጻድቅ የሆነውን ሁሉ ትባርካለህና፤ሞገስህ እንደ ትልቅ ጋሻ ይሆንላቸዋል።

50  የአማልክት አምላክ የሆነው ይሖዋ ተናግሯል፤ከፀሐይ መውጫ አንስቶ እስከ መግቢያው ድረስምድርን ይጠራል። 2  በውበቷ ፍጹም ከሆነችው ከጽዮን፣ አምላክ ያበራል። 3  አምላካችን ይመጣል፤ ፈጽሞም ዝም ሊል አይችልም። በፊቱ የሚባላ እሳት አለ፤በዙሪያውም ሁሉ ኃይለኛ አውሎ ነፋስ ይነፍሳል። 4  በሕዝቡ ላይ ለመፍረድ፣በላይ ያሉትን ሰማያትና ምድርን ይጠራል፤ 5  “በመሥዋዕት አማካኝነት ከእኔ ጋር ቃል ኪዳን የሚያደርጉትን፣ታማኝ አገልጋዮቼን ወደ እኔ ሰብስቡ” ይላል። 6  ሰማያት ጽድቁን ያውጃሉ፤አምላክ ራሱ ፈራጅ ነውና። (ሴላ) 7  “ሕዝቤ ሆይ፣ ስማ፤ እኔም እናገራለሁ፤እስራኤል ሆይ፣ በአንተ ላይ እመሠክርብሃለሁ። እኔ አምላክ፣ አዎ አምላክህ ነኝ። 8  በመሥዋዕቶችህም ሆነዘወትር በፊቴ ባሉት የሚቃጠሉ መባዎችህ የተነሳ አልወቅስህም። 9  ከቤትህ ኮርማ፣ከጉረኖህም ፍየሎች መውሰድ አያስፈልገኝም። 10  በጫካ ውስጥ ያሉ የዱር እንስሳት ሁሉ፣በሺህ ተራሮች ላይ ያሉ አራዊትም እንኳ የእኔ ናቸውና። 11  በተራሮች ላይ የሚኖሩትን ወፎች ሁሉ አውቃለሁ፤በመስክ ያሉ ስፍር ቁጥር የሌላቸው እንስሳት የእኔ ናቸው። 12  ብራብ እንኳ ለአንተ አልነግርህም፤ፍሬያማ የሆነችው ምድርና በውስጧ ያለው ሁሉ የእኔ ነውና። 13  የኮርማዎችን ሥጋ እበላለሁ?የፍየሎችንስ ደም እጠጣለሁ? 14  ምስጋናን ለአምላክ መሥዋዕት አድርገህ አቅርብ፤ስእለትህንም ለልዑሉ አምላክ ስጥ፤ 15  በጭንቅ ቀን ጥራኝ። እኔ እታደግሃለሁ፤ አንተም ታወድሰኛለህ።” 16  ክፉውን ግን አምላክ እንዲህ ይለዋል፦ “ስለ ሥርዓቴ ለማውራት፣ወይም ደግሞ ስለ ቃል ኪዳኔ ለመናገር ምን መብት አለህ? 17  ተግሣጼን ትጠላለህና፤ለቃሌም ጀርባህን ትሰጣለህ። 18  ሌባ ስታይ ትደግፈዋለህ፤ከአመንዝሮችም ጋር ትወዳጃለህ። 19  አንደበትህን ክፉ ወሬ ለመንዛት ትጠቀምበታለህ፤ማታለያም ከምላስህ አይጠፋም። 20  ከሌሎች ጋር ተቀምጠህ ወንድምህን ታማለህ፤የገዛ እናትህን ልጅ ድክመት ታወራለህ። 21  እነዚህን ሁሉ ነገሮች ስታደርግ፣ ዝም አልኩ፤በመሆኑም እንደ አንተ የምሆን መስሎህ ነበር። አሁን ግን እወቅስሃለሁ፤ከአንተ ጋር ያለኝንም ሙግት አሳውቃለሁ። 22  እናንተ አምላክን የምትረሱ፣ እባካችሁ ይህን ልብ በሉ፤አለዚያ ብትንትናችሁን አወጣለሁ፤ የሚታደጋችሁም አይኖርም። 23  ምስጋናን መሥዋዕት አድርጎ የሚያቀርብልኝ ያከብረኛል፤ደግሞም ትክክለኛውን መንገድ በጥብቅ የሚከተልን ሰው፣የአምላክን ማዳን እንዲያይ አደርገዋለሁ።”

51  አምላክ ሆይ፣ እንደ ታማኝ ፍቅርህ መጠን ሞገስ አሳየኝ። እንደ ታላቅ ምሕረትህ መተላለፌን ደምስስ። 2  ከበደሌ ሙሉ በሙሉ እጠበኝ፤ከኃጢአቴም አንጻኝ። 3  መተላለፌን በሚገባ አውቃለሁና፤ኃጢአቴም ሁልጊዜ በፊቴ ነው። 4  አንተን፣ አዎ ከማንም በላይ አንተን በደልኩ፤በአንተ ዓይን ክፉ የሆነውን ነገር ፈጸምኩ። ስለዚህ አንተ በምትናገርበት ጊዜ ጻድቅ ነህ፤በምትፈርድበት ጊዜም ትክክል ነህ። 5  እነሆ፣ በደለኛ ሆኜ ተወለድኩ፤እናቴም በኃጢአት ፀነሰችኝ። 6  ከልብ የመነጨ እውነት ደስ ያሰኝሃል፤ልቤን እውነተኛ ጥበብ አስተምረው። 7  ንጹሕ እሆን ዘንድ በሂሶጵ ከኃጢአቴ አንጻኝ፤ከበረዶም የበለጠ እነጣ ዘንድ እጠበኝ። 8  ያደቀቅካቸው አጥንቶች ደስ እንዲላቸው፣የደስታንና የሐሴትን ድምፅ አሰማኝ። 9  ፊትህን ከኃጢአቴ መልስ፤የፈጸምኳቸውንም ስህተቶች ሁሉ አስወግድ። 10  አምላክ ሆይ፣ ንጹሕ ልብ ፍጠርልኝ፤በውስጤም ጽኑ የሆነ አዲስ መንፈስ አኑር። 11  ከፊትህ አትጣለኝ፤ቅዱስ መንፈስህንም ከእኔ አትውሰድ። 12  የአንተ ማዳን የሚያስገኘውን ደስታ መልስልኝ፤አንተን የመታዘዝ ፍላጎት በውስጤ እንዲቀሰቀስ አድርግ። 13  ኃጢአተኞች ወደ አንተ እንዲመለሱ፣ለሕግ ተላላፊዎች መንገድህን አስተምራለሁ። 14  አምላክ ሆይ፣ የመዳኔ አምላክ፣ አንደበቴ ጽድቅህን በደስታ ያስታውቅ ዘንድየደም ባለዕዳ ከመሆን አድነኝ። 15  ይሖዋ ሆይ፣ አፌ ምስጋናህን እንዲያውጅከንፈሮቼን ክፈት። 16  መሥዋዕት እንዲቀርብልህ አትፈልግምና፤ ቢሆንማ ኖሮ ባቀረብኩልህ ነበር፤ሙሉ በሙሉ የሚቃጠል መባ አያስደስትህም። 17  አምላክን የሚያስደስተው መሥዋዕት የተሰበረ መንፈስ ነው፤አምላክ ሆይ፣ የተሰበረንና የተደቆሰን ልብ ችላ አትልም። 18  በበጎ ፈቃድህ ለጽዮን መልካም ነገር አድርግላት፤የኢየሩሳሌምን ግንቦች ገንባ። 19  በዚያን ጊዜ የጽድቅ መሥዋዕቶች፣የሚቃጠሉ መሥዋዕቶችና ሙሉ በሙሉ የሚቀርቡ መባዎች ደስ ያሰኙሃል፤በዚያን ጊዜ ኮርማዎች በመሠዊያህ ላይ ይቀርባሉ።

52  አንተ ኃያል፣ መጥፎ በሆነው ተግባርህ የምትኩራራው ለምንድን ነው? የአምላክ ታማኝ ፍቅር ዘላቂ እንደሆነ አታውቅም? 2  ምላስህ እንደ ምላጭ የተሳለ ነው፤ጥፋትን ይሸርባል፤ ተንኮልንም ያቀነባብራል። 3  መልካም ከሆነው ነገር ይልቅ ክፋትን፣ትክክል የሆነውን ነገር ከመናገር ይልቅ ሐሰትን ትወዳለህ። (ሴላ) 4  አንተ አታላይ ምላስ!ጎጂ ቃልን ሁሉ ትወዳለህ። 5  በመሆኑም አምላክ ለአንዴና ለመጨረሻ ጊዜ ያንኮታኩትሃል፤መንጭቆ ይወስድሃል፤ ከድንኳንህም ጎትቶ ያወጣሃል፤ከሕያዋን ምድር ይነቅልሃል። (ሴላ) 6  ጻድቃንም ይህን አይተው በፍርሃት ይዋጣሉ፤በእሱም ላይ ይስቃሉ። 7  “እንዲህ ያለ ሰው አምላክን መጠጊያው አያደርግም፤ይልቁንም በታላቅ ሀብቱ ይታመናል፤ራሱ በሚጠነስሰውም ሴራ ይመካል።” 8  እኔ ግን በአምላክ ቤት እንዳለ የለመለመ የወይራ ዛፍ እሆናለሁ፤ለዘላለም በአምላክ ታማኝ ፍቅር እታመናለሁ። 9  እርምጃ ስለወሰድክ ለዘላለም አወድስሃለሁ፤መልካም ነውና፣ በታማኝ አገልጋዮችህ ፊትበስምህ ተስፋ አደርጋለሁ።

53  ሞኝ ሰው በልቡ “ይሖዋ የለም” ይላል። የዓመፅ ድርጊታቸው ብልሹና አስጸያፊ ነው፤መልካም የሚሠራ ማንም የለም። 2  ሆኖም ጥልቅ ማስተዋል ያለውና ይሖዋን የሚፈልግ ሰው ይኖር እንደሆነ ለማየትአምላክ ከሰማይ ሆኖ ወደ ሰው ልጆች ይመለከታል። 3  ሁሉም ወደ ሌላ ዞር ብለዋል፤ሁሉም ብልሹ ናቸው። መልካም የሚሠራ ማንም የለም፤አንድ እንኳ የለም። 4  ከክፉ አድራጊዎቹ መካከል አንዳቸውም አያስተውሉም? ምግብ እንደሚበሉ ሕዝቤን ይውጣሉ። ይሖዋን አይጠሩም። 5  ይሁንና በታላቅ ሽብር፣ከዚህ በፊት ተሰምቷቸው በማያውቅ ታላቅ ፍርሃት ይዋጣሉ፤በአንተ ላይ ጥቃት የሚሰነዝሩትን ሰዎች አጥንት አምላክ ይበታትነዋልና። ይሖዋ ስላልተቀበላቸው አንተ ታዋርዳቸዋለህ። 6  የእስራኤል መዳን ምነው ከጽዮን በመጣ! ይሖዋ የተማረከውን ሕዝቡን በሚመልስበት ጊዜ፣ያዕቆብ ደስ ይበለው፤ እስራኤል ሐሴት ያድርግ።

54  አምላክ ሆይ፣ በስምህ አድነኝ፤በኃይልህም ደግፈኝ። 2  አምላክ ሆይ፣ ጸሎቴን ስማ፤ለአፌም ቃል ትኩረት ስጥ። 3  ባዕዳን በእኔ ላይ ተነስተዋልና፤ጨካኝ ሰዎችም ሕይወቴን ይሻሉ። ስለ አምላክ ምንም ግድ የላቸውም። (ሴላ) 4  እነሆ፣ አምላክ ረዳቴ ነው፤ይሖዋ እኔን ከሚደግፉ ጋር ነው። 5  የገዛ ክፋታቸውን በጠላቶቼ ላይ ይመልስባቸዋል፤በታማኝነትህ አስወግዳቸው። 6  ለአንተ በፈቃደኝነት መሥዋዕት አቀርባለሁ። ይሖዋ ሆይ፣ መልካም ነውና፣ ስምህን አወድሳለሁ። 7  ከጭንቅ ሁሉ ያድነኛልና፤ጠላቶቼንም በድል አድራጊነት እመለከታለሁ።

55  አምላክ ሆይ፣ ጸሎቴን ስማ፤ምሕረት እንድታደርግልኝ የማቀርበውንም ልመና ቸል አትበል። 2  ትኩረት ስጠኝ፤ መልስልኝም። ያሳሰበኝ ጉዳይ እረፍት ነስቶኛል፤ደግሞም በጣም ተጨንቄአለሁ፤ 3  ይህም ጠላት ከሚናገረው ቃል፣ክፉውም ሰው ከሚያሳድረው ጫና የተነሳ ነው። እነሱ በእኔ ላይ መከራ ይከምራሉና፤በቁጣም ተሞልተው በጥላቻ ዓይን ያዩኛል። 4  ልቤ በውስጤ በጣም ተጨነቀ፤የሞት ፍርሃትም ዋጠኝ። 5  ፍርሃት አደረብኝ፤ ደግሞም ተንቀጠቀጥኩ፤ብርክም ያዘኝ። 6  እኔም እንዲህ እላለሁ፦ “ምነው እንደ ርግብ ክንፍ በኖረኝ! በርሬ ሄጄ ያለስጋት በኖርኩ ነበር። 7  እነሆ፣ ወደ ሩቅ ቦታ በበረርኩ፣ በምድረ በዳም በቆየሁ ነበር። (ሴላ) 8  ከአውሎ ነፋስና ከውሽንፍር ሸሽቼመጠለያ ወደማገኝበት ቦታ ፈጥኜ በሄድኩ ነበር።” 9  ይሖዋ ሆይ፣ ግራ አጋባቸው፤ ዕቅዳቸውንም አጨናግፍ፤በከተማዋ ውስጥ ዓመፅና ብጥብጥ አይቻለሁና። 10  ቅጥሮቿ ላይ ወጥተው ቀንና ሌሊት ይዞራሉ፤በውስጧም ተንኮልና መከራ አለ። 11  ጥፋት በመካከሏ አለ፤ጭቆናና ማታለል ከአደባባይዋ ፈጽሞ አይጠፉም። 12  የሚዘልፈኝ ጠላት አይደለምና፤ቢሆንማ ኖሮ በቻልኩት ነበር። በእኔ ላይ የተነሳው ባላጋራ አይደለም፤ቢሆንማ ኖሮ ከእሱ በተሸሸግኩ ነበር። 13  ነገር ግን ይህን ያደረግከው እንደ እኔው ሰው የሆንከው አንተ ነህ፤በሚገባ የማውቅህ የገዛ ጓደኛዬ ነህ። 14  በመካከላችን የጠበቀ ወዳጅነት ነበር፤ከብዙ ሕዝብ ጋር ወደ አምላክ ቤት አብረን እንሄድ ነበር። 15  ጥፋት በድንገት ይምጣባቸው! በሕይወት ሳሉ ወደ መቃብር ይውረዱ፤ክፋት በመካከላቸውና በውስጣቸው ያድራልና። 16  እኔ በበኩሌ አምላክን እጣራለሁ፤ይሖዋም ያድነኛል። 17  በማታ፣ በጠዋትና በቀትር እጨነቃለሁ፤ ደግሞም እቃትታለሁ፤እሱም ድምፄን ይሰማል። 18  በእኔ ላይ ጦርነት ከከፈቱ ሰዎች ይታደገኛል፤ ሰላም እንዳገኝም ያደርጋል፤እጅግ ብዙ ሰዎች በእኔ ላይ ተነስተዋልና። 19  ከጥንት ጀምሮ በዙፋኑ ላይ የተቀመጠው አምላክ ይሰማል፤ምላሽም ይሰጣቸዋል። (ሴላ) አምላክን የማይፈሩት እነዚህ ሰዎችለመለወጥ ፈቃደኞች አይደሉም። 20  ከእሱ ጋር ሰላም በነበራቸው ሰዎች ላይ ጥቃት ሰንዝሯል፤የገባውን ቃል ኪዳን አፍርሷል። 21  የሚናገራቸው ቃላት ከቅቤ ይልቅ የለሰለሱ ናቸው፤በልቡ ውስጥ ግን ጠብ አለ። ቃሎቹ ከዘይት ይልቅ የለሰለሱ ቢሆኑምእንደተመዘዘ ሰይፍ ናቸው። 22  ሸክምህን በይሖዋ ላይ ጣል፤እሱም ይደግፍሃል። ጻድቁ እንዲወድቅ ፈጽሞ አይፈቅድም። 23  አምላክ ሆይ፣ አንተ ግን ወደ ጥልቅ ጉድጓድ ታወርዳቸዋለህ። የደም ዕዳ ያለባቸውና አታላይ የሆኑ ሰዎች የዕድሜያቸውን ግማሽ እንኳ አይኖሩም። እኔ ግን በአንተ እታመናለሁ።

56  አምላክ ሆይ፣ ሟች የሆነ ሰው ጥቃት እየሰነዘረብኝ ስለሆነ ሞገስ አሳየኝ። ቀኑን ሙሉ ይዋጉኛል፤ ደግሞም ያስጨንቁኛል። 2  ጠላቶቼ ቀኑን ሙሉ እኔን ለመንከስ ይሞክራሉ፤ብዙዎች በእብሪት ተነሳስተው ይዋጉኛል። 3  ፍርሃት በሚሰማኝ ጊዜ በአንተ እታመናለሁ። 4  ቃሉን በማወድሰው አምላክ፣አዎ፣ በአምላክ እታመናለሁ፤ አልፈራም። ሰው ምን ሊያደርገኝ ይችላል? 5  ቀኑን ሙሉ የእኔን ጉዳይ ለማበላሸት ይጥራሉ፤ሐሳባቸው እኔን መጉዳት ብቻ ነው። 6  እኔን ለማጥቃት ራሳቸውን ይሰውራሉ፤ሕይወቴን ለማጥፋት በመሻትእርምጃዬን አንድ በአንድ ይከታተላሉ። 7  ከክፋታቸው የተነሳ አስወግዳቸው። አምላክ ሆይ፣ ብሔራትን በቁጣህ አጥፋቸው። 8  ከቦታ ቦታ ስንከራተት አንድ በአንድ ትከታተላለህ። እንባዬን በአቁማዳህ አጠራቅም። ደግሞስ በመጽሐፍህ ውስጥ ሰፍሮ የለም? 9  እርዳታ ለማግኘት በምጣራበት ቀን ጠላቶቼ ያፈገፍጋሉ። አምላክ ከጎኔ እንደሆነ እርግጠኛ ነኝ። 10  ቃሉን በማወድሰው አምላክ፣ቃሉን በማወድሰው በይሖዋ፣ 11  አዎ፣ በአምላክ እታመናለሁ፤ አልፈራም። ሰው ምን ሊያደርገኝ ይችላል? 12  አምላክ ሆይ፣ ለአንተ በተሳልኳቸው ስእለቶች የተነሳ ግዴታ ውስጥ ገብቻለሁ፤ለአንተ የምስጋና መሥዋዕት አቀርባለሁ። 13  አንተ ከሞት ታድገኸኛልና፤እግሮቼንም ከእንቅፋት አድነሃል፤ይህም በሕያዋን ብርሃን በአምላክ ፊት እመላለስ ዘንድ ነው።

57  ሞገስ አሳየኝ፤ አምላክ ሆይ፣ ሞገስ አሳየኝ፤አንተን መጠጊያ አድርጌአለሁና፤መከራው እስኪያልፍ ድረስ በክንፎችህ ጥላ ሥር እጠለላለሁ። 2  ወደ ልዑሉ አምላክ፣ለእኔ ሲል መከራውን ወደሚያስቆመው ወደ እውነተኛው አምላክ እጣራለሁ። 3  ከሰማይ እርዳታ ልኮ ያድነኛል። ሊነክሰኝ የሚሞክረውን ሰው እንዳይሳካለት ያደርጋል። (ሴላ) አምላክ ታማኝ ፍቅሩንና ታማኝነቱን ያሳያል። 4  አንበሶች ከበውኛል፤ሊውጡኝ በሚፈልጉ ሰዎች መካከል ለመተኛት ተገድጃለሁ፤ጥርሳቸው ጦርና ፍላጻ ነው፤ምላሳቸውም የተሳለ ሰይፍ ነው። 5  አምላክ ሆይ፣ ከሰማያት በላይ ከፍ ከፍ በል፤ክብርህ በምድር ሁሉ ላይ ይሁን። 6  እግሮቼን ለመያዝ ወጥመድ አዘጋጅተዋል፤ከጭንቅ የተነሳ ጎብጫለሁ። በፊቴ ጉድጓድ ቆፈሩ፤ነገር ግን ራሳቸው ገቡበት። (ሴላ) 7  ልቤ ጽኑ ነው፤አምላክ ሆይ፣ ልቤ ጽኑ ነው። እዘምራለሁ፤ ደግሞም አዜማለሁ። 8  ልቤ ሆይ፣ ተነሳ። ባለ አውታር መሣሪያ ሆይ፣ አንተም በገና ሆይ፣ ተነሱ። እኔም በማለዳ እነሳለሁ። 9  ይሖዋ ሆይ፣ በሕዝቦች መካከል አወድስሃለሁ፤በብሔራት መካከል የውዳሴ መዝሙር እዘምርልሃለሁ። 10  ታማኝ ፍቅርህ ታላቅ ነውና፤ እንደ ሰማያት ከፍ ያለ ነው፤ታማኝነትህም እስከ ደመናት ድረስ ነው። 11  አምላክ ሆይ፣ ከሰማያት በላይ ከፍ ከፍ በል፤ክብርህ በምድር ሁሉ ላይ ይሁን።

58  እናንተ የሰው ልጆች፣ ዝም ብላችሁ እያለ ስለ ጽድቅ ልትናገሩ ትችላላችሁ? በቅንነትስ መፍረድ ትችላላችሁ? 2  ይልቁንም በልባችሁ ክፋት ትጠነስሳላችሁ፤እጆቻችሁም በምድሪቱ ላይ ዓመፅ ያስፋፋሉ። 3  ክፉዎች፣ ከተወለዱበት ጊዜ ጀምሮ መንገድ ስተዋል፤ከተወለዱበት ጊዜ አንስቶ ሥርዓት የሌላቸውና ውሸታሞች ናቸው። 4  መርዛቸው እንደ እባብ መርዝ ነው፤ጆሮውን እንደ ደፈነ ጉበና ደንቆሮ ናቸው። 5  ድግምተኞቹ ምንም ያህል ችሎታ ቢኖራቸውጉበናው ድምፃቸውን አይሰማም። 6  አምላክ ሆይ፣ ጥርሳቸውን ከአፋቸው አርግፍ! ይሖዋ ሆይ፣ የእነዚህን አንበሶች መንጋጋ ሰባብር! 7  ፈስሶ እንደሚያልቅ ውኃ ይጥፉ። አምላክ ደጋኑን ወጥሮ በቀስቶቹ ይጣላቸው። 8  ሲሄድ እንደሚቀልጥ ቀንድ አውጣ ይሁኑ፤ፀሐይን ፈጽሞ እንደማያይ ከሴት የተወለደ ጭንጋፍ ይሁኑ። 9  በእሳት የተቀጣጠለው እሾህ ድስታችሁን ሳያሞቀው፣አምላክ እርጥቡንም ሆነ የሚነደውን ቅርንጫፍ እንደ አውሎ ነፋስ ጠራርጎ ይወስደዋል። 10  ጻድቅ ሰው በክፉዎች ላይ የተወሰደውን የበቀል እርምጃ በማየቱ ደስ ይለዋል፤እግሮቹ በእነሱ ደም ይርሳሉ። 11  በዚህ ጊዜ ሰዎች እንዲህ ይላሉ፦ “በእርግጥ ጻድቁ ብድራት ይቀበላል። በእውነትም በምድር ላይ የሚፈርድ አምላክ አለ።”

59  አምላኬ ሆይ፣ ከጠላቶቼ ታደገኝ፤በእኔ ላይ ከተነሱት ሰዎች ጠብቀኝ። 2  ከክፉ አድራጊዎች ታደገኝ፤ከጨካኝ ሰዎችም አድነኝ። 3  እነሆ፣ እኔን ለማጥቃት አድፍጠው ይጠብቃሉ፤ይሖዋ ሆይ፣ ምንም ዓይነት ዓመፅም ሆነ ኃጢአት ሳይገኝብኝብርቱ የሆኑ ሰዎች ያጠቁኛል። 4  የሠራሁት ጥፋት ባይኖርም እኔን ለማጥቃት ተጣደፉ፤ ደግሞም ተዘጋጁ። ወደ አንተ ስጣራ ተነስ፤ ተመልከተኝም። 5  የሠራዊት አምላክ ይሖዋ ሆይ፣ አንተ የእስራኤል አምላክ ነህና። ብሔራትን ሁሉ ለመመርመር ተነስ። ተንኮለኛ ለሆኑ ከሃዲዎች ሁሉ ምሕረት አታድርግ። (ሴላ) 6  በየምሽቱ ተመልሰው ይመጣሉ፤እንደ ውሾች እያጉረመረሙ በከተማዋ ዙሪያ ያደባሉ። 7  ከአፋቸው የሚዥጎደጎደውን ተመልከት፤ከንፈሮቻቸው እንደ ሰይፍ ናቸው፤“ማን ይሰማል?” ይላሉና። 8  ይሖዋ ሆይ፣ አንተ ግን ትስቅባቸዋለህ፤ብሔራትን ሁሉ ታላግጥባቸዋለህ። 9  ብርታቴ ሆይ፣ አንተን እጠባበቃለሁ፤አምላክ አስተማማኝ መጠጊያዬ ነውና። 10  ታማኝ ፍቅር የሚያሳየኝ አምላክ ይረዳኛል፤አምላክ ጠላቶቼን በድል አድራጊነት ስሜት እንዳያቸው ያደርገኛል። 11  ሕዝቤ ይህን እንዳይረሳ አትግደላቸው። በኃይልህ እንዲቅበዘበዙ አድርጋቸው፤ጋሻችን ይሖዋ ሆይ፣ ለውድቀት ዳርጋቸው። 12  ከአፋቸው ኃጢአትና ከከንፈራቸው ቃል፣ከሚናገሩት እርግማንና የማታለያ ቃል የተነሳበኩራታቸው ይጠመዱ። 13  በቁጣህ አጥፋቸው፤ከሕልውና ውጭ እንዲሆኑ ደምስሳቸው፤አምላክ ያዕቆብንና መላውን ምድር በመግዛት ላይ እንደሆነ አሳውቃቸው። (ሴላ) 14  ምሽት ላይ ተመልሰው ይምጡ፤እንደ ውሾች እያጉረመረሙ በከተማዋ ዙሪያ ያድቡ። 15  ምግብ ፍለጋ ወዲያ ወዲህ ይንከራተቱ፤በልተውም አይጥገቡ፤ የሚያርፉበት ቦታም ይጡ። 16  እኔ ግን ስለ ብርታትህ እዘምራለሁ፤በማለዳ ስለ ታማኝ ፍቅርህ በደስታ እናገራለሁ። አንተ አስተማማኝ መጠጊያዬ፣ደግሞም በጭንቀቴ ቀን መሸሸጊያዬ ነህና። 17  ብርታቴ ሆይ፣ ለአንተ የውዳሴ መዝሙር እዘምራለሁ፤ታማኝ ፍቅር የሚያሳየኝ አምላክ አስተማማኝ መጠጊያዬ ነውና።

6  ይሖዋ ሆይ፣ በቁጣህ አትውቀሰኝ፤በታላቅ ቁጣህም አታርመኝ። 2  ይሖዋ ሆይ፣ ዝያለሁና ሞገስ አሳየኝ። ይሖዋ ሆይ፣ አጥንቶቼ ተንቀጥቅጠዋልና ፈውሰኝ። 3  አዎ፣ እጅግ ተረብሻለሁ፤ይሖዋ ሆይ፣ ይህ እስከ መቼ ድረስ ነው? ብዬ እጠይቅሃለሁ። 4  ይሖዋ ሆይ፣ ተመለስ፤ ደግሞም ታደገኝ፤ለታማኝ ፍቅርህ ስትል አድነኝ። 5  ሙታን አንተን አያነሱም፤በመቃብር ማን ያወድስሃል? 6  ከመቃተቴ የተነሳ ዝያለሁ፤ሌሊቱን ሙሉ መኝታዬን በእንባ አርሳለሁ፤በለቅሶ አልጋዬን አጥለቀልቃለሁ። 7  በሐዘኔ ምክንያት ዓይኔ ደክሟል፤ከሚያጠቁኝ ሰዎች ሁሉ የተነሳ ዓይኔ ፈዟል። 8  እናንተ መጥፎ ምግባር ያላችሁ ሁሉ ከእኔ ራቁ፤ይሖዋ የለቅሶዬን ድምፅ ይሰማልና። 9  ይሖዋ ሞገስ እንዲያሳየኝ የማቀርበውን ልመና ይሰማል፤ይሖዋ ጸሎቴን ይቀበላል። 10  ጠላቶቼ በሙሉ ያፍራሉ፤ ደግሞም እጅግ ይደነግጣሉ፤በድንገት ውርደት ተከናንበው ወደ ኋላ ያፈገፍጋሉ።

60  አምላክ ሆይ፣ ገሸሽ አድርገኸናል፤ መከላከያዎቻችንን ጥሰህ አልፈሃል። ተቆጥተኸናል፤ አሁን ግን መልሰህ ተቀበለን! 2  ምድርን አናወጥካት፤ ሰነጣጠቅካት። እየፈራረሰች ነውና ስንጥቆቿን ጠግን። 3  ሕዝብህ መከራ እንዲደርስበት አደረግክ። የወይን ጠጅ እንድንጠጣና እንድንንገዳገድ አደረግከን። 4  አንተን የሚፈሩ ከቀስት መሸሽና ማምለጥ እንዲችሉምልክት አቁምላቸው። (ሴላ) 5  የምትወዳቸው ሰዎች እንዲድኑበቀኝ እጅህ ታደገን፤ ደግሞም መልስ ስጠን። 6  አምላክ በቅድስናው እንዲህ ብሏል፦ “ሐሴት አደርጋለሁ፤ ሴኬምን ርስት አድርጌ እሰጣለሁ፤የሱኮትንም ሸለቆ አከፋፍላለሁ። 7  ጊልያድም ሆነ ምናሴ የእኔ ናቸው፤ኤፍሬምም የራስ ቁሬ ነው፤ይሁዳ በትረ መንግሥቴ ነው። 8  ሞዓብ መታጠቢያ ገንዳዬ ነው። በኤዶም ላይ ጫማዬን እጥላለሁ። በፍልስጤም ላይ በድል አድራጊነት እጮኻለሁ።” 9  ወደተከበበችው ከተማ ማን ይወስደኛል? እስከ ኤዶም ድረስ ማን ይመራኛል? 10  አምላክ ሆይ፣ ገሸሽ ያደረግከን አንተ አይደለህም?አምላካችን ሆይ፣ ከሠራዊታችን ጋር አብረህ አትወጣም። 11  ከጭንቅ እንድንገላገል እርዳን፤የሰው ማዳን ከንቱ ነውና። 12  አምላክ ኃይል ይሰጠናል፤ጠላቶቻችንንም ይረጋግጣቸዋል።

61  አምላክ ሆይ፣ እርዳታ ለማግኘት የማሰማውን ጩኸት ስማ። ጸሎቴን በትኩረት አዳምጥ። 2  ልቤ ተስፋ በቆረጠ ጊዜከምድር ዳርቻ ወደ አንተ እጮኻለሁ። ከእኔ ይልቅ ከፍ ወዳለ ዓለት ምራኝ። 3  አንተ መጠጊያዬ ነህና፤ከጠላት የምትጠብቀኝ ጽኑ ግንብ ነህ። 4  በድንኳንህ ለዘላለም በእንግድነት እቀመጣለሁ፤በክንፎችህ ጥላ ሥር እጠለላለሁ። (ሴላ) 5  አምላክ ሆይ፣ ስእለቴን ሰምተሃልና። ስምህን የሚፈሩትን ሰዎች ርስት ሰጥተኸኛል። 6  የንጉሡን ሕይወት ታረዝምለታለህ፤ዕድሜውም ከትውልድ እስከ ትውልድ ድረስ ይሆናል። 7  በአምላክ ፊት ለዘላለም ይነግሣል፤ታማኝ ፍቅርና ታማኝነት እንዲጠብቁት እዘዝ። 8  እኔም ስእለቴን በየቀኑ ስፈጽም፣ለስምህ ለዘላለም የውዳሴ መዝሙር እዘምራለሁ።

62  ዝም ብዬ አምላክን እጠባበቃለሁ። መዳን የማገኘው ከእሱ ዘንድ ነው። 2  በእርግጥም እሱ ዓለቴና አዳኜ እንዲሁም አስተማማኝ መጠጊያዬ ነው፤ከልክ በላይ አልናወጥም። 3  አንድን ሰው ለመግደል ጥቃት የምትሰነዝሩበት እስከ መቼ ነው? ሁላችሁም እንዳዘመመ ግንብ፣ ሊወድቅ እንደተቃረበም የድንጋይ ቅጥር አደገኛ ናችሁ። 4  ካለበት ከፍ ያለ ቦታ ሊጥሉት እርስ በርሳቸው ይማከራሉና፤በመዋሸት ደስ ይሰኛሉ። በአፋቸው ይባርካሉ፤ በልባቸው ግን ይራገማሉ። (ሴላ) 5  ዝም ብዬ አምላክን እጠባበቃለሁ፤ምክንያቱም ተስፋዬ የሚመጣው ከእሱ ዘንድ ነው። 6  በእርግጥም እሱ ዓለቴና አዳኜ እንዲሁም አስተማማኝ መጠጊያዬ ነው፤በምንም ዓይነት አልናወጥም። 7  የእኔ መዳንና ክብር የተመካው በአምላክ ላይ ነው። እሱ ጠንካራ ዓለቴና መጠጊያዬ ነው። 8  ሰዎች ሆይ፣ ሁልጊዜ በእሱ ታመኑ። ልባችሁን በፊቱ አፍስሱ። አምላክ መጠጊያችን ነው። (ሴላ) 9  የሰው ልጆች እስትንፋስ ናቸው፤ሰዎች ከንቱ መመኪያ ናቸው። አንድ ላይ ሆነው በሚዛን ሲመዘኑ ከአየር እንኳ ይቀልላሉ። 10  በዝርፊያ አትታመኑ፤ወይም በስርቆት እጠቀማለሁ ብላችሁ በከንቱ ተስፋ አታድርጉ። ሀብታችሁ ቢበዛ ልባችሁን በእሱ ላይ አትጣሉ። 11  አምላክ አንድ ጊዜ ተናገረ፤ እኔም ይህን ሁለት ጊዜ ሰማሁ፦ ብርታት የአምላክ ነው። 12  ይሖዋ ሆይ፣ ታማኝ ፍቅርም የአንተ ነው፤ለእያንዳንዱ እንደ ሥራው ትከፍላለህና።

63  አምላክ ሆይ፣ አንተ አምላኬ ነህ፤ አንተን ዘወትር እጠባበቃለሁ። አንተን ተጠማሁ። ውኃ በሌለበት ደረቅና የተጠማ ምድርአንተን ከመናፈቄ የተነሳ እጅግ ዝያለሁ። 2  ስለዚህ በቅዱሱ ስፍራ አንተን ተመለከትኩ፤ብርታትህንና ክብርህን አየሁ። 3  ታማኝ ፍቅርህ ከሕይወት ስለሚሻልየገዛ ከንፈሮቼ ያመሰግኑሃል። 4  በመሆኑም በሕይወቴ ዘመን ሁሉ አወድስሃለሁ፤በአንተም ስም እጆቼን ወደ ላይ አነሳለሁ። 5  ምርጥ የሆነውንና ስቡን በልቼ ጠገብኩ፤ስለዚህ በከንፈሬ እልልታ አፌ ያወድስሃል። 6  መኝታዬ ላይ ሆኜ አንተን አስታውሳለሁ፤ሌሊት ስለ አንተ አሰላስላለሁ። 7  አንተ ረዳቴ ነህና፤በክንፎችህም ጥላ ሥር ሆኜ እልል እላለሁ። 8  አንተን የሙጥኝ እላለሁ፤ቀኝ እጅህ አጥብቆ ይይዘኛል። 9  ሕይወቴን ለማጥፋት የሚሹ ሰዎች ግንወደ ምድር ጥልቅ ይወርዳሉ። 10  ለሰይፍ ስለት አልፈው ይሰጣሉ፤የቀበሮዎችም ምግብ ይሆናሉ። 11  ንጉሡ ግን በአምላክ ሐሴት ያደርጋል። በእሱ የሚምል ሰው ሁሉ ይደሰታል፤ሐሰትን የሚናገሩ ሰዎች አፍ ይዘጋልና።

64  አምላክ ሆይ፣ የማቀርበውን ልመና ስማ። ጠላት ከሚሰነዝርብኝ አስፈሪ ጥቃት ሕይወቴን ታደግ። 2  ከክፉ ሰዎች ስውር ሴራ፣ከክፉ አድራጊዎች ሸንጎ ጠብቀኝ፤ 3  እነሱ ምላሳቸውን እንደ ሰይፍ ይስላሉ፤መርዘኛ ቃላቸውን እንደ ቀስት ያነጣጥራሉ፤ 4  ይህን የሚያደርጉት ከተደበቁበት ቦታ ሆነው ንጹሑን ሰው ለመምታት ነው፤ያላንዳች ፍርሃት በድንገት ይመቱታል። 5  ክፉ ዓላማቸውን ከመፈጸም ወደኋላ አይሉም፤በስውር እንዴት ወጥመድ እንደሚዘረጉ ይነጋገራሉ። “ማን ያየዋል?” ይላሉ። 6  ክፉ ነገር ለመሥራት አዳዲስ መንገዶች ይቀይሳሉ፤የረቀቀ ሴራቸውን በስውር ይሸርባሉ፤በእያንዳንዳቸው ልብ ውስጥ ያለው ሐሳብ አይደረስበትም። 7  ሆኖም አምላክ ይመታቸዋል፤እነሱም በድንገት በቀስት ይቆስላሉ። 8  የገዛ ምላሳቸው ለውድቀት ይዳርጋቸዋል፤ይህን የሚመለከቱ ሁሉ ራሳቸውን ይነቀንቃሉ። 9  በዚህ ጊዜ ሰዎች ሁሉ ይፈራሉ፤አምላክ ያደረገውንም ነገር ያውጃሉ፤ሥራውንም በሚገባ ያስተውላሉ። 10  ጻድቅ ሰው በይሖዋ ሐሴት ያደርጋል፤ እሱንም መጠጊያው ያደርጋል፤ቀና ልብ ያላቸውም ሁሉ ይደሰታሉ።

65  አምላክ ሆይ፣ በጽዮን ውዳሴ ይቀርብልሃል፤የተሳልነውን ለአንተ እንሰጣለን። 2  ጸሎት ሰሚ የሆንከው አምላክ ሆይ፣ ሁሉም ዓይነት ሰው ወደ አንተ ይመጣል። 3  የፈጸምኳቸው በደሎች አሸንፈውኛል፤አንተ ግን መተላለፋችንን ይቅር አልክ። 4  በቅጥር ግቢዎችህ ይኖር ዘንድየመረጥከውና ያቀረብከው ሰው ደስተኛ ነው። እኛም በቤትህ፣ቅዱስ በሆነው ቤተ መቅደስህ ውስጥ ባሉ ጥሩ ነገሮች እንረካለን። 5  የመዳናችን አምላክ ሆይ፣ፍርሃት በሚያሳድሩ የጽድቅ ተግባሮች ትመልስልናለህ፤በምድር ዳርቻዎች ሁሉናከባሕሩ ማዶ ርቀው ላሉት መታመኛቸው ነህ። 6  አንተ በኃይልህ ተራሮችን አጽንተህ መሥርተሃል፤ኃይልንም ለብሰሃል። 7  አንተ የሚናወጡትን ባሕሮች፣ የሞገዶቻቸውን ድምፅ፣የብሔራትንም ነውጥ ጸጥ ታሰኛለህ። 8  ርቀው በሚገኙ ስፍራዎች የሚኖሩ ሰዎች ምልክቶችህን አይተው በታላቅ አድናቆት ይዋጣሉ፤ከፀሐይ መውጫ እስከ ፀሐይ መግቢያ ያሉ በደስታ እልል እንዲሉ ታደርጋለህ። 9  ምድርን እጅግ ፍሬያማ በማድረግናበማበልጸግ ትንከባከባታለህ። የአምላክ ጅረት በውኃ የተሞላ ነው፤ለሰዎች እህል ትሰጣለህ፤ምድርን ያዘጋጀኸው በዚህ መንገድ ነውና። 10  ትልሞቿን በውኃ ታረሰርሳለህ፤ የታረሰውንም መሬት ትደለድላለህ፤በካፊያ ታለሰልሳታለህ፤ ቡቃያዋንም ትባርካለህ። 11  ዘመኑ ጥሩነትህን እንደ ዘውድ እንዲጎናጸፍ ታደርጋለህ፤በጎዳናዎችህም ላይ የተትረፈረፉ ነገሮች ይፈስሳሉ። 12  የምድረ በዳው የግጦሽ መሬቶች ሁልጊዜ እንደረሰረሱ ናቸው፤ኮረብቶቹም ደስታን ተጎናጽፈዋል። 13  የግጦሽ መሬቶቹ በመንጎች ተሞሉ፤ሸለቆዎቹም በእህል ተሸፈኑ። በድል አድራጊነት እልል ይላሉ፤ አዎ፣ ይዘምራሉ።

66  ምድር ሁሉ፣ በድል አድራጊነት ለአምላክ እልል ትበል። 2  ለክብራማ ስሙ የውዳሴ መዝሙር ዘምሩ። ውዳሴውን አድምቁ። 3  አምላክን እንዲህ በሉት፦ “ሥራዎችህ አክብሮታዊ ፍርሃት የሚያሳድሩ ናቸው። ከኃይልህ ታላቅነት የተነሳጠላቶችህ በፊትህ ይሽቆጠቆጣሉ። 4  በምድር ያሉ ሁሉ ይሰግዱልሃል፤ለአንተ የውዳሴ መዝሙር ይዘምራሉ፤ለስምህም የውዳሴ መዝሙር ይዘምራሉ።” (ሴላ) 5  ኑና የአምላክን ሥራዎች ተመልከቱ። ለሰው ልጆች ያከናወናቸው ተግባሮች አክብሮታዊ ፍርሃት የሚያሳድሩ ናቸው። 6  እሱ ባሕሩን ደረቅ ምድር አደረገው፤ወንዙን በእግራቸው ተሻገሩ። በዚያ በእሱ እጅግ ደስ አለን። 7  በኃይሉ ለዘላለም ይገዛል። ዓይኖቹ ብሔራትን አተኩረው ያያሉ። ግትር የሆኑ ሰዎች ራሳቸውን ከፍ ከፍ አያድርጉ። (ሴላ) 8  እናንተ ሕዝቦች ሆይ፣ አምላካችንን አወድሱ፤ለእሱ የሚቀርበውም የውዳሴ ድምፅ ይሰማ። 9  እሱ በሕይወት ያኖረናል፤እግራችን እንዲደናቀፍ አይፈቅድም። 10  አምላክ ሆይ፣ አንተ መርምረኸናልና፤ብር በእሳት እንደሚጠራ ሁሉ አንተም እኛን አጥርተኸናል። 11  ማጥመጃ መረብ ውስጥ አስገባኸን፤በላያችንም ከባድ ሸክም ጫንክብን። 12  ሟች ሰው ላያችን ላይ እንዲጋልብ አደረግክ፤በእሳት መካከልና በውኃ መካከል አለፍን፤ከዚያም እረፍት ወደምናገኝበት ስፍራ አመጣኸን። 13  ሙሉ በሙሉ የሚቃጠል መባ ይዤ ወደ ቤትህ እመጣለሁ፤ስእለቴንም ለአንተ እፈጽማለሁ፤ 14  ይህም በጭንቅ ውስጥ በነበርኩበት ጊዜ ከንፈሮቼ ቃል የገቡት፣አፌም የተናገረው ነው። 15  የሰቡ እንስሳትን ሙሉ በሙሉ የሚቃጠል መባ አድርጌከሚጨስ የአውራ በጎች መሥዋዕት ጋር አቀርብልሃለሁ። ከአውራ ፍየሎችም ጋር ኮርማዎችን አቀርባለሁ። (ሴላ) 16  እናንተ አምላክን የምትፈሩ ሁሉ፣ ኑና አዳምጡ፤ለእኔ ያደረገልኝንም ነገር እነግራችኋለሁ። 17  በአፌ ወደ እሱ ተጣራሁ፤በአንደበቴም ከፍ ከፍ አደረግኩት። 18  በልቤ አንዳች መጥፎ ነገር ይዤ ቢሆን ኖሮ፣ይሖዋ ባልሰማኝ ነበር። 19  ሆኖም አምላክ ሰምቷል፤ጸሎቴን በትኩረት አዳምጧል። 20  ጸሎቴን ከመስማት ጆሮውን ያልመለሰ፣ደግሞም ታማኝ ፍቅሩን ያልነፈገኝ አምላክ ውዳሴ ይድረሰው።

67  አምላክ ሞገስ ያሳየናል፤ ደግሞም ይባርከናል፤ፊቱን በእኛ ላይ ያበራል፤ (ሴላ) 2  ይህም መንገድህ በምድር ሁሉ ላይ፣የማዳን ሥራህም በብሔራት ሁሉ መካከል እንዲታወቅ ነው። 3  አምላክ ሆይ፣ ሕዝቦች ያወድሱህ፤አዎ፣ ሕዝቦች ሁሉ ያወድሱህ። 4  ብሔራት ሐሴት ያድርጉ፤ እልልም ይበሉ፤በሕዝቦች ላይ በትክክል ትፈርዳለህና። የምድርን ብሔራት ትመራቸዋለህ። (ሴላ) 5  አምላክ ሆይ፣ ሕዝቦች ያወድሱህ፤ሕዝቦች ሁሉ ያወድሱህ። 6  ምድር ፍሬዋን ትሰጣለች፤አምላክ፣ አዎ፣ አምላካችን ይባርከናል። 7  አምላክ ይባርከናል፤የምድር ዳርቻዎችም ሁሉ ይፈሩታል።

68  አምላክ ይነሳ፤ ጠላቶቹ ይበታተኑ፤የሚጠሉትም ከፊቱ ይሽሹ። 2  ጭስ በኖ እንደሚጠፋ ሁሉ እነሱንም አጥፋቸው፤ሰም በእሳት ፊት እንደሚቀልጥ፣ክፉዎችም ከአምላክ ፊት ይጥፉ። 3  ጻድቃን ግን ደስ ይበላቸው፤በአምላክ ፊት ሐሴት ያድርጉ፤በደስታም ይፈንጥዙ። 4  ለአምላክ ዘምሩ፤ ለስሙም የውዳሴ መዝሙር ዘምሩ። በበረሃማ ሜዳዎች እየጋለበ ለሚያቋርጠው ለእሱ ዘምሩ። ስሙ ያህ ነው! በፊቱ እጅግ ደስ ይበላችሁ! 5  በተቀደሰ መኖሪያው ያለው አምላክአባት ለሌላቸው ልጆች አባት፣ ለመበለቶች ደግሞ ጠባቂ ነው። 6  አምላክ ብቸኛ ለሆኑ ሰዎች መኖሪያ ቤት ይሰጣቸዋል፤እስረኞችን ነፃ አውጥቶ ብልጽግና ያጎናጽፋቸዋል። ግትር የሆኑ ሰዎች ግን ውኃ በተጠማ ምድር ይኖራሉ። 7  አምላክ ሆይ፣ ሕዝብህን በመራህ ጊዜ፣በረሃውንም አቋርጠህ በተጓዝክ ጊዜ (ሴላ) 8  ምድር ተናወጠች፤በአምላክ ፊት ሰማይ ዝናብ አወረደ፤ይህ የሲና ተራራ በአምላክ ይኸውም በእስራኤል አምላክ ፊት ተናወጠ። 9  አምላክ ሆይ፣ ብዙ ዝናብ እንዲዘንብ አደረግክ፤ለዛለው ሕዝብህ ብርታት ሰጠኸው። 10  ድንኳኖችህ በተተከሉበት ሰፈር ሕዝብህ ተቀመጠ፤አምላክ ሆይ፣ በጥሩነትህ ለድሃው የሚያስፈልገውን ሰጠኸው። 11  ይሖዋ ትእዛዝ አስተላለፈ፤ምሥራቹን የሚያውጁ ሴቶች ታላቅ ሠራዊት ናቸው። 12  የብዙ ሠራዊት ነገሥታት እግሬ አውጭኝ ብለው ይሸሻሉ! በቤት የምትቀር ሴትም ምርኮ ትካፈላለች። 13  እናንተ በሰፈሩ ውስጥ በሚነድ እሳት መካከል ብትተኙ እንኳ፣በብር የተለበጡ ክንፎችናበጠራ ወርቅ የተለበጡ ላባዎች ያሏት ርግብ ትኖራለች። 14  ሁሉን ቻይ የሆነው ነገሥታቷን በበታተነ ጊዜ፣በጻልሞን በረዶ ወረደ። 15  በባሳን የሚገኘው ተራራ የአምላክ ተራራ ነው፤በባሳን የሚገኘው ተራራ ባለ ብዙ ጫፍ ተራራ ነው። 16  እናንተ ባለ ብዙ ጫፍ ተራሮች ሆይ፣አምላክ መኖሪያው አድርጎ የመረጠውን ተራራ በምቀኝነት ዓይን የምታዩት ለምንድን ነው? አዎ፣ ይሖዋ በዚያ ለዘላለም ይኖራል። 17  የአምላክ የጦር ሠረገሎች እልፍ አእላፋት፣ ሺህ ጊዜ ሺህ ናቸው። ይሖዋ ከሲና ወደ ቅዱሱ ስፍራ መጥቷል። 18  ወደ ላይ ወጣህ፤ምርኮኞችን ወሰድክ፤አምላካችን ያህ ሆይ፣ በመካከላቸው ትኖር ዘንድሰዎችን፣ አዎ እልኸኛ የሆኑትን ጭምር እንደ ስጦታ አድርገህ ወሰድክ። 19  ሸክማችንን በየዕለቱ የሚሸከምልን፣የሚያድነን እውነተኛው አምላክ ይሖዋ ይወደስ። (ሴላ) 20  እውነተኛው አምላክ፣ አዳኝ አምላካችን ነው፤ደግሞም ሉዓላዊው ጌታ ይሖዋ ከሞት ይታደጋል። 21  አዎ፣ አምላክ የጠላቶቹን ራስ፣ኃጢአት መሥራታቸውን የማይተዉ ሰዎችንም ፀጉራም አናት ይፈረካክሳል። 22  ይሖዋ እንዲህ ብሏል፦ “ከባሳን መልሼ አመጣቸዋለሁ፤ከጥልቅ ባሕር አውጥቼ አመጣቸዋለሁ፤ 23  ይህም እግርህ በደም እንዲታጠብ፣ውሾችህም የጠላቶችህን ደም እንዲልሱ ነው።” 24  አምላክ ሆይ፣ እነሱ የድል ሰልፍህን ያያሉ፤ይህም አምላኬና ንጉሤ ወደ ቅዱሱ ስፍራ የሚያደርገው የድል ጉዞ ነው። 25  ዘማሪዎቹ ከፊት ሆነው ሲጓዙ በባለ አውታር መሣሪያዎች የሚጫወቱት ሙዚቀኞች ደግሞ ከኋላ ይከተሏቸው ነበር፤አታሞ የሚመቱ ወጣት ሴቶችም በመካከላቸው ነበሩ። 26  ብዙ ሕዝብ በተሰበሰበበት አምላክን አወድሱ፤እናንተ ከእስራኤል ምንጭ የተገኛችሁ ሰዎች፣ ይሖዋን አወድሱ። 27  የሁሉም ታናሽ የሆነው ቢንያም በዚያ ሰዎችን ይገዛል፤የይሁዳ መኳንንትም ከሚንጫጩ ጭፍሮቻቸው ጋር፣እንዲሁም የዛብሎን መኳንንትና የንፍታሌም መኳንንት በዚያ አሉ። 28  አምላካችሁ ብርቱዎች እንድትሆኑ አዟል። ለእኛ ስትል እርምጃ የወሰድከው አምላክ ሆይ፣ ብርታትህን አሳይ። 29  በኢየሩሳሌም ካለው ቤተ መቅደስህ የተነሳ፣ነገሥታት ለአንተ ስጦታ ያመጣሉ። 30  ሕዝቦቹ ከብር የተሠሩ ነገሮችን አምጥተው እስኪሰግዱ ድረስበሸምበቆዎች መካከል የሚኖሩትን አራዊት፣የኮርማዎችን ጉባኤና ጥጆቻቸውን ገሥጽ። ይሁንና ጦርነት የሚያስደስታቸውን ሕዝቦች ይበታትናል። 31  ከነሐስ የተሠሩ ዕቃዎች ከግብፅ ይመጣሉ፤ኢትዮጵያ ለአምላክ ስጦታ ለመስጠት ትጣደፋለች። 32  እናንተ የምድር መንግሥታት ሆይ፣ ለአምላክ ዘምሩ፤ለይሖዋ የውዳሴ መዝሙር ዘምሩ፤ (ሴላ) 33  ከጥንት ጀምሮ በነበሩት ሰማየ ሰማያት ላይ ለሚጋልበው ዘምሩ። እነሆ፣ እሱ በኃያል ድምፁ ያስገመግማል። 34  ለአምላክ ብርታት እውቅና ስጡ። ግርማዊነቱ በእስራኤል ላይ ነው፤ብርታቱም በሰማያት ውስጥ ነው። 35  አምላክ ከታላቅ መቅደሱ ሲወጣ፣ ፍርሃት ያሳድራል። እሱ ለሕዝቡ ብርታትና ኃይል የሚሰጥየእስራኤል አምላክ ነው። አምላክ ይወደስ።

69  አምላክ ሆይ፣ ውኃ ሕይወቴን አደጋ ላይ ስለጣላት አድነኝ። 2  መቆሚያ ስፍራ በሌለበት ጥልቅ ማጥ ውስጥ ሰምጫለሁ። ጥልቅ ውኃዎች ውስጥ ገባሁ፤ኃይለኛ ጅረትም ጠርጎ ወሰደኝ። 3  ከመጮኼ ብዛት የተነሳ ደከምኩ፤ድምፄም ጎረነነ። አምላኬን በመጠባበቅ ዓይኖቼ ፈዘዙ። 4  ያለምክንያት የሚጠሉኝከራሴ ፀጉር ይልቅ በዙ። ሊያጠፉኝ የሚፈልጉ፣ተንኮለኛ የሆኑ ጠላቶቼ እጅግ በዝተዋል። ያልሰረቅኩትን ነገር እንድመልስ ተገደድኩ። 5  አምላክ ሆይ፣ ሞኝነቴን ታውቃለህ፤ጥፋቴም ከአንተ የተሰወረ አይደለም። 6  ሉዓላዊ ጌታ የሆንከው የሠራዊት አምላክ ይሖዋ ሆይ፣አንተን ተስፋ የሚያደርጉ በእኔ የተነሳ አይፈሩ። የእስራኤል አምላክ ሆይ፣አንተን የሚሹ በእኔ የተነሳ አይዋረዱ። 7  በአንተ የተነሳ ነቀፋ ይደርስብኛል፤ኀፍረት ፊቴን ይሸፍነዋል። 8  ለወንድሞቼ እንደ እንግዳ፣ለእናቴ ልጆች እንደ ባዕድ አገር ሰው ሆንኩ። 9  ለቤትህ ያለኝ ቅንዓት በልቶኛል፤ሰዎች አንተን ይነቅፉበት የነበረው ነቀፋም በእኔ ላይ ደረሰ። 10  በጾም ራሴን ባዋረድኩ ጊዜ፣ነቀፋ ደረሰብኝ። 11  ማቅ በለበስኩ ጊዜ፣መቀለጃ አደረጉኝ። 12  በከተማዋ መግቢያ የሚቀመጡት የመወያያ ርዕስ አደረጉኝ፤ሰካራሞችም ስለ እኔ ይዘፍናሉ። 13  ይሁንና ይሖዋ ሆይ፣ ጸሎቴ ተሰሚነት ሊያገኝ በሚችልበት ጊዜወደ አንተ ይድረስ። አምላክ ሆይ፣ በታማኝ ፍቅርህ ብዛት፣አስተማማኝ በሆነው የማዳን ሥራህም መልስልኝ። 14  ከማጡ አውጣኝ፤እንድሰምጥ አትፍቀድ። ከሚጠሉኝ ሰዎችናከጥልቁ ውኃ ታደገኝ። 15  ደራሽ ውኃ ጠርጎ እንዲወስደኝ አትፍቀድ፤ጥልቁም አይዋጠኝ፤የጉድጓዱም አፍ በእኔ ላይ አይዘጋ። 16  ይሖዋ ሆይ፣ ታማኝ ፍቅርህ ጥሩ ስለሆነ መልስልኝ። እንደ ምሕረትህ ብዛት ወደ እኔ ተመልከት፤ 17  ፊትህንም ከአገልጋይህ አትሰውር። ጭንቅ ውስጥ ነኝና በፍጥነት መልስልኝ። 18  ወደ እኔ ቀርበህ ታደገኝ፤ከጠላቶቼ የተነሳ ዋጀኝ። 19  የደረሰብኝን ነቀፋ፣ ኀፍረትና ውርደት ታውቃለህ። ጠላቶቼን በሙሉ ታያለህ። 20  የተሰነዘረብኝ ነቀፋ ልቤን ሰብሮታል፤ ቁስሉም የሚድን ዓይነት አይደለም። የሚያዝንልኝ ሰው ለማግኘት ተመኝቼ ነበር፤ ሆኖም አንድም ሰው አልነበረም፤የሚያጽናናኝ ሰውም ለማግኘት ስጠባበቅ ነበር፤ ሆኖም አንድም ሰው አላገኘሁም። 21  ይልቁንም መርዝ እንድበላ ሰጡኝ፤በጠማኝ ጊዜም ኮምጣጤ እንድጠጣ ሰጡኝ። 22  ማዕዳቸው ወጥመድ፣ብልጽግናቸውም አሽክላ ይሁንባቸው። 23  ዓይኖቻቸው ማየት እንዳይችሉ ይጨልሙ፤ሰውነታቸውም ምንጊዜም እንዲንቀጠቀጥ አድርግ። 24  ቁጣህን አውርድባቸው፤የሚነደው ቁጣህም ድንገት ይምጣባቸው። 25  ሰፈራቸው ወና ይሁን፤በድንኳኖቻቸው የሚኖር ሰው አይገኝ። 26  አንተ የመታኸውን አሳደዋልና፤ደግሞም አንተ ያቆሰልካቸውን ሰዎች ሥቃይ ሁልጊዜ ያወራሉ። 27  በበደላቸው ላይ በደል ጨምርባቸው፤ከአንተም ጽድቅ ምንም ድርሻ አይኑራቸው። 28  ከሕያዋን መጽሐፍ ይደምሰሱ፤በጻድቃንም መካከል አይመዝገቡ። 29  እኔ ግን በጭንቅና በሥቃይ ላይ ነኝ። አምላክ ሆይ፣ የማዳን ኃይልህ ይጠብቀኝ። 30  ለአምላክ ስም የውዳሴ መዝሙር እዘምራለሁ፤እሱንም በምስጋና ከፍ ከፍ አደርገዋለሁ። 31  ይህ ከበሬ ይበልጥ ይሖዋን ያስደስተዋል፤ቀንድና ሰኮና ካለው ወይፈን ይበልጥ ደስ ያሰኘዋል። 32  የዋሆች ይህን ያያሉ፤ ሐሴትም ያደርጋሉ። እናንተ አምላክን የምትፈልጉ፣ ልባችሁ ይነቃቃ። 33  ይሖዋ ድሆችን ይሰማልና፤በምርኮ ላይ ያለውን ሕዝቡንም አይንቅም። 34  ሰማይና ምድር፣ባሕርና በውስጡ የሚንቀሳቀሱ ሁሉ ያወድሱት። 35  አምላክ ጽዮንን ያድናታልና፤የይሁዳንም ከተሞች መልሶ ይገነባል፤እነሱም በዚያ ይኖራሉ፤ ደግሞም ይወርሷታል። 36  የአገልጋዮቹ ዘሮች ይወርሷታል፤ስሙን የሚወዱም በእሷ ላይ ይኖራሉ።

7  አምላኬ ይሖዋ ሆይ፣ አንተን መጠጊያ አድርጌአለሁ። ከሚያሳድዱኝ ሁሉ አድነኝ፤ ታደገኝም። 2  አለዚያ እንደ አንበሳ ይዘነጣጥሉኛል፤የሚታደገኝ በሌለበት ነጥቀው ይወስዱኛል። 3  አምላኬ ይሖዋ ሆይ፣ የሠራሁት አንዳች ጥፋት ካለ፣አግባብ ያልሆነ ድርጊት ፈጽሜ ከሆነ፣ 4  መልካም ያደረገልኝን ሰው በድዬ ከሆነ፣ወይም ያላንዳች ምክንያት ጠላቴን ዘርፌ ከሆነ፣ 5  ጠላት አሳዶ ይያዘኝ፤ሕይወቴን መሬት ላይ ይጨፍልቃት፤ክብሬንም ከአፈር ይደባልቀው። (ሴላ) 6  ይሖዋ ሆይ፣ በቁጣህ ተነስ፤በእኔ ላይ በቁጣ በሚገነፍሉት ጠላቶቼ ላይ ተነስ፤ለእኔ ስትል ንቃ፤ ፍትሕ እንዲሰፍንም እዘዝ። 7  ብሔራት ይክበቡህ፤አንተም ከላይ ሆነህ በእነሱ ላይ እርምጃ ትወስዳለህ። 8  ይሖዋ በሕዝቦች ላይ ፍርድ ያስተላልፋል። ይሖዋ ሆይ፣ እንደ ጽድቄ፣እንደ ንጹሕ አቋሜም ፍረድልኝ። 9  እባክህ፣ የክፉ ሰዎች ክፋት እንዲያከትም አድርግ። ጻድቁን ሰው ግን አጽና፤ልብንና ጥልቅ ስሜትን የምትመረምር ጻድቅ አምላክ ነህና። 10  ቀና ልብ ያላቸውን ሰዎች የሚያድነው አምላክ ጋሻዬ ነው። 11  አምላክ ጻድቅ ፈራጅ ነው፤በየቀኑም ፍርዱን ያውጃል። 12  ማንም ሰው ንስሐ የማይገባ ከሆነ፣ አምላክ ሰይፉን ይስላል፤ደጋኑን ወጥሮ ያነጣጥራል። 13  ገዳይ የሆኑ መሣሪያዎቹን ያሰናዳል፤የሚንበለበሉ ፍላጻዎቹን ያዘጋጃል። 14  ክፋትን ያረገዘውን ሰው ተመልከት፤ችግርን ይፀንሳል፤ ሐሰትንም ይወልዳል። 15  ጉድጓድ ይምሳል፤ ጥልቅ አድርጎም ይቆፍረዋል፤ሆኖም በቆፈረው ጉድጓድ ውስጥ ራሱ ይወድቃል። 16  የሚያመጣው ችግር በራሱ ላይ ይመለሳል፤የዓመፅ ድርጊቱ በገዛ አናቱ ላይ ይወርዳል። 17  ይሖዋን ለፍትሑ አወድሰዋለሁ፤ለልዑሉ አምላክ ለይሖዋ ስም የውዳሴ መዝሙር እዘምራለሁ።

70  አምላክ ሆይ፣ አድነኝ፤ይሖዋ ሆይ፣ እኔን ለመርዳት ፍጠን። 2  ሕይወቴን ለማጥፋት የሚሹኀፍረትና ውርደት ይከናነቡ። በእኔ ላይ በደረሰው ጉዳት ደስ የሚሰኙአፍረው ወደ ኋላ ይመለሱ። 3  “እሰይ! እሰይ!” የሚሉ አፍረው ወደ ኋላ ይመለሱ። 4  አንተን የሚፈልጉ ግንበአንተ ይደሰቱ፤ ሐሴትም ያድርጉ። የማዳን ሥራህን የሚወዱ፣ ምንጊዜም “አምላክ ታላቅ ይሁን!” ይበሉ። 5  እኔ ግን ምስኪንና ድሃ ነኝ፤አምላክ ሆይ፣ ለእኔ ስትል ፈጥነህ እርምጃ ውሰድ። አንተ ረዳቴና ታዳጊዬ ነህ፤ይሖዋ ሆይ፣ አትዘግይ።

71  ይሖዋ ሆይ፣ አንተን መጠጊያ አድርጌአለሁ። ፈጽሞ ለኀፍረት አልዳረግ። 2  በጽድቅህ አድነኝ፤ ታደገኝም። ጆሮህን ወደ እኔ አዘንብል፤ አድነኝም። 3  ምንጊዜም የምገባበትመሸሸጊያ ዓለት ሁንልኝ። አንተ ቋጥኜና ምሽጌ ስለሆንክእኔን ለማዳን ትእዛዝ ስጥ። 4  አምላኬ ሆይ፣ ከክፉው እጅ፣ግፈኛ ከሆነው ጨቋኝ ሰው መዳፍ ታደገኝ። 5  ሉዓላዊው ጌታ ይሖዋ ሆይ፣ አንተ ተስፋዬ ነህ፤ከልጅነቴ ጀምሮ በአንተ ታምኛለሁ። 6  ከተወለድኩበት ጊዜ ጀምሮ በአንተ ታምኛለሁ፤ከእናቴ ማህፀን ያወጣኸኝ አንተ ነህ። ሁልጊዜ አወድስሃለሁ። 7  ለብዙዎች መደነቂያ ሆንኩ፤አንተ ግን ጽኑ መጠጊያዬ ነህ። 8  አፌ በውዳሴህ ተሞልቷል፤ቀኑን ሙሉ ስለ ግርማህ እናገራለሁ። 9  በእርጅናዬ ዘመን አትጣለኝ፤ጉልበቴ በሚያልቅበት ጊዜም አትተወኝ። 10  ጠላቶቼ በእኔ ላይ ክፉ ነገር ይናገራሉ፤ሕይወቴን የሚሹ ሰዎችም በእኔ ላይ ሴራ ይጠነስሳሉ፤ 11  እንዲህም ይላሉ፦ “አምላክ ትቶታል። የሚያድነው ስለሌለ አሳዳችሁ ያዙት።” 12  አምላክ ሆይ፣ ከእኔ አትራቅ። አምላኬ ሆይ፣ እኔን ለመርዳት ፍጠን። 13  የሚቃወሙኝ ሰዎችይፈሩ፤ ይጥፉም። የእኔን ጥፋት የሚሹውርደትና ኀፍረት ይከናነቡ። 14  እኔ ግን አንተን መጠባበቄን እቀጥላለሁ፤በውዳሴ ላይ ውዳሴ አቀርብልሃለሁ። 15  አፌ ስለ ጽድቅህ ያወራል፤ከብዛታቸው የተነሳ ላውቃቸው ባልችልም እንኳአንደበቴ ስለ ማዳን ሥራዎችህ ቀኑን ሙሉ ይናገራል። 16  ሉዓላዊው ጌታ ይሖዋ ሆይ፣መጥቼ ስለ ብርቱ ሥራዎችህ እናገራለሁ፤ስለ አንተ ጽድቅ ብቻ እናገራለሁ። 17  አምላክ ሆይ፣ ከልጅነቴ ጀምሮ አስተምረኸኛል፤እኔም እስካሁን ድረስ ድንቅ ሥራዎችህን አስታውቃለሁ። 18  አምላክ ሆይ፣ ሳረጅና ስሸብትም እንኳ አትጣለኝ። ለቀጣዩ ትውልድ ስለ ብርታትህ፣ገና ለሚመጡትም ሁሉ ስለ ኃያልነትህ ልናገር። 19  አምላክ ሆይ፣ ጽድቅህ እጅግ ታላቅ ነው፤ታላላቅ ነገሮችን አከናውነሃል፤አምላክ ሆይ፣ እንደ አንተ ያለ ማን ነው? 20  ብዙ ጭንቅና መከራ ብታሳየኝም እንኳእንደገና እንዳንሰራራ አድርገኝ፤ጥልቅ ከሆነው ምድር አውጣኝ። 21  ታላቅነቴ ገናና እንዲሆን አድርግ፤ዙሪያዬንም ከበህ አጽናናኝ። 22  እኔም አምላኬ ሆይ፣ ከታማኝነትህ የተነሳበባለ አውታር መሣሪያ አወድስሃለሁ። የእስራኤል ቅዱስ ሆይ፣በበገና የውዳሴ መዝሙር እዘምርልሃለሁ። 23  ለአንተ የውዳሴ መዝሙር በምዘምርበት ጊዜ ከንፈሮቼ እልል ይላሉ፤ሕይወቴን አድነሃታልና። 24  ምላሴ ቀኑን ሙሉ ስለ ጽድቅህ ይናገራል፤የእኔን መጥፋት የሚሹ ሰዎች ያፍራሉና፤ ደግሞም ይዋረዳሉ።

72  አምላክ ሆይ፣ ፍርዶችህን ለንጉሡ ስጥ፤ጽድቅህንም ለንጉሡ ልጅ አጎናጽፍ። 2  ስለ ሕዝብህ በጽድቅ ይሟገት፤ለተቸገሩ አገልጋዮችህም ፍትሕ ያስፍን። 3  ተራሮች ለሕዝቡ ሰላም ያምጡ፤ኮረብቶችም ጽድቅን ያስገኙ። 4  በሕዝቡ መካከል ላሉት ችግረኞች ጥብቅና ይቁም፤የድሃውን ልጆች ያድን፤ቀማኛውንም ይደምስሰው። 5  ፀሐይ ብርሃኗን እስከሰጠች፣ጨረቃም በሰማይ ላይ እስካለች ድረስ፣ከትውልድ እስከ ትውልድ አንተን ይፈሩሃል። 6  እሱ በታጨደ ሣር ላይ እንደሚዘንብ ዝናብ፣ምድርንም እንደሚያጠጣ ካፊያ ይወርዳል። 7  በእሱ ዘመን ጻድቅ ይለመልማል፤ጨረቃም በምትኖርበት ዘመን ሁሉ ሰላም ይበዛል። 8  ከባሕር እስከ ባሕር ድረስ፣ከወንዙም እስከ ምድር ዳርቻ ድረስ ተገዢዎች ይኖሩታል። 9  በበረሃ የሚኖሩ ሰዎች በፊቱ ይሰግዳሉ፤ጠላቶቹም አፈር ይልሳሉ። 10  የተርሴስና የደሴቶች ነገሥታት፣ ግብር ያመጣሉ። የሳባና የሴባ ነገሥታት፣ ስጦታ ይሰጣሉ። 11  ነገሥታትም ሁሉ በፊቱ ይሰግዳሉ፤ብሔራትም ሁሉ ያገለግሉታል። 12  እርዳታ ለማግኘት የሚጮኸውን ድሃ፣እንዲሁም ችግረኛውንና ረዳት የሌለውን ሁሉ ይታደጋልና። 13  ለችግረኛውና ለድሃው ያዝናል፤የድሆችንም ሕይወት ያድናል። 14  ከጭቆናና ከግፍ ይታደጋቸዋል፤ደማቸውም በዓይኖቹ ፊት ክቡር ነው። 15  ረጅም ዘመን ይኑር፤ የሳባም ወርቅ ይሰጠው። ስለ እሱም ሁልጊዜ ጸሎት ይቅረብ፤ቀኑንም ሙሉ ይባረክ። 16  በምድር ላይ እህል ይትረፈረፋል፤በተራሮችም አናት ላይ በብዛት ይኖራል። የንጉሡም ፍሬ እንደ ሊባኖስ ዛፎች ይንዠረገጋል፤በከተሞቹም ውስጥ ሰዎች በምድር ላይ እንዳሉ ዕፀዋት ያብባሉ። 17  ስሙ ለዘላለም ጸንቶ ይኑር፤ፀሐይም እስካለች ድረስ ስሙ ይግነን። ሰዎች በእሱ አማካኝነት ለራሳቸው በረከት ያግኙ፤ብሔራት ሁሉ ደስተኛ ብለው ይጥሩት። 18  እሱ ብቻ አስደናቂ ነገሮችን የሚያደርገው፣የእስራኤል አምላክ ይሖዋ ይወደስ። 19  ክብራማ ስሙ ለዘላለም ይወደስ፤ምድርም ሁሉ በክብሩ ትሞላ። አሜን፣ አሜን። 20  የእሴይ ልጅ የዳዊት ጸሎቶች እዚህ ላይ አበቁ።

73  አምላክ ለእስራኤል፣ ልባቸው ንጹሕ ለሆነ ሁሉ በእርግጥ ጥሩ ነው። 2  እኔ ግን እግሮቼ ከመንገድ ሊወጡ ተቃርበው ነበር፤አዳልጦኝ ልወድቅ ምንም አልቀረኝም። 3  ክፉ ሰዎች ያላቸውን ሰላም በተመለከትኩ ጊዜ፣እብሪተኛ በሆኑ ሰዎች ቀንቼ ነበርና። 4  ሳይሠቃዩ ይሞታሉና፤ሰውነታቸው ጤናማ ነው። 5  እንደ ሌሎች ሰዎች ችግር አያጋጥማቸውም፤እንደ ሌሎች ሰዎችም መከራ አይደርስባቸውም። 6  ስለዚህ ትዕቢት የአንገት ጌጣቸው ነው፤ዓመፅም እንደ ልብስ ይሸፍናቸዋል። 7  ከብልጽግናቸው የተነሳ ዓይናቸው ፈጧል፤ልባቸው ካሰበው በላይ አግኝተዋል። 8  በሌሎች ላይ ያፌዛሉ፤ ክፉ ነገርም ይናገራሉ፤ ሌሎችን ለመጨቆን በእብሪት ይዝታሉ። 9  የሰማይን ያህል ከፍ ያሉ ይመስል በእብሪት ይናገራሉ፤በአንደበታቸው እንዳሻቸው እየተናገሩ በምድር ላይ ይንጎራደዳሉ። 10  በመሆኑም ሕዝቡ ወደ እነሱ ይሄዳል፤ከእነሱ የተትረፈረፈ ውኃም ይጠጣል። 11  እነሱም “አምላክ እንዴት ያውቃል? ልዑሉ አምላክ በእርግጥ እውቀት አለው?” ይላሉ። 12  አዎ፣ ክፉዎች እንደዚህ ናቸው፤ ሁልጊዜ ሳይጨናነቁ ይኖራሉ። የሀብታቸውንም መጠን ያሳድጋሉ። 13  በእርግጥም ልቤን ያነጻሁት፣ንጹሕ መሆኔንም ለማሳየት እጄን የታጠብኩት በከንቱ ነው። 14  ቀኑን ሙሉም ተጨነቅኩ፤በየማለዳውም ተቀጣሁ። 15  እነዚህን ነገሮች ተናግሬ ቢሆን ኖሮ፣ሕዝብህን መክዳት ይሆንብኝ ነበር። 16  ይህን ለመረዳት በሞከርኩ ጊዜ፣የሚያስጨንቅ ሆነብኝ፤ 17  ይኸውም ወደ ታላቁ የአምላክ መቅደስ እስክገባናየወደፊት ዕጣቸውን እስክረዳ ድረስ ነበር። 18  በእርግጥም በሚያዳልጥ መሬት ላይ ታስቀምጣቸዋለህ። ለጥፋት እንዲዳረጉም ትጥላቸዋለህ። 19  እንዴት በቅጽበት ጠፉ! በአስደንጋጭ ሁኔታ ተደመሰሱ! የደረሰባቸው ጥፋት ቅጽበታዊ ነው! 20  ይሖዋ ሆይ፣ ሰው ከእንቅልፉ ሲነሳ እንደሚረሳው ሕልም፣አንተም በምትነሳበት ጊዜ ምስላቸውን ታስወግዳለህ። 21  ሆኖም ልቤ ተመሯል፤ውስጤንም ውጋት ቀስፎ ይዞታል። 22  እኔም ማመዛዘን የማልችልና ማስተዋል የጎደለኝ ሆኜ ነበር፤በአንተ ፊት ማሰብ እንደማይችል እንስሳ ሆንኩ። 23  አሁን ግን ሁልጊዜ ከአንተ ጋር ነኝ፤አንተም ቀኝ እጄን ይዘሃል። 24  በምክርህ ትመራኛለህ፤በኋላም ክብር ታጎናጽፈኛለህ። 25  በሰማይ ማን አለኝ? በምድርም ላይ ከአንተ ሌላ የምሻው የለም። 26  ሰውነቴም ሆነ ልቤ ሊዝል ይችላል፤አምላክ ግን ለዘላለም የልቤ ዓለትና ድርሻዬ ነው። 27  ከአንተ የሚርቁ በእርግጥ ይጠፋሉ። አንተን በመተው ብልሹ ምግባር የሚፈጽሙትን ሁሉ ትደመስሳቸዋለህ። 28  እኔ ግን ወደ አምላክ መቅረብ ይበጀኛል። ሥራዎቹን ሁሉ እንዳውጅሉዓላዊውን ጌታ ይሖዋን መጠጊያዬ አድርጌዋለሁ።

74  አምላክ ሆይ፣ ለዘላለም የጣልከን ለምንድን ነው? በመስክህ በተሰማራው መንጋ ላይ ቁጣህ የነደደው ለምንድን ነው? 2  ከረጅም ዘመን በፊት የራስህ ያደረግከውን ሕዝብ፣ርስትህ አድርገህ የዋጀኸውን ነገድ አስታውስ። የኖርክበትን የጽዮን ተራራ አስብ። 3  ለዘለቄታው ወደፈራረሰው ቦታ አቅና። ጠላት በቅዱሱ ስፍራ ያለውን ነገር ሁሉ አጥፍቷል። 4  ጠላቶችህ በመሰብሰቢያ ቦታህ ውስጥ በድል አድራጊነት ጮኹ። በዚያም የራሳቸውን ዓርማ ምልክት አድርገው አቆሙ። 5  መጥረቢያቸውን ይዘው ጥቅጥቅ ያሉ ደኖችን እንደሚጨፈጭፉ ሰዎች ናቸው። 6  በቅርጻ ቅርጾች ያጌጡትን ግድግዳዎች በጠቅላላ በመጥረቢያና በብረት ዘንግ አፈራረሱ። 7  መቅደስህን በእሳት አቃጠሉ። ስምህ የተጠራበትን የማደሪያ ድንኳን መሬት ላይ ጥለው አረከሱት። 8  እነሱም ሆኑ ዘሮቻቸው በልባቸው “በምድሪቱ ላይ ያሉት የአምላክ መሰብሰቢያ ቦታዎች በሙሉ ይቃጠሉ” ብለዋል። 9  የምናያቸው ምልክቶች የሉም፤አንድም የቀረ ነቢይ የለም፤ደግሞም ይህ እስከ መቼ እንደሚቀጥል ከእኛ መካከል የሚያውቅ የለም። 10  አምላክ ሆይ፣ ባላጋራ የሚሳለቀው እስከ መቼ ነው? ጠላት ስምህን ለዘላለም እያቃለለ ይኖራል? 11  እጅህን ይኸውም ቀኝ እጅህን የሰበሰብከው ለምንድን ነው? እጅህን ከጉያህ አውጥተህ አጥፋቸው። 12  ይሁንና በምድር ላይ ታላቅ የማዳን ሥራ የሚፈጽመው አምላክከጥንት ጀምሮ ንጉሤ ነው። 13  በብርታትህ ባሕሩን አናወጥክ፤በውኃ ውስጥ ያሉትን ግዙፍ የባሕር ፍጥረታት ራስ ሰባበርክ። 14  የሌዋታንን ራሶች አደቀቅክ፤በበረሃ ለሚኖሩት ሰዎች ምግብ አድርገህ ሰጠሃቸው። 15  ለምንጮችና ለጅረቶች መውጫ ያበጀኸው አንተ ነህ፤ሳያቋርጡ የሚፈስሱትን ወንዞች አደረቅክ። 16  ቀኑ የአንተ ነው፤ ሌሊቱም የአንተ ነው። ብርሃንንና ፀሐይን ሠራህ። 17  የምድርን ወሰኖች ሁሉ ደነገግክ፤በጋና ክረምት እንዲፈራረቁ አደረግክ። 18  ይሖዋ ሆይ፣ ጠላት እንደተሳለቀ፣ሞኝ ሕዝብ ስምህን እንዴት እንዳቃለለ አስብ። 19  የዋኖስህን ሕይወት ለዱር አራዊት አትስጥ። የተጎሳቆለውን ሕዝብህን ሕይወት ለዘላለም አትርሳ። 20  ቃል ኪዳንህን አስብ፤በምድሪቱ ላይ ያሉት ጨለማ ቦታዎች የዓመፅ መናኸሪያ ሆነዋልና። 21  የተደቆሰው ሰው አዝኖ አይመለስ፤ችግረኛውና ድሃው ስምህን ያወድስ። 22  አምላክ ሆይ፣ ተነስ፤ ደግሞም ለራስህ ተሟገት። ሞኝ ሰው ቀኑን ሙሉ እንዴት እንደሚሳለቅብህ አስብ። 23  ጠላቶችህ የሚሉትን አትርሳ። አንተን የሚዳፈሩ ሰዎች የሚያሰሙት ሁካታ ያለማቋረጥ ወደ ላይ እየወጣ ነው።

75  ምስጋና እናቀርብልሃለን፤ አምላክ ሆይ፣ ምስጋና እናቀርብልሃለን፤ስምህ ከእኛ ጋር ነው፤ሰዎችም ድንቅ ሥራዎችህን ያውጃሉ። 2  አንተ እንዲህ ትላለህ፦ “ጊዜ ስወስንበትክክል እፈርዳለሁ። 3  ምድርና በላይዋ የሚኖሩ ሁሉ ሲቀልጡ፣ምሰሶዎቿን አጽንቼ ያቆምኩት እኔ ነኝ።” (ሴላ) 4  ጉራቸውን ለሚነዙት “ጉራ አትንዙ” እላለሁ፤ ክፉዎቹንም እንዲህ እላለሁ፦ “ኃይላችሁን ከፍ ከፍ አታድርጉ። 5  ኃይላችሁን ወደ ላይ ከፍ አታድርጉ፤ወይም በትዕቢት አትናገሩ። 6  ክብር ከምሥራቅም ሆነ ከምዕራብወይም ከደቡብ አይመጣምና። 7  አምላክ ፈራጅ ነውና። አንዱን ያዋርዳል፤ ሌላውን ደግሞ ከፍ ከፍ ያደርጋል። 8  በይሖዋ እጅ ጽዋ አለና፤ወይኑ አረፋ ያወጣል፤ ደግሞም ሙሉ በሙሉ የተደባለቀ ነው። እሱ በእርግጥ ያፈሰዋል፤በምድርም ላይ ያሉ ክፉዎች ሁሉ ከነአተላው ይጨልጡታል።” 9  እኔ ግን ይህን ለዘላለም አውጃለሁ፤ለያዕቆብ አምላክ የውዳሴ መዝሙር እዘምራለሁ። 10  እሱ እንዲህ ይላልና፦ “የክፉዎችን ኃይል በሙሉ እቆርጣለሁ፤የጻድቅ ሰው ኃይል ግን ከፍ ከፍ ይላል።”

76  አምላክ በይሁዳ የታወቀ ነው፤ስሙም በእስራኤል ታላቅ ነው። 2  መጠለያው በሳሌም ነው፤መኖሪያውም በጽዮን ነው። 3  በዚያም የሚንበለበሉትን ፍላጻዎች፣ጋሻን፣ ሰይፍንና የጦር መሣሪያዎችን ሰባበረ። (ሴላ) 4  አንተ ደምቀህ ታበራለህ፤አዳኝ አራዊት ከሚኖሩባቸው ተራሮች ይልቅ ታላቅ ግርማ ተጎናጽፈሃል። 5  ልበ ሙሉ የሆኑት ሰዎች ተዘርፈዋል። እንቅልፍ ጥሏቸዋል፤ተዋጊዎቹ በሙሉ መከላከል የሚችሉበት ኃይል አልነበራቸውም። 6  የያዕቆብ አምላክ ሆይ፣ ከተግሣጽህ የተነሳባለ ሠረገላውም ሆነ ፈረሱ ጭልጥ ያለ እንቅልፍ ወስዷቸዋል። 7  አንተ ብቻ እጅግ የምትፈራ ነህ። ኃይለኛ ቁጣህን ማን ሊቋቋም ይችላል? 8  አንተ ከሰማይ ፍርድ ተናገርክ፤ምድር ፈርታ ዝም አለች፤ 9  ይህም የሆነው አምላክ በምድር ላይ የሚኖሩትን የዋሆች ሁሉ ለማዳንፍርድ ሊያስፈጽም በተነሳበት ጊዜ ነው። (ሴላ) 10  የሰው ቁጣ ለአንተ ውዳሴ ያመጣልና፤በቀረው ቁጣቸው ራስህን ታስጌጣለህ። 11  ለአምላካችሁ ለይሖዋ ተሳሉ፤ ስእለታችሁንም ፈጽሙ፤በዙሪያው ያሉ ሁሉ በፍርሃት ስጦታቸውን ያምጡ። 12  እሱ የመሪዎችን ኩራት ያስወግዳል፤በምድር ነገሥታት ላይ ፍርሃት ያሳድራል።

77  ድምፄን ከፍ አድርጌ ወደ አምላክ እጮኻለሁ፤ወደ አምላክ እጮኻለሁ፤ እሱም ይሰማኛል። 2  በጭንቀት በተዋጥኩ ቀን ይሖዋን እፈልጋለሁ። በሌሊት እጆቼ ያለምንም ፋታ ወደ እሱ እንደተዘረጉ ናቸው፤ ልጽናና አልቻልኩም። 3  አምላክን ሳስታውስ እቃትታለሁ፤ተጨንቄአለሁ፤ ኃይሌም ከዳኝ። (ሴላ) 4  የዓይኔ ቆብ እንዳይከደን ያዝከው፤በጣም ተረብሻለሁ፤ መናገርም አልችልም። 5  የድሮውን ጊዜ መለስ ብዬ አሰብኩ፤የጥንቶቹን ዓመታት አስታወስኩ። 6  መዝሙሬን በሌሊት አስታውሳለሁ፤በልቤ አወጣለሁ አወርዳለሁ፤በጥሞና እመረምራለሁ። 7  ይሖዋ ለዘላለም ይጥለናል? ዳግመኛስ ሞገስ አያሳየንም? 8  ታማኝ ፍቅሩ ለዘላለም ተቋርጧል? የተስፋ ቃሉስ ከትውልድ እስከ ትውልድ ከንቱ ሆኖ ይቀራል? 9  አምላክ ሞገሱን ማሳየት ረስቷል?ወይስ ቁጣው ምሕረት ከማሳየት እንዲቆጠብ አድርጎታል? (ሴላ) 10  “እኔን የሚያስጨንቀኝ ይህ ነው፦ ልዑሉ አምላክ ለእኛ ያለውን አመለካከት ለውጧል” እያልኩ ልኖር ነው? 11  ያህ ያከናወናቸውን ሥራዎች አስታውሳለሁ፤ጥንት የፈጸምካቸውን ድንቅ ተግባሮች አስታውሳለሁ። 12  በሥራዎችህም ሁሉ ላይ አሰላስላለሁ፤ያከናወንካቸውንም ነገሮች አውጠነጥናለሁ። 13  አምላክ ሆይ፣ መንገዶችህ ቅዱስ ናቸው። አምላክ ሆይ፣ እንደ አንተ ያለ ታላቅ አምላክ ማን ነው? 14  አንተ ድንቅ ነገሮችን የምታከናውን እውነተኛ አምላክ ነህ። ብርታትህን ለሕዝቦች ገልጠሃል። 15  በኃይልህ ሕዝብህን ይኸውምየያዕቆብንና የዮሴፍን ልጆች ታድገሃል። (ሴላ) 16  አምላክ ሆይ፣ ውኃዎቹ አዩህ፤ውኃዎቹ ሲያዩህ ተረበሹ። ጥልቅ ውኃዎቹም ተናወጡ። 17  ደመናት ውኃ አዘነቡ። በደመና የተሸፈኑት ሰማያት አንጎደጎዱ፤ፍላጻዎችህም እዚህም እዚያም ተወነጨፉ። 18  የነጎድጓድህ ድምፅ እንደ ሠረገላ ድምፅ ነበር፤የመብረቅ ብልጭታዎች በዓለም ላይ አበሩ፤ምድር ተናወጠች፤ ደግሞም ተንቀጠቀጠች። 19  መንገድህ በባሕር ውስጥ ነበር፤ጎዳናህም በብዙ ውኃዎች ውስጥ ነበር፤ይሁንና የእግርህ ዱካ ሊገኝ አልቻለም። 20  ሕዝብህን በሙሴና በአሮን እጅእንደ መንጋ መራህ።

78  ሕዝቤ ሆይ፣ ሕጌን አዳምጥ፤ከአፌ ወደሚወጣው ቃል ጆሮህን አዘንብል። 2  አፌን በምሳሌ እከፍታለሁ። በጥንት ዘመን የተነገሩትን እንቆቅልሾች አቀርባለሁ። 3  የሰማናቸውንና ያወቅናቸውን ነገሮች፣አባቶቻችን ለእኛ የተረኩልንን፣ 4  ከልጆቻቸው አንደብቀውም፤ይሖዋ ያከናወናቸውን የሚያስመሰግኑ ሥራዎችና ብርታቱን፣ደግሞም የሠራቸውን አስደናቂ ነገሮችለመጪው ትውልድ እንተርካለን። 5  እሱ ለያዕቆብ ማሳሰቢያ ሰጠ፤በእስራኤልም ሕግ ደነገገ፤እነዚህን ነገሮች ለልጆቻቸው እንዲያሳውቁአባቶቻችንን አዘዛቸው፤ 6  ይህም ቀጣዩ ትውልድ፣ገና የሚወለዱት ልጆች እነዚህን ነገሮች እንዲያውቁ ነው። እነሱም በተራቸው ለልጆቻቸው ይተርካሉ። 7  በዚህ ጊዜ እነሱ ትምክህታቸውን በአምላክ ላይ ይጥላሉ። የአምላክን ሥራዎች አይረሱም፤ይልቁንም ትእዛዛቱን ይጠብቃሉ። 8  ያን ጊዜ እንደ አባቶቻቸውእልኸኛና ዓመፀኛ ትውልድ፣ደግሞም ልቡ የሚወላውልናመንፈሱ ለአምላክ ታማኝ ያልሆነ ትውልድ አይሆኑም። 9  ኤፍሬማውያን ቀስት የታጠቁ ነበሩ፤ይሁንና በጦርነት ቀን ወደ ኋላ አፈገፈጉ። 10  የአምላክን ቃል ኪዳን አልጠበቁም፤በሕጉም ለመመላለስ ፈቃደኛ አልሆኑም። 11  በተጨማሪም ያደረጋቸውን ነገሮች፣ያሳያቸውን ድንቅ ሥራዎች ረሱ። 12  በአባቶቻቸው ፊት በግብፅ አገር፣በጾዓን ምድር አስደናቂ ነገሮች አከናውኖ ነበር። 13  በዚያ አቋርጠው እንዲሄዱ ባሕሩን ከፈለው፤ውኃዎቹንም እንደ ግድብ አቆመ። 14  ቀን በደመና፣ ሌሊቱን ሙሉ ደግሞበእሳት ብርሃን መራቸው። 15  በምድረ በዳ ዓለቶችን ሰነጠቀ፤ከጥልቅ ውኃ የሚጠጡ ያህል እስኪረኩ ድረስ አጠጣቸው። 16  ከቋጥኝ ውስጥ ወራጅ ውኃ አወጣ፤ውኃዎችም እንደ ወንዝ እንዲፈስሱ አደረገ። 17  እነሱ ግን በበረሃ፣ በልዑሉ አምላክ ላይ በማመፅበእሱ ላይ ኃጢአት መሥራታቸውን ቀጠሉ፤ 18  እንዲሁም የተመኙትን ምግብ እንዲሰጣቸው በመጠየቅአምላክን በልባቸው ተገዳደሩት። 19  “አምላክ በምድረ በዳ ማዕድ ማዘጋጀት ይችላል?” በማለትበአምላክ ላይ አጉረመረሙ። 20  እነሆ፣ ውኃ እንዲፈስና ጅረቶች እንዲንዶለዶሉዓለትን መታ። ይሁንና “ዳቦስ ሊሰጠን ይችላል?ወይስ ለሕዝቡ ሥጋ ሊያቀርብ ይችላል?” አሉ። 21  ይሖዋ በሰማቸው ጊዜ እጅግ ተቆጣ፤በያዕቆብ ላይ እሳት ተቀጣጠለ፤በእስራኤልም ላይ ቁጣው ነደደ፤ 22  ምክንያቱም በአምላክ ላይ እምነት አልጣሉም፤እነሱን የማዳን ችሎታ እንዳለው አላመኑም። 23  ስለዚህ በላይ ያሉትን በደመና የተሸፈኑ ሰማያት አዘዘ፤የሰማይንም በሮች ከፈተ። 24  የሚበሉት መና አዘነበላቸው፤የሰማይንም እህል ሰጣቸው። 25  ሰዎች የኃያላንን ምግብ በሉ፤እስኪጠግቡ ድረስ እንዲበሉ በቂ ምግብ አቀረበላቸው። 26  የምሥራቁን ነፋስ በሰማይ አስነሳ፤በኃይሉም የደቡብ ነፋስ እንዲነፍስ አደረገ። 27  ሥጋንም እንደ አፈር፣ወፎችንም በባሕር ዳር እንዳለ አሸዋ አዘነበላቸው። 28  በሰፈሩ መካከል፣በድንኳኖቹም ሁሉ ዙሪያ እንዲወድቁ አደረገ። 29  እነሱም በሉ፤ ከልክ በላይም ጠገቡ፤የተመኙትን ነገር ሰጣቸው። 30  ሆኖም ምኞታቸውን ሙሉ በሙሉ ከማርካታቸው በፊት፣ምግባቸው ገና በአፋቸው ውስጥ እያለ 31  የአምላክ ቁጣ በእነሱ ላይ ነደደ። ኃያላን ሰዎቻቸውን ገደለ፤የእስራኤልን ወጣቶች ጣለ። 32  ይህም ሆኖ በኃጢአታቸው ገፉበት፤አስደናቂ በሆኑ ሥራዎቹም አላመኑም። 33  ስለዚህ ዘመናቸው እንደ እስትንፋስ እንዲያበቃ፣ዕድሜያቸውም በድንገተኛ ሽብር እንዲያከትም አደረገ። 34  ሆኖም በገደላቸው ቁጥር እሱን ይሹ ነበር፤ተመልሰው አምላክን ይፈልጉ ነበር፤ 35  ይህን የሚያደርጉት አምላክ ዓለታቸው እንደሆነ፣ልዑሉ አምላክም እንደሚዋጃቸው በማስታወስ ነበር። 36  እነሱ ግን በአፋቸው ሊያታልሉት ሞከሩ፤በምላሳቸውም ዋሹት። 37  ልባቸው ለእሱ የጸና አልነበረም፤ለቃል ኪዳኑም ታማኞች አልነበሩም። 38  እሱ ግን መሐሪ ነው፤በደላቸውን ይቅር ይል ነበር፤ ደግሞም አላጠፋቸውም። ቁጣውን ሁሉ ከመቀስቀስ ይልቅብዙ ጊዜ ስሜቱን ይገታ ነበር። 39  ነፍሶ ዳግመኛ የማይመለስ ነፋስ፣ሥጋ መሆናቸውንም አስታውሷልና። 40  በምድረ በዳ ስንት ጊዜ በእሱ ላይ ዓመፁ!በበረሃ ሳሉም ብዙ ጊዜ ስሜቱን ጎዱት! 41  ደግመው ደጋግመው አምላክን ተፈታተኑት፤የእስራኤልንም ቅዱስ እጅግ አሳዘኑት። 42  እነሱን ከጠላት የታደገበትን ቀን፣ኃይሉንም አላስታወሱም፤ 43  በግብፅ አስደናቂ ምልክቶችን፣በጾዓን ምድርም ተአምራቱን እንዴት እንዳሳየ አላሰቡም፤ 44  እንዲሁም ከጅረቶቻቸው መጠጣት እንዳይችሉየአባይን የመስኖ ቦዮች እንዴት ወደ ደም እንደለወጠ ዘነጉ። 45  ይበሏቸው ዘንድ የተናካሽ ዝንቦችን መንጋ ሰደደባቸው፤ያጠፏቸውም ዘንድ እንቁራሪቶችን ላከባቸው። 46  ሰብላቸውን ለማይጠግብ አንበጣ፣የድካማቸውን ፍሬ ለአንበጣ መንጋ ሰጠ። 47  የወይን ተክላቸውን በበረዶ፣የሾላ ዛፎቻቸውንም በበረዶ ድንጋይ አጠፋ። 48  የጋማ ከብቶቻቸውን ለበረዶ፣መንጎቻቸውንም ለመብረቅ ብልጭታ ዳረገ። 49  የሚነድ ቁጣውን፣ንዴቱን፣ መዓቱንና መቅሰፍቱንእንዲሁም ጥፋት የሚያመጡ የመላእክት ሠራዊትን ላከባቸው። 50  ለቁጣው መንገድ ጠረገ። ከሞት አላተረፋቸውም፤ለቸነፈርም አሳልፎ ሰጣቸው። 51  በመጨረሻም የግብፅን በኩሮች በሙሉ፣በካም ድንኳኖች ውስጥ ከሚገኙትም መካከል የፍሬያቸው መጀመሪያ የሆኑትን መታ። 52  ከዚያም ሕዝቡን እንደ በጎች እንዲወጡ አደረገ፤በምድረ በዳም እንደ መንጋ መራቸው። 53   በአስተማማኝ ሁኔታ መራቸው፤አንዳች ፍርሃትም አልተሰማቸውም፤ባሕሩም ጠላቶቻቸውን ዋጠ። 54  ደግሞም ቅዱስ ወደሆነው ምድሩ፣ቀኝ እጁ የራሱ ወዳደረገው ወደዚህ ተራራማ ክልል አመጣቸው። 55  ብሔራቱን ከፊታቸው አባረረ፤በመለኪያ ገመድም ርስት አከፋፈላቸው፤የእስራኤልን ነገዶች በቤቶቻቸው እንዲኖሩ አደረገ። 56  እነሱ ግን ልዑሉን አምላክ ተገዳደሩት፤ በእሱም ላይ ዓመፁ፤ማሳሰቢያዎቹን ችላ አሉ። 57  በተጨማሪም ጀርባቸውን ሰጡ፤ እንደ አባቶቻቸውም ከሃዲዎች ሆኑ። ጅማቱ እንደረገበ ደጋን እምነት የማይጣልባቸው ነበሩ። 58  ከፍ ባሉት የማምለኪያ ቦታዎቻቸው ብዙ ጊዜ አሳዘኑት፤በተቀረጹ ምስሎቻቸውም ለቁጣ አነሳሱት። 59  አምላክ ሰምቶ በጣም ተቆጣ፤በመሆኑም እስራኤልን እርግፍ አድርጎ ተወው። 60  በመጨረሻም በሴሎ የሚገኘውን የማደሪያ ድንኳን፣በሰው ልጆች መካከል ይኖርበት የነበረውን ድንኳን ተወው። 61  የብርታቱ ምልክት ተማርኮ እንዲወሰድ ፈቀደ፤ግርማ ሞገሱን በጠላት እጅ አሳልፎ ሰጠ። 62  ሕዝቡን ለሰይፍ አሳልፎ ሰጠ፤በርስቱም ላይ እጅግ ተቆጣ። 63  ወጣቶቹን እሳት በላቸው፤ለደናግሎቹም የሠርግ ዘፈን አልተዘፈነላቸውም። 64  ካህናቱ በሰይፍ ወደቁ፤የገዛ መበለቶቻቸውም አላለቀሱላቸውም። 65  ከዚያም ይሖዋ፣ የወይን ጠጅ ስካሩ እንደለቀቀው ኃያል ሰውከእንቅልፍ እንደነቃ ሆኖ ተነሳ። 66  ጠላቶቹንም አሳዶ ወደ ኋላ መለሳቸው፤ለዘለቄታው ውርደት አከናነባቸው። 67  የዮሴፍን ድንኳን ናቀ፤የኤፍሬምን ነገድ አልመረጠም። 68  ከዚህ ይልቅ የይሁዳን ነገድ፣የሚወደውን የጽዮንን ተራራ መረጠ። 69  መቅደሱን እንደ ሰማያት ጽኑ አድርጎ ሠራው፤ለዘላለምም እንደመሠረታት ምድር አድርጎ ገነባው። 70  አገልጋዩን ዳዊትን መረጠ፤ከበጎች ጉረኖ ወስዶ፣ 71  የሚያጠቡ በጎችን ከመጠበቅም አንስቶበሕዝቡ በያዕቆብ፣ በርስቱም በእስራኤል ላይእረኛ እንዲሆን ሾመው። 72  እሱም በንጹሕ ልብ ጠበቃቸው፤በተካኑ እጆቹም መራቸው።

79  አምላክ ሆይ፣ ብሔራት ርስትህን ወረውታል፤ቅዱስ መቅደስህንም አርክሰዋል፤ኢየሩሳሌምን የፍርስራሽ ክምር አድርገዋታል። 2  የአገልጋዮችህን ሬሳ ለሰማይ ወፎች፣የታማኝ አገልጋዮችህንም ሥጋ ለምድር አራዊት ምግብ አድርገው ሰጥተዋል። 3  ደማቸውን በኢየሩሳሌም ዙሪያ እንደ ውኃ አፈሰሱ፤እነሱንም የሚቀብር አንድም ሰው አልተረፈም። 4  በጎረቤቶቻችን ዘንድ መሳለቂያ ሆንን፤በዙሪያችን ያሉትም ያፌዙብናል፤ ደግሞም ይዘብቱብናል። 5  ይሖዋ ሆይ፣ የምትቆጣው እስከ መቼ ነው? ለዘላለም? ቁጣህስ እንደ እሳት የሚነደው እስከ መቼ ነው? 6  አንተን በማያውቁ ብሔራት፣ስምህንም በማይጠሩ መንግሥታት ላይ ቁጣህን አፍስስ። 7  ያዕቆብን በልተውታልና፤የትውልድ አገሩንም አውድመዋል። 8  አባቶቻችን በሠሩት ስህተት እኛን ተጠያቂ አታድርገን። ፈጥነህ ምሕረት አድርግልን፤በጭንቀት ተውጠናልና። 9  አዳኛችን የሆንክ አምላክ ሆይ፣ለታላቁ ስምህ ስትል እርዳን፤ለስምህም ስትል ታደገን፤ ኃጢአታችንንም ይቅር በለን። 10  ብሔራት “አምላካቸው የት አለ?” ለምን ይበሉ? በፈሰሰው የአገልጋዮችህ ደም የተነሳ የሚወሰድባቸውን የበቀል እርምጃ፣ዓይናችን እያየ ብሔራት ይወቁት። 11  እስረኛው የሚያሰማውን ሲቃ ስማ። ሞት የተፈረደባቸውን በታላቅ ኃይልህ አድናቸው። 12  ይሖዋ ሆይ፣ ጎረቤቶቻችን በአንተ ላይ በመሳለቃቸውሰባት እጥፍ አድርገህ ብድራታቸውን ክፈላቸው። 13  በዚህ ጊዜ እኛ ሕዝቦችህ፣ በመስክህ ያሰማራኸን መንጋ፣ለዘላለም ምስጋና እናቀርብልሃለን፤ከትውልድ እስከ ትውልድም ውዳሴህን እናሰማለን።

8  ጌታችን ይሖዋ ሆይ፣ ስምህ በመላው ምድር ላይ ምንኛ የከበረ ነው፤ግርማህ ከሰማያትም በላይ ከፍ ከፍ እንዲል አድርገሃል! 2  ከባላጋራዎችህ የተነሳ፣ከልጆችና ከሕፃናት አፍ በሚወጡ ቃላት ብርታትህን አሳየህ፤ይህም ጠላትንና ተበቃይን ዝም ለማሰኘት ነው። 3  የጣቶችህን ሥራ ሰማያትን፣አንተ የሠራሃቸውን ጨረቃንና ከዋክብትን ስመለከት፣ 4  ታስበው ዘንድ ሟች ሰው ምንድን ነው?ትንከባከበውስ ዘንድ የሰው ልጅ ምንድን ነው? 5  ከመላእክት በጥቂቱ አሳነስከው፤የክብርና የግርማ ዘውድም ደፋህለት። 6  በእጆችህ ሥራዎች ላይ ሥልጣን ሰጠኸው፤ሁሉንም ነገር ከእግሩ በታች አደረግክለት፦ 7  መንጎቹንና ከብቶቹን ሁሉ፣እንዲሁም የዱር አራዊትን፣ 8  የሰማይ ወፎችንና የባሕር ዓሣዎችን፣በባሕር ውስጥ የሚርመሰመሱትን ሁሉ ከእግሩ በታች አደረግክለት። 9  ጌታችን ይሖዋ ሆይ፣ ስምህ በመላው ምድር ላይ ምንኛ የከበረ ነው!

80  ዮሴፍን እንደ መንጋ የምትመራየእስራኤል እረኛ ሆይ፣ አዳምጥ። ከኪሩቤል በላይ በዙፋን የምትቀመጥ ሆይ፣ብርሃን አብራ። 2  በኤፍሬም፣ በቢንያምና በምናሴ ፊትኃያልነትህን አሳይ፤መጥተህም አድነን። 3  አምላክ ሆይ፣ ወደ ቀድሞው ሁኔታችን መልሰን፤እንድንም ዘንድ ፊትህን በእኛ ላይ አብራ። 4  የሠራዊት አምላክ ይሖዋ ሆይ፣ ሕዝቦችህ የሚያቀርቡትን ጸሎት የምትጠላው እስከ መቼ ነው? 5  እንባን እንደ ምግብ ትመግባቸዋለህ፤ደግሞም እንባ ትግታቸዋለህ። 6  ለጎረቤቶቻችን የጠብ ምክንያት አደረግከን፤ጠላቶቻችን እንዳሻቸው ያላግጡብናል። 7  የሠራዊት አምላክ ሆይ፣ ወደ ቀድሞው ሁኔታችን መልሰን፤እንድንም ዘንድ ፊትህን በእኛ ላይ አብራ። 8  የወይን ተክል ከግብፅ እንድትወጣ አደረግክ። ብሔራትን አባረህ እሷን ተከልክ። 9  መሬቱን መነጠርክላት፤እሷም ሥር ሰዳ በምድሪቱ ላይ ተንሰራፋች። 10  ተራሮች በጥላዋ፣የአምላክ አርዘ ሊባኖሶችም በቅርንጫፎቿ ተሸፈኑ። 11  ቅርንጫፎቿ እስከ ባሕሩ፣ቀንበጦቿም እስከ ወንዙ ድረስ ተዘረጉ። 12  በዚያ የሚያልፉ ሁሉ ፍሬዋን እንዲቀጥፉ፣የወይን እርሻዋን የድንጋይ ቅጥሮች ያፈረስከው ለምንድን ነው? 13  ከጫካ የወጡ የዱር አሳማዎች ያወድሟታል፤በሜዳ ያሉ የዱር አራዊትም ይበሏታል። 14  የሠራዊት አምላክ ሆይ፣ እባክህ ተመለስ። ከሰማይ ወደ ታች እይ፤ ተመልከትም! ይህችን የወይን ተክል ተንከባከባት፤ 15  ቀኝ እጅህ የተከላትን ግንድ በእንክብካቤ ያዛት፤ለራስህ ስትል ያጠነከርከውንም ልጅ ተመልከት። 16  እሷ ተቆርጣ በእሳት ተቃጥላለች። ሕዝቡ ከተግሣጽህ የተነሳ ይጠፋል። 17  እጅህ በቀኝህ ላለው ሰው፣ለራስህም ስትል ብርቱ ላደረግከው የሰው ልጅ ድጋፍ ትስጥ። 18  እኛም ከአንተ አንርቅም። ስምህን መጥራት እንድንችል በሕይወት አኑረን። 19  የሠራዊት አምላክ ይሖዋ ሆይ፣ ወደ ቀድሞው ሁኔታችን መልሰን፤እንድንም ዘንድ ፊትህን በእኛ ላይ አብራ።

81  ብርታታችን ለሆነው አምላክ እልል በሉ። ለያዕቆብ አምላክ በድል አድራጊነት ስሜት ጩኹ። 2  ሙዚቃውን መጫወት ጀምሩ፤ አታሞም ምቱ፤ደስ የሚያሰኘውን በገና ከባለ አውታር መሣሪያ ጋር ተጫወቱ። 3  አዲስ ጨረቃ በምትታይበት፣ሙሉ ጨረቃም ወጥታ በዓል በምናከብርበት ዕለት ቀንደ መለከት ንፉ። 4  ይህ ለእስራኤል የተሰጠ ድንጋጌ፣የያዕቆብም አምላክ ያስተላለፈው ውሳኔ ነውና። 5  በግብፅ ምድር ላይ ባለፈ ጊዜ፣ይህን ለዮሴፍ ማሳሰቢያ አድርጎ ሰጠው። እኔም የማላውቀውን ድምፅ ሰማሁ፦ 6  “ሸክሙን ከትከሻው ላይ አነሳሁለት፤እጆቹ ቅርጫት ከመያዝ አረፉ። 7  በጨነቀህ ጊዜ ጠራኸኝ፤ እኔም ታደግኩህ፤ከነጎድጓዳማው ደመና መለስኩልህ። የመሪባ ውኃዎች ባሉበት ስፍራ ፈተንኩህ። (ሴላ) 8  ሕዝቤ ሆይ፣ ስማኝ፤ እኔም እመሠክርብሃለሁ። እስራኤል ሆይ፣ ምነው ብታዳምጠኝ! 9  በመካከልህ እንግዳ አምላክ አይኖርም፤ለባዕድ አምላክም አትሰግድም። 10  ከግብፅ ምድር ያወጣሁህ፣እኔ ይሖዋ አምላክህ ነኝ። አፍህን በሰፊው ክፈት፤ እኔም በምግብ እሞላዋለሁ። 11  ሕዝቤ ግን ድምፄን አልሰማም፤እስራኤል ለእኔ አይገዛም። 12  በመሆኑም እልኸኛ ልባቸውን እንዲከተሉ ተውኳቸው፤ትክክል መስሎ የታያቸውን አደረጉ። 13  ምነው ሕዝቤ ቢያዳምጠኝ ኖሮ!ምነው እስራኤል በመንገዴ ቢመላለስ ኖሮ! 14  ጠላቶቻቸውን ወዲያውኑ ባንበረከክኋቸው፣እጄን በባላጋራዎቻቸው ላይ በሰነዘርኩ ነበር። 15  ይሖዋን የሚጠሉ በፊቱ ይሸማቀቃሉ፤የሚደርስባቸውም ነገር ዘላለማዊ ነው። 16  እሱ ግን ምርጡን ስንዴ ይመግባችኋል፤ከዓለት በሚገኝ ማርም ያጠግባችኋል።”

82  አምላክ በመለኮታዊ ጉባኤ መካከል ይሰየማል፤በአማልክት መካከል ይፈርዳል፦ 2  “ፍትሕ የምታዛቡት እስከ መቼ ነው?ለክፉዎችስ የምታዳሉት እስከ መቼ ነው? (ሴላ) 3  ለችግረኛውና አባት ለሌለው ተሟገቱ። ረዳት የሌለውና ምስኪኑ ፍትሕ እንዲያገኝ አድርጉ። 4  ችግረኛውንና ድሃውን ታደጉ፤ከክፉዎችም እጅ አድኗቸው።” 5  ፈራጆቹ ምንም አያውቁም፤ ደግሞም አያስተውሉም፤በጨለማ ውስጥ ይመላለሳሉ፤የምድር መሠረቶች ሁሉ ተናግተዋል። 6  “እኔም እንዲህ አልኩ፦ ‘እናንተ አማልክት ናችሁ፤ሁላችሁም የልዑሉ አምላክ ልጆች ናችሁ። 7  ይሁንና እናንተም ሰው እንደሚሞተው ትሞታላችሁ፤ደግሞም እንደ ማንኛውም ገዢ ትወድቃላችሁ!’” 8  አምላክ ሆይ፣ ተነስ፤ በምድርም ላይ ፍረድ፤ብሔራት ሁሉ የአንተ ናቸውና።

83  አምላክ ሆይ፣ ዝም አትበል፤አምላክ ሆይ፣ ጸጥ አትበል፤ ደግሞም ጭጭ አትበል። 2  እነሆ፣ ጠላቶችህ እየደነፉ ነውና፤አንተን የሚጠሉ በእብሪት ይመላለሳሉ። 3  በስውር በሕዝቦችህ ላይ የተንኮል ሴራ ይሸርባሉ፤በውድ አገልጋዮችህ ላይ ይዶልታሉ። 4  “የእስራኤል ስም ተረስቶ እንዲቀር፣ኑ፣ ሕዝቡን እንደምስስ” ይላሉ። 5  የጋራ ዕቅድ ይነድፋሉ፤በአንተ ላይ ግንባር ፈጥረዋል፤ 6  የኤዶምና የእስማኤላውያን ድንኳኖች፣ ሞዓብና አጋራውያን፣ 7  ጌባል፣ አሞንና አማሌቅ፣እንዲሁም ፍልስጤም ከጢሮስ ነዋሪዎች ጋር አበሩ። 8  አሦርም ከእነሱ ጋር ተባብሯል፤ለሎጥ ልጆችምድጋፍ ይሰጣሉ። (ሴላ) 9  በምድያም እንዳደረግከው፣በቂሾንም ጅረት በሲሳራና በያቢን ላይ እንዳደረግከው አድርግባቸው። 10  እነሱ በኤንዶር ተደመሰሱ፤ለምድርም ፍግ ሆኑ። 11  በመካከላቸው ያሉትን ታላላቅ ሰዎች እንደ ኦሬብና ዜብ፣አለቆቻቸውንም እንደ ዘባህና ጻልሙና አድርጋቸው፤ 12  እነሱ “አምላክ የሚኖርባቸውን ቦታዎች እንውረስ” ብለዋልና። 13  አምላኬ ሆይ፣ ነፋስ እያሽከረከረ እንደሚወስደው ኮሸሽላ፣ነፋስ እንደሚጠርገው ገለባ አድርጋቸው። 14  ጫካን እንደሚያቃጥል እሳት፣ተራሮችን እንደሚያነድ ነበልባል፣ 15  አንተም እንዲሁ በሞገድህ አሳዳቸው፤በአውሎ ነፋስህም አሸብራቸው። 16  ይሖዋ ሆይ፣ ስምህን ይሹ ዘንድ፣ፊታቸውን በኀፍረት ሸፍን። 17  ለዘላለም ይፈሩ፣ ይሸበሩም፤ውርደት ይከናነቡ፤ ደግሞም ይጥፉ፤ 18  ስምህ ይሖዋ የሆነው አንተ፣አዎ፣ አንተ ብቻ በመላው ምድር ላይ ልዑል እንደሆንክ ሰዎች ይወቁ።

84  የሠራዊት ጌታ ይሖዋ ሆይ፣ታላቁ የማደሪያ ድንኳንህ ምንኛ ያማረ ነው! 2  ሁለንተናዬ የይሖዋን ቅጥር ግቢዎችእጅግ ናፈቀ፤አዎ፣ በጣም ከመጓጓቴ የተነሳ ዛልኩ። ልቤም ሆነ ሥጋዬ ሕያው ለሆነው አምላክ እልል ይላል። 3  ንጉሤና አምላኬ የሆንከው የሠራዊት ጌታ ይሖዋ፣ታላቁ መሠዊያህ ባለበት አቅራቢያ፣ወፍ እንኳ በዚያ ቤት ታገኛለች፤ወንጭፊትም ጫጩቶቿን የምታሳድግበት ጎጆለራሷ ትሠራለች። 4  በቤትህ የሚኖሩ ደስተኞች ናቸው! እነሱ ሁልጊዜ ያወድሱሃል። (ሴላ) 5  አንተን የብርታታቸው ምንጭ ያደረጉ፣ወደ ቤትህ የሚወስዱትን መንገዶች የሚናፍቅ ልብ ያላቸው ሰዎች ደስተኞች ናቸው። 6  በባካ ሸለቆ በሚያልፉበት ጊዜ፣ስፍራውን ምንጮች የሚፈልቁበት ቦታ ያደርጉታል፤የመጀመሪያውም ዝናብ በረከት ያለብሰዋል። 7  በብርታት ላይ ብርታት እያገኙ ይሄዳሉ፤እያንዳንዳቸውም በጽዮን፣ በአምላክ ፊት ይቀርባሉ። 8  የሠራዊት አምላክ ይሖዋ ሆይ፣ ጸሎቴን ስማ፤የያዕቆብ አምላክ ሆይ፣ አዳምጠኝ። (ሴላ) 9  ጋሻችንና አምላካችን ሆይ፣ ተመልከት፤የተቀባውን የአገልጋይህን ፊት እይ። 10  በሌላ ቦታ አንድ ሺህ ቀን ከመኖር በቅጥር ግቢዎችህ አንዲት ቀን መዋል ይሻላልና! በክፉዎች ድንኳን ከመኖር፣በአምላኬ ቤት ደጃፍ ላይ መቆም እመርጣለሁ። 11  ይሖዋ አምላክ ፀሐይና ጋሻ ነውና፤እሱ ሞገስና ክብር ይሰጣል። ንጹሕ አቋም ይዘው የሚመላለሱትንይሖዋ አንዳች መልካም ነገር አይነፍጋቸውም። 12  የሠራዊት ጌታ ይሖዋ ሆይ፣በአንተ የሚታመን ሰው ደስተኛ ነው።

85  ይሖዋ ሆይ፣ ለምድርህ ሞገስ አሳይተሃል፤የተማረኩትን የያዕቆብ ልጆች መልሰሃል። 2  የሕዝብህን በደል ተውክ፤ኃጢአታቸውንም ሁሉ ይቅር አልክ። (ሴላ) 3  ንዴትህን ሁሉ ገታህ፤ከብርቱ ቁጣህም ተመለስክ። 4  የመዳናችን አምላክ ሆይ፣ ወደ ቀድሞ ሁኔታችን መልሰን፤በእኛ የተነሳ ያደረብህን ቁጣም መልስ። 5  በእኛ ላይ የምትቆጣው ለዘላለም ነው? ቁጣህስ ከትውልድ እስከ ትውልድ ድረስ ይዘልቃል? 6  ሕዝቦችህ በአንተ ሐሴት እንዲያደርጉ፣ዳግመኛ እንድናንሰራራ አታደርገንም? 7  ይሖዋ ሆይ፣ ታማኝ ፍቅርህን አሳየን፤ማዳንህንም ለግሰን። 8  እውነተኛው አምላክ ይሖዋ የሚናገረውን እሰማለሁ፤እሱ ለሕዝቡና ለታማኝ አገልጋዮቹ ስለ ሰላም ይናገራልና፤ብቻ እንደቀድሞው በራሳቸው ከልክ በላይ አይተማመኑ። 9  ክብሩ በምድራችን እንዲኖር፣እሱን ለሚፈሩት ማዳኑ በእርግጥ ቅርብ ነው። 10  ታማኝ ፍቅርና ታማኝነት ይገናኛሉ፤ጽድቅና ሰላም ይሳሳማሉ። 11  ታማኝነት ከምድር ትበቅላለች፤ጽድቅም ከሰማያት ወደ ታች ይመለከታል። 12  አዎ፣ ይሖዋ መልካም ነገር ይሰጣል፤ምድራችንም ምርቷን ትሰጣለች። 13  ጽድቅ በፊቱ ይሄዳል፤ለእርምጃውም መንገድ ያዘጋጃል።

86  ይሖዋ ሆይ፣ ጆሮህን ወደ እኔ አዘንብል፤ ደግሞም መልስልኝ፤ጎስቋላና ድሃ ነኝና። 2  እኔ ታማኝ ስለሆንኩ ሕይወቴን ጠብቃት። በአንተ የሚታመነውን አገልጋይህን አድነው፤አንተ አምላኬ ነህና። 3  ይሖዋ ሆይ፣ ሞገስ አሳየኝ፤ቀኑን ሙሉ አንተን እጣራለሁና። 4  አገልጋይህን ደስ አሰኘው፤ይሖዋ ሆይ፣ የአንተን እርዳታ እሻለሁና። 5  ይሖዋ ሆይ፣ አንተ ጥሩ ነህና፤ ይቅር ለማለትም ዝግጁ ነህ፤አንተን ለሚጠሩ ሁሉ የምታሳየው ታማኝ ፍቅር ወሰን የለውም። 6  ይሖዋ ሆይ፣ ጸሎቴን አዳምጥ፤እርዳታ ለማግኘት የማቀርበውንም ልመና በትኩረት ስማ። 7  አንተ መልስ ስለምትሰጠኝ፣በተጨነቅኩ ቀን አንተን እጣራለሁ። 8  ይሖዋ ሆይ፣ ከአማልክት መካከል እንደ አንተ ያለ የለም፤ከአንተ ሥራ ጋር የሚወዳደር አንድም ሥራ የለም። 9  ይሖዋ ሆይ፣ አንተ የሠራሃቸው ብሔራት ሁሉ ይመጣሉ፤በፊትህም ይሰግዳሉ፤ለስምህም ክብር ይሰጣሉ። 10  አንተ ታላቅ ነህና፤ ድንቅ ነገሮችም ትሠራለህ፤አንተ አምላክ ነህ፤ ከአንተ ሌላ የለም። 11  ይሖዋ ሆይ፣ መንገድህን አስተምረኝ። በእውነትህ እሄዳለሁ። ስምህን እፈራ ዘንድ ልቤን አንድ አድርግልኝ። 12  ይሖዋ አምላኬ ሆይ፣ በሙሉ ልቤ አወድስሃለሁ፤ስምህንም ለዘላለም ከፍ ከፍ አደርጋለሁ፤ 13  ለእኔ የምታሳየው ታማኝ ፍቅር ታላቅ ነውና፤ሕይወቴንም ጥልቅ ከሆነው መቃብር አድነሃል። 14  አምላክ ሆይ፣ እብሪተኛ ሰዎች በእኔ ላይ ተነስተዋል፤የጨካኞች ቡድን ሕይወቴን ይሻታል፤አንተንም ከምንም አልቆጠሩም። 15  ይሖዋ ሆይ፣ አንተ ግን መሐሪና ሩኅሩኅ፣ለቁጣ የዘገየህ እንዲሁም ታማኝ ፍቅርህና ታማኝነትህ የበዛ አምላክ ነህ። 16  ወደ እኔ ተመልከት፤ ሞገስም አሳየኝ። ለአገልጋይህ ብርታትህን ስጠው፤የሴት ባሪያህንም ልጅ አድን። 17  እኔን የሚጠሉ አይተው እንዲያፍሩ፣የጥሩነትህን ምልክት አሳየኝ። ይሖዋ ሆይ፣ አንተ ረዳቴና አጽናኜ ነህና።

87  የአምላክ ከተማ የተመሠረተችው በተቀደሱት ተራሮች ላይ ነው። 2  ይሖዋ ከያዕቆብ ድንኳኖች ሁሉ ይበልጥየጽዮንን በሮች ይወዳል። 3  የእውነተኛው አምላክ ከተማ ሆይ፣ ስለ አንቺ አስደናቂ የሆኑ ነገሮች እየተነገሩ ነው። (ሴላ) 4  እኔን ከሚያውቁኝ መካከል ረዓብንና ባቢሎንን እጠቅሳለሁ፤ኢትዮጵያን ጨምሮ ፍልስጤምና ጢሮስም ይገኙበታል። እንዲህም ይባላል፦ “ይህ በዚያ የተወለደ ነው።” 5  ስለ ጽዮን ደግሞ እንዲህ ይባላል፦ “ይሄኛውም ሆነ ያኛው የተወለደው በእሷ ውስጥ ነው።” ልዑሉ አምላክም አጽንቶ ይመሠርታታል። 6  ይሖዋ ሕዝቡን ሲመዘግብ “ይህ በዚያ የተወለደ ነው” ብሎ ያስታውቃል። (ሴላ) 7  ዘማሪዎችና ጨፋሪዎች “ምንጮቼ ሁሉ በአንቺ ውስጥ ይገኛሉ” ይላሉ።

88  የመዳኔ አምላክ የሆንከው ይሖዋ ሆይ፣በቀን እጮኻለሁ፤በሌሊትም በፊትህ እቀርባለሁ። 2  ጸሎቴ ወደ አንተ ይድረስ፤እርዳታ ለማግኘት የማሰማውን ጩኸት ለማዳመጥ ጆሮህን አዘንብል። 3  ነፍሴ በመከራ ተሞልታለችና፤ሕይወቴም በመቃብር አፋፍ ላይ ነች። 4  አሁንም እንኳ ወደ ጉድጓድ ከሚወርዱ ሰዎች ጋር ተቆጥሬአለሁ፤ምስኪን ሰው ሆንኩ፤ 5  ተገድለው በመቃብር ውስጥ እንደተጋደሙ፣ከእንግዲህ ፈጽሞ እንደማታስታውሳቸውናየአንተ እንክብካቤ እንደተቋረጠባቸው ሰዎች፣በሙታን መካከል ተተውኩ። 6  አዘቅት ውስጥ ከተትከኝ፤በጨለማ በተዋጠ ስፍራ፣ ጥልቅ በሆነ ጉድጓድ ውስጥ አኖርከኝ። 7  በላዬ ላይ ያረፈው ቁጣህ እጅግ ከብዶኛል፤በኃይለኛ ማዕበልህም አጥለቀለቅከኝ። (ሴላ) 8  የሚያውቁኝን ሰዎች ከእኔ አራቅክ፤በእነሱ ፊት አስጸያፊ ነገር አደረግከኝ። ወጥመድ ውስጥ ገብቻለሁ፤ ማምለጥም አልቻልኩም። 9  ከደረሰብኝ ጉስቁልና የተነሳ ዓይኔ ፈዘዘ። ይሖዋ ሆይ፣ ቀኑን ሙሉ አንተን እጣራለሁ፤እጆቼንም ወደ አንተ እዘረጋለሁ። 10  ለሙታን ድንቅ ሥራዎች ታከናውናለህ? በሞት የተረቱትስ ተነስተው ሊያወድሱህ ይችላሉ? (ሴላ) 11  ታማኝ ፍቅርህ በመቃብር፣ታማኝነትህስ በጥፋት ቦታ ይታወጃል? 12  ያከናወንከው ድንቅ ሥራ በጨለማ፣ጽድቅህስ በተረሱ ሰዎች ምድር ይታወቃል? 13  ይሖዋ ሆይ፣ እኔ ግን እርዳታ ለማግኘት አሁንም ወደ አንተ እጮኻለሁ፤ጸሎቴም በየማለዳው ወደ አንተ ትደርሳለች። 14  ይሖዋ ሆይ፣ ፊት የምትነሳኝ ለምንድን ነው? ፊትህንስ ከእኔ የምትሰውረው ለምንድን ነው? 15  እኔ ከልጅነቴ ጀምሮየተጎሳቆልኩና ለመጥፋት የተቃረብኩ ነኝ፤እንዲደርሱብኝ ከፈቀድካቸው አስከፊ ነገሮች የተነሳ ደንዝዣለሁ። 16  የሚነደው ቁጣህ በላዬ ላይ ወረደ፤አንተ ያመጣህብኝ ሽብር አጠፋኝ። 17  ቀኑን ሙሉ እንደ ውኃ ከበበኝ፤በሁሉም አቅጣጫ ከቦ መውጫ አሳጣኝ። 18  ወዳጆቼንና ባልንጀሮቼን ከእኔ አራቅክ፤ጓደኛዬ ጨለማ ብቻ ሆኖ ቀረ።

89  የይሖዋ ታማኝ ፍቅር ስለተገለጠባቸው መንገዶች ለዘላለም እዘምራለሁ። ታማኝነትህን ለትውልዶች በሙሉ በአፌ አስታውቃለሁ። 2  እንዲህ በማለት ተናግሬአለሁና፦ “ታማኝ ፍቅር ለዘላለም ይገነባል፤ታማኝነትህንም በሰማያት አጽንተህ መሥርተሃል።” 3  አንተም እንዲህ ብለሃል፦ “ከመረጥኩት ጋር ቃል ኪዳን ገብቻለሁ፤ለአገልጋዬ ለዳዊት ምያለሁ፦ 4  ‘ዘርህ ለዘላለም ጸንቶ እንዲኖር አደርጋለሁ፤ዙፋንህንም ከትውልድ እስከ ትውልድ አጸናለሁ።’” (ሴላ) 5  ይሖዋ ሆይ፣ ሰማያት ድንቅ ሥራህን፣አዎ፣ በቅዱሳን ጉባኤ ታማኝነትህን ያወድሳሉ። 6  በሰማያት ከይሖዋ ጋር ማን ሊወዳደር ይችላል? ከአምላክ ልጆች መካከል እንደ ይሖዋ ያለ ማን ነው? 7  አምላክ በቅዱሳን ጉባኤ መካከል እጅግ የተፈራ ነው፤በዙሪያው ባሉት ሁሉ መካከል ታላቅና እጅግ የሚከበር ነው። 8  የሠራዊት አምላክ ይሖዋ ሆይ፣ አንተ ኃያል ነህ፤ያህ ሆይ፣ እንደ አንተ ያለ ማን ነው? አንተ በሁሉም ነገር ታማኝ መሆንህን ታሳያለህ። 9  የባሕሩን ሞገድ ትቆጣጠራለህ፤ማዕበሉም ሲነሳ አንተ ራስህ ጸጥ ታሰኘዋለህ። 10  አንተ ረዓብን እንደተገደለ ሰው አደቀቅከው። በብርቱ ክንድህ ጠላቶችህን በታተንካቸው። 11  ሰማያት የአንተ ናቸው፤ ምድርም የአንተ ናት፤ፍሬያማ የሆነችውን ምድርና በውስጧ ያለውን ነገር ሁሉ የሠራኸው አንተ ነህ። 12  ሰሜንንና ደቡብን የፈጠርክ አንተ ነህ፤ታቦርና ሄርሞን ስምህን በደስታ ያወድሳሉ። 13  ክንድህ ኃያል ነው፤እጅህ ብርቱ ነው፤ቀኝ እጅህም ከፍ ከፍ ያለ ነው። 14  ጽድቅና ፍትሕ የዙፋንህ መሠረት ናቸው፤ታማኝ ፍቅርና ታማኝነት በፊትህ ናቸው። 15  እልልታ የሚያውቁ ሰዎች ደስተኞች ናቸው። ይሖዋ ሆይ፣ እንዲህ ያሉ ሰዎች በፊትህ ብርሃን ይመላለሳሉ። 16  በስምህ ቀኑን ሙሉ ሐሴት ያደርጋሉ፤በጽድቅህም ከፍ ከፍ ይላሉ። 17  አንተ የብርታታቸው ክብር ነህና፤በሞገስህም ብርታታችን ከፍ ከፍ ብሏል። 18  ጋሻችን ከይሖዋ ነውና፤ንጉሣችን ከእስራኤል ቅዱስ ነው። 19  በዚያን ጊዜ ለታማኝ አገልጋዮችህ በራእይ ተናገርክ፤ እንዲህም አልክ፦ “ለኃያል ሰው ብርታት ሰጠሁ፤ከሕዝቡም መካከል የተመረጠውን ከፍ ከፍ አደረግኩ። 20  አገልጋዬን ዳዊትን አገኘሁት፤በተቀደሰ ዘይቴም ቀባሁት። 21  እጄ ይደግፈዋል፤ክንዴም ያበረታዋል። 22  ማንኛውም ጠላት አያስገብረውም፤የትኛውም ክፉ ሰው አይጨቁነውም። 23  ባላጋራዎቹን ከፊቱ አደቃቸዋለሁ፤የሚጠሉትንም እመታቸዋለሁ። 24  ታማኝነቴና ታማኝ ፍቅሬ ከእሱ ጋር ናቸው፤በስሜም ኃይሉ ከፍ ከፍ ይላል። 25  እጁን በባሕሩ ላይ፣ቀኝ እጁንም በወንዞቹ ላይ አደርጋለሁ። 26  እሱም ‘አንተ አባቴ ነህ፤አምላኬና አዳኝ ዓለቴ ነህ’ ብሎ ይጠራኛል። 27  እኔም በኩር እንዲሆን አደርገዋለሁ፤ከምድር ነገሥታትም ሁሉ በላይ አስቀምጠዋለሁ። 28  ታማኝ ፍቅሬን ለዘላለም አሳየዋለሁ፤ከእሱ ጋር የገባሁት ቃል ኪዳንም ጸንቶ ይኖራል። 29  ዘሩን ለዘላለም አጸናለሁ፤ዙፋኑም የሰማያትን ዕድሜ ያህል ጸንቶ እንዲኖር አደርጋለሁ። 30  ልጆቹ ሕጌን ቢተዉ፣ድንጋጌዎቼንም አክብረው ባይመላለሱ፣ 31  ደንቦቼን ቢጥሱናትእዛዛቴን ባይጠብቁ፣ 32  ባለመታዘዛቸው በበትር እቀጣቸዋለሁ፤በደል በመፈጸማቸውም እገርፋቸዋለሁ። 33  ሆኖም ለእሱ ታማኝ ፍቅር ማሳየቴን አልተውም፤የገባሁትንም ቃል አላጥፍም። 34  ቃል ኪዳኔን አላፈርስም፤ከአንደበቴ የወጣውንም ቃል አለውጥም። 35  ለአንዴና ለመጨረሻ ጊዜ በቅድስናዬ ምያለሁ፤ዳዊትን አልዋሸውም። 36  ዘሩ ለዘላለም ጸንቶ ይኖራል፤ዙፋኑ በፊቴ እንዳለችው ፀሐይ ይጸናል። 37  በሰማያት ታማኝ ምሥክር ሆና እንደምትኖረው እንደ ጨረቃ፣ለዘላለም ጸንቶ ይኖራል።” (ሴላ) 38  ሆኖም አንተ ራስህ ጣልከው፤ ደግሞም ገሸሽ አደረግከው፤በተቀባው አገልጋይህ ላይ እጅግ ተቆጣህ። 39  ከአገልጋይህ ጋር የገባኸውን ቃል ኪዳን ወደ ጎን ገሸሽ አደረግክ፤አክሊሉን መሬት ላይ በመጣል አረከስከው። 40  በድንጋይ የተገነቡትን ቅጥሮቹን ሁሉ አፈረስክ፤ምሽጎቹን የፍርስራሽ ክምር አደረግክ። 41  በዚያ የሚያልፉ ሁሉ ዘረፉት፤የጎረቤቶቹም መሳለቂያ ሆነ። 42  ባላጋራዎቹ ድል እንዲጎናጸፉ አድርገሃል፤ጠላቶቹ ሁሉ ደስ እንዲላቸው አደረግክ። 43  በተጨማሪም ሰይፉን መልሰህበታል፤በጦርነትም እንዲሸነፍ አደረግክ። 44  ግርማ ሞገሱ እንዲጠፋ አደረግክ፤ዙፋኑንም መሬት ላይ ጣልከው። 45  የወጣትነት ዕድሜውን አሳጠርክበት፤ኀፍረትም አከናነብከው። (ሴላ) 46  ይሖዋ ሆይ፣ ራስህን የምትሰውረው እስከ መቼ ነው? ለዘላለም? ቁጣህስ እንደ እሳት ሲነድ ይኖራል? 47  ዕድሜዬ ምን ያህል አጭር እንደሆነ አስብ! ሰዎችን ሁሉ የፈጠርከው እንዲያው ለከንቱ ነው? 48  ሞትን ጨርሶ ሳያይ በሕይወት ሊኖር የሚችል ሰው ማን ነው? ራሱን ከመቃብር እጅ ማዳን ይችላል? (ሴላ) 49  ይሖዋ ሆይ፣ በታማኝነትህ ለዳዊት የማልክለት፣በቀደሙት ዘመናት ያሳየኸው ታማኝ ፍቅር የት አለ? 50  ይሖዋ ሆይ፣ በአገልጋዮችህ ላይ የተሰነዘረውን ዘለፋ አስታውስ፤ሰዎች ሁሉ የሰነዘሩብኝን ዘለፋ እንዴት እንደተሸከምኩ አስብ፤ 51  ይሖዋ ሆይ፣ ጠላቶችህ ምን ያህል እንደተሳደቡ አስታውስ፤የቀባኸውን ሰው እርምጃ ሁሉ እንዴት እንደነቀፉ አስብ። 52  ይሖዋ ለዘላለም ይወደስ። አሜን፣ አሜን።

9  ይሖዋ ሆይ፣ በሙሉ ልቤ አወድስሃለሁ፤ስለ ድንቅ ሥራዎችህ ሁሉ እናገራለሁ። 2  በአንተ ደስ ይለኛል፤ ሐሴትም አደርጋለሁ፤ልዑል አምላክ ሆይ፣ ለስምህ የውዳሴ መዝሙር እዘምራለሁ። 3  ጠላቶቼ ወደ ኋላ ሲያፈገፍጉተሰናክለው ከፊትህ ይጠፋሉ። 4  ለማቀርበው ትክክለኛ ክስ ትሟገትልኛለህና፤በዙፋንህ ላይ ተቀምጠህ በጽድቅ ትፈርዳለህ። 5  ብሔራትን ገሠጽክ፤ ክፉውንም አጠፋህ፤ስማቸውን ለዘላለም ደመሰስክ። 6  ጠላቶች ለዘላለም ጠፍተዋል፤ከተሞቻቸውን አፈራርሰሃል፤መታሰቢያቸውም ሁሉ ይደመሰሳል። 7  ይሖዋ ግን በዙፋኑ ላይ ለዘላለም ተቀምጧል፤ዙፋኑንም ለፍትሕ ሲል አጽንቷል። 8  ዓለምን በጽድቅ ይዳኛል፤ለብሔራት ትክክለኛ የፍርድ ውሳኔዎች ያስተላልፋል። 9  ይሖዋ ለተጨቆኑ አስተማማኝ መጠጊያ ይሆናል፤በመከራ ጊዜ አስተማማኝ መጠጊያ ነው። 10  ስምህን የሚያውቁ በአንተ ይታመናሉ፤ይሖዋ ሆይ፣ አንተን የሚሹትን ፈጽሞ አትተዋቸውም። 11  በጽዮን ለሚኖረው ለይሖዋ የውዳሴ መዝሙር ዘምሩ፤ሥራውንም በሕዝቦች መካከል አስታውቁ። 12  ደማቸውን የሚበቀለው እሱ ያስታውሳቸዋልና፤የተጎሳቆሉ ሰዎች የሚያሰሙትን ጩኸት አይረሳም። 13  ይሖዋ ሆይ፣ ቸርነት አሳየኝ፤ከሞት ደጆች የምታነሳኝ አምላክ ሆይ፣ የሚጠሉኝ ሰዎች የሚያደርሱብኝን እንግልት ተመልከት፤ 14  ያን ጊዜ የሚያስመሰግኑ ተግባሮችህን በጽዮን ሴት ልጅ ደጆች አውጃለሁ፤በማዳን ሥራህም ሐሴት አደርጋለሁ። 15  ብሔራት፣ ራሳቸው በቆፈሩት ጉድጓድ ውስጥ ገቡ፤የገዛ እግራቸው በስውር ባስቀመጡት መረብ ተያዘ። 16  ይሖዋ በሚወስደው የፍርድ እርምጃ ይታወቃል። ክፉ ሰው በገዛ እጁ በሠራው ነገር ተጠመደ። ሂጋዮን። (ሴላ) 17  ክፉ ሰው፣ አምላክን የሚረሱ ብሔራትም ሁሉወደ መቃብር ይሄዳሉ። 18  ድሃ ግን ለዘላለም ተረስቶ አይቀርም፤የየዋሆችም ተስፋ ፈጽሞ ከንቱ ሆኖ አይቀርም። 19  ይሖዋ ሆይ፣ ተነስ! ሟች የሆነ ሰው እንዲያይል አትፍቀድ። ብሔራት በፊትህ ይፈረድባቸው። 20  ይሖዋ ሆይ፣ ፍርሃት ልቀቅባቸው፤ሕዝቦች ሟች መሆናቸውን ይወቁ። (ሴላ)

90  ይሖዋ ሆይ፣ አንተ ከትውልድ እስከ ትውልድ መኖሪያችን ሆነሃል። 2  ተራሮች ሳይወለዱ፣ምድርንና ዓለምን ከመፍጠርህ በፊት፣ከዘላለም እስከ ዘላለም አንተ አምላክ ነህ። 3  ሟች የሆነ ሰው ወደ አፈር እንዲመለስ ታደርጋለህ፤“የሰው ልጆች ሆይ፣ ወደ አፈር ተመለሱ” ትላለህ። 4  በአንተ ዘንድ ሺህ ዓመት፣ እንዳለፈችው እንደ ትናንት ቀን፣እንደ አንድ ክፍለ ሌሊትም ነው። 5  ጠራርገህ ታስወግዳቸዋለህ፤ እንደ ሕልም ይጠፋሉ፤በማለዳ ሲታዩ እንደሚለመልም ሣር ናቸው። 6  ጠዋት ላይ ሣሩ ያቆጠቁጣል፤ ደግሞም ይለመልማል፤ምሽት ላይ ግን ጠውልጎ ይደርቃል። 7  በቁጣህ አልቀናልና፤ከታላቅ ቁጣህም የተነሳ ተሸብረናል። 8  በደላችንን በፊትህ ታኖራለህ፤የደበቅናቸው ነገሮች በፊትህ ብርሃን ተጋልጠዋል። 9  ከኃይለኛ ቁጣህ የተነሳ ዘመናችን ይመናመናል፤ዕድሜያችንም ሽው ብሎ ያልፋል። 10  የዕድሜያችን ርዝማኔ 70 ዓመት ነው፤ለየት ያለ ጥንካሬ ካለን ደግሞ 80 ዓመት ቢሆን ነው። ይህም በችግርና በሐዘን የተሞላ ነው፤ፈጥኖ ይነጉዳል፤ እኛም እናልፋለን። 11  የቁጣህን ኃይል መረዳት የሚችል ማን ነው? ቁጣህ፣ አንተ መፈራት የሚገባህን ያህል ታላቅ ነው። 12  ጥበበኛ ልብ ማግኘት እንችል ዘንድ፣ዕድሜያችንን እንዴት መቁጠር እንዳለብን አስተምረን። 13  ይሖዋ ሆይ፣ ተመለስ! ይህ ሁኔታ የሚቀጥለው እስከ መቼ ነው? ለአገልጋዮችህ ራራላቸው። 14  በሕይወት ዘመናችን ሁሉ እልል እንድንልና ሐሴት እንድናደርግ፣በማለዳ ታማኝ ፍቅርህን አጥግበን። 15  ባጎሳቆልከን ዘመን ልክ፣መከራም ባየንባቸው ዓመታት መጠን ሐሴት እንዲሰማን አድርገን። 16  አገልጋዮችህ ሥራህን ይዩ፤ልጆቻቸውም ግርማህን ይመልከቱ። 17  የአምላካችን የይሖዋ ሞገስ በእኛ ላይ ይሁን፤የእጆቻችንን ሥራ ፍሬያማ አድርግልን። አዎ፣ የእጆቻችንን ሥራ ፍሬያማ አድርግልን።

91  በልዑል አምላክ ሚስጥራዊ ቦታ የሚኖር ሰውሁሉን ቻይ በሆነው አምላክ ጥላ ሥር ይቀመጣል። 2  ይሖዋን “አንተ መጠጊያዬና ምሽጌ፣የምታመንብህም አምላኬ ነህ” እለዋለሁ። 3  እሱ ከወፍ አዳኙ ወጥመድ፣ከአውዳሚ ቸነፈርም ይታደግሃልና። 4  በላባዎቹ ይከልልሃል፤በክንፎቹም ሥር መጠጊያ ታገኛለህ። ታማኝነቱ ትልቅ ጋሻና መከላከያ ቅጥር ይሆንልሃል። 5  በሌሊት የሚያሸብሩ ነገሮችን፣በቀንም የሚወነጨፍ ፍላጻን አትፈራም፤ 6  በጨለማ የሚያደባ ቸነፈርም ሆነበቀትር የሚረፈርፍ ጥፋት አያስፈራህም። 7  በአጠገብህ ሺህ፣በቀኝህም አሥር ሺህ ይወድቃሉ፤ወደ አንተ ግን አይደርስም። 8  በክፉዎች ላይ የሚደርሰውን ቅጣት ትመለከታለህ፤በዓይንህ ብቻ ታየዋለህ። 9  ምክንያቱም “ይሖዋ መጠጊያዬ ነው” ብለሃል፤ ልዑሉን አምላክ መኖሪያህ አድርገኸዋል፤ 10  ምንም ዓይነት አደጋ አይደርስብህም፤አንዳችም መቅሰፍት ወደ ድንኳንህ አይጠጋም። 11  በመንገድህ ሁሉ እንዲጠብቁህመላእክቱን ስለ አንተ ያዛልና። 12  እግርህን እንቅፋት እንዳይመታውበእጃቸው ያነሱሃል። 13  የአንበሳውን ግልገልና ጉበናውን ትረግጣለህ፤ደቦል አንበሳውንና ትልቁን እባብ ከእግርህ ሥር ትጨፈልቃለህ። 14  አምላክ እንዲህ ብሏል፦ “ስለወደደኝ፣ እታደገዋለሁ። ስሜን ስለሚያውቅ እጠብቀዋለሁ። 15  ይጠራኛል፤ እኔም እመልስለታለሁ። በተጨነቀ ጊዜ ከእሱ ጋር እሆናለሁ። እታደገዋለሁ እንዲሁም አከብረዋለሁ። 16  ረጅም ዕድሜን አጠግበዋለሁ፤የማዳን ሥራዎቼንም እንዲያይ አደርገዋለሁ።”

92  ለይሖዋ ምስጋና ማቅረብ ጥሩ ነው፤ልዑሉ አምላክ ሆይ፣ ለስምህም የውዳሴ መዝሙር መዘመር መልካም ነው፤ 2  ታማኝ ፍቅርህን በማለዳ፣ታማኝነትህንም በሌሊት ማሳወቅ መልካም ነው፤ 3  አሥር አውታር ባለው መሣሪያና በክራር፣ደስ በሚል የበገና ድምፅ ታጅቦ ማሳወቅ ጥሩ ነው። 4  ይሖዋ ሆይ፣ ባከናወንካቸው ነገሮች እንድደሰት አድርገኸኛልና፤ከእጅህ ሥራዎች የተነሳ እልል እላለሁ። 5  ይሖዋ ሆይ፣ ሥራህ ምንኛ ታላቅ ነው! ሐሳብህም እንዴት ጥልቅ ነው! 6  ማመዛዘን የጎደለው ሰው ይህን ሊያውቅ አይችልም፤ሞኝ የሆነም ሰው ይህን ሊረዳ አይችልም፦ 7  ክፉዎች እንደ አረም ቢበቅሉ፣ክፉ አድራጊዎች ሁሉ ቢያብቡ እንኳ፣ለዘላለም መጥፋታቸው የማይቀር ነው። 8  ይሖዋ ሆይ፣ አንተ ግን ለዘላለም ከሁሉ በላይ ነህ። 9  ይሖዋ ሆይ፣ ጠላቶችህን በድል አድራጊነት ስሜት ተመልከት፤ጠላቶችህ እንዴት እንደሚጠፉ እይ፤ክፉ አድራጊዎች በሙሉ ይበተናሉ። 10  አንተ ግን ኃይሌን እንደ ዱር በሬ ኃይል ታደርጋለህ፤እኔም ገላዬን ጥሩ ዘይት እቀባለሁ። 11  ዓይኔ ጠላቶቼን በድል አድራጊነት ስሜት ያያል፤ጆሮዬም የሚያጠቁኝን ክፉ ሰዎች ውድቀት ይሰማል። 12  ጻድቅ ግን እንደ ዘንባባ ዛፍ ይለመልማል፤እንደ አርዘ ሊባኖስም ትልቅ ይሆናል። 13  በይሖዋ ቤት፣ ተተክለዋል፤በአምላካችን ቅጥር ግቢዎች ያብባሉ። 14  ባረጁ ጊዜም እንኳ ማበባቸውን ይቀጥላሉ፤እንደበረቱና እንደጠነከሩ ይኖራሉ፤ 15  ይሖዋ ትክክለኛ እንደሆነ እያወጁ ይኖራሉ። እሱ ዓለቴ ነው፤ በእሱም ዘንድ ክፋት የለም።

93  ይሖዋ ነገሠ! ግርማ ተጎናጽፏል፤ይሖዋ ብርታት ለብሷል፤እንደ ቀበቶ ታጥቆታል። ምድር በጽኑ ተመሥርታለች፤ልትናወጥ አትችልም። 2  ዙፋንህ ከብዙ ዘመናት በፊት ጸንቶ የተመሠረተ ነው፤አንተ ከዘላለም እስከ ዘላለም አለህ። 3  ይሖዋ ሆይ፣ ወንዞቹ ጎረፉ፤ወንዞቹ ጎረፉ፤ አስገመገሙም፤ወንዞቹ ይጎርፋሉ፤ ደግሞም በኃይል ይላተማሉ። 4  ከብዙ ውኃዎች ድምፅ፣ኃይለኛ ከሆነው የባሕር ማዕበልም በላይ፣ይሖዋ ከፍ ባለ ቦታ ግርማ ተጎናጽፏል። 5  ማሳሰቢያዎችህ እጅግ አስተማማኝ ናቸው። ይሖዋ ሆይ፣ ቤትህ ለዘላለሙ በቅድስና ያጌጠ ነው።

94  የበቀል አምላክ፣ ይሖዋ ሆይ፣የበቀል አምላክ ሆይ፣ ብርሃንህን አብራ! 2  የምድር ፈራጅ ሆይ፣ ተነስ። ለትዕቢተኞች የሚገባቸውን ብድራት ክፈላቸው። 3  ክፉዎች እስከ መቼ፣ ይሖዋ ሆይ፣ክፉዎች እስከ መቼ ድረስ ይፈነጥዛሉ? 4  ይለፈልፋሉ፤ በእብሪት ይናገራሉ፤ክፉ አድራጊዎች ሁሉ ስለ ራሳቸው ጉራ ይነዛሉ። 5  ይሖዋ ሆይ፣ ሕዝብህን ያደቃሉ፤ርስትህንም ይጨቁናሉ። 6  መበለቲቱንና ባዕዱን ሰው ይገድላሉ፤አባት የሌላቸውንም ልጆች ሕይወት ያጠፋሉ። 7  “ያህ አያይም፤የያዕቆብ አምላክ አያስተውለውም” ይላሉ። 8  እናንተ ማመዛዘን የጎደላችሁ ሰዎች፣ ይህን ልብ በሉ፤እናንተ ሞኞች፣ አስተዋዮች የምትሆኑት መቼ ነው? 9  ጆሮን ያበጀው እሱ መስማት አይችልም? ወይስ ዓይንን የሠራው እሱ ማየት አይችልም? 10  ብሔራትን የሚያርመው እሱ መውቀስ አይችልም? ለሰዎች እውቀት የሚሰጠው እሱ ነው! 11  ይሖዋ የሰዎችን ሐሳብ ያውቃል፤ከንቱ እንደሆነም ይረዳል። 12  ያህ ሆይ፣ አንተ የምታርመው፣ከሕግህ ላይ የምታስተምረው ሰው ደስተኛ ነው፤ 13  ይህም ለክፉዎች ጉድጓድ እስኪቆፈር ድረስ፣በመከራ ወቅት ለእሱ ሰላም ትሰጠው ዘንድ ነው። 14  ይሖዋ ሕዝቡን አይጥልምና፤ርስቱንም አይተውም። 15  ፍርድ፣ ዳግመኛ ጽድቅ የሚንጸባረቅበት ይሆናልና፤ልበ ቅን የሆኑ ሰዎችም ሁሉ ይከተሉታል። 16  ከክፉዎች ጋር የሚሟገትልኝ ማን ነው? ክፉ አድራጊዎችን በመቃወም ከጎኔ የሚቆም ማን ነው? 17  ይሖዋ ረዳቴ ባይሆን ኖሮ፣በአጭር ጊዜ ውስጥ በጠፋሁ ነበር። 18  “እግሬ አዳለጠኝ” ባልኩ ጊዜ፣ ይሖዋ ሆይ፣ ታማኝ ፍቅርህ ደገፈኝ። 19  በጭንቀት በተዋጥኩ ጊዜ፣አጽናናኸኝ፤ ደግሞም አረጋጋኸኝ። 20  ምግባረ ብልሹ ገዢዎች በሕግ ስም ችግር ለመፍጠር እያሴሩ፣የአንተ ተባባሪ ሊሆኑ ይችላሉ? 21  በጻድቁ ላይ ጭካኔ የተሞላበት ጥቃት ይሰነዝራሉ፤በንጹሕ ሰው ላይ ሞት ይፈርዳሉ። 22  ለእኔ ግን ይሖዋ አስተማማኝ መጠጊያ ይሆንልኛል፤አምላኬ መጠጊያ ዓለቴ ነው። 23  ክፉ ሥራቸውን በላያቸው ይመልሳል፤ በገዛ ክፋታቸው ያጠፋቸዋል። ይሖዋ አምላካችን ያጠፋቸዋል።

95  ኑ፣ ለይሖዋ እልል እንበል! አዳኛችን ለሆነው ዓለት በድል አድራጊነት ስሜት እልል እንበል። 2  ምስጋና ይዘን በፊቱ እንቅረብ፤በድል አድራጊነት ስሜት ለእሱ እንዘምር፤ ደግሞም እልል እንበል። 3  ይሖዋ ታላቅ አምላክ ነውና፤በሌሎች አማልክት ሁሉ ላይ ታላቅ ንጉሥ ነው። 4  ጥልቅ የሆኑት የምድር ክፍሎች በእጁ ናቸው፤የተራሮችም ጫፍ የእሱ ነው። 5  እሱ የሠራው ባሕር የራሱ ነው፤የብሱንም የሠሩት እጆቹ ናቸው። 6  ኑ፣ እናምልክ፤ እንስገድም፤ሠሪያችን በሆነው በይሖዋ ፊት እንንበርከክ። 7  እሱ አምላካችን ነውና፤እኛ ደግሞ በመስኩ የተሰማራን ሕዝቦች፣በእሱ እንክብካቤ ሥር ያለን በጎች ነን። ዛሬ ድምፁን የምትሰሙ ከሆነ፣ 8  አባቶቻችሁ በምድረ በዳ ሳሉ በመሪባ፣በማሳህ ቀን እንዳደረጉት ልባችሁን አታደንድኑ፤ 9  በዚያን ጊዜ እነሱ ፈተኑኝ፤ሥራዬን ቢያዩም ተገዳደሩኝ። 10  ያን ትውልድ ለ40 ዓመት ተጸየፍኩት፤እኔም “ይህ ሕዝብ ሁልጊዜ ልቡ ይስታል፤መንገዴን ሊያውቅ አልቻለም” አልኩ። 11  በመሆኑም “ወደ እረፍቴ አይገቡም” ብዬ በቁጣዬ ማልኩ።

96  ለይሖዋ አዲስ መዝሙር ዘምሩ። መላዋ ምድር ለይሖዋ ትዘምር! 2  ለይሖዋ ዘምሩ፤ ስሙንም አወድሱ። የማዳኑን ምሥራች በየቀኑ አውጁ። 3  ክብሩን በብሔራት፣አስደናቂ ሥራዎቹንም በሕዝቦች ሁሉ መካከል አስታውቁ። 4  ይሖዋ ታላቅ ነው፤ ደግሞም እጅግ ሊወደስ ይገባዋል። ከሌሎች አማልክት ሁሉ በላይ እጅግ የሚፈራ ነው። 5  የሌሎች ሕዝቦች አማልክት ሁሉ ከንቱ ናቸው፤ይሖዋ ግን ሰማያትን የሠራ አምላክ ነው። 6  ሞገስና ግርማ በፊቱ ናቸው፤ብርታትና ውበት በመቅደሱ ውስጥ አሉ። 7  እናንተ የሕዝብ ነገዶች፣ ለይሖዋ የሚገባውን ስጡ፤ከክብሩና ከብርታቱ የተነሳ ለይሖዋ የሚገባውን ስጡ። 8  ለስሙ የሚገባውን ክብር ለይሖዋ ስጡ፤ስጦታ ይዛችሁ ወደ ቅጥር ግቢዎቹ ግቡ። 9  ያጌጠ የቅድስና ልብስ ለብሳችሁ ለይሖዋ ስገዱ፤ምድር ሁሉ በፊቱ ተንቀጥቀጪ! 10  በብሔራት መካከል እንዲህ ብላችሁ አስታውቁ፦ “ይሖዋ ነገሠ! ምድር በጽኑ ተመሥርታለች፤ ከቦታዋ ልትንቀሳቀስ አትችልም። እሱ ለሕዝቦች በትክክል ይፈርዳል።” 11  ሰማያት ሐሴት ያድርጉ፤ ምድርም ደስ ይበላት፤ባሕሩና በውስጡ ያለው ነገር ሁሉ የነጎድጓድ ድምፅ ያሰማ፤ 12  መስኩና በላዩ ላይ ያለው ሁሉ ሐሴት ያድርግ። የዱር ዛፎችም ሁሉ በይሖዋ ፊት እልል ይበሉ። 13  እሱ እየመጣ ነውና፤በምድር ላይ ለመፍረድ እየመጣ ነው። በዓለም ላይ በጽድቅ፣በሕዝቦችም ላይ በታማኝነት ይፈርዳል።

97  ይሖዋ ነገሠ! ምድር ደስ ይበላት። ብዙ ደሴቶችም ሐሴት ያድርጉ። 2  ደመናና ድቅድቅ ጨለማ በዙሪያው አለ፤ጽድቅና ፍትሕ የዙፋኑ መሠረት ናቸው። 3  እሳት በፊቱ ይሄዳል፤ጠላቶቹንም በሁሉም አቅጣጫ ይፈጃል። 4  የመብረቅ ብልጭታዎቹ በመሬት ላይ አበሩ፤ምድር ይህን አይታ ተንቀጠቀጠች። 5  ተራሮች በይሖዋ ፊት፣በምድርም ሁሉ ጌታ ፊት እንደ ሰም ቀለጡ። 6  ሰማያት ጽድቁን ያውጃሉ፤ሕዝቦችም ሁሉ ክብሩን ያያሉ። 7  ማንኛውንም የተቀረጸ ምስል የሚያመልኩ ሁሉ፣ከንቱ በሆኑ አማልክታቸው የሚኩራሩ ይፈሩ። እናንተ አማልክት ሁሉ፣ ለእሱ ስገዱ። 8  ይሖዋ ሆይ፣ አንተ ስላስተላለፍካቸው የፍርድ ውሳኔዎች፣ጽዮን ሰምታ ሐሴት አደረገች፤የይሁዳ ከተሞች ደስ አላቸው። 9  ይሖዋ ሆይ፣ አንተ በመላው ምድር ላይ ልዑል ነህና፤ከሌሎች አማልክት ሁሉ በላይ እጅግ ከፍ ከፍ ብለሃል። 10  እናንተ ይሖዋን የምትወዱ፣ ክፉ የሆነውን ነገር ጥሉ። እሱ የታማኝ አገልጋዮቹን ሕይወት ይጠብቃል፤ከክፉዎች እጅ ይታደጋቸዋል። 11  ብርሃን ለጻድቃን ወጣ፤ደስታም ለልበ ቅኖች ተዳረሰ። 12  እናንተ ጻድቃን፣ በይሖዋ ሐሴት አድርጉ፤ለቅዱስ ስሙም ምስጋና አቅርቡ።

98  ለይሖዋ አዲስ መዝሙር ዘምሩ፤እሱ አስደናቂ ነገሮች አድርጓልና። ቀኝ እጁ፣ አዎ ቅዱስ ክንዱ መዳን አስገኝቷል። 2  ይሖዋ ማዳኑ እንዲታወቅ አድርጓል፤በብሔራት ፊት ጽድቁን ገልጧል። 3  ለእስራኤል ቤት ታማኝ ፍቅርና ታማኝነት ለማሳየት የገባውን ቃል አስታውሷል። የምድር ዳርቻዎች ሁሉ የአምላካችንን ማዳን አይተዋል። 4  ምድር ሁሉ፣ ለይሖዋ በድል አድራጊነት እልል በሉ። ደስ ይበላችሁ፤ ደግሞም እልል በሉ፤ የውዳሴም መዝሙር ዘምሩ። 5  ለይሖዋ በበገና የውዳሴ መዝሙር ዘምሩ፤በበገናና ደስ በሚል ዜማ ዘምሩለት። 6  በእምቢልታና በቀንደ መለከት ድምፅበንጉሡ በይሖዋ ፊት በድል አድራጊነት እልል በሉ። 7  ባሕሩና በውስጡ ያለው ነገር ሁሉ፣መሬትና በላይዋ የሚኖር ሁሉ የነጎድጓድ ድምፅ ያሰሙ። 8  ወንዞች በእጃቸው ያጨብጭቡ፤ተራሮችም በአንድነት በይሖዋ ፊት እልል ይበሉ፤ 9  እሱ በምድር ላይ ለመፍረድ እየመጣ ነውና። በዓለም ላይ በጽድቅ፣በሕዝቦችም ላይ በትክክል ይፈርዳል።

99  ይሖዋ ነገሠ። ሕዝቦች ይንቀጥቀጡ። እሱ ከኪሩቤል በላይ በዙፋን ተቀምጧል። ምድር ትናወጥ። 2  ይሖዋ በጽዮን ታላቅ ነው፤ከሕዝቦችም ሁሉ በላይ ከፍ ያለ ነው። 3  ሕዝቦች ታላቅ ስምህን ያወድሱ፤ስምህ እጅግ የሚፈራና ቅዱስ ነውና። 4  እሱ ፍትሕን የሚወድ ኃያል ንጉሥ ነው። አንተ ቅን የሆነውን ነገር በጽኑ መሥርተሃል። ፍትሕንና ጽድቅን ለያዕቆብ አስፍነሃል። 5  ይሖዋ አምላካችንን ከፍ ከፍ አድርጉት፤ በእግሩ ማሳረፊያ ፊት ስገዱ፤እሱ ቅዱስ ነው። 6  ከካህናቱ መካከል ሙሴና አሮን ይገኙበታል፤ስሙን ከሚጠሩ መካከልም ሳሙኤል አንዱ ነው። እነሱ ወደ ይሖዋ ይጣሩ ነበር፤እሱም ይመልስላቸው ነበር። 7  በደመና ዓምድ ውስጥ ሆኖ ያነጋግራቸው ነበር። ማሳሰቢያዎቹንና የሰጣቸውን ድንጋጌ ጠብቀዋል። 8  አምላካችን ይሖዋ ሆይ፣ አንተ መልስ ሰጠሃቸው። ይቅር ባይ አምላክ ሆንክላቸው፤ሆኖም ለሠሯቸው ኃጢአቶች ቀጣሃቸው። 9  አምላካችንን ይሖዋን ከፍ ከፍ አድርጉት፤በቅዱስ ተራራውም ፊት ስገዱ፤አምላካችን ይሖዋ ቅዱስ ነውና።

1  የአምላክ ባሪያና የኢየሱስ ክርስቶስ ሐዋርያ ከሆነው ከጳውሎስ። ይህ ሐዋርያ፣ አገልግሎቱ ከአምላክ ምርጦች እምነትና ከእውነት ትክክለኛ እውቀት ጋር የሚስማማ ሲሆን ይህ እውነት ለአምላክ ያደሩ ሆኖ ከመኖር ጋር የተቆራኘ ነው፤ 2  ደግሞም ሊዋሽ የማይችለው አምላክ ከረጅም ዘመናት በፊት በሰጠው የዘላለም ሕይወት ተስፋ ላይ የተመሠረተ ነው፤ 3  ይሁንና አዳኛችን በሆነው አምላክ ትእዛዝ በአደራ በተሰጠኝ የስብከቱ ሥራ አማካኝነት ራሱ በወሰነው ጊዜ ቃሉ እንዲታወቅ አደረገ፤ 4  የጋራችን በሆነው እምነት እውነተኛ ልጄ ለሆነው ለቲቶ፦ አባት ከሆነው አምላክና አዳኛችን ከሆነው ከክርስቶስ ኢየሱስ ጸጋና ሰላም ለአንተ ይሁን። 5  አንተን በቀርጤስ የተውኩህ ያልተስተካከሉትን ነገሮች እንድታስተካክልና በሰጠሁህ መመሪያ መሠረት በየከተማው ሽማግሌዎችን እንድትሾም ነው፤ 6  ይኸውም ከክስ ነፃ የሆነ፣ የአንዲት ሚስት ባል እንዲሁም በስድነት ወይም በዓመፀኝነት የማይከሰሱ አማኝ የሆኑ ልጆች ያሉት ማንም ሰው ካለ እንድትሾም ነው። 7  ምክንያቱም የበላይ ተመልካች በአምላክ የተሾመ መጋቢ እንደመሆኑ መጠን ከክስ ነፃ መሆን አለበት፤ በራሱ ሐሳብ የሚመራ፣ ግልፍተኛ፣ ሰካራም፣ ኃይለኛና አግባብ ያልሆነ ጥቅም ለማግኘት የሚስገበገብ ሊሆን አይገባም፤ 8  ከዚህ ይልቅ እንግዳ ተቀባይ፣ ጥሩ የሆነውን ነገር የሚወድ፣ ጤናማ አስተሳሰብ ያለው፣ ጻድቅ፣ ታማኝ፣ ራሱን የሚገዛ፣ 9  እንዲሁም ትክክለኛ በሆነው ትምህርት ማበረታታትም ሆነ ይህን ትምህርት የሚቃወሙትን መውቀስ ይችል ዘንድ የማስተማር ጥበቡን ሲጠቀም የታመነውን ቃል በጥብቅ የሚከተል ሊሆን ይገባል። 10  ዓመፀኞች፣ በከንቱ የሚለፈልፉና አታላዮች የሆኑ በተለይም ግርዘትን በጥብቅ የሚከተሉ ብዙ ሰዎች አሉና። 11  እነዚህ ሰዎች አግባብ ያልሆነ ጥቅም ለማግኘት ሲሉ ማስተማር የማይገባቸውን ትምህርት በማስተማር የመላውን ቤተሰብ እምነት እያፈረሱ ስለሆነ አፋቸውን ማዘጋት ያስፈልጋል። 12  ከእነሱ መካከል የሆነ የገዛ ራሳቸው ነቢይ “የቀርጤስ ሰዎች ምንጊዜም ውሸታሞች፣ አደገኛ አውሬዎችና ሥራ ፈት ሆዳሞች ናቸው” ብሏል። 13  ይህ የምሥክርነት ቃል እውነት ነው። ለዚህም ሲባል እነሱን አጥብቀህ መውቀስህን ቀጥል፤ ይኸውም በእምነት ጠንካሮች እንዲሆኑ 14  እንዲሁም ለአይሁዳውያን ተረቶችና ከእውነት የራቁ ሰዎች ለሚሰጡት ትእዛዝ ትኩረት እንዳይሰጡ ነው። 15  ንጹሕ ለሆኑ ሰዎች ሁሉም ነገር ንጹሕ ነው፤ ለረከሱና እምነት ለሌላቸው ሰዎች ግን ንጹሕ የሆነ ነገር የለም፤ አእምሯቸውም ሆነ ሕሊናቸው የረከሰ ነውና። 16  አምላክን እንደሚያውቁ በይፋ ይናገራሉ፤ ሆኖም በሥራቸው ይክዱታል፤ ምክንያቱም አስጸያፊና የማይታዘዙ እንዲሁም ለማንኛውም ዓይነት መልካም ሥራ የማይበቁ ናቸው።

2  አንተ ግን ምንጊዜም ከትክክለኛ ትምህርት ጋር የሚስማማ ነገር ተናገር። 2  አረጋውያን ወንዶች በልማዶቻቸው ረገድ ልከኞች፣ ቁም ነገረኞች፣ ጤናማ አስተሳሰብ ያላቸው እንዲሁም በእምነት፣ በፍቅርና በጽናት ጤናሞች ይሁኑ። 3  በተመሳሳይም አረጋውያን ሴቶች ለቅዱሳን ሰዎች የሚገባ ባሕርይ ያላቸው፣ ስም የማያጠፉ፣ ለብዙ ወይን ጠጅ የማይገዙ እንዲሁም ጥሩ የሆነውን ነገር የሚያስተምሩ ይሁኑ፤ 4  ይህም ወጣት ሴቶችን በመምከር ባሎቻቸውን የሚወዱ፣ ልጆቻቸውን የሚወዱ፣ 5  ጤናማ አስተሳሰብ ያላቸው፣ ንጹሐን፣ በቤት ውስጥ የሚሠሩ፣ ጥሩዎችና ለባሎቻቸው የሚገዙ እንዲሆኑ ለማድረግ ያስችላቸዋል፤ ይህም የአምላክ ቃል እንዳይሰደብ ነው። 6  በተመሳሳይም ወጣት ወንዶች ጤናማ አስተሳሰብ እንዲኖራቸው አሳስባቸው፤ 7  በማንኛውም ሁኔታ መልካም ሥራ በመሥራት አርዓያ መሆንህን አሳይ። ንጹሕ የሆነውን ነገር በቁም ነገር አስተምር፤ 8  ደግሞም ሊነቀፍ የማይችል ጤናማ አነጋገር በመጠቀም አስተምር፤ ይኸውም ተቃዋሚዎች ስለ እኛ የሚናገሩት መጥፎ ነገር አጥተው እንዲያፍሩ ነው። 9  ባሪያዎች ጌቶቻቸውን ለማስደሰት ጥረት በማድረግ በሁሉም ነገር ይገዙላቸው፤ የአጸፋ ቃልም አይመልሱላቸው፤ 10  ደግሞም ሊሰርቋቸው አይገባም፤ ከዚህ ይልቅ አዳኛችን የሆነው አምላክ ትምህርት በሁሉም መንገድ ውበት እንዲጎናጸፍ ያደርጉ ዘንድ ሙሉ በሙሉ እምነት የሚጣልባቸው ይሁኑ። 11  የአምላክ ጸጋ ተገልጧልና፤ ጸጋው ለሁሉም ዓይነት ሰዎች መዳን ያስገኛል። 12  ይህም ጸጋ ፈሪሃ አምላክ በጎደለው መንገድ መኖርና ዓለማዊ ምኞቶችን መከተል ትተን አሁን ባለው በዚህ ሥርዓት ውስጥ ጤናማ አስተሳሰብ በመያዝ፣ በጽድቅና ለአምላክ በማደር እንድንኖር ያሠለጥነናል፤ 13  በዚህ ሁኔታ አስደሳች የሆነውን ተስፋ እንዲሁም የታላቁን አምላክና የአዳኛችንን የኢየሱስ ክርስቶስን በክብር መገለጥ እንጠባበቃለን፤ 14  ክርስቶስ ከማንኛውም ዓይነት የዓመፅ ሕይወት እኛን ነፃ ለማውጣትና ለመልካም ሥራ የሚቀና ልዩ ንብረቱ የሆነ ሕዝብ ለራሱ ለማንጻት ሕይወቱን ለእኛ ሰጥቷል። 15  እነዚህን ነገሮች፣ በሙሉ ሥልጣን መናገርህን፣ አጥብቀህ መምከርህንና መውቀስህን ቀጥል። ማንም ሰው ፈጽሞ አይናቅህ።

3  ለመንግሥታትና ለባለሥልጣናት እንዲገዙና እንዲታዘዙ እንዲሁም ለመልካም ሥራ ሁሉ ዝግጁ እንዲሆኑ አሳስባቸው፤ 2  ደግሞም ስለ ማንም ክፉ ነገር እንዳይናገሩ፣ ጠበኞች እንዳይሆኑ ከዚህ ይልቅ ምክንያታዊ እንዲሆኑና ለሰው ሁሉ ገርነትን በተሟላ ሁኔታ እንዲያንጸባርቁ አሳስባቸው። 3  እኛም በአንድ ወቅት የማናመዛዝን፣ የማንታዘዝ፣ የምንስት፣ ለተለያየ ምኞትና ሥጋዊ ደስታ የምንገዛ፣ በክፋትና በቅናት የምንኖር፣ በሰዎች ዘንድ የምንጠላና እርስ በርስ የማንዋደድ ነበርን። 4  ይሁን እንጂ አዳኛችን የሆነው አምላክ ደግነትና ለሰው ልጆች ያለው ፍቅር በተገለጠ ጊዜ 5  (እኛ በሠራነው የጽድቅ ሥራ ሳይሆን በምሕረቱ) እኛን አጥቦ ሕያው በማድረግና በመንፈስ ቅዱስ አማካኝነት በማደስ አዳነን። 6  ይህን መንፈስ አዳኛችን በሆነው በኢየሱስ ክርስቶስ አማካኝነት በእኛ ላይ አትረፍርፎ አፈሰሰው፤ 7  ይህን ያደረገው በእሱ ጸጋ አማካኝነት ከጸደቅን በኋላ ከተስፋችን ጋር በሚስማማ ሁኔታ የዘላለም ሕይወትን እንድንወርስ ነው። 8  እነዚህ ቃላት እምነት የሚጣልባቸው ናቸው፤ ደግሞም በአምላክ ያመኑ ሁሉ መልካም ሥራዎችን በመሥራት ላይ እንዲያተኩሩ እነዚህን ጉዳዮች በተመለከተ ዘወትር አስረግጠህ እንድትናገር እፈልጋለሁ። እነዚህ ነገሮች መልካምና ለሰዎች ጠቃሚ ናቸው። 9  ሆኖም ሞኝነት ከሚንጸባረቅበት ክርክር፣ ከትውልድ ሐረግ ቆጠራ፣ ከጭቅጭቅና ሕጉን በተመለከተ ከሚነሳ ጠብ ራቅ፤ እነዚህ ነገሮች ምንም የማይጠቅሙና ከንቱ ናቸው። 10  ኑፋቄ የሚያስፋፋን ሰው ከአንዴም ሁለቴ አጥብቀህ ምከረው። ካልሰማህ ግን ከእሱ ራቅ፤ 11  እንዲህ ዓይነቱ ሰው ከትክክለኛው መንገድ የወጣና ኃጢአት እየሠራ ያለ ከመሆኑም ሌላ በራሱ ላይ እንደፈረደ እወቅ። 12  አርጤማስን ወይም ቲኪቆስን ወደ አንተ ስልክ፣ እኔ ወዳለሁበት ወደ ኒቆጶሊስ ለመምጣት የተቻለህን ሁሉ አድርግ፤ ክረምቱን በዚያ ለማሳለፍ ወስኛለሁና። 13  ሕጉን ጠንቅቆ የሚያውቀው ዜናስም ሆነ አጵሎስ ለጉዟቸው የሚያስፈልጋቸው ነገር ሁሉ እንዲሟላላቸው የተቻለህን ሁሉ ጥረት አድርግ። 14  ይሁን እንጂ አሳሳቢ ችግር ሲፈጠር መርዳት እንዲችሉና ፍሬ ቢሶች እንዳይሆኑ የእኛም ሰዎች በመልካም ሥራ መጠመድን ይማሩ። 15  አብረውኝ ያሉት ሁሉ ሰላምታ ያቀርቡልሃል። ለሚወዱን የእምነት ባልንጀሮቻችን ሰላምታ አቅርብልኝ። የአምላክ ጸጋ ከሁላችሁ ጋር ይሁን።

1  በአምላክ ፈቃድ የክርስቶስ ኢየሱስ ሐዋርያ ከሆነው ከጳውሎስና ከወንድማችን ከጢሞቴዎስ፣ 2  በቆላስይስ ለሚገኙ ከክርስቶስ ጋር አንድነት ላላቸው ታማኝ የሆኑ ቅዱሳን ወንድሞች፦ አባታችን ከሆነው አምላክ ጸጋና ሰላም ለእናንተ ይሁን። 3  ስለ እናንተ ስንጸልይ የጌታችን ኢየሱስ ክርስቶስ አባት የሆነውን አምላክ ሁልጊዜ እናመሰግናለን፤ 4  ምክንያቱም በክርስቶስ ኢየሱስ ላይ ስላላችሁ እምነትና ለቅዱሳን ሁሉ ስለምታሳዩት ፍቅር ሰምተናል፤ 5  ይህም የሆነው በሰማይ ከሚጠብቃችሁ ተስፋ የተነሳ ነው። ይህን ተስፋ በተመለከተ ቀደም ሲል የሰማችሁት፣ በተነገራችሁ የእውነት መልእክት ይኸውም በምሥራቹ አማካኝነት ሲሆን 6  ይህም ምሥራች ወደ እናንተ ደርሷል። ምሥራቹ በመላው ዓለም እየተስፋፋና ፍሬ እያፈራ እንደሆነ ሁሉ የአምላክን ጸጋ እውነት ከሰማችሁበትና በትክክል ካወቃችሁበት ቀን አንስቶ በእናንተም መካከል እያደገና ፍሬ እያፈራ ነው። 7  የክርስቶስ ታማኝ አገልጋይ ሆኖ በእኛ ምትክ ከሚሠራውና አብሮን ባሪያ ከሆነው ከተወዳጁ ኤጳፍራ የተማራችሁት ይህን ነው። 8  ደግሞም ስለ መንፈሳዊ ፍቅራችሁ ነግሮናል። 9  ከዚህም የተነሳ ይህን ከሰማንበት ቀን አንስቶ ከጥበብና ከመንፈሳዊ ግንዛቤ ሁሉ ጋር በፈቃዱ ትክክለኛ እውቀት ትሞሉ ዘንድ ስለ እናንተ መጸለያችንንና መለመናችንን አላቋረጥንም፤ 10  ይህም በመልካም ሥራ ሁሉ ፍሬ እያፈራችሁና ስለ አምላክ ትክክለኛ እውቀት በመቅሰም እያደጋችሁ ስትሄዱ ለይሖዋ በሚገባ ሁኔታ እንድትመላለሱና እሱን ሙሉ በሙሉ እንድታስደስቱ ነው፤ 11  በትዕግሥትና በደስታ ሁሉንም ነገር በጽናት እንድትቋቋሙ የአምላክ ታላቅ ኃይል የሚያስፈልጋችሁን ብርታት ሁሉ ይስጣችሁ፤ 12  ደግሞም በብርሃን ውስጥ ያሉት ቅዱሳን ከሚያገኙት ውርሻ ለመካፈል ያበቃችሁን አባት አመስግኑ። 13  እሱ ከጨለማው ሥልጣን ታድጎን ወደሚወደው ልጁ መንግሥት አሻግሮናል፤ 14  ልጁም ቤዛውን በመክፈል ነፃ እንድንወጣ ይኸውም የኃጢአት ይቅርታ እንድናገኝ አድርጎናል። 15  እሱ የማይታየው አምላክ አምሳልና የፍጥረት ሁሉ በኩር ነው፤ 16  ምክንያቱም በሰማያትና በምድር ያሉ ሌሎች ነገሮች በሙሉ፣ የሚታዩትና የማይታዩት ነገሮች፣ ዙፋኖችም ሆኑ ጌትነት፣ መንግሥታትም ሆኑ ሥልጣናት የተፈጠሩት በእሱ አማካኝነት ነው። ሌሎች ነገሮች በሙሉ የተፈጠሩት በእሱ በኩልና ለእሱ ነው። 17  በተጨማሪም እሱ ከሌሎች ነገሮች ሁሉ በፊት ነው፤ ሌሎች ነገሮች ሁሉ ወደ ሕልውና የመጡትም በእሱ አማካኝነት ነው፤ 18  እሱ የአካሉ ማለትም የጉባኤው ራስ ነው። በሁሉም ነገር ቀዳሚ መሆን እንዲችልም እሱ የመጀመሪያ፣ ከሙታን መካከልም በኩር ነው፤ 19  ይህም የሆነው እሱ በሁሉም ነገር ሙሉ እንዲሆን አምላክ ስለፈለገ ነው፤ 20  እንዲሁም በመከራው እንጨት ላይ ባፈሰሰው ደም አማካኝነት ሰላም በመፍጠር ሌሎቹን ነገሮች ሁሉ ይኸውም በምድርም ሆነ በሰማያት ያሉትን ነገሮች ሁሉ በእሱ በኩል ከራሱ ጋር ለማስታረቅ ስለወደደ ነው። 21  በእርግጥ እናንተ በአንድ ወቅት አእምሯችሁ በክፉ ሥራዎች ላይ ያተኮረ ስለነበር ከአምላክ የራቃችሁና ጠላቶች ነበራችሁ፤ 22  አሁን ግን እሱ ቅዱሳንና እንከን የሌለባችሁ እንዲሁም ከማንኛውም ክስ ነፃ የሆናችሁ አድርጎ በፊቱ ሊያቀርባችሁ ስለፈለገ ራሱን ለሞት አሳልፎ በሰጠው ሰው ሥጋዊ አካል አማካኝነት ከራሱ ጋር አስታርቋችኋል፤ 23  በእርግጥ ይህ የሚሆነው በእምነት መሠረት ላይ ታንጻችሁና ተደላድላችሁ በመቆም፣ የሰማችሁት ምሥራች ካስገኘላችሁ ተስፋ ሳትወሰዱ በእምነት ጸንታችሁ ስትኖሩ ነው፤ ይህም ምሥራች ከሰማይ በታች ላለ ፍጥረት ሁሉ ተሰብኳል። እኔም ጳውሎስ የዚህ ምሥራች አገልጋይ ሆኛለሁ። 24  ለእናንተ ስል በተቀበልኩት መከራ አሁን እየተደሰትኩ ነው፤ በክርስቶስ የተነሳ በአካሌ ላይ የሚደርሰው መከራ በዚህ ብቻ አያበቃም። ይህ መከራ እየደረሰብኝ ያለው ለአካሉ ይኸውም ለጉባኤው ስል ነው። 25  የአምላክን ቃል በተሟላ ሁኔታ እሰብክ ዘንድ ለእናንተ ጥቅም ሲባል ከአምላክ ከተሰጠኝ የመጋቢነት ሥራ ጋር በሚስማማ መንገድ የዚህ ጉባኤ አገልጋይ ሆኛለሁ፤ 26  ይህም ቃል ካለፉት ሥርዓቶችና ካለፉት ትውልዶች አንስቶ ተሰውሮ የቆየው ቅዱስ ሚስጥር ነው። አሁን ግን ለቅዱሳኑ ተገልጧል። 27  በተጨማሪም አምላክ በአሕዛብ መካከል የዚህን ቅዱስ ሚስጥር ታላቅ ብልጽግና ለቅዱሳኑ ያሳውቅ ዘንድ ወዷል፤ ይህ ቅዱስ ሚስጥር የክብሩ ተስፋ የሆነውና ከእናንተ ጋር አንድነት ያለው ክርስቶስ ነው። 28  እያንዳንዱን ሰው የጎለመሰ የክርስቶስ ደቀ መዝሙር አድርገን ለአምላክ ማቅረብ እንድንችል ሰውን ሁሉ እያሳሰብንና በጥበብ ሁሉ እያስተማርን የምናውጀው ስለ እሱ ነው። 29  ይህን ዳር ለማድረስ፣ በውስጤ እየሠራ ባለው በእሱ ብርቱ ኃይል አማካኝነት አቅሜ በሚፈቅደው ሁሉ በትጋት እየሠራሁ ነው።

2  ለእናንተና በሎዶቅያ ላሉት እንዲሁም በአካል አይተውኝ ለማያውቁ ሁሉ ስል ምን ያህል ብርቱ ትግል እያደረግኩ እንዳለሁ እንድትገነዘቡ እፈልጋለሁ። 2  ይህም ልባቸው እንዲጽናና እንዲሁም ስምም ሆነው በፍቅር እርስ በርስ እንዲተሳሰሩ ነው። በዚህ መንገድ ታላቅ የሆነውን ብልጽግና ይኸውም ሙሉ በሙሉ እርግጠኛ የሆኑበትን የእውነት ግንዛቤ ማግኘት ብሎም የአምላክ ቅዱስ ሚስጥር ስለሆነው ስለ ክርስቶስ ትክክለኛ እውቀት መቅሰም ይችላሉ። 3  የጥበብና የእውቀት ውድ ሀብት ሁሉ በሚገባ ተሰውሮ የሚገኘው በክርስቶስ ውስጥ ነው። 4  ይህን የምለው ማንም ሰው አግባብቶ እንዳያታልላችሁ ነው። 5  በአካል ከእናንተ ጋር ባልሆንም በመንፈስ ግን ከእናንተ ጋር ስለሆንኩ ሥርዓት ያለውን አኗኗራችሁንና በክርስቶስ ላይ ያላችሁን ጽኑ እምነት በማየት እየተደሰትኩ ነው። 6  ስለዚህ ጌታ ክርስቶስ ኢየሱስን እንደተቀበላችሁት ሁሉ ከእሱ ጋር በአንድነት መመላለሳችሁን ቀጥሉ፤ 7  በተማራችሁት መሠረት በእሱ ላይ ሥር ሰዳችሁና ታንጻችሁ ኑሩ፤ እንዲሁም በእምነት ጸንታችሁ መኖራችሁን ቀጥሉ፤ ብዙ ምስጋናም አቅርቡ። 8  በክርስቶስ ላይ ሳይሆን በዓለም መሠረታዊ ነገሮች እንዲሁም በሰው ወግ ላይ በተመሠረተ ፍልስፍናና ከንቱ ማታለያ ማንም ማርኮ እንዳይወስዳችሁ ተጠንቀቁ፤ 9  ምክንያቱም መለኮታዊው ባሕርይ በተሟላ ሁኔታ በአካል የሚኖረው በእሱ ውስጥ ነው። 10  በመሆኑም የገዢነትና የሥልጣን ሁሉ ራስ በሆነው በእሱ አማካኝነት ሁሉንም ነገር አግኝታችኋል። 11  ከእሱ ጋር ባላችሁ ዝምድና የተነሳ በእጅ ባልተከናወነ ግርዘት ተገርዛችኋል፤ ይህም ኃጢአተኛውን ሥጋዊ አካል በማስወገድ የሚከናወን የክርስቶስ አገልጋዮች ግርዘት ነው። 12  የእሱን ዓይነት ጥምቀት በመጠመቅ ከእሱ ጋር ተቀብራችሁ ነበርና፤ ከእሱ ጋር ባላችሁ ዝምድና የተነሳም አብራችሁ ተነስታችኋል፤ ይህም የሆነው እሱን ከሞት ያስነሳው አምላክ ባከናወነው ታላቅ ሥራ ላይ ባላችሁ እምነት አማካኝነት ነው። 13  በተጨማሪም በበደላችሁና በሥጋችሁ አለመገረዝ የተነሳ ሙታን የነበራችሁ ቢሆንም አምላክ ከእሱ ጋር ሕያዋን አድርጓችኋል። በደላችንን ሁሉ በደግነት ይቅር ብሎናል፤ 14  ድንጋጌዎችን የያዘውንና ይቃወመን የነበረውን በእጅ የተጻፈ ሰነድም ደመሰሰው። በመከራው እንጨት ላይ ቸንክሮም ከመንገድ አስወገደው። 15  በመከራው እንጨት አማካኝነት መንግሥታትንና ባለሥልጣናትን ገፎ በድል ሰልፍ እየመራ እንደ ምርኮኛ በአደባባይ እንዲታዩ አድርጓቸዋል። 16  ስለዚህ በምትበሉትም ሆነ በምትጠጡት ወይም በዓልን፣ የወር መባቻንና ሰንበትን በማክበር ረገድ ማንም ሰው አይፍረድባችሁ። 17  እነዚህ ለሚመጡት ነገሮች ጥላ ናቸው፤ እውነተኛው ነገር ግን የክርስቶስ ነው። 18  በውሸት ትሕትናና በመላእክት አምልኮ የሚደሰት ማንኛውም ሰው ሽልማቱን እንዲያሳጣችሁ አትፍቀዱ። እንዲህ ያለ ሰው ባያቸው ነገሮች ላይ ተመሥርቶ “ጥብቅ አቋም የሚይዝ” ከመሆኑም በላይ ሥጋዊ አስተሳሰቡ በከንቱ እንዲታበይ ያደርገዋል። 19  እነዚህ ሰዎች ራስ ከሆነው ጋር በጥብቅ የተቆራኙ አይደሉም፤ መላው አካል በመገጣጠሚያዎችና በጅማቶች አማካኝነት የሚያስፈልገውን ነገር የሚያገኘውና እርስ በርስ ስምም ሆኖ የተያያዘው እንዲሁም የሚያድገው ራስ በሆነው አማካኝነት ነው። ይህም እድገት የሚገኘው ከአምላክ ነው። 20  የዚህን ዓለም መሠረታዊ ነገሮች በመተው ከክርስቶስ ጋር ከሞታችሁ ለድንጋጌዎቹ ራሳችሁን በማስገዛት አሁንም የዓለም ክፍል የሆናችሁ በሚመስል ሁኔታ ለምን ትኖራላችሁ? 21  ድንጋጌዎቹም “አትውሰድ፣ አትቅመስ፣ አትንካ” የሚሉ ናቸው። 22  እነዚህ ሁሉ የሰው ትእዛዛትና ትምህርቶች ስለሆኑ ሁሉም ጥቅም ላይ ውለው እንዲጠፉ የተወሰነባቸው ናቸው። 23  እነዚህ ነገሮች በገዛ ፈቃድ በሚቀርብ አምልኮና በውሸት ትሕትና፣ ሰውነትን በማሠቃየት የሚገለጹ ጥበብ ያለባቸው ነገሮች ቢመስሉም የሥጋን ፍላጎት በማሸነፍ ረገድ አንዳች ፋይዳ የላቸውም።

3  ይሁን እንጂ ከክርስቶስ ጋር አብራችሁ ከተነሳችሁ ክርስቶስ በአምላክ ቀኝ በተቀመጠበት በላይ ያሉትን ነገሮች ፈልጉ። 2  አእምሯችሁ በምድር ባሉት ነገሮች ላይ ሳይሆን ምንጊዜም በላይ ባሉት ነገሮች ላይ እንዲያተኩር አድርጉ። 3  እናንተ ሞታችኋልና፤ ሕይወታችሁም ከአምላክ ፈቃድ ጋር በሚስማማ ሁኔታ ከክርስቶስ ጋር ተሰውሯል። 4  ሕይወታችን የሆነው ክርስቶስ በሚገለጥበት ጊዜ እናንተም ከእሱ ጋር በክብር ትገለጣላችሁ። 5  ስለዚህ በምድር ያሉትን የአካል ክፍሎቻችሁን ግደሉ፤ እነሱም የፆታ ብልግና፣ ርኩሰት፣ ልቅ የሆነ የፍትወት ስሜት፣ መጥፎ ፍላጎትና ጣዖት አምልኮ የሆነው ስግብግብነት ናቸው። 6  በእነዚህ ነገሮች ምክንያት የአምላክ ቁጣ ይመጣል። 7  እናንተም በቀድሞ ሕይወታችሁ በዚህ መንገድ ትኖሩ ነበር። 8  አሁን ግን ቁጣን፣ ንዴትን፣ ክፋትንና ስድብን ሁሉ ከእናንተ አስወግዱ፤ ጸያፍ ንግግርም ከአፋችሁ አይውጣ። 9  አንዳችሁ ሌላውን አትዋሹ። አሮጌውን ስብዕና ከነልማዶቹ ገፋችሁ ጣሉ፤ 10  እንዲሁም ከፈጣሪው አምሳል ጋር በሚስማማ ሁኔታ በትክክለኛ እውቀት አማካኝነት እየታደሰ የሚሄደውን አዲሱን ስብዕና ልበሱ፤ 11  በዚህ ሁኔታ ግሪካዊ ወይም አይሁዳዊ፣ የተገረዘ ወይም ያልተገረዘ፣ የባዕድ አገር ሰው፣ እስኩቴስ፣ ባሪያ ወይም ነፃ ሰው ብሎ ልዩነት የለም፤ ነገር ግን ክርስቶስ ሁሉም ነገር ነው፤ እንዲሁም በሁሉም ነው። 12  እንግዲህ የአምላክ ምርጦች፣ ቅዱሳንና የተወደዳችሁ እንደመሆናችሁ መጠን ከአንጀት የመነጨ ርኅራኄን፣ ደግነትን፣ ትሕትናን፣ ገርነትንና ትዕግሥትን ልበሱ። 13  አንዱ በሌላው ላይ ቅር የተሰኘበት ነገር ቢኖረው እንኳ እርስ በርስ መቻቻላችሁንና በነፃ ይቅር መባባላችሁን ቀጥሉ። ይሖዋ በነፃ ይቅር እንዳላችሁ ሁሉ እናንተም እንዲሁ አድርጉ። 14  ይሁንና በእነዚህ ነገሮች ሁሉ ላይ ፍቅርን ልበሱ፤ ፍቅር ፍጹም የሆነ የአንድነት ማሰሪያ ነውና። 15  በተጨማሪም አምላክ የጠራችሁ አንድ አካል እንድትሆኑና በሰላም እንድትኖሩ ስለሆነ የክርስቶስ ሰላም በልባችሁ ይግዛ። እንዲሁም አመስጋኝ መሆናችሁን አሳዩ። 16  የክርስቶስ ቃል ከጥበብ ሁሉ ጋር በተትረፈረፈ ሁኔታ በውስጣችሁ ይኑር። በመዝሙራት፣ ለአምላክ በሚቀርብ ውዳሴና በአመስጋኝነት መንፈስ በሚዘመሩ መንፈሳዊ ዝማሬዎች ትምህርትና ማበረታቻ መስጠታችሁን ቀጥሉ፤ በልባችሁም ለይሖዋ ዘምሩ። 17  በቃልም ሆነ በተግባር የምታደርጉት ነገር ምንም ሆነ ምን አባት የሆነውን አምላክ በኢየሱስ በኩል እያመሰገናችሁ ሁሉንም ነገር በጌታ ኢየሱስ ስም አድርጉት። 18  ሚስቶች ሆይ፣ የክርስቶስ ተከታዮች ሊያደርጉት የሚገባ ስለሆነ ለባሎቻችሁ ተገዙ። 19  ባሎች ሆይ፣ ሚስቶቻችሁን መውደዳችሁን ቀጥሉ፤ መራራ ቁጣም አትቆጧቸው። 20  ልጆች ሆይ፣ በሁሉም ነገር ለወላጆቻችሁ ታዘዙ፤ እንዲህ ማድረጋችሁ ጌታን ያስደስተዋልና። 21  አባቶች ሆይ፣ ቅስማቸው እንዳይሰበር ልጆቻችሁን አታበሳጯቸው። 22  ባሪያዎች ሆይ፣ ሰውን ለማስደሰት ብላችሁ ሰብዓዊ ጌቶቻችሁ በሚያዩአችሁ ጊዜ ብቻ ሳይሆን በቅን ልብ ተነሳስታችሁ ይሖዋን በመፍራት ጌቶቻችሁ ለሆኑት በሁሉም ነገር ታዛዥ ሁኑ። 23  የምታደርጉትን ሁሉ ለሰው ሳይሆን ለይሖዋ እንደምታደርጉት በማሰብ በሙሉ ነፍሳችሁ አድርጉት፤ 24  ከይሖዋ ዘንድ እንደ ሽልማት የምትቀበሉት ውርሻ እንዳለ ታውቃላችሁና። ጌታችንን ክርስቶስን እንደ ባሪያ አገልግሉ። 25  መጥፎ ነገር የሚሠራ የእጁን እንደሚያገኝ የተረጋገጠ ነው፤ ደግሞም አድልዎ የለም።

4  ጌቶች ሆይ፣ እናንተም በሰማይ ጌታ እንዳላችሁ በመገንዘብ ባሪያዎቻችሁን በጽድቅና በፍትሕ አስተዳድሯቸው። 2  በጸሎት ረገድ ዘወትር ንቁ በመሆንና ምስጋና በማቅረብ በጽናት ጸልዩ። 3  ደግሞም ለእኔ መታሰር ምክንያት የሆነውን ስለ ክርስቶስ የሚገልጸውን ቅዱስ ሚስጥር ማወጅ እንድንችል አምላክ የቃሉን በር እንዲከፍትልን ለእኛም ጸልዩልን፤ 4  ቅዱሱን ሚስጥር የሚገባኝን ያህል በግልጽ እንዳውጅም ጸልዩልኝ። 5  ጊዜያችሁን በተሻለ መንገድ በመጠቀም በውጭ ካሉት ጋር ባላችሁ ግንኙነት በጥበብ መመላለሳችሁን ቀጥሉ። 6  ለእያንዳንዱ ሰው እንዴት መልስ መስጠት እንደሚገባችሁ ታውቁ ዘንድ ንግግራችሁ ምንጊዜም በጨው የተቀመመ ያህል ለዛ ያለው ይሁን። 7  በጌታ ታማኝ አገልጋይና አብሮኝ ባሪያ የሆነው የተወደደው ወንድሜ ቲኪቆስ ስለ እኔ ሁሉንም ነገር ይነግራችኋል። 8  እሱን ወደ እናንተ የምልከው ስላለንበት ሁኔታ እንድታውቁና ልባችሁን እንዲያጽናና ነው። 9  እናንተ ጋ ከነበረው ከታማኙና ከተወደደው ወንድሜ ከአናሲሞስ ጋር ይመጣል፤ እነሱም እዚህ እየተከናወነ ስላለው ነገር ሁሉ ያሳውቋችኋል። 10  አብሮኝ የታሰረው አርስጥሮኮስ ሰላምታ ያቀርብላችኋል፤ የበርናባስ ዘመድ የሆነው ማርቆስም ሰላም ብሏችኋል (እሱን በተመለከተ ወደ እናንተ ከመጣ እንድትቀበሉት መመሪያ ደርሷችኋል)፤ 11  ኢዮስጦስ ተብሎ የሚጠራው ኢየሱስም ሰላምታ ያቀርብላችኋል፤ እነዚህ ከተገረዙት ወገን ናቸው። ለአምላክ መንግሥት አብረውኝ የሚሠሩት እነዚህ ብቻ ናቸው፤ እነሱም የብርታት ምንጭ ሆነውልኛል። 12  ከእናንተ ጋር የነበረው የክርስቶስ ኢየሱስ ባሪያ የሆነው ኤጳፍራ ሰላምታ ልኮላችኋል። በአምላክ ፈቃድ ሁሉ ፍጹምና ጽኑ እምነት ያላችሁ ሆናችሁ እስከ መጨረሻው እንድትቆሙ ዘወትር በጸሎቱ ስለ እናንተ እየተጋደለ ነው። 13  ስለ እናንተ እንዲሁም በሎዶቅያና በሂራጶሊስ ስላሉት ብዙ እንደሚደክም እኔ ራሴ እመሠክርለታለሁ። 14  የተወደደው ሐኪም ሉቃስ ሰላምታ ያቀርብላችኋል፤ ዴማስም ሰላም ብሏችኋል። 15  በሎዶቅያ ላሉት ወንድሞችና ለንምፉን እንዲሁም በቤቷ ላለው ጉባኤ ሰላምታዬን አቅርቡልኝ። 16  እንዲሁም ይህ ደብዳቤ እናንተ ጋ ከተነበበ በኋላ በሎዶቅያውያን ጉባኤ እንዲነበብና ከሎዶቅያ የሚደርሳችሁ ደብዳቤ ደግሞ እናንተ ጋ እንዲነበብ ዝግጅት አድርጉ። 17  በተጨማሪም አርክጳን “በጌታ የተቀበልከውን አገልግሎት ከፍጻሜ እንድታደርስ ለአገልግሎቱ ትኩረት ስጥ” በሉት። 18  እኔ ጳውሎስ በገዛ እጄ የጻፍኩላችሁ ሰላምታ ይድረሳችሁ። በሰንሰለት ታስሬ እንዳለሁ አስታውሱ። የአምላክ ጸጋ ከእናንተ ጋር ይሁን።

1  ለክርስቶስ ኢየሱስ ሲል እስረኛ ከሆነው ከጳውሎስና ከወንድማችን ከጢሞቴዎስ፣ ለተወደደው የሥራ ባልደረባችን ለፊልሞና፣ 2  ለእህታችን ለአፍብያና አብሮን የክርስቶስ ወታደር ለሆነው ለአርክጳ እንዲሁም በቤትህ ላለው ጉባኤ፦ 3  አባታችን ከሆነው አምላክና ከጌታ ኢየሱስ ክርስቶስ ጸጋና ሰላም ለእናንተ ይሁን። 4  አንተን በጸሎቴ በጠቀስኩ ቁጥር ሁልጊዜ አምላኬን አመሰግናለሁ፤ 5  ስለ እምነትህ እንዲሁም ለጌታ ኢየሱስና ለቅዱሳን ሁሉ ስላለህ ፍቅር እሰማለሁና። 6  ከሌሎች ጋር የምትጋራው እምነት በክርስቶስ አማካኝነት መልካም ነገሮችን ሁሉ እንደተቀበልን እንድትገነዘብ ይረዳህ ዘንድ እጸልያለሁ። 7  ወንድሜ ሆይ፣ ስለምታሳየው ፍቅር በመስማቴ እጅግ ተደስቻለሁ እንዲሁም ተጽናንቻለሁ፤ ምክንያቱም የቅዱሳን ልብ በአንተ አማካኝነት ታድሷል። 8  ስለዚህ ተገቢ የሆነውን ነገር እንድታደርግ አንተን ለማዘዝ ከክርስቶስ ጋር በተያያዘ ሙሉ ነፃነት ቢኖረኝም፣ 9  እኔ ጳውሎስ አረጋዊና አሁን ደግሞ ለክርስቶስ ኢየሱስ ስል እስረኛ እንደመሆኔ መጠን ፍቅርን መሠረት በማድረግ እለምንሃለሁ። 10  በእስር ላይ እያለሁ እንደ አባት የሆንኩለትን ልጄን አናሲሞስን በተመለከተ እለምንሃለሁ። 11  እሱ ቀደም ሲል ምንም አይጠቅምህም ነበር፤ አሁን ግን ለአንተም ሆነ ለእኔ የሚጠቅም ሰው ሆኗል። 12  እሱን፣ አዎ ከልቤ የምወደውን እሱን ወደ አንተ መልሼ ልኬዋለሁ። 13  ለምሥራቹ ስል እዚህ ታስሬ ሳለሁ በአንተ ፋንታ እኔን እንዲያገለግል ለራሴ እዚሁ ባስቀረው ደስ ይለኝ ነበር። 14  ነገር ግን የምታደርገው መልካም ነገር በራስህ ፈቃድ እንጂ በግዴታ እንዳይሆን አንተ ሳትስማማ ምንም ነገር ማድረግ አልፈልግም። 15  ምናልባት ለአጭር ጊዜ ከአንተ ጠፍቶ የሄደው፣ ተመልሶ ለዘለቄታው የአንተ ሆኖ እንዲኖር ይሆናል፤ 16  ከእንግዲህ ወዲህ እንደ ባሪያ ሳይሆን ከባሪያ ይበልጥ እንደተወደደ ወንድምህ ነው፤ በተለይ ለእኔ ተወዳጅ ወንድም ነው፤ ሆኖም በሰብዓዊ ግንኙነታችሁም ሆነ ከጌታ ጋር ባላችሁ ዝምድና ለአንተ ይበልጥ ተወዳጅ እንደሆነ ምንም ጥርጥር የለውም። 17  ስለዚህ እኔን እንደ ወዳጅ አድርገህ ከቆጠርከኝ እኔን እንደምትቀበለኝ አድርገህ እሱን በደግነት ተቀበለው። 18  ከዚህም በተጨማሪ የበደለህ ነገር ካለ ወይም የአንተ ዕዳ ካለበት ዕዳውን በእኔ ላይ አስበው። 19  እኔ ጳውሎስ ይህን በራሴ እጅ ጽፌልሃለሁ፦ ያለበትን ዕዳ እኔ እከፍልሃለሁ፤ ደግሞም ከሕይወትህ ጋር በተያያዘም እንኳ የእኔ ባለዕዳ እንደሆንክ መናገር አያስፈልገኝም። 20  ወንድሜ ሆይ፣ ሁለታችንም የጌታ ደቀ መዛሙርት በመሆናችን በዚህ ረገድ እንድትተባበረኝ እፈልጋለሁ፦ የክርስቶስ ደቀ መዝሙር እንደመሆንህ መጠን ልቤን አድስልኝ። 21  ይህን የምጽፍልህ በዚህ እንደምትስማማ በመተማመንና ከምጠይቅህም በላይ እንደምታደርግ በማወቅ ነው። 22  ከዚህም ሌላ ጸሎታችሁ ተሰምቶ ወደ እናንተ እንደምመለስ ተስፋ ስለማደርግ ማረፊያ አዘጋጅልኝ። 23  በክርስቶስ ኢየሱስ የተነሳ አብሮኝ እስረኛ የሆነው ኤጳፍራ ሰላምታ ያቀርብልሃል፤ 24  የሥራ ባልደረቦቼ የሆኑት ማርቆስ፣ አርስጥሮኮስ፣ ዴማስና ሉቃስም ሰላም ብለውሃል። 25  የጌታ ኢየሱስ ክርስቶስ ጸጋ እናንተ ከምታሳዩት መንፈስ ጋር ይሁን።

1  የክርስቶስ ኢየሱስ ባሪያዎች ከሆኑት ከጳውሎስና ከጢሞቴዎስ፣ ሽማግሌዎችንና የጉባኤ አገልጋዮችን ጨምሮ በፊልጵስዩስ ለሚገኙ ከክርስቶስ ኢየሱስ ጋር አንድነት ላላቸው ቅዱሳን ሁሉ፦ 2  አባታችን ከሆነው አምላክና ከጌታ ኢየሱስ ክርስቶስ ጸጋና ሰላም ለእናንተ ይሁን። 3  እናንተን ባስታወስኩ ቁጥር ሁልጊዜ አምላኬን አመሰግናለሁ፤ 4  ይህን የማደርገው ስለ እያንዳንዳችሁ ምልጃ ባቀረብኩ ጊዜ ሁሉ ነው። ደግሞም ምንጊዜም ምልጃ የማቀርበው በደስታ ነው፤ 5  ምክንያቱም ምሥራቹን ከሰማችሁበት ከመጀመሪያው ቀን አንስቶ እስከዚህ ጊዜ ድረስ ለምሥራቹ አስተዋጽኦ ስታደርጉ ቆይታችኋል። 6  በእናንተ መካከል መልካም ሥራ የጀመረው አምላክ፣ ሥራውን እስከ ክርስቶስ ኢየሱስ ቀን ድረስ ወደ ፍጻሜ እንደሚያመጣው እርግጠኛ ነኝ። 7  ስለ እናንተ ስለ ሁላችሁ እንዲህ ብዬ ማሰቤ ትክክል ነው፤ ምክንያቱም በእስራቴም ሆነ ለምሥራቹ ስሟገትና በሕግ የጸና እንዲሆን ለማድረግ ስጥር ከእኔ ጋር የጸጋው ተካፋዮች የሆናችሁት እናንተ በልቤ ውስጥ ናችሁ። 8  ክርስቶስ ኢየሱስ ባለው ዓይነት ጥልቅ ፍቅር እናንተ ሁላችሁም በጣም እንደምትናፍቁኝ አምላክ ምሥክሬ ነው። 9  ፍቅራችሁ ከአምላክ ፈቃድ ትክክለኛ እውቀትና ጥልቅ ግንዛቤ ጋር ከጊዜ ወደ ጊዜ እየጨመረ እንዲሄድ መጸለዬን እቀጥላለሁ፤ 10  ደግሞም ይበልጥ አስፈላጊ የሆኑትን ነገሮች ለይታችሁ በማወቅ እስከ ክርስቶስ ቀን ድረስ እንከን የማይገኝባችሁ እንድትሆኑና ሌሎችን እንዳታሰናክሉ 11  እንዲሁም ለአምላክ ክብርና ምስጋና በኢየሱስ ክርስቶስ በኩል የተትረፈረፈ የጽድቅ ፍሬ እንድታፈሩ እጸልያለሁ። 12  እንግዲህ ወንድሞች፣ እኔ ያጋጠመኝ ሁኔታ ምሥራቹ ይበልጥ እንዲስፋፋ አስተዋጽኦ እንዳደረገ እንድታውቁ እወዳለሁ፤ 13  የታሰርኩት የክርስቶስ አገልጋይ በመሆኔ የተነሳ እንደሆነ በንጉሠ ነገሥቱ የክብር ዘብ ሁሉና በሌሎች ሰዎች ሁሉ ዘንድ በይፋ ታውቋል። 14  ጌታን የሚያገለግሉ አብዛኞቹ ወንድሞች በእኔ መታሰር ምክንያት የልበ ሙሉነት ስሜት አድሮባቸው የአምላክን ቃል ያለፍርሃት ለመናገር ከቀድሞው የበለጠ ድፍረት እያሳዩ ነው። 15  እርግጥ፣ አንዳንዶች ክርስቶስን እየሰበኩ ያሉት በቅናትና በፉክክር መንፈስ ነው፤ ይሁንና ሌሎች ይህን እያደረጉ ያሉት በጥሩ ዓላማ ነው። 16  እነዚህ፣ እኔ ለምሥራቹ ለመሟገት እንደተሾምኩ ስለሚያውቁ ስለ ክርስቶስ የሚያውጁት ከፍቅር ተነሳስተው ነው፤ 17  እነዚያ ግን በእስራቴ ላይ ችግር ሊፈጥሩብኝ ስላሰቡ ይህን የሚያደርጉት በቅን ልቦና ሳይሆን በጥላቻ ተነሳስተው ነው። 18  ታዲያ ይህ ምን አስከተለ? በማስመሰልም ሆነ በእውነት፣ በሁሉም መንገድ ክርስቶስ እንዲሰበክ አስችሏል፤ በዚህ ደግሞ ደስተኛ ነኝ። ወደፊትም ቢሆን መደሰቴን እቀጥላለሁ፤ 19  ይህ በእናንተ ምልጃ እንዲሁም የኢየሱስ ክርስቶስ መንፈስ በሚሰጠኝ ድጋፍ መዳን እንደሚያስገኝልኝ አውቃለሁና። 20  ይህም በጉጉት ከምጠባበቀው ነገርና ከተስፋዬ ጋር በሚስማማ ሁኔታ በማንኛውም መንገድ እንዳላፍር ነው፤ ከዚህ ይልቅ በነፃነት በመናገር በሕይወትም ሆነ በሞት እንደ ወትሮው ሁሉ አሁንም ክርስቶስን በሰውነቴ አማካኝነት ከፍ ከፍ አደርገው ዘንድ ነው። 21  እኔ ብኖር የምኖረው ለክርስቶስ ነውና፤ ብሞት ደግሞ እጠቀማለሁ። 22  በሥጋ መኖሬን የምቀጥል ከሆነ በማከናውነው ሥራ አማካኝነት ብዙ ፍሬ ማፍራት እችላለሁ፤ ይሁንና የትኛውን እንደምመርጥ አላሳውቅም። 23  በእነዚህ ሁለት ነገሮች አጣብቂኝ ውስጥ ገብቻለሁ፤ ምኞቴ ነፃ መለቀቅና ከክርስቶስ ጋር መሆን ነውና፤ እርግጡን ለመናገር ይህ እጅግ የተሻለ ነው። 24  ይሁን እንጂ ለእናንተ ሲባል በሥጋ መኖሬ ይበልጥ አስፈላጊ ነው። 25  በመሆኑም በዚህ ጉዳይ እርግጠኛ ስለሆንኩ እድገት እንድታደርጉና በእምነት ደስታ እንድታገኙ ስል በሥጋ እንደምቆይና ከሁላችሁም ጋር መኖሬን እንደምቀጥል አውቃለሁ፤ 26  ይህም ዳግመኛ በእናንተ መካከል ስገኝ በእኔ ምክንያት ከክርስቶስ ኢየሱስ ጋር በተያያዘ ደስታችሁ ይትረፈረፍ ዘንድ ነው። 27  ብቻ አኗኗራችሁ ስለ ክርስቶስ ከሚገልጸው ምሥራች ጋር የሚስማማ ይሁን፤ ይህም መጥቼ ባያችሁም ሆነ ከእናንተ ብርቅ አንድ ላይ ሆናችሁ በምሥራቹ ላይ ያላችሁን እምነት ጠብቃችሁ ለመኖር በአንድ ነፍስ በመጋደል በአንድ መንፈስ ጸንታችሁ መቆማችሁን 28  እንዲሁም በምንም መንገድ በጠላቶቻችሁ አለመሸበራችሁን እሰማና አውቅ ዘንድ ነው። ይህ ነገር እነሱ እንደሚጠፉ እናንተ ግን እንደምትድኑ የሚያሳይ ማስረጃ ነው፤ ይህም ከአምላክ የተሰጠ ነው። 29  እናንተ በክርስቶስ እንድታምኑ ብቻ ሳይሆን ለእሱ ስትሉ መከራ እንድትቀበሉም መብት ተሰጥቷችኋል። 30  እኔ ስጋፈጥ ያያችሁትንና አሁንም እየተጋፈጥኩት እንዳለሁ የሰማችሁትን ያንኑ ትግል እናንተም እየተጋፈጣችሁ ነውና።

2  እንግዲህ ከክርስቶስ ጋር ባላችሁ አንድነት በመካከላችሁ ማንኛውም ዓይነት ማበረታቻ፣ ማንኛውም ዓይነት ፍቅራዊ ማጽናኛ፣ ማንኛውም ዓይነት መንፈሳዊ ኅብረት፣ ማንኛውም ዓይነት ጥልቅ ፍቅርና ርኅራኄ ካለ፣ 2  ፍጹም አንድነት ኖሯችሁና አንድ ዓይነት አስተሳሰብ ይዛችሁ በአንድ ሐሳብና በአንድ ፍቅር በመኖር ደስታዬን የተሟላ አድርጉልኝ። 3  ሌሎች ከእናንተ እንደሚበልጡ በትሕትና አስቡ እንጂ በጠበኝነት መንፈስ ወይም በትምክህተኝነት ምንም ነገር አታድርጉ፤ 4  ስለ ራሳችሁ ፍላጎት ብቻ ከማሰብ ይልቅ እያንዳንዳችሁ ለሌሎች ሰዎች ፍላጎትም ትኩረት ስጡ። 5  ክርስቶስ ኢየሱስ የነበረው ይህ አስተሳሰብ በእናንተም ዘንድ ይኑር፤ 6  እሱ በአምላክ መልክ ይኖር የነበረ ቢሆንም የሥልጣን ቦታን ለመቀማት ማለትም ከአምላክ ጋር እኩል ለመሆን አላሰበም። 7  ከዚህ ይልቅ ራሱን ባዶ በማድረግ የባሪያን መልክ ያዘ፤ ደግሞም ሰው ሆነ። 8  ከዚህም በላይ ሰው ሆኖ በመጣ ጊዜ ራሱን ዝቅ በማድረግ እስከ ሞት ድረስ ያውም በመከራ እንጨት ላይ እስከ መሞት ድረስ ታዛዥ ሆኗል። 9  በዚህም ምክንያት አምላክ የላቀ ቦታ በመስጠት ከፍ ከፍ አደረገው፤ እንዲሁም ከሌላ ከማንኛውም ስም በላይ የሆነ ስም በደግነት ሰጠው፤ 10  ይህም በሰማይና በምድር እንዲሁም ከምድር በታች ያሉ ሁሉ በኢየሱስ ስም ይንበረከኩ ዘንድ ነው፤ 11  ምላስም ሁሉ ኢየሱስ ክርስቶስ ጌታ እንደሆነ በመመሥከር አባት ለሆነው አምላክ ክብር ያመጣ ዘንድ ነው። 12  ስለዚህ የተወደዳችሁ ወንድሞቼ፣ እኔ አብሬያችሁ ስሆን ብቻ ሳይሆን ይልቁንም አሁን አብሬያችሁ በሌለሁበት ወቅት ሁልጊዜ ታዛዥ እንደሆናችሁ ሁሉ በፍርሃትና በመንቀጥቀጥ የራሳችሁን መዳን ከፍጻሜ ለማድረስ ተግታችሁ ሥሩ። 13  እሱ ደስ ለሚሰኝበት ነገር ፍላጎት እንዲያድርባችሁም ሆነ ለተግባር እንድትነሳሱ በማድረግ ኃይል የሚሰጣችሁ አምላክ ነውና። 14  ምንጊዜም ማንኛውንም ነገር ሳታጉረመርሙና ሳትከራከሩ አድርጉ፤ 15  ይህም በጠማማና በወልጋዳ ትውልድ መካከል እንከንና እድፍ የሌለባችሁ ንጹሐን የአምላክ ልጆች እንድትሆኑ ነው። በዚህ ዓለም ውስጥ እንደ ብርሃን አብሪዎች ታበራላችሁ፤ 16  ይህን የምታደርጉትም የሕይወትን ቃል አጥብቃችሁ በመያዝ ነው። ያን ጊዜ ሩጫዬም ሆነ ድካሜ ከንቱ ሆኖ እንዳልቀረ ስለምገነዘብ በክርስቶስ ቀን ሐሴት የማደርግበት ነገር ይኖረኛል። 17  ይሁንና በእምነት ተነሳስታችሁ በምታቀርቡት መሥዋዕትና ቅዱስ አገልግሎት ላይ እንደ መጠጥ መባ ብፈስ እንኳ ደስ ይለኛል፤ እንዲሁም ከሁላችሁም ጋር ሐሴት አደርጋለሁ። 18  እናንተም ልክ እንደዚሁ ተደሰቱ፤ ከእኔም ጋር ሐሴት አድርጉ። 19  ስለ እናንተ በምሰማበት ጊዜ እንድበረታታ፣ ጌታ ኢየሱስ ቢፈቅድ ጢሞቴዎስን በቅርቡ ወደ እናንተ እንደምልከው ተስፋ አደርጋለሁ። 20  ስለ እናንተ ጉዳይ ከልብ የሚጨነቅ እንደ እሱ ያለ በጎ አመለካከት ያለው ሌላ ማንም የለኝምና። 21  ሌሎቹ ሁሉ የኢየሱስ ክርስቶስን ሳይሆን የራሳቸውን ፍላጎት ለማሟላት ይሯሯጣሉ። 22  እሱ ግን ከአባቱ ጋር እንደሚሠራ ልጅ ምሥራቹን በማስፋፋቱ ሥራ ከእኔ ጋር እንደ ባሪያ በማገልገል ማንነቱን እንዴት እንዳስመሠከረ ታውቃላችሁ። 23  በመሆኑም የእኔ ጉዳይ ምን ላይ እንደደረሰ ሳውቅ ወዲያውኑ ወደ እናንተ ልልከው ያሰብኩት እሱን ነው። 24  እንዲያውም የጌታ ፈቃድ ከሆነ እኔ ራሴም በቅርቡ እንደምመጣ እርግጠኛ ነኝ። 25  ለአሁኑ ግን በሚያስፈልገኝ ሁሉ በግል እንዲያገለግለኝ የላካችሁትን ወንድሜን፣ የሥራ ባልደረባዬንና አብሮኝ ወታደር የሆነውን አፍሮዲጡን ወደ እናንተ መላኩን አስፈላጊ ሆኖ አግኝቼዋለሁ፤ 26  ምክንያቱም ሁላችሁንም ለማየት ናፍቋል፤ በተጨማሪም እንደታመመ መስማታችሁን ስላወቀ ተጨንቋል። 27  በእርግጥም በጠና ታሞ ሞት አፋፍ ደርሶ ነበር፤ ሆኖም አምላክ ምሕረት አደረገለት፤ ደግሞም ምሕረት ያደረገው ለእሱ ብቻ ሳይሆን በሐዘን ላይ ሐዘን እንዳይደራረብብኝ ለእኔም ጭምር ነው። 28  ስለዚህ ስታዩት ዳግመኛ እንድትደሰቱና የእኔም ጭንቀት እንዲቀል እሱን በተቻለ ፍጥነት ወደ እናንተ እልከዋለሁ። 29  ስለዚህ የጌታን ተከታዮች ወትሮ በምትቀበሉበት መንገድ በታላቅ ደስታ ተቀበሉት፤ እንዲሁም እንደ እሱ ያሉትን ሰዎች በአክብሮት ያዟቸው፤ 30  ምክንያቱም እሱ፣ እናንተ እዚህ ሆናችሁ በግል ልትሰጡኝ ያልቻላችሁትን አገልግሎት በሚገባ ለማሟላት ሲል ከክርስቶስ ሥራ የተነሳ ሕይወቱን ለአደጋ በማጋለጥ ለሞት ተቃርቦ ነበር።

3  በመጨረሻም ወንድሞቼ፣ ምንጊዜም በጌታ ደስ ይበላችሁ። ያንኑ ነገር ደግሜ ብጽፍላችሁ እኔን አይታክተኝም፤ ይህ ደግሞ ለእናንተ ጠቃሚ ነው። 2  ከውሾች ተጠንቀቁ፤ ጎጂ ነገር ከሚያደርጉ ሰዎች ተጠንቀቁ፤ ሥጋን ከሚቆርጡ ሰዎች ተጠንቀቁ። 3  እውነተኛውን ግርዘት የተገረዝነው እኛ ነንና፤ እኛ በአምላክ መንፈስ፣ ቅዱስ አገልግሎት እናቀርባለን፤ በክርስቶስ ኢየሱስ እንኩራራለን፤ ደግሞም በሥጋ አንመካም፤ 4  ይሁንና በሥጋ የምመካበት ነገር አለኝ የሚል ማንም ቢኖር ያ ሰው እኔ ነኝ። በሥጋ የሚመካበት ነገር እንዳለው አድርጎ የሚያስብ ሌላ ማንም ሰው ቢኖር እኔ እበልጣለሁ፦ 5  በስምንተኛው ቀን የተገረዝኩና ከእስራኤል ብሔር፣ ከቢንያም ነገድ የተገኘሁ ስሆን ከዕብራውያን የተወለድኩ ዕብራዊ ነኝ፤ ስለ ሕግ ከተነሳ ፈሪሳዊ ነበርኩ፤ 6  ስለ ቅንዓት ከተነሳ በጉባኤው ላይ ስደት አደርስ ነበር፤ ሕጉን በመታዘዝ ስለሚገኘው ጽድቅ ከተነሳ ደግሞ እንከን የማይገኝብኝ መሆኔን አስመሥክሬአለሁ። 7  ሆኖም ለእኔ ትርፍ የነበረውን ነገር ሁሉ ለክርስቶስ ስል እንደ ኪሳራ ቆጥሬዋለሁ። 8  ከዚህም በላይ ስለ ጌታዬ ስለ ክርስቶስ ኢየሱስ ከሚገልጸው የላቀ ዋጋ ያለው እውቀት አንጻር ሁሉንም ነገር እንደ ኪሳራ እቆጥረዋለሁ። ለእሱ ስል ሁሉንም ነገር አጥቻለሁ፤ ያጣሁትንም ነገር ሁሉ እንደ ጉድፍ እቆጥረዋለሁ፤ ይህም ክርስቶስን አገኝ ዘንድ ነው። 9  እንዲሁም ሕግ በመጠበቅ ባገኘሁት በራሴ ጽድቅ ሳይሆን በክርስቶስ በማመን በሚገኘው ጽድቅ ይኸውም በእምነት ላይ በተመሠረተው ከአምላክ በሚገኘው ጽድቅ ከክርስቶስ ጋር አንድ ለመሆን ነው። 10  ፍላጎቴ እሱንና የትንሣኤውን ኃይል ማወቅ እንዲሁም እሱ ለሞተው ዓይነት ሞት ራሴን አሳልፌ በመስጠት የሥቃዩ ተካፋይ መሆን ነው፤ 11  ደግሞም በተቻለ መጠን መጀመሪያ ላይ ትንሣኤ ከሚያገኙት መካከል መሆን ነው። 12  አሁን ሽልማቱን አግኝቻለሁ ወይም አሁን ወደ ፍጽምና ደርሻለሁ ማለት አይደለም፤ ነገር ግን ክርስቶስ ኢየሱስ እኔን የመረጠበትን ያን ነገር የራሴ ማድረግ እችል እንደሆነ ለማየት ጥረት እያደረግኩ ነው። 13  ወንድሞች፣ እኔ እንዳገኘሁት አድርጌ አላስብም፤ ነገር ግን ስለ አንድ ነገር እርግጠኛ ነኝ፦ ከኋላዬ ያሉትን ነገሮች እየረሳሁ ከፊቴ ወዳሉት ነገሮች እንጠራራለሁ፤ 14  አምላክ በክርስቶስ ኢየሱስ በኩል የሚሰጠውን የሰማያዊውን ሕይወት ሽልማት አገኝ ዘንድ ግቡ ላይ ለመድረስ እየተጣጣርኩ ነው። 15  እንግዲህ ጎልማሳ የሆንነው እኛ ይህ አስተሳሰብ ይኑረን፤ በማንኛውም ረገድ ከዚህ የተለየ ሐሳብ ቢኖራችሁ አምላክ ትክክለኛውን አስተሳሰብ ይገልጥላችኋል። 16  ያም ሆነ ይህ ምንም ያህል እድገት ያደረግን ብንሆን በዚሁ መንገድ በአግባቡ ወደፊት መጓዛችንን እንቀጥል። 17  ወንድሞች፣ ሁላችሁም የእኔን ምሳሌ ተከተሉ፤ እንዲሁም እኛ ከተውንላችሁ ምሳሌ ጋር በሚስማማ መንገድ የሚመላለሱትን ሁሉ ልብ ብላችሁ ተመልከቱ። 18  የክርስቶስ የመከራ እንጨት ጠላቶች ሆነው የሚመላለሱ ብዙዎች አሉና፤ ከዚህ በፊት ደጋግሜ እጠቅሳቸው ነበር፤ ሆኖም አሁን በእንባ ጭምር እጠቅሳቸዋለሁ። 19  መጨረሻቸው ጥፋት ነው፤ ሆዳቸው አምላካቸው ነው፤ ሊያፍሩበት በሚገባው ነገር ይኩራራሉ፤ አእምሯቸው ደግሞ ያተኮረው በምድራዊ ነገሮች ላይ ነው። 20  እኛ ግን የሰማይ ዜጎች ነን፤ ከዚያ የሚመጣውንም አዳኝ ይኸውም ጌታ ኢየሱስ ክርስቶስን በጉጉት እንጠባበቃለን፤ 21  እሱም ክብር የተላበሰውን አካሉን እንዲመስል፣ ታላቅ ኃይሉን ተጠቅሞ ደካማውን አካላችንን ይለውጠዋል፤ እንዲሁም ሁሉንም ነገር ለራሱ ያስገዛል።

4  ስለዚህ የምወዳችሁና የምናፍቃችሁ እንዲሁም ደስታዬና አክሊሌ የሆናችሁ ወንድሞቼና ወዳጆቼ፣ አሁን በገለጽኩላችሁ መሠረት ከጌታ ጋር ባላችሁ አንድነት ጸንታችሁ ቁሙ። 2  በጌታ አንድ ዓይነት አስተሳሰብ እንዲኖራቸው ኤዎድያንን እመክራለሁ፤ ሲንጤኪንም እመክራለሁ። 3  አዎ፣ እውነተኛ የሥራ አጋሬ የሆንከው አንተም፣ ከቀሌምንጦስና ስማቸው በሕይወት መጽሐፍ ውስጥ ከሰፈረው ከቀሩት የሥራ ባልደረቦቼ ጋር ለምሥራቹ ሲሉ ከጎኔ ተሰልፈው ብዙ የደከሙትን እነዚህን ሴቶች መርዳትህን እንድትቀጥል አደራ እልሃለሁ። 4  ሁልጊዜ በጌታ ደስ ይበላችሁ። ደግሜ እላለሁ ደስ ይበላችሁ! 5  ምክንያታዊነታችሁ በሰው ሁሉ ዘንድ የታወቀ ይሁን። ጌታ ቅርብ ነው። 6  ስለ ምንም ነገር አትጨነቁ፤ ከዚህ ይልቅ ስለ ሁሉም ነገር በጸሎትና በምልጃ ከምስጋና ጋር ልመናችሁን ለአምላክ አቅርቡ፤ 7  ከመረዳት ችሎታ ሁሉ በላይ የሆነው የአምላክ ሰላም በክርስቶስ ኢየሱስ አማካኝነት ልባችሁንና አእምሯችሁን ይጠብቃል። 8  በመጨረሻም ወንድሞች፣ እውነት የሆነውን ነገር ሁሉ፣ ቁም ነገር ያለበትን ነገር ሁሉ፣ ጽድቅ የሆነውን ነገር ሁሉ፣ ንጹሕ የሆነውን ነገር ሁሉ፣ ተወዳጅ የሆነውን ነገር ሁሉ፣ በመልካም የሚነሳውን ነገር ሁሉ፣ በጎ የሆነውን ሁሉና ምስጋና የሚገባውን ነገር ሁሉ ማሰባችሁን አታቋርጡ። 9  ከእኔ የተማራችሁትንም ሆነ የተቀበላችሁትን እንዲሁም የሰማችሁትንና ያያችሁትን ነገር ሁሉ ሥራ ላይ አውሉ፤ የሰላምም አምላክ ከእናንተ ጋር ይሆናል። 10  አሁን ለእኔ እንደገና ማሰብ በመጀመራችሁ በጌታ እጅግ ደስ ይለኛል። ስለ እኔ ደህንነት ታስቡ የነበረ ቢሆንም ይህን በተግባር ለማሳየት የሚያስችል አጋጣሚ አላገኛችሁም። 11  ይህን ስል እንደተቸገርኩ መናገሬ አይደለም፤ ምክንያቱም በማንኛውም ሁኔታ ውስጥ ብሆን ባለኝ ረክቼ መኖርን ተምሬአለሁ። 12  በትንሽ ነገር እንዴት መኖር እንደሚቻልም ሆነ ብዙ አግኝቶ እንዴት መኖር እንደሚቻል አውቃለሁ። በማንኛውም ነገርና በሁሉም ሁኔታ ጠግቦም ሆነ ተርቦ፣ ብዙ አግኝቶም ሆነ አጥቶ መኖር የሚቻልበትን ሚስጥር ተምሬአለሁ። 13  ኃይልን በሚሰጠኝ በእሱ አማካኝነት ለሁሉም ነገር የሚሆን ብርታት አለኝ። 14  የሆነ ሆኖ የመከራዬ ተካፋዮች በመሆናችሁ መልካም አድርጋችኋል። 15  እንዲያውም እናንተ የፊልጵስዩስ ወንድሞች፣ ምሥራቹን መጀመሪያ ከሰማችሁ በኋላ ከመቄዶንያ ስወጣ በመስጠትም ሆነ በመቀበል ረገድ ከእናንተ በስተቀር ከእኔ ጋር የተባበረ አንድም ጉባኤ እንዳልነበረ ታውቃላችሁ፤ 16  በተሰሎንቄ በነበርኩበት ጊዜ የሚያስፈልገኝን ነገር ከአንዴም ሁለቴ ልካችሁልኛልና። 17  ይህን ስል ስጦታ ለማግኘት በመፈለግ ሳይሆን እናንተ የምታገኙት ጥቅም እንዲጨምር የሚያደርገውን ፍሬ ለማየት በመፈለግ ነው። 18  ይሁን እንጂ የሚያስፈልገኝ ነገር ሁሉ፣ እንዲያውም ከሚያስፈልገኝ በላይ አለኝ። የላካችሁልኝን ከአፍሮዲጡ ስለተቀበልኩ ሞልቶ ተትረፍርፎልኛል፤ ይህም ጥሩ መዓዛ ያለው ሽታ፣ ተቀባይነት ያለው መሥዋዕትና አምላክ ደስ የሚሰኝበት ነገር ነው። 19  በአጸፋው ደግሞ አምላኬ እንደ ታላቅ ብልጽግናው መጠን በክርስቶስ ኢየሱስ አማካኝነት የሚያስፈልጋችሁን ሁሉ አሟልቶ ይሰጣችኋል። 20  እንግዲህ ለአምላካችንና ለአባታችን ለዘላለም ክብር ይሁን። አሜን። 21  ከክርስቶስ ኢየሱስ ጋር አንድነት ላላቸው ቅዱሳን ሁሉ ሰላምታዬን አድርሱልኝ። ከእኔ ጋር ያሉ ወንድሞች ሰላምታ ልከውላችኋል። 22  ቅዱሳን ሁሉ በተለይ ደግሞ ከቄሳር ቤተሰብ የሆኑት ሰላምታ ያቀርቡላችኋል። 23  የጌታ ኢየሱስ ክርስቶስ ጸጋ ከምታሳዩት መንፈስ ጋር ይሁን።

1  ከሰዎች ወይም በሰው ሳይሆን በኢየሱስ ክርስቶስ እንዲሁም እሱን ከሞት ባስነሳውና አባታችን በሆነው አምላክ አማካኝነት ሐዋርያ ከሆነው ከጳውሎስ፣ 2  እንዲሁም አብረውኝ ካሉት ወንድሞች ሁሉ፣ በገላትያ ላሉት ጉባኤዎች፦ 3  አባታችን ከሆነው አምላክና ከጌታ ኢየሱስ ክርስቶስ ጸጋና ሰላም ለእናንተ ይሁን። 4  ኢየሱስ እንደ አምላካችንና እንደ አባታችን ፈቃድ አሁን ካለው ክፉ ሥርዓት እኛን ለመታደግ ስለ ኃጢአታችን ራሱን ሰጠ፤ 5  ለዘላለም ለአምላክ ክብር ይሁን። አሜን። 6  አምላክ በክርስቶስ ጸጋ ከጠራችሁ በኋላ እንዲህ በፍጥነት ከእሱ ዞር ማለታችሁና ለሌላ ዓይነት ምሥራች ጆሯችሁን መስጠታችሁ ደንቆኛል። 7  እንደ እውነቱ ከሆነ ሌላ ምሥራች የለም፤ ሆኖም እናንተን የሚረብሹና ስለ ክርስቶስ የሚናገረውን ምሥራች ለማጣመም የሚፈልጉ አንዳንድ ሰዎች አሉ። 8  ይሁን እንጂ ከመካከላችን አንዱ ወይም ከሰማይ የወረደ መልአክ፣ እኛ ከሰበክንላችሁ ምሥራች የተለየ ምሥራች ቢሰብክላችሁ የተረገመ ይሁን። 9  ቀደም ሲል እንደተናገርነው፣ አሁንም ደግሜ እላለሁ፣ ማንም ይሁን ማን ከተቀበላችሁት የተለየ ምሥራች ቢሰብክላችሁ የተረገመ ይሁን። 10  አሁን እኔ ጥረት የማደርገው የሰውን ሞገስ ለማግኘት ነው ወይስ የአምላክን? ደግሞስ ሰዎችን ለማስደሰት እየሞከርኩ ነው? አሁንም ሰዎችን እያስደሰትኩ ከሆነ የክርስቶስ ባሪያ አይደለሁም ማለት ነው። 11  ወንድሞች፣ እኔ የሰበክሁላችሁ ምሥራች ከሰው የመነጨ ምሥራች እንዳልሆነ ላሳውቃችሁ እወዳለሁ፤ 12  ኢየሱስ ክርስቶስ በራእይ ገለጠልኝ እንጂ የተቀበልኩትም ሆነ የተማርኩት ከሰው አይደለምና። 13  በእርግጥ፣ በአይሁዳውያን ሃይማኖት ሳለሁ ምን ዓይነት ሰው እንደነበርኩ ሰምታችኋል፤ የአምላክን ጉባኤ ክፉኛ አሳድድና ለማጥፋት ጥረት አደርግ ነበር፤ 14  ለአባቶቼ ወግ ከፍተኛ ቅንዓት ስለነበረኝ ከወገኖቼ መካከል በእኔ ዕድሜ ካሉት ከብዙዎቹ የበለጠ በአይሁዳውያን ሃይማኖት የላቀ እድገት እያደረግኩ ነበር። 15  ሆኖም ከእናቴ ማህፀን እንድለይ ያደረገኝና በጸጋው አማካኝነት የጠራኝ አምላክ 16  ስለ ክርስቶስ የሚገልጸውን ምሥራች ለአሕዛብ እንዳውጅ ልጁን በእኔ አማካኝነት ለመግለጥ በወደደ ጊዜ ከማንም ሰው ጋር ወዲያው አልተማከርኩም፤ 17  በኢየሩሳሌም ወደሚገኙት ከእኔ በፊት ሐዋርያት ወደሆኑትም አልሄድኩም፤ ከዚህ ይልቅ ወደ ዓረብ አገር ሄድኩ፤ ከዚያም ወደ ደማስቆ ተመለስኩ። 18  ከዚያም ከሦስት ዓመት በኋላ ኬፋን ለመጠየቅ ወደ ኢየሩሳሌም ወጣሁ፤ ከእሱም ጋር 15 ቀን ተቀመጥኩ። 19  ሆኖም ከጌታ ወንድም ከያዕቆብ በስተቀር ከሌሎቹ ሐዋርያት መካከል ማንንም አላየሁም። 20  እንግዲህ እየጻፍኩላችሁ ያለሁት ነገር ውሸት እንዳልሆነ በአምላክ ፊት ላረጋግጥላችሁ እወዳለሁ። 21  ከዚያ በኋላ በሶርያና በኪልቅያ ወዳሉ ክልሎች ሄድኩ። 22  ሆኖም በይሁዳ ያሉ የክርስቲያን ጉባኤዎች በአካል አይተውኝ አያውቁም ነበር። 23  ይሁንና “ከዚህ ቀደም ያሳድደን የነበረው ሰው፣ ሊያጠፋው ይፈልግ ስለነበረው እምነት የሚገልጸውን ምሥራች አሁን እየሰበከ ነው” የሚል ወሬ ብቻ ይሰሙ ነበር። 24  ስለዚህ በእኔ ምክንያት አምላክን ከፍ ከፍ ያደርጉ ጀመር።

2  ከዚያም ከ14 ዓመት በኋላ ዳግመኛ ወደ ኢየሩሳሌም ስወጣ በርናባስ አብሮኝ ነበር፤ ቲቶንም ይዤው ሄድኩ። 2  ሆኖም የሄድኩት በተገለጠልኝ ራእይ መሠረት ነበር፤ ከዚያም በአሕዛብ መካከል እየሰበክሁ ያለሁትን ምሥራች ከፍ ተደርገው በሚታዩት ወንድሞች ፊት አቀረብኩ። ይሁን እንጂ እየሮጥኩ ያለሁት ወይም የሮጥኩት ምናልባት በከንቱ እንዳይሆን ስለሰጋሁ ይህን ያስታወቅኳቸው ለብቻቸው ነበር። 3  ይሁንና ከእኔ ጋር የነበረው ቲቶ እንኳ ግሪካዊ ቢሆንም እንዲገረዝ አልተገደደም። 4  ሆኖም ይህ ጉዳይ የተነሳው ሙሉ በሙሉ ባሪያዎች ሊያደርጉን በማሰብ ከክርስቶስ ኢየሱስ ጋር ባለን አንድነት ያገኘነውን ነፃነት ሊሰልሉ ሾልከው በስውር በገቡት ሐሰተኛ ወንድሞች ምክንያት ነው፤ 5  እኛ ግን የምሥራቹ እውነት በእናንተ ዘንድ ጸንቶ እንዲኖር በማለት ለአንድ አፍታ እንኳ እሺ ብለን አልተገዛንላቸውም። 6  ወሳኝ ሰዎች ተደርገው የሚታዩትን በተመለከተ ግን እነዚህ ሰዎች ለእኔ የጨመሩልኝ አዲስ ነገር የለም። አዎ፣ አምላክ የሰውን ውጫዊ ማንነት አይቶ ስለማያዳላ እነዚህ ከፍ ተደርገው የሚታዩት ሰዎች ቀደም ሲል ምንም ይሁኑ ምን ለእኔ የሚያመጣው ለውጥ የለም። 7  በአንጻሩ ግን ጴጥሮስ ለተገረዙት እንዲሰብክ ምሥራቹ በአደራ እንደተሰጠው ሁሉ እኔም ላልተገረዙት እንድሰብክ ምሥራቹ በአደራ እንደተሰጠኝ በተገነዘቡ ጊዜ 8  (ጴጥሮስ ለተገረዙት ሐዋርያ ሆኖ እንዲያገለግል ኃይል የሰጠው አምላክ ለእኔም ከአሕዛብ ወገን የሆኑትን እንዳገለግል ኃይል ሰጥቶኛልና፤) 9  እንዲሁም እንደ ዓምድ የሚታዩት ያዕቆብ፣ ኬፋና ዮሐንስ የተሰጠኝን ጸጋ በተረዱ ጊዜ እነሱ ወደተገረዙት እኛ ደግሞ ወደ አሕዛብ እንድንሄድ ለእኔና ለበርናባስ ቀኝ እጃቸውን በመስጠት አጋርነታቸውን ገለጹልን። 10  ይሁንና ድሆችን ማሰባችንን እንዳናቋርጥ አደራ አሉን፤ እኔም ብሆን ይህን ለመፈጸም ትጋት የተሞላበት ጥረት ሳደርግ ነበር። 11  ይሁን እንጂ ኬፋ ወደ አንጾኪያ በመጣ ጊዜ ፊት ለፊት ተቃወምኩት፤ ምክንያቱም ግልጽ የሆነ ስህተት ሠርቶ ነበር። 12  የተወሰኑ ሰዎች ከያዕቆብ ዘንድ ከመምጣታቸው በፊት ከአሕዛብ ወገን ከሆኑ ሰዎች ጋር ይበላ ነበር፤ እነሱ ከመጡ በኋላ ግን ከተገረዙት ወገን የሆኑትን በመፍራት ይህን ማድረጉን አቁሞ ራሱን ከአሕዛብ አገለለ። 13  የቀሩት አይሁዳውያንም በዚህ የግብዝነት ድርጊት ከእሱ ጋር ተባበሩ፤ በርናባስም እንኳ በእነሱ የግብዝነት ድርጊት ተሸንፎ ነበር። 14  ሆኖም ከምሥራቹ እውነት ጋር በሚስማማ መንገድ እየተጓዙ እንዳልሆኑ ባየሁ ጊዜ ኬፋን በሁሉም ፊት እንዲህ አልኩት፦ “አንተ አይሁዳዊ ሆነህ ሳለህ እንደ አይሁዳውያን ሳይሆን እንደ አሕዛብ የምትኖር ከሆነ ከአሕዛብ ወገን የሆኑ ሰዎች እንደ አይሁዳውያን ልማድ እንዲኖሩ እንዴት ልታስገድዳቸው ትችላለህ?” 15  በትውልዳችን አይሁዳውያን እንጂ ከአሕዛብ ወገን እንደሆኑት ኃጢአተኞች ያልሆንነው እኛ፣ 16  አንድ ሰው የሚጸድቀው ሕግን በመጠበቅ ሳይሆን በኢየሱስ ክርስቶስ በማመን ብቻ እንደሆነ እንገነዘባለን። ስለዚህ ሕግን በመጠበቅ ሳይሆን በክርስቶስ በማመን እንድንጸድቅ በክርስቶስ ኢየሱስ አምነናል፤ ምክንያቱም ሕግን በመጠበቅ መጽደቅ የሚችል ሰው የለም። 17  እኛ በክርስቶስ አማካኝነት መጽደቅ በመፈለጋችን እንደ ኃጢአተኞች ተደርገን ከታየን፣ ታዲያ ክርስቶስ የኃጢአት አገልጋይ ነው ማለት ነው? በጭራሽ! 18  በአንድ ወቅት እኔው ራሴ ያፈረስኳቸውን እነዚያኑ ነገሮች መልሼ የምገነባ ከሆነ ሕግ ተላላፊ መሆኔን አሳያለሁ ማለት ነው። 19  ለአምላክ ሕያው መሆን እችል ዘንድ በሕጉ በኩል ለሕጉ ሞቻለሁና። 20  እኔ አሁን ከክርስቶስ ጋር በእንጨት ላይ ተቸንክሬአለሁ። ከዚህ በኋላ የምኖረው እኔ ሳልሆን ከእኔ ጋር አንድ ሆኖ የሚኖረው ክርስቶስ ነው። አሁን በሥጋ የምኖረውን ሕይወት የምኖረው በወደደኝና ለእኔ ሲል ራሱን አሳልፎ በሰጠው በአምላክ ልጅ ላይ ባለኝ እምነት ነው። 21  የአምላክን ጸጋወደ ጎን ገሸሽ አላደርግም፤ ጽድቅ የሚገኘው በሕግ አማካኝነት ከሆነማ ክርስቶስ የሞተው እንዲያው በከንቱ ነው።

3  እናንተ ማስተዋል የጎደላችሁ የገላትያ ሰዎች! ኢየሱስ ክርስቶስ፣ በእንጨት ላይ ተቸንክሮ ፊት ለፊት ያያችሁት ያህል በዓይነ ሕሊናችሁ ተስሎ ነበር፤ ታዲያ አሁን አፍዝ አደንግዝ ያደረገባችሁ ማን ነው? 2  እስቲ አንድ ነገር ልጠይቃችሁ፦ መንፈስን የተቀበላችሁት ሕግን በመጠበቅ ነው ወይስ የሰማችሁትን በማመን? 3  ይህን ያህል ማስተዋል የጎደላችሁ ናችሁ? በመንፈሳዊ መንገድ መጓዝ ከጀመራችሁ በኋላ በሥጋዊ መንገድ ልታጠናቅቁ ታስባላችሁ? 4  ብዙ መከራ የተቀበላችሁት እንዲያው በከንቱ ነው? መቼም በከንቱ ነው ብዬ አላስብም። 5  መንፈስን የሚሰጣችሁና በመካከላችሁ ተአምራት የሚፈጽመው እሱ ይህን የሚያደርገው ሕግን በመጠበቃችሁ ነው ወይስ የሰማችሁትን በማመናችሁ? 6  ይህም አብርሃም “በይሖዋ አመነ፤ ጽድቅም ሆኖ ተቆጠረለት” እንደተባለው ነው። 7  የአብርሃም ልጆች የሆኑት እምነትን አጥብቀው የሚከተሉት መሆናቸውን እንደምታውቁ የተረጋገጠ ነው። 8  ቅዱስ መጽሐፉ፣ አምላክ ከብሔራት ወገን የሆኑ ሰዎችን በእምነት አማካኝነት ጸድቃችኋል እንደሚላቸው አስቀድሞ ተረድቶ “ብሔራት ሁሉ በአንተ አማካኝነት ይባረካሉ” በማለት ምሥራቹን ለአብርሃም አስቀድሞ አስታውቆታል። 9  በመሆኑም እምነትን አጥብቀው የሚይዙ በእምነት ከተመላለሰው ከአብርሃም ጋር የበረከቱ ተካፋዮች ሆነዋል። 10  ሕግን በመጠበቅ የሚታመኑ ሁሉ የተረገሙ ናቸው፤ “በሕጉ የመጽሐፍ ጥቅልል የተጻፉትን ነገሮች ሁሉ በመፈጸም እነሱን ተግባራዊ ማድረጉን የማይቀጥል ሰው ሁሉ የተረገመ ነው” ተብሎ ተጽፏልና። 11  በተጨማሪም “ጻድቅ በእምነት ይኖራል” ተብሎ ስለተጻፈ በአምላክ ፊት ማንም በሕግ አማካኝነት ጻድቅ ሊባል እንደማይችል ግልጽ ነው። 12  ሕጉ በእምነት ላይ የተመሠረተ አይደለም። ከዚህ ይልቅ “ትእዛዛቱን የሚጠብቅ ማንኛውም ሰው በእነሱ አማካኝነት በሕይወት ይኖራል” ይላል። 13  ክርስቶስ በእኛ ፋንታ የተረገመ ሆኖ እኛን ከሕጉ እርግማን ነፃ በማውጣት ዋጅቶናል፤ ምክንያቱም “በእንጨት ላይ የተሰቀለ ሰው ሁሉ የተረገመ ነው” ተብሎ ተጽፏል። 14  ይህም የሆነው ለአብርሃም ቃል የተገባው በረከት በክርስቶስ ኢየሱስ አማካኝነት ለብሔራት እንዲደርስና እኛም በእምነታችን አማካኝነት ቃል የተገባውን መንፈስ ማግኘት እንድንችል ነው። 15  ወንድሞች፣ በሰው ዕለታዊ ሕይወት የተለመደ አንድ ምሳሌ ልጠቀም፦ አንድ ቃል ኪዳን፣ በሰውም እንኳ ቢሆን አንዴ ከጸደቀ በኋላ ማንም ሊሽረው ወይም ምንም ነገር ሊጨምርበት አይችልም። 16  የተስፋው ቃል የተነገረው ለአብርሃምና ለዘሩ ነው። ቅዱስ መጽሐፉ ስለ ብዙዎች እንደሚናገር “ለዘሮችህ” አይልም። ከዚህ ይልቅ ስለ አንድ እንደሚናገር “ለዘርህ” ይላል፤ እሱም ክርስቶስ ነው። 17  በተጨማሪም ይህን እላለሁ፦ ከ430 ዓመታት በኋላ የተሰጠው ሕግ ቀደም ሲል አምላክ የገባውን ቃል ኪዳን አፍርሶ የተስፋውን ቃል አይሽርም። 18  ውርሻው የሚገኘው በሕግ አማካኝነት ቢሆን ኖሮ በተስፋ ቃል አማካኝነት መሆኑ በቀረ ነበርና፤ ሆኖም አምላክ ውርሻውን ለአብርሃም በደግነት የሰጠው በተስፋ ቃል አማካኝነት ነው። 19  ታዲያ ሕግ የተሰጠው ለምንድን ነው? ሕጉ የተጨመረው፣ ቃል የተገባለት ዘር እስኪመጣ ድረስ ሕግ ተላላፊነትን ይፋ ለማድረግ ነው፤ ሕጉ የተሰጠውም በመላእክት አማካኝነት በአንድ መካከለኛ እጅ ነው። 20  ይሁንና አንድ ወገን ብቻ ባለበት መካከለኛ አይኖርም፤ አምላክ ደግሞ አንድ ወገን ብቻ ነው። 21  ታዲያ ሕጉ የአምላክን የተስፋ ቃል ይጻረራል ማለት ነው? በጭራሽ! ሕይወት ሊያስገኝ የሚችል ሕግ ተሰጥቶ ቢሆን ኖሮ ጽድቅ የሚገኘው በሕግ አማካኝነት በሆነ ነበር። 22  ሆኖም ቅዱስ መጽሐፉ ሁሉም ነገሮች የኃጢአት እስረኛ እንዲሆኑ አሳልፎ ሰጥቷቸዋል፤ ይህም የሆነው በኢየሱስ ክርስቶስ በማመን የሚገኘው የተስፋ ቃል ለሚያምኑ ሁሉ ይሰጥ ዘንድ ነው። 23  ይሁን እንጂ እምነት ከመምጣቱ በፊት፣ ሊገለጥ ያለውን እምነት እየተጠባበቅን በሕግ ጥበቃ ሥር እስረኞች እንድንሆን አልፈን ተሰጥተናል። 24  በመሆኑም በእምነት አማካኝነት መጽደቅ እንችል ዘንድ ሕጉ ወደ ክርስቶስ የሚያደርስ ሞግዚታችን ሆኗል። 25  አሁን ግን ያ እምነት ስለመጣ ከእንግዲህ ወዲህ በሞግዚት ሥር አይደለንም። 26  እንደ እውነቱ ከሆነ ሁላችሁም በክርስቶስ ኢየሱስ ላይ ባላችሁ እምነት የተነሳ የአምላክ ልጆች ናችሁ። 27  ወደ ክርስቶስ የተጠመቃችሁ ሁላችሁም ክርስቶስን ለብሳችኋልና። 28  ሁላችሁም ከክርስቶስ ኢየሱስ ጋር አንድነት በመፍጠር አንድ በመሆናችሁ በአይሁዳዊና በግሪካዊ፣ በባሪያና በነፃ ሰው እንዲሁም በወንድና በሴት መካከል ልዩነት የለም። 29  በተጨማሪም የክርስቶስ ከሆናችሁ በእርግጥም የአብርሃም ዘር ናችሁ፤ በተስፋውም ቃል መሠረት ወራሾች ናችሁ።

4  እንግዲህ ይህን እላለሁ፦ ወራሹ የሁሉም ነገር ጌታ ቢሆንም እንኳ ሕፃን እስከሆነ ድረስ ከባሪያ በምንም አይለይም፤ 2  ይልቁንም አባቱ አስቀድሞ የወሰነው ቀን እስኪደርስ ድረስ በሞግዚቶችና በመጋቢዎች ሥር ሆኖ ይቆያል። 3  በተመሳሳይ እኛም ልጆች በነበርንበት ጊዜ በዓለም ውስጥ ላሉ ተራ ነገሮች ባሪያ ሆነን ቆይተናል። 4  ሆኖም ዘመኑ ሙሉ በሙሉ የሚጠናቀቅበት ጊዜ ሲደርስ አምላክ ከሴት የተወለደውንና በሕግ ሥር የነበረውን ልጁን ላከ፤ 5  ይህን ያደረገው እኛን ልጆቹ አድርጎ መውሰድ ይችል ዘንድ በሕግ ሥር ያሉትን ዋጅቶ ነፃ ለማውጣት ነው። 6  አሁን እናንተ ልጆች ስለሆናችሁ አምላክ የልጁን መንፈስ ወደ ልባችን ልኳል፤ ይህም መንፈስ “አባ፣ አባት!” እያለ ይጣራል። 7  በመሆኑም ከእንግዲህ ወዲህ ልጅ ነህ እንጂ ባሪያ አይደለህም፤ ልጅ ከሆንክ ደግሞ አምላክ ወራሽም አድርጎሃል። 8  ይሁንና አምላክን ከማወቃችሁ በፊት በእርግጥ አማልክት ላልሆኑ ባሪያዎች ሆናችሁ ትገዙ ነበር። 9  አሁን ግን አምላክን አውቃችኋል፤ እንዲያውም አምላክ እናንተን አውቋችኋል፤ ታዲያ ደካማና ከንቱ ወደሆኑ ተራ ነገሮች መመለስና እንደገና ለእነዚህ ነገሮች ባሪያ መሆን ትፈልጋላችሁ? 10  ቀናትን፣ ወራትን፣ ወቅቶችንና ዓመታትን በጥንቃቄ እየጠበቃችሁ ታከብራላችሁ። 11  የእናንተ ሁኔታ ያሳስበኛል፤ ምክንያቱም ለእናንተ የደከምኩት በከንቱ እንዳይሆን እሰጋለሁ። 12  ወንድሞች፣ እንደ እኔ ሁኑ ብዬ እለምናችኋለሁ፤ ምክንያቱም እኔም በአንድ ወቅት እንደ እናንተ ነበርኩ። እናንተ ምንም የበደላችሁኝ ነገር የለም። 13  በተጨማሪም ለመጀመሪያ ጊዜ ለእናንተ ምሥራቹን ለመስበክ አጋጣሚ ያገኘሁት በመታመሜ የተነሳ እንደነበር ታውቃላችሁ። 14  ሕመሜ ፈተና ሆኖባችሁ የነበረ ቢሆንም እንኳ አልናቃችሁኝም ወይም አልተጸየፋችሁኝም፤ ከዚህ ይልቅ እንደ አምላክ መልአክ ወይም እንደ ክርስቶስ ኢየሱስ ተቀበላችሁኝ። 15  ታዲያ ያ ሁሉ ደስታችሁ የት ጠፋ? የሚቻል ቢሆን ኖሮ ዓይናችሁን እንኳ አውጥታችሁ ትሰጡኝ እንደነበር እርግጠኛ ነኝ። 16  ታዲያ እውነቱን ስለምነግራችሁ ጠላት ሆንኩባችሁ ማለት ነው? 17  እነሱ ወደ ራሳቸው ሊስቧችሁ ከፍተኛ ጥረት ያደርጋሉ፤ ይህን የሚያደርጉት ግን ለበጎ ሳይሆን እናንተን ከእኔ በማራቅ እነሱን አጥብቃችሁ እንድትከተሏቸው ለማድረግ ነው። 18  ይሁን እንጂ አንድ ሰው ምንጊዜም እናንተን አጥብቆ የሚፈልገው ለበጎ ዓላማ ከሆነ ጥሩ ነው፤ ይህም መሆን ያለበት እኔ ከእናንተ ጋር ስሆን ብቻ አይደለም፤ 19  የምወዳችሁ ልጆቼ፣ ክርስቶስ በውስጣችሁ እስኪቀረጽ ድረስ በእናንተ ምክንያት እንደገና ምጥ ይዞኛል። 20  በእናንተ ግራ ስለተጋባሁ አሁን በመካከላችሁ ተገኝቼ ለየት ባለ መንገድ ላነጋግራችሁ ብችል ደስ ባለኝ ነበር። 21  እናንተ በሕግ ሥር መኖር የምትፈልጉ እስቲ ንገሩኝ፤ ሕጉ የሚለውን አትሰሙም? 22  ለምሳሌ ያህል፣ አብርሃም አንዱ ከአገልጋዪቱ፣ ሌላው ደግሞ ከነፃዪቱ ሴት የተወለዱ ሁለት ወንዶች ልጆች እንደነበሩት ተጽፏል፤ 23  ሆኖም ከአገልጋዪቱ የተገኘው ልጅ የተወለደው በሥጋዊ መንገድ ሲሆን ከነፃዪቱ ሴት የተገኘው ልጅ ደግሞ የተወለደው በተስፋ ቃል መሠረት ነው። 24  እነዚህ ሴቶች ሁለት ቃል ኪዳኖችን ስለሚወክሉ እነዚህ ነገሮች ምሳሌያዊ ትርጉም አላቸው፤ አንደኛው ቃል ኪዳን የተገባው በሲና ተራራ ሲሆን በዚህ ቃል ኪዳን ሥር ያሉት ልጆች ሁሉ ባሪያዎች ናቸው፤ ይህ ቃል ኪዳን ደግሞ አጋርን ያመለክታል። 25  አጋር፣ በዓረብ አገር የሚገኘውን የሲና ተራራ የምትወክል ሲሆን ዛሬ ካለችው ኢየሩሳሌም ጋር ትመሳሰላለች፤ ኢየሩሳሌም ከልጆቿ ጋር በባርነት ሥር ናትና። 26  ላይኛይቱ ኢየሩሳሌም ግን ነፃ ናት፤ እሷም እናታችን ናት። 27  “አንቺ የማትወልጂ መሃን ሴት፣ ደስ ይበልሽ፤ አንቺ ምጥ የማታውቂ ሴት፣ እልል በይ፣ ጩኺም፤ ምክንያቱም ባል ካላት ሴት ይልቅ የተተወችው ሴት ልጆች እጅግ በዝተዋል” ተብሎ ተጽፏልና። 28  እንግዲህ ወንድሞች፣ እንደ ይስሐቅ የተስፋው ቃል ልጆች ናችሁ። 29  ሆኖም ያን ጊዜ በሥጋዊ መንገድ የተወለደው በመንፈስ የተወለደውን ማሳደድ እንደጀመረ ሁሉ አሁንም እንደዚያው ነው። 30  ይሁንና ቅዱስ መጽሐፉ ምን ይላል? “የአገልጋዪቱ ልጅ ከነፃዪቱ ልጅ ጋር በምንም ዓይነት አብሮ ስለማይወርስ አገልጋዪቱን ከነልጅዋ አባር።” 31  ስለዚህ ወንድሞች፣ እኛ የነፃዪቱ ልጆች እንጂ የአገልጋዪቱ ልጆች አይደለንም።

5  ክርስቶስ ነፃ ያወጣን እንዲህ ዓይነት ነፃነት እንድናገኝ ነው። ስለዚህ ጸንታችሁ ቁሙ፤ ዳግመኛ ራሳችሁን በባርነት ቀንበር አታስጠምዱ። 2  እኔ ጳውሎስ፣ የምትገረዙ ከሆነ ክርስቶስ ለእናንተ ምንም እንደማይጠቅማችሁ አሳውቃችኋለሁ። 3  የሚገረዝ እያንዳንዱ ሰው መላውን ሕግ የመጠበቅ ግዴታ እንዳለበት ዳግመኛ አሳስበዋለሁ። 4  እናንተ በሕግ አማካኝነት ለመጽደቅ ስለምትጥሩ ከክርስቶስ ተለይታችኋል፤ ከጸጋውም ርቃችኋል። 5  እኛ ግን ተስፋ የምናደርገውን በእምነት የሚገኘውን ጽድቅ በመንፈስ አማካኝነት በጉጉት እንጠባበቃለን። 6  ከክርስቶስ ኢየሱስ ጋር አንድነት ላላቸው በፍቅር የሚመራ እምነት እንጂ መገረዝ ወይም አለመገረዝ ፋይዳ የለውም። 7  በአግባቡ ትሮጡ ነበር፤ ታዲያ ለእውነት መታዘዛችሁን እንዳትቀጥሉ እንቅፋት የሆነባችሁ ማን ነው? 8  እንዲህ ያለው ማግባቢያ እየጠራችሁ ካለው የመጣ አይደለም። 9  ጥቂት እርሾ ሊጡን ሁሉ ያቦካል። 10  ከጌታ ጋር አንድነት ያላችሁ ሁሉ የተለየ ሐሳብ እንደማይኖራችሁ እተማመናለሁ፤ ሆኖም እያወካችሁ ያለው ማንም ይሁን ማን የሚገባውን ፍርድ ይቀበላል። 11  ወንድሞች፣ እኔ አሁንም ስለ መገረዝ እየሰበክሁ ከሆነ እስካሁን ለምን ስደት ይደርስብኛል? እንደዚያማ ቢሆን ኖሮ የመከራው እንጨት እንቅፋት መሆኑ በቀረ ነበር። 12  ሊያውኳችሁ እየሞከሩ ያሉት ሰዎች ከናካቴው ቢሰለቡ ደስታዬ ነው። 13  ወንድሞች፣ የተጠራችሁት ነፃ እንድትወጡ ነው፤ ብቻ ይህን ነፃነት የሥጋን ፍላጎት ለማርካት አትጠቀሙበት፤ ይልቁንም አንዳችሁ ሌላውን በፍቅር አገልግሉ። 14  መላው ሕግ “ባልንጀራህን እንደ ራስህ ውደድ” በሚለው አንድ ትእዛዝ ተፈጽሟልና። 15  ይሁንና እርስ በርሳችሁ መነካከሳችሁንና መባላታችሁን ካልተዋችሁ እርስ በርስ ልትጠፋፉ ስለምትችሉ ተጠንቀቁ። 16  እኔ ግን በመንፈስ መመላለሳችሁን ቀጥሉ እላለሁ፤ እንዲህ ካደረጋችሁ የሥጋን ምኞት ከቶ አትፈጽሙም። 17  የሥጋ ፍላጎት ከመንፈስ ፍላጎት ጋር፣ የመንፈስ ፍላጎት ደግሞ ከሥጋ ፍላጎት ጋር አይጣጣምም፤ እነዚህ እርስ በርሳቸው ይቃረናሉ። ስለሆነም ማድረግ የምትፈልጉትን አታደርጉም። 18  በተጨማሪም በመንፈስ የምትመሩ ከሆነ በሕግ ሥር አይደላችሁም። 19  የሥጋ ሥራዎች በግልጽ የታወቁ ናቸው፤ እነሱም፦ የፆታ ብልግና፣ ርኩሰት፣ ዓይን ያወጣ ምግባር፣ 20  ጣዖት አምልኮ፣ መናፍስታዊ ድርጊት፣ ጥላቻ፣ ጠብ፣ ቅናት፣ በቁጣ መገንፈል፣ ጭቅጭቅ፣ መከፋፈል፣ መናፍቅነት፣ 21  ምቀኝነት፣ ሰካራምነት፣ መረን የለቀቀ ፈንጠዝያና እነዚህን የመሳሰሉ ናቸው። እነዚህን በተመለከተ አስቀድሜ እንዳስጠነቀቅኳችሁ ሁሉ አሁንም አስጠነቅቃችኋለሁ፤ እንዲህ ያሉትን ነገሮች የሚፈጽሙ የአምላክን መንግሥት አይወርሱም። 22  በሌላ በኩል ግን የመንፈስ ፍሬ ፍቅር፣ ደስታ፣ ሰላም፣ ትዕግሥት፣ ደግነት፣ ጥሩነት፣ እምነት፣ 23  ገርነት፣ ራስን መግዛት ነው። እንዲህ ያሉትን ነገሮች የሚከለክል ሕግ የለም። 24  ከዚህም በተጨማሪ የክርስቶስ ኢየሱስ የሆኑት ሥጋን ከመጥፎ ምኞቱና ፍላጎቱ ጋር በእንጨት ላይ ቸንክረውታል። 25  በመንፈስ የምንኖር ከሆነ መንፈስ የሚሰጠንን አመራር በመከተል ምንጊዜም በሥርዓት እንመላለስ። 26  በመካከላችን የፉክክር መንፈስ በማነሳሳትና አንዳችን ሌላውን በመመቅኘት በከንቱ አንመካ።

6  ወንድሞች፣ አንድ ሰው ሳያውቅ የተሳሳተ ጎዳና ቢከተል መንፈሳዊ ብቃት ያላችሁ እናንተ እንዲህ ዓይነቱን ሰው በገርነት መንፈስ ለማስተካከል ጥረት አድርጉ። ይሁንና እናንተም ፈተና ላይ እንዳትወድቁ ለራሳችሁ ተጠንቀቁ። 2  አንዳችሁ የሌላውን ከባድ ሸክም ተሸከሙ፤ በዚህ መንገድ የክርስቶስን ሕግ ትፈጽማላችሁ። 3  አንድ ሰው ምንም ሳይሆን ራሱን ከፍ አድርጎ የሚመለከት ከሆነ ራሱን እያታለለ ነው። 4  ከዚህ ይልቅ እያንዳንዱ ሰው የራሱን ተግባር ይመርምር፤ ከዚያም ራሱን ከሌላ ሰው ጋር ሳያወዳድር ከራሱ ጋር ብቻ በተያያዘ እጅግ የሚደሰትበት ነገር ያገኛል። 5  እያንዳንዱ የራሱን የኃላፊነት ሸክም ይሸከማልና። 6  ከዚህም በተጨማሪ ቃሉን በመማር ላይ ያለ ማንኛውም ሰው፣ ይህን ትምህርት ከሚያስተምረው ሰው ጋር መልካም ነገሮችን ሁሉ ይካፈል። 7  አትታለሉ፤ አምላክ አይዘበትበትም። አንድ ሰው ምንም ዘራ ምን ያንኑ መልሶ ያጭዳል፤ 8  ምክንያቱም ለሥጋው ብሎ የሚዘራ ከሥጋው መበስበስን ያጭዳል፤ ለመንፈስ ብሎ የሚዘራ ግን ከመንፈስ የዘላለም ሕይወት ያጭዳል። 9  ካልታከትን ጊዜው ሲደርስ ስለምናጭድ ተስፋ ቆርጠን መልካም ሥራ መሥራታችንን አንተው። 10  እንግዲያው ይህን ለማድረግ የሚያስችል አጋጣሚ እስካገኘን ድረስ ለሁሉም፣ በተለይ ደግሞ በእምነት ለሚዛመዱን ሰዎች መልካም እናድርግ። 11  በራሴ እጅ እንዴት ባሉ ትላልቅ ፊደላት እንደጻፍኩላችሁ ተመልከቱ። 12  በሥጋ ተቀባይነት ለማግኘት የሚፈልጉ ሁሉ እንድትገረዙ ሊያስገድዷችሁ ይሞክራሉ፤ ይህን የሚያደርጉት ግን በክርስቶስ የመከራ እንጨት ሳቢያ ስደት እንዳይደርስባቸው ነው። 13  እነሱ እንድትገረዙ የሚፈልጉት በእናንተ ሥጋ ለመኩራራት ብለው ነው እንጂ የተገረዙት ራሳቸውም እንኳ ሕጉን አይጠብቁም። 14  ይሁንና በጌታችን በኢየሱስ ክርስቶስ የመከራ እንጨት ካልሆነ በስተቀር በሌላ ነገር ፈጽሞ መኩራራት አልፈልግም፤ በእሱ የተነሳ፣ በእኔ አመለካከት ዓለም ሞቷል፤ በዓለም አመለካከት ደግሞ እኔ ሞቻለሁ። 15  መገረዝም ሆነ አለመገረዝ ምንም አይጠቅምም፤ ከዚህ ይልቅ የሚጠቅመው አዲስ ፍጥረት መሆን ነው። 16  ይህን የሥነ ምግባር ደንብ በመከተል በሥርዓት በሚመላለሱ ሁሉ ይኸውም በአምላክ እስራኤል ላይ ሰላምና ምሕረት ይሁን። 17  የኢየሱስ ባሪያ መሆኔን የሚያሳይ መለያ ምልክት በሰውነቴ ላይ ስላለ ከእንግዲህ ወዲህ ማንም አያስቸግረኝ። 18  ወንድሞች፣ የጌታችን የኢየሱስ ክርስቶስ ጸጋ ከምታሳዩት መንፈስ ጋር ይሁን። አሜን።

1  የኢየሱስ ክርስቶስ ባሪያና የያዕቆብ ወንድም ከሆነው ከይሁዳ፣ ለተጠሩትና አባታችን በሆነው አምላክ ለተወደዱት እንዲሁም ከኢየሱስ ክርስቶስ ጋር ይሆኑ ዘንድ ጥበቃ ለተደረገላቸው፦ 2  ምሕረት፣ ሰላምና ፍቅር ይብዛላችሁ። 3  የተወደዳችሁ ወንድሞች፣ ሁላችንም ስለምናገኘው መዳን ልጽፍላችሁ እጅግ ጓጉቼ የነበረ ቢሆንም ለአንዴና ለመጨረሻ ጊዜ ለቅዱሳን ስለተሰጠው እምነት ብርቱ ተጋድሎ እንድታደርጉ ለማሳሰብ ልጽፍላችሁ ተገደድኩ። 4  ይህን ያደረግኩት ፍርድ እንደሚጠብቃቸው በቅዱሳን መጻሕፍት ውስጥ አስቀድሞ የተነገረላቸው አንዳንድ ሰዎች ሾልከው ስለገቡ ነው፤ እነዚህ ሰዎች ፈሪሃ አምላክ የሌላቸው፣ በአምላካችን ጸጋ እያሳበቡ ዓይን ያወጣ ምግባር የሚፈጽሙ እንዲሁም የዋጀንንና እሱ ብቻ ጌታችን የሆነውን ኢየሱስ ክርስቶስን የሚክዱ ናቸው። 5  ምንም እንኳ ይህን ሁሉ አስቀድማችሁ በሚገባ ታውቁ የነበረ ቢሆንም ይሖዋ ሕዝቡን ከግብፅ ምድር እንዳዳነ፣ በኋላም እምነት ያላሳዩትን እንዳጠፋ ላስታውሳችሁ እወዳለሁ። 6  በተጨማሪም መጀመሪያ የነበራቸውን ቦታ ያልጠበቁትንና ተገቢ የሆነውን የመኖሪያ ስፍራቸውን የተዉትን መላእክት በታላቁ ቀን ለሚፈጸምባቸው ፍርድ በዘላለም እስራት በድቅድቅ ጨለማ ውስጥ አቆይቷቸዋል። 7  በተመሳሳይም ሰዶምና ገሞራ እንዲሁም በዙሪያቸው የነበሩ ከተሞች ራሳቸውን ልቅ ለሆነ የፆታ ብልግና አሳልፈው የሰጡ ከመሆኑም ሌላ ከተፈጥሮ ውጭ የሆነ የሥጋ ፍላጎታቸውን ያሳድዱ ነበር፤ በመሆኑም በዘላለም እሳት ፍርድ ተቀጥተው ለእኛ የማስጠንቀቂያ ምሳሌ ሆነዋል። 8  ያም ሆኖ ግን እነዚህ ሕልም አላሚዎች ሥጋን ያረክሳሉ፤ ሥልጣንን ይንቃሉ፤ የተከበሩትንም ይሳደባሉ። 9  ይሁንና የመላእክት አለቃ ሚካኤል የሙሴን ሥጋ በተመለከተ ከዲያብሎስ ጋር በተከራከረ ጊዜ የስድብ ቃል በመናገር ሊፈርድበት አልደፈረም፤ ከዚህ ይልቅ “ይሖዋ ይገሥጽህ” አለው። 10  እነዚህ ሰዎች ግን ስለማያውቁት ነገር ሁሉ ትችት ይሰነዝራሉ። ደግሞም አእምሮ እንደሌላቸው እንስሳት፣ በደመ ነፍስ የሚረዷቸውን ነገሮች ሁሉ ሲያደርጉ የራሳቸውን ሥነ ምግባር ያበላሻሉ። 11  በቃየን መንገድ ስለሄዱ፣ ለጥቅም ሲሉ የበለዓምን የተሳሳተ መንገድ በጭፍን ስለተከተሉና በቆሬ የዓመፅ ንግግር ስለጠፉ ወዮላቸው! 12  እነዚህ ሰዎች ፍቅራችሁን ለመግለጽ በምታዘጋጁት ግብዣ ላይ ተገኝተው አብረዋችሁ ሲመገቡ ልክ በባሕር ውስጥ እንደተደበቀ ዓለት ከመሆናቸውም ሌላ ያላንዳች ኀፍረት ለሆዳቸው ብቻ የሚያስቡ እረኞች ናቸው፤ በነፋስ ወዲያና ወዲህ የሚነዱ ዝናብ የሌላቸው ደመናዎች እንዲሁም በመከር ጊዜ ፍሬ የማይገኝባቸው፣ ሁለት ጊዜ የሞቱና ከሥራቸው የተነቀሉ ዛፎች ናቸው፤ 13  አረፋ እንደሚደፍቅ ኃይለኛ የባሕር ማዕበል አሳፋሪ ድርጊታቸውን ይገልጣሉ፤ ለዘላለም ድቅድቅ ጨለማ ውስጥ የሚጣሉ ተንከራታች ከዋክብት ናቸው። 14  ከአዳም ጀምሮ ሰባተኛ ትውልድ የሆነው ሄኖክ ስለ እነዚህ ሰዎች እንዲህ ሲል ተንብዮአል፦ “እነሆ! ይሖዋ ከአእላፋት ቅዱሳን መላእክቱ ጋር መጥቷል፤ 15  የመጣውም በሁሉ ላይ ለመፍረድ፣ ፈሪሃ አምላክ የሌላቸው ሰዎች ለአምላክ አክብሮት በጎደለው መንገድ የፈጸሙትን ክፉ ድርጊትና ፈሪሃ አምላክ የሌላቸው ኃጢአተኞች በእሱ ላይ የተናገሩትን ክፉ ቃል ለማጋለጥ ነው።” 16  እነዚህ ሰዎች የሚያጉረመርሙና ኑሯቸውን የሚያማርሩ እንዲሁም የራሳቸውን ምኞት የሚከተሉ ናቸው፤ ጉራ መንዛት ይወዳሉ፤ ለጥቅማቸው ሲሉም ሌሎችን ይክባሉ። 17  የተወደዳችሁ ወንድሞች፣ እናንተ ግን የጌታችን የኢየሱስ ክርስቶስ ሐዋርያት አስቀድመው የነገሯችሁን ቃል አስታውሱ፤ 18  እነሱ “በመጨረሻው ዘመን መጥፎ ምኞታቸውን የሚከተሉ ዘባቾች ይነሳሉ” ይሏችሁ ነበር። 19  እነዚህ ሰዎች ክፍፍል የሚፈጥሩ፣ የእንስሳ ባሕርይ ያላቸውና መንፈሳዊ ያልሆኑ ናቸው። 20  የተወደዳችሁ ወንድሞች፣ እናንተ ግን እጅግ ቅዱስ በሆነው እምነታችሁ ላይ ራሳችሁን ገንቡ፤ እንዲሁም በመንፈስ ቅዱስ ጸልዩ፤ 21  ይህን የምታደርጉት የዘላለም ሕይወት የሚያስገኝላችሁን የጌታችንን የኢየሱስ ክርስቶስን ምሕረት እየተጠባበቃችሁ ከአምላክ ፍቅር ሳትወጡ እንድትኖሩ ነው። 22  በተጨማሪም ጥርጣሬ ላደረባቸው ምሕረት አሳዩ፤ 23  ከእሳት ነጥቃችሁ በማውጣት አድኗቸው። ለሌሎች ምሕረት ማሳየታችሁንም ቀጥሉ፤ ሆኖም ይህን ስታደርጉ ለራሳችሁ መጠንቀቅና በሥጋ ሥራ ያደፈውን ልብሳቸውን መጥላት ይኖርባችኋል። 24  እንዳትሰናከሉ ሊጠብቃችሁና ነቀፋ የሌለባችሁ አድርጎ በታላቅ ደስታ፣ በክብሩ ፊት ሊያቆማችሁ ለሚችለው፣ 25  አዳኛችን ለሆነው ብቸኛው አምላክ ከዘመናት ሁሉ በፊት፣ አሁንና እስከ ዘላለም በጌታችን ኢየሱስ ክርስቶስ በኩል ክብር፣ ግርማ፣ ኃይልና ሥልጣን ይሁን። አሜን።

1  የይሁዳ ንጉሥ ኢዮዓቄም በነገሠ በሦስተኛው ዓመት የባቢሎን ንጉሥ ናቡከደነጾር ወደ ኢየሩሳሌም መጥቶ ከበባት። 2  ከተወሰነ ጊዜ በኋላ ይሖዋ የይሁዳን ንጉሥ ኢዮዓቄምንና በእውነተኛው አምላክ ቤት ውስጥ ካሉት ዕቃዎች መካከል የተወሰኑትን በእጁ አሳልፎ ሰጠው፤ እሱም በሰናኦር ምድር ወደሚገኘው ወደ አምላኩ ቤት አመጣቸው። ዕቃዎቹን በአምላኩ ግምጃ ቤት ውስጥ አስቀመጣቸው። 3  ከዚያም ንጉሡ የቤተ መንግሥቱ ዋና ባለሥልጣን የሆነውን አሽፈኔዝን ከንጉሡና ከመሳፍንቱ ዘር የሆኑትን ጨምሮ አንዳንድ እስራኤላውያንን እንዲያመጣ አዘዘው። 4  እነሱም ምንም እንከን የሌለባቸው፣ መልከ መልካሞች፣ ጥበብ፣ እውቀትና ማስተዋል ያላቸው እንዲሁም በንጉሡ ቤተ መንግሥት ውስጥ ማገልገል የሚችሉ ወጣቶች መሆን ነበረባቸው። የከለዳውያንን ጽሑፍና ቋንቋም እንዲያስተምራቸው አዘዘው። 5  በተጨማሪም ንጉሡ ለእሱ ከሚቀርበው ምርጥ ምግብና ከሚጠጣው የወይን ጠጅ ላይ የዕለት ቀለብ እንዲሰጣቸው አደረገ። እነዚህ ወጣቶች ለሦስት ዓመት ከሠለጠኑ በኋላ ንጉሡን ለማገልገል የሚሰማሩ ናቸው። 6  ከእነሱ መካከል ከይሁዳ ነገድ የሆኑት ዳንኤል፣ ሃናንያህ፣ ሚሳኤልና አዛርያስ ይገኙበታል። 7  ዋናው ባለሥልጣንም ስም አወጣላቸው፤ ዳንኤልን ብልጣሶር፣ ሃናንያህን ሲድራቅ፣ ሚሳኤልን ሚሳቅ፣ አዛርያስን ደግሞ አብደናጎ ብሎ ጠራቸው። 8  ዳንኤል ግን በንጉሡ ምርጥ ምግብ ወይም በሚጠጣው የወይን ጠጅ ላለመርከስ በልቡ ቁርጥ ውሳኔ አደረገ። በመሆኑም በዚህ መንገድ ራሱን እንዳያረክስ ዋናውን ባለሥልጣን ፈቃድ ጠየቀው። 9  እውነተኛው አምላክም ዋናው ባለሥልጣን ለዳንኤል ሞገስና ምሕረት እንዲያሳየው አደረገ። 10  ሆኖም ዋናው ባለሥልጣን ዳንኤልን እንዲህ አለው፦ “የምትበሉትንና የምትጠጡትን የመደበላችሁን ጌታዬን ንጉሡን እፈራለሁ። እኩዮቻችሁ ከሆኑት ከሌሎቹ ወጣቶች ይልቅ ፊታችሁ ተጎሳቁሎ ቢያይስ? እኔን በንጉሡ ፊት በደለኛ ታደርጉኛላችሁ።” 11  ዳንኤል ግን ዋናው ባለሥልጣን በዳንኤል፣ በሃናንያህ፣ በሚሳኤልና በአዛርያስ ላይ ጠባቂ አድርጎ የሾመውን ሰው እንዲህ አለው፦ 12  “እባክህ አገልጋዮችህን ለአሥር ቀን ያህል ፈትነን፤ የምንበላው አትክልትና የምንጠጣው ውኃ ይሰጠን፤ 13  ከዚያም የእኛን ቁመና የንጉሡን ምርጥ ምግብ ከሚበሉት ወጣቶች ቁመና ጋር አወዳድር፤ በኋላም ባየኸው መሠረት በአገልጋዮችህ ላይ የፈለግከውን ነገር አድርግ።” 14  እሱም በሐሳባቸው ተስማማ፤ ለአሥር ቀንም ፈተናቸው። 15  ከአሥር ቀን በኋላም የንጉሡን ምርጥ ምግብ ከሚበሉት ወጣቶች ሁሉ ይበልጥ ቁመናቸው የተሻለና ጤናማ ሆነው ተገኙ። 16  ስለዚህ ጠባቂው ምርጥ በሆነው ምግባቸውና በወይን ጠጃቸው ምትክ አትክልት ይሰጣቸው ነበር። 17  እውነተኛው አምላክም ለእነዚህ አራት ወጣቶች በሁሉም ዓይነት የጽሑፍና የጥበብ መስክ እውቀትና ጥልቅ ማስተዋል ሰጣቸው፤ ዳንኤልም ሁሉንም ዓይነት ራእዮችና ሕልሞች የመረዳት ችሎታ ተሰጠው። 18  ንጉሡ በፊቱ እንዲያቀርቧቸው የቀጠረው ጊዜ ሲደርስ ዋናው ባለሥልጣን ናቡከደነጾር ፊት አቀረባቸው። 19  ንጉሡ ሲያነጋግራቸው ከወጣቶቹ መካከል እንደ ዳንኤል፣ ሃናንያህ፣ ሚሳኤልና አዛርያስ ያለ አልተገኘም፤ እነሱም በንጉሡ ፊት ማገልገላቸውን ቀጠሉ። 20  ንጉሡ ጥበብና ማስተዋል የሚጠይቁ ጉዳዮችን ሁሉ አንስቶ በጠየቃቸው ጊዜ በመላ ግዛቱ ካሉት አስማተኛ ካህናትና ጠንቋዮች ሁሉ አሥር እጅ በልጠው አገኛቸው። 21  ዳንኤልም እስከ ንጉሥ ቂሮስ የመጀመሪያ ዓመት ድረስ በዚያ ቆየ።

10  የፋርስ ንጉሥ ቂሮስ በነገሠ በሦስተኛው ዓመት ብልጣሶር ተብሎ የተጠራው ዳንኤል አንድ ራእይ ተሰጠው፤ ይህም መልእክት እውነት ነው፤ መልእክቱም ስለ አንድ ታላቅ ውጊያ ይገልጻል። እሱም መልእክቱን ተረድቶት ነበር፤ ያየውንም ነገር ማስተዋል ችሎ ነበር። 2  በዚያን ጊዜ እኔ ዳንኤል ሦስት ሳምንት ሙሉ በሐዘን ላይ ነበርኩ። 3  ሦስቱ ሳምንታት እስኪያበቁ ድረስ ምርጥ ምግብ አልበላሁም፤ ሥጋም ሆነ የወይን ጠጅ አልቀመስኩም እንዲሁም ሰውነቴን ቅባት አልተቀባሁም። 4  በመጀመሪያው ወር በ24ኛው ቀን በታላቁ ወንዝ ይኸውም በጤግሮስ ዳርቻ ሳለሁ፣ 5  ቀና ብዬ ስመለከት በፍታ የለበሰና ወገቡ ላይ በዑፋዝ ወርቅ የተሠራ ቀበቶ የታጠቀ አንድ ሰው አየሁ። 6  ሰውነቱ እንደ ክርስቲሎቤ፣ ፊቱ እንደ መብረቅ፣ ዓይኖቹ እንደሚንቦገቦግ ችቦ፣ ክንዶቹና እግሮቹ እንደሚያብረቀርቅ መዳብ፣ ድምፁም እንደ ብዙ ሕዝብ ድምፅ ነበር። 7  ራእዩን ያየሁት እኔ ዳንኤል ብቻ ነበርኩ፤ ከእኔ ጋር የነበሩት ሰዎች ግን ራእዩን አላዩም። ነገር ግን እጅግ ስለተሸበሩ ሸሽተው ተደበቁ። 8  እኔም ብቻዬን ቀረሁ፤ ይህን ታላቅ ራእይ በተመለከትኩ ጊዜም በውስጤ ምንም ኃይል አልቀረም፤ ግርማ ሞገስ የተላበሰው ቁመናዬ ተለወጠ፤ ኃይሌም በሙሉ ተሟጠጠ። 9  ከዚያም ሲናገር ድምፁን ሰማሁ፤ ሆኖም ሲናገር እየሰማሁት ሳለ በግንባሬ መሬት ላይ ተደፍቼ ጭልጥ ያለ እንቅልፍ ወሰደኝ። 10  በዚህ ጊዜ አንድ እጅ ዳሰሰኝ፤ ከቀሰቀሰኝ በኋላ በእጄና በጉልበቴ ተደግፌ እንድነሳ አደረገኝ። 11  ከዚያም እንዲህ አለኝ፦ “እጅግ የተወደድክ ዳንኤል ሆይ፣ የምነግርህን ቃል አስተውል። በነበርክበት ቦታ ላይ ቁም፤ ወደ አንተ ተልኬ መጥቼአለሁና።” ይህን ሲለኝ እየተንቀጠቀጥኩ ቆምኩ። 12  ከዚያም እንዲህ አለኝ፦ “ዳንኤል ሆይ፣ አትፍራ። እነዚህን ነገሮች ለመረዳት ልባዊ ጥረት ማድረግና በአምላክህ ፊት ራስህን ዝቅ ማድረግ ከጀመርክበት ቀን አንስቶ ቃልህ ተሰምቷል፤ እኔም የመጣሁት ከቃልህ የተነሳ ነው። 13  ሆኖም የፋርስ ንጉሣዊ ግዛት አለቃ ለ21 ቀናት ተቋቋመኝ። በኋላ ግን ከዋነኞቹ አለቆች አንዱ የሆነው ሚካኤል ሊረዳኝ መጣ፤ እኔም በዚያን ጊዜ ከፋርስ ነገሥታት ጋር በዚያ ቆየሁ። 14  ራእዩ ከብዙ ዘመን በኋላ የሚፈጸም ስለሆነ በዘመኑ መጨረሻ በሕዝብህ ላይ የሚደርሰውን ነገር አስረዳህ ዘንድ መጥቻለሁ።” 15  ይህን ቃል በነገረኝ ጊዜ ወደ መሬት አቀረቀርኩ፤ መናገርም ተሳነኝ። 16  በዚህ ጊዜ የሰው ልጅ የሚመስል ከንፈሮቼን ዳሰሰ፤ እኔም አፌን ከፍቼ በፊቴ ቆሞ የነበረውን እንዲህ አልኩት፦ “ጌታዬ ሆይ፣ ከራእዩ የተነሳ እየተንቀጠቀጥኩ ነው፤ ኃይሌም ተሟጥጧል። 17  ስለዚህ የጌታዬ አገልጋይ ከጌታዬ ጋር እንዴት መነጋገር ይችላል? አሁን ምንም ኃይል የለኝምና፤ በውስጤም የቀረ እስትንፋስ የለም።” 18  ሰው የሚመስለው እንደገና ዳሰሰኝ፤ አበረታኝም። 19  ከዚያም “አንተ እጅግ የተወደድክ ሰው ሆይ፣ አትፍራ። ሰላም ለአንተ ይሁን። በርታ፣ አይዞህ በርታ” አለኝ። እንዲህ ባለኝ ጊዜ ተበረታትቼ “ጌታዬ ሆይ፣ ብርታት ሰጥተኸኛልና ተናገር” አልኩት። 20  እሱም እንዲህ አለኝ፦ “ወደ አንተ የመጣሁት ለምን እንደሆነ ታውቃለህ? አሁን ከፋርስ አለቃ ጋር ለመዋጋት ተመልሼ እሄዳለሁ። እኔ ስሄድ የግሪክ አለቃ ይመጣል። 21  ሆኖም በእውነት መጽሐፍ ላይ የሠፈሩትን ነገሮች እነግርሃለሁ። ከእነዚህ ነገሮች ጋር በተያያዘ የሕዝብህ አለቃ ከሆነው ከሚካኤል በስተቀር በእጅጉ ሊረዳኝ የሚችል የለም።

11  “እኔም ሜዶናዊው ዳርዮስ በነገሠ በመጀመሪያው ዓመት፣ እሱን ለማበረታታትና ለማጠናከር ቆሜ ነበር። 2  አሁን የምነግርህ ነገር እውነት ነው፦ “እነሆ፣ ሦስት ተጨማሪ ነገሥታት በፋርስ ምድር ይነሳሉ፤ አራተኛውም ከሌሎቹ ሁሉ ይበልጥ ብዙ ሀብት ያከማቻል። በሀብቱም በበረታ ጊዜ፣ ሁሉንም ነገር በግሪክ መንግሥት ላይ ያስነሳል። 3  “አንድ ኃያል ንጉሥ ይነሳል፤ በታላቅ ኃይልም ይገዛል፤ የፈለገውንም ያደርጋል። 4  ሆኖም በተነሳ ጊዜ መንግሥቱ ይፈራርሳል፤ ወደ አራቱ የሰማይ ነፋሳት አቅጣጫ ይከፋፈላል፤ ለልጆቹ ግን አይተላለፍም፤ ግዛታቸው እንደ እሱ ግዛት አይሆንም፤ መንግሥቱ ይነቀላልና፤ ከእነሱም ለሌሎች ይተላለፋል። 5  “የደቡቡ ንጉሥ ይኸውም ከገዢዎቹ አንዱ ብርቱ ይሆናል፤ ይሁንና አንዱ በእሱ ላይ ያይላል፤ ከዚያኛው የገዢነት ሥልጣንም በላቀ ኃይል ይገዛል። 6  “ከተወሰኑ ዓመታት በኋላ ኅብረት ይፈጥራሉ፤ የደቡቡ ንጉሥ ሴት ልጅ ስምምነት ለማድረግ ወደ ሰሜኑ ንጉሥ ትመጣለች። ሆኖም የክንዷ ኃይል አይጸናም፤ ደግሞም እሱም ሆነ ክንዱ አይጸናም፤ እሷም አልፋ ትሰጣለች፤ እሷና ያመጧት ሰዎች፣ የወለዳትና በዚያ ዘመን ብርቱ እንድትሆን ያደረጋት አልፈው ይሰጣሉ። 7  ከሥሮቿም ከሚበቅለው ቀንበጥ አንዱ በእሱ ቦታ ይነሳል፤ እሱም ወደ ሠራዊቱ ይመጣል፤ በሰሜኑ ንጉሥ ምሽግም ላይ ይዘምታል፤ በእነሱም ላይ እርምጃ ይወስዳል፤ ያሸንፋቸዋልም። 8  በተጨማሪም አማልክታቸውን፣ ከብረት የተሠሩ ምስሎቻቸውን፣ ከብርና ከወርቅ የተሠሩ ጠቃሚ ዕቃዎቻቸውንና ምርኮኞቹን ይዞ ወደ ግብፅ ይመጣል። ለተወሰኑ ዓመታት ከሰሜኑ ንጉሥ ርቆ ይቆማል፤ 9  የሰሜኑም ንጉሥ የደቡቡን ንጉሥ መንግሥት ይወርራል፤ ሆኖም ወደ ገዛ ምድሩ ይመለሳል። 10  “ወንዶች ልጆቹም ለጦርነት ይዘጋጃሉ፤ እጅግ ታላቅ ሠራዊትም ያሰባስባሉ። እሱ በእርግጥ ይገሰግሳል፤ እንደ ጎርፍም ምድሪቱን እያጥለቀለቀ ያልፋል። ሆኖም ይመለሳል፤ ወደ ምሽጉም እስከሚደርስ ድረስ ይዋጋል። 11  “የደቡቡም ንጉሥ በምሬት ተሞልቶ ይወጣል፤ ደግሞም ከእሱ ይኸውም ከሰሜኑ ንጉሥ ጋር ይዋጋል፤ ይሄኛውም ታላቅ ሠራዊት ያሰልፋል፤ ይሁንና ሠራዊቱ ለዚያኛው እጅ አልፎ ይሰጣል። 12  ሠራዊቱም ተጠራርጎ ይወሰዳል። ልቡም ይታበያል፤ በአሥር ሺዎች የሚቆጠሩ ሰዎችን ያጠፋል፤ ሆኖም ያገኘውን ጥሩ አጋጣሚ አይጠቀምበትም። 13  “የሰሜኑም ንጉሥ ይመለሳል፤ ከመጀመሪያውም የሚበልጥ ሠራዊት ያሰባስባል፤ ከተወሰነ ጊዜ ይኸውም ከተወሰኑ ዓመታት በኋላ በሚገባ የታጠቀ ታላቅ ሠራዊት ይዞ ይመጣል። 14  በዚያ ዘመን ብዙዎች በደቡቡ ንጉሥ ላይ ይነሳሉ። “በሕዝብህ መካከል ያሉ ዓመፀኛ ሰዎች ይነሳሉ፤ ደግሞም ራእይን ለመፈጸም ይጥራሉ፤ ሆኖም አይሳካላቸውም። 15  “የሰሜኑም ንጉሥ ይመጣል፤ የአፈር ቁልልም ይደለድላል፤ የተመሸገችንም ከተማ ይይዛል። የደቡቡ ክንዶችም ሆኑ የተመረጡት ተዋጊዎቹ አይቋቋሙትም፤ ለመቋቋም የሚያስችል ኃይልም አይኖራቸውም። 16  በእሱ ላይ የሚመጣው እንደፈለገው ያደርጋል፤ በፊቱም የሚቆም አይኖርም። ውብ በሆነችው ምድር ላይ ይቆማል፤ የማጥፋትም ኃይል ይኖረዋል። 17  የመንግሥቱን ወታደራዊ ኃይል በሙሉ አሰባስቦ ለመምጣት ፊቱን ያቀናል፤ ከእሱም ጋር ስምምነት ያደርጋል፤ እርምጃም ይወስዳል። የሴቶችንም ሴት ልጅ እንዲያጠፋ ይፈቀድለታል። እሷም አትጸናም፤ የእሱም ሆና አትቀጥልም። 18  እሱም ፊቱን ወደ ባሕር ዳርቻዎች በመመለስ ብዙ ቦታዎችን ይይዛል። አንድ አዛዥ ከእሱ የደረሰበትን ነቀፋ ያስቀራል፤ ከዚያ በኋላ የሚሰነዘርበት ነቀፋ ይቆማል። ነቀፋውንም በራሱ ላይ ይመልስበታል። 19  ከዚያም ፊቱን በገዛ ምድሩ ወደሚገኙት ምሽጎች ይመልሳል፤ ተሰናክሎም ይወድቃል፤ ደግሞም አይገኝም። 20  “በእሱም ቦታ የሚነሳው ዕፁብ ድንቅ በሆነው ግዛቱ የሚያልፍ አስገባሪ ይልካል፤ ይሁንና በቁጣ ወይም በጦርነት ባይሆንም እንኳ በጥቂት ቀናት ውስጥ ይሰበራል። 21  “በእሱም ቦታ የተናቀ ሰው ይነሳል፤ እነሱም ንጉሣዊ ክብር አይሰጡትም፤ እሱም ሰዎች ተረጋግተው በሚኖሩበት ጊዜ ይመጣል፤ መንግሥቱንም በብልጠት ይይዛል። 22  የጎርፉም ክንዶች በእሱ የተነሳ ተጠራርገው ይወሰዳሉ፤ ደግሞም ይሰበራሉ፤ የቃል ኪዳኑም መሪ ይሰበራል። 23  እነሱም ከእሱ ጋር በማበራቸው ማታለሉን ይቀጥላል፤ ደግሞም ይነሳል፤ በጥቂት ሕዝብ አማካኝነትም ኃያል ይሆናል። 24  ሰዎች ተረጋግተው በሚኖሩበት ጊዜ ወደበለጸገው የአውራጃው ክፍል ይገባል፤ አባቶቹና የአባቶቹ አባቶች ያላደረጉትን ነገር ያደርጋል። ብዝበዛን፣ ምርኮንና ንብረትን በሕዝቡ መካከል ያከፋፍላል፤ በተመሸጉት ቦታዎችም ላይ ሴራ ይጠነስሳል፤ ይህን የሚያደርገው ግን ለጊዜው ብቻ ነው። 25  “እሱም ታላቅ ሠራዊት አሰባስቦ ኃይሉንና ልቡን በደቡቡ ንጉሥ ላይ ያነሳሳል፤ የደቡቡም ንጉሥ እጅግ ታላቅና ኃያል የሆነ ሠራዊት አሰባስቦ ለጦርነቱ ይዘጋጃል። ሴራ ስለሚጠነስሱበትም መቋቋም አይችልም። 26  የእሱን ምርጥ ምግብ የሚበሉም ለውድቀት ይዳርጉታል። “ሠራዊቱ ተጠራርጎ ይወሰዳል፤ ብዙዎችም ተገድለው ይወድቃሉ። 27  “እነዚህ ሁለት ነገሥታት ልባቸው መጥፎ ነገር ለመሥራት ይነሳሳል፤ በአንድ ጠረጴዛ ዙሪያ ተቀምጠው እርስ በርስ ውሸት ይነጋገራሉ። ሆኖም ፍጻሜው እስከተወሰነው ጊዜ ድረስ ስለሚቆይ ምንም ነገር አይሳካላቸውም። 28  “እሱም በጣም ብዙ ንብረት ሰብስቦ ወደ አገሩ ይመለሳል፤ ልቡም በቅዱሱ ቃል ኪዳን ላይ ይነሳል። እርምጃ ይወስዳል፤ ወደ አገሩም ይመለሳል። 29  “በተወሰነው ጊዜ ይመለሳል፤ በደቡቡ ላይም ይነሳል። በዚህ ጊዜ ግን ቀድሞ እንደነበረው አይሆንም፤ 30  የኪቲም መርከቦች በእሱ ላይ ይመጡበታልና፤ ይዋረዳልም። “ወደ ኋላ ይመለሳል፤ በቅዱሱ ቃል ኪዳንም ላይ የውግዘት ቃል ይሰነዝራል፤ እርምጃም ይወስዳል፤ ተመልሶም ትኩረቱን ቅዱስ ቃል ኪዳኑን በተዉት ላይ ያደርጋል። 31  ከእሱ የሚወጡ ክንዶች ይቆማሉ፤ እነሱም ምሽጉን ይኸውም መቅደሱን ያረክሳሉ፤ የዘወትሩንም መሥዋዕት ያስቀራሉ። “ጥፋት የሚያመጣውንም ርኩስ ነገር በዚያ ያኖራሉ። 32  “ክፋት የሚሠሩትንና ቃል ኪዳኑን የሚያፈርሱትን በማታለል ወደ ክህደት ጎዳና ይመራቸዋል። አምላካቸውን የሚያውቁት ሰዎች ግን ይበረታሉ፤ እርምጃም ይወስዳሉ። 33  በሕዝቡም መካከል ያሉ ጥልቅ ማስተዋል ያላቸው ሰዎች ብዙዎች ማስተዋል እንዲኖራቸው ያደርጋሉ። እነሱም ለተወሰነ ጊዜ የሰይፍ፣ የእሳት፣ የምርኮና የብዝበዛ ሰለባ በመሆን ይወድቃሉ። 34  ሆኖም በሚወድቁበት ጊዜ መጠነኛ እርዳታ ያገኛሉ፤ ብዙዎችም አታላይ በሆነ አንደበት ከእነሱ ጋር ይተባበራሉ። 35  እስከ ፍጻሜው ዘመን ድረስ በእነሱ የተነሳ የማጥራት፣ የማጽዳትና የማንጻት ሥራ ይከናወን ዘንድ ጥልቅ ማስተዋል ካላቸው ሰዎች መካከል አንዳንዶቹ እንዲወድቁ ይደረጋል፤ ምክንያቱም ይህ እስከተወሰነው ጊዜ ድረስ ይቆያል። 36  “ንጉሡ እንደፈለገው ያደርጋል፤ ከአማልክትም ሁሉ በላይ ራሱን ከፍ ከፍ ያደርጋል፤ እጅግም ይኩራራል፤ በአማልክትም አምላክ ላይ አስደንጋጭ ነገር ይናገራል። ቁጣው እስኪፈጸም ድረስ ይሳካለታል፤ ምክንያቱም የተወሰነው ነገር መፈጸም አለበት። 37  ለአባቶቹ አምላክ ምንም ቦታ አይሰጥም፤ ደግሞም ለሴቶች ፍላጎትም ሆነ ለሌላ ለማንኛውም አምላክ ምንም ቦታ አይሰጥም፤ ራሱን ግን በሁሉም ላይ ከፍ ከፍ ያደርጋል። 38  ይልቁንም ለምሽጎች አምላክ ክብር ይሰጣል፤ አባቶቹም ለማያውቁት አምላክ በወርቅ፣ በብር፣ በከበሩ ድንጋዮችና ተፈላጊ በሆኑ ነገሮች ክብር ይሰጣል። 39  ከባዕድ አምላክ ጋር ሆኖ እጅግ ጠንካራ በሆኑት ምሽጎች ላይ እርምጃ ይወስዳል። ለእሱ እውቅና የሚሰጡትን ሁሉ ከፍተኛ ክብር ያጎናጽፋቸዋል፤ በብዙዎችም መካከል እንዲገዙ ያደርጋል፤ ምድሩንም በዋጋ ያከፋፍላል። 40  “በፍጻሜው ዘመን የደቡቡ ንጉሥ ከእሱ ጋር ይጋፋል፤ የሰሜኑም ንጉሥ ከሠረገሎች፣ ከፈረሰኞችና ከብዙ መርከቦች ጋር እንደ አውሎ ነፋስ ይመጣበታል፤ ወደ ብዙ አገሮችም ይገባል፤ እንደ ጎርፍም እያጥለቀለቀ ያልፋል። 41  ውብ ወደሆነችውም ምድር ይገባል፤ ብዙ አገሮችም ይወድቃሉ። ሆኖም ኤዶም፣ ሞዓብና የአሞናውያን ዋነኛ ክፍል ከእጁ ያመልጣሉ። 42  እጁንም በብዙ አገሮች ላይ ይዘረጋል፤ የግብፅም ምድር አታመልጥም። 43  እሱም በተደበቁ ውድ ሀብቶች፣ በወርቅና በብር እንዲሁም በግብፅ የከበሩ ነገሮች ሁሉ ላይ ይሠለጥናል። ሊቢያውያንና ኢትዮጵያውያንም ይከተሉታል። 44  “ሆኖም ከምሥራቅና ከሰሜን የሚመጣ ወሬ ይረብሸዋል፤ እሱም ለማጥፋትና ብዙዎችን ለመደምሰስ በታላቅ ቁጣ ይወጣል። 45  ንጉሣዊ ድንኳኖቹንም በታላቁ ባሕርና ቅዱስ በሆነው ውብ ተራራ መካከል ይተክላል፤ እሱም ወደ ፍጻሜው ይመጣል፤ የሚረዳውም አይኖርም።

12  “በዚያ ዘመን ለሕዝብህ የሚቆመው ታላቁ አለቃ ሚካኤል ይነሳል። ብሔራት ከተቋቋሙበት ጊዜ አንስቶ እስከዚያ ጊዜ ድረስ ሆኖ የማያውቅ የጭንቀት ጊዜ ይመጣል። በዚያን ወቅት ሕዝብህ ይኸውም በመጽሐፍ ላይ ተጽፎ የተገኘ እያንዳንዱ ሰው ይተርፋል። 2  በምድር አፈር ውስጥ ካንቀላፉትም መካከል ብዙዎቹ ይነሳሉ፤ አንዳንዶቹ ለዘላለም ሕይወት፣ ሌሎቹ ደግሞ ለነቀፋና ለዘላለማዊ ውርደት ይነሳሉ። 3  “ደግሞም ጥልቅ ማስተዋል ያላቸው ሰዎች እንደ ሰማይ ጸዳል ያበራሉ፤ የጽድቅን ጎዳና እንዲከተሉ ብዙ ሰዎችን የሚረዱም ለዘላለም እንደ ከዋክብት ያበራሉ። 4  “አንተም ዳንኤል ሆይ፣ እስከ ፍጻሜው ዘመን ድረስ ቃሉን በሚስጥር ያዝ፤ መጽሐፉንም አትመው። ብዙዎች መጽሐፉን በሚገባ ይመረምራሉ፤ እውነተኛው እውቀትም ይበዛል።” 5  ከዚያም እኔ ዳንኤል ስመለከት ሌሎች ሁለት በዚያ ቆመው አየሁ፤ አንደኛው ከወንዙ በዚህኛው ዳር ቆሞ የነበረ ሲሆን ሌላኛው ደግሞ ከወንዙ በዚያኛው ዳር ቆሞ ነበር። 6  ከዚያም አንዱ፣ ከወንዙ ውኃ በላይ ያለውንና በፍታ የለበሰውን ሰው “እነዚህ አስደናቂ ነገሮች ፍጻሜያቸውን የሚያገኙት ከምን ያህል ጊዜ በኋላ ነው?” አለው። 7  ከዚያም ከወንዙ ውኃ በላይ ያለውና በፍታ የለበሰው ሰው መልስ ሲሰጥ ሰማሁ። እሱም ቀኝ እጁንና ግራ እጁን ወደ ሰማያት ዘርግቶ ለዘላለም ሕያው በሆነው በመማል እንዲህ ሲል መልስ ሰጠ፦ “ከተወሰነ ዘመን፣ ዘመናትና የዘመን እኩሌታ በኋላ ነው። የቅዱሱ ሕዝብ ኃይል ተደምስሶ እንዳበቃ እነዚህ ሁሉ ነገሮች ፍጻሜያቸውን ያገኛሉ።” 8  እኔም ሰማሁ፤ ሆኖም ሊገባኝ አልቻለም፤ ስለዚህ “ጌታዬ ሆይ፣ የእነዚህ ነገሮች መጨረሻ ምን ይሆን?” አልኩት። 9  እሱም እንዲህ አለኝ፦ “ዳንኤል ሆይ፣ ሂድ፤ ምክንያቱም የፍጻሜው ዘመን እስኪመጣ ድረስ ቃሉ በሚስጥር የተያዘና የታተመ ይሆናል። 10  ብዙዎች ራሳቸውን ያጸዳሉ፣ ያነጻሉ እንዲሁም ይጠራሉ። ክፉዎች ደግሞ ክፉ ድርጊት ይፈጽማሉ፤ ከክፉዎች መካከል አንዳቸውም አይረዱትም፤ ጥልቅ ማስተዋል ያላቸው ግን ይረዱታል። 11  “የዘወትሩ መሥዋዕት ከተቋረጠበትና ጥፋት የሚያመጣው ርኩስ ነገር ከቆመበት ጊዜ አንስቶ 1,290 ቀን ይሆናል። 12  “ደግሞም 1,335ቱ ቀን እስከሚያልፍ ድረስ በትዕግሥት የሚጠባበቅ ሰው ደስተኛ ነው! 13  “አንተ ግን እስከ ፍጻሜው ድረስ ሂድ። ታርፋለህ፤ ሆኖም በዘመኑ ፍጻሜ ዕጣ ፋንታህን ለመቀበል ትነሳለህ።”

2  ናቡከደነጾር በነገሠ በሁለተኛው ዓመት ሕልሞችን አለመ፤ መንፈሱም እጅግ ከመታወኩ የተነሳ እንቅልፍ ሊወስደው አልቻለም። 2  ስለዚህ ንጉሡ ሕልሞቹን እንዲነግሩት አስማተኞቹ ካህናት፣ ጠንቋዮቹ፣ መተተኞቹና ከለዳውያኑ እንዲጠሩ አዘዘ። በዚህም መሠረት ገብተው በንጉሡ ፊት ቆሙ። 3  ከዚያም ንጉሡ “ሕልም አልሜ ነበር፤ ሕልሙ ምን እንደሆነ ማወቅ ስለፈለግኩ መንፈሴ ታውኳል” አላቸው። 4  ከለዳውያኑም በአረማይክ ቋንቋ ለንጉሡ እንዲህ ሲሉ መለሱ፦ “ንጉሥ ሆይ፣ ለዘላለም ኑር። ያየኸውን ሕልም ለአገልጋዮችህ ንገረን፤ እኛም ትርጉሙን እናሳውቅሃለን።” 5  ንጉሡም ለከለዳውያኑ እንዲህ ሲል መለሰላቸው፦ “የመጨረሻ ውሳኔዬ ይህ ነው፦ ሕልሙን ከነትርጉሙ የማታሳውቁኝ ከሆነ ሰውነታችሁ ይቆራረጣል፤ ቤቶቻችሁም የሕዝብ መጸዳጃ ይሆናሉ። 6  ሕልሙንና ትርጉሙን ብታሳውቁኝ ግን ስጦታ፣ ሽልማትና ታላቅ ክብር እሰጣችኋለሁ። ስለዚህ ሕልሙንና ትርጉሙን አሳውቁኝ።” 7  እነሱም በድጋሚ መልሰው “ንጉሡ ሕልሙን ለአገልጋዮቹ ይንገረን፤ እኛም ትርጉሙን እንናገራለን” አሉት። 8  ንጉሡም እንዲህ ሲል መለሰ፦ “የመጨረሻ ውሳኔዬን ስላወቃችሁ ጊዜ ለማራዘም እየሞከራችሁ እንደሆነ በሚገባ ተረድቻለሁ። 9  ሕልሙን የማታሳውቁኝ ከሆነ ሁላችሁም የሚጠብቃችሁ ቅጣት አንድ ነው። እናንተ ግን ሁኔታው እስኪለወጥ ድረስ፣ የሆነ ውሸትና ማታለያ ልትነግሩኝ ተስማምታችኋል። ስለዚህ ሕልሙን ንገሩኝ፤ እኔም ትርጉሙን ልታብራሩ እንደምትችሉ በዚህ አውቃለሁ።” 10  ከለዳውያኑም ለንጉሡ እንዲህ ሲሉ መለሱ፦ “ንጉሡ የሚጠይቀውን ነገር መፈጸም የሚችል አንድም ሰው በምድር ላይ የለም፤ የትኛውም ታላቅ ንጉሥ ወይም ገዢ፣ ከማንኛውም አስማተኛ ካህን ወይም ጠንቋይ ወይም ከለዳዊ እንዲህ ዓይነት ነገር ጠይቆ አያውቅም። 11  ንጉሡ እየጠየቀ ያለው ነገር በጣም አስቸጋሪ ነው፤ በሰዎች መካከል ከማይኖሩት አማልክት በስተቀር ይህን ለንጉሡ ሊገልጽለት የሚችል የለም።” 12  በዚህ ጊዜ ንጉሡ በቁጣ ቱግ አለ፤ በባቢሎን ያሉት ጥበበኛ ሰዎች ሁሉ እንዲገደሉም አዘዘ። 13  ትእዛዙ ሲወጣና ጠቢባኑ ሊገደሉ ሲሉ ዳንኤልንና ጓደኞቹንም ለመግደል ይፈልጓቸው ጀመር። 14  በዚህ ጊዜ ዳንኤል በባቢሎን የሚገኙትን ጥበበኛ ሰዎች ለመግደል የወጣውን የንጉሡን የክብር ዘብ አለቃ አርዮክን በጥበብና በዘዴ አናገረው። 15  የንጉሡ ባለሥልጣን የሆነውን አርዮክን “ንጉሡ እንዲህ ያለ ከባድ ትእዛዝ ያወጣው ለምንድን ነው?” ሲል ጠየቀው። አርዮክም ጉዳዩን ለዳንኤል ገለጸለት። 16  ዳንኤልም ወደ ንጉሡ ገብቶ የሕልሙን ትርጉም ለእሱ የሚያስታውቅበት ጊዜ እንዲሰጠው ንጉሡን ጠየቀው። 17  ከዚያም ዳንኤል ወደ ቤቱ ሄደ፤ ጉዳዩንም ለጓደኞቹ ለሃናንያህ፣ ለሚሳኤልና ለአዛርያስ ነገራቸው። 18  ደግሞም ዳንኤልንና ጓደኞቹን ከቀሩት የባቢሎን ጠቢባን ጋር እንዳይገድሏቸው የሰማይ አምላክ ምሕረት እንዲያሳያቸውና ሚስጥሩን እንዲገልጥላቸው ይጸልዩ ዘንድ ነገራቸው። 19  ከዚያም ሚስጥሩ በሌሊት ለዳንኤል በራእይ ተገለጠለት። በመሆኑም ዳንኤል የሰማይን አምላክ አወደሰ። 20  ዳንኤልም እንዲህ አለ፦ “የአምላክ ስም ከዘላለም እስከ ዘላለም ይወደስ፤ጥበብና ኃይል የእሱ ብቻ ነውና። 21  እሱ ጊዜያትንና ወቅቶችን ይለውጣል፤ነገሥታትን ያስወግዳል፤ ደግሞም ያስቀምጣል፤ለጥበበኞች ጥበብን፣ ለአስተዋዮችም እውቀትን ይሰጣል። 22  ጥልቅ የሆኑትንና የተሰወሩትን ነገሮች ይገልጣል፤በጨለማ ውስጥ ያለውን ያውቃል፤ብርሃንም ከእሱ ጋር ይኖራል። 23  የአባቶቼ አምላክ ሆይ፣ ለአንተ ምስጋናና ውዳሴ አቀርባለሁ፤ምክንያቱም ጥበብንና ኃይልን ሰጥተኸኛል። አሁን ደግሞ ከአንተ የጠየቅነውን ነገር አሳውቀኸኛል፤ንጉሡ ያሳሰበውን ጉዳይ አሳውቀኸናል።” 24  ከዚያም ዳንኤል የባቢሎንን ጠቢባን እንዲያጠፋ ንጉሡ ወደ ሾመው ወደ አርዮክ ሄዶ “ከባቢሎን ጠቢባን መካከል አንዳቸውንም አትግደል። በንጉሡ ፊት አቅርበኝ፤ እኔም የሕልሙን ትርጉም ለንጉሡ አሳውቃለሁ” አለው። 25  አርዮክም ዳንኤልን ወዲያውኑ በንጉሡ ፊት አቅርቦ “ከይሁዳ ግዞተኞች መካከል የሕልሙን ትርጉም ለንጉሡ ማሳወቅ የሚችል ሰው አግኝቻለሁ” አለው። 26  ንጉሡም ብልጣሶር የተባለውን ዳንኤልን “ያየሁትን ሕልምና ትርጉሙን በእርግጥ ልትነግረኝ ትችላለህ?” አለው። 27  ዳንኤልም ለንጉሡ እንዲህ ሲል መለሰ፦ “ከጠቢባኑ፣ ከጠንቋዮቹ፣ አስማተኛ ከሆኑት ካህናት ወይም ከኮከብ ቆጣሪዎቹ መካከል ንጉሡ የጠየቀውን ሚስጥር መግለጥ የሚችል የለም። 28  ይሁንና ሚስጥርን የሚገልጥ አምላክ በሰማያት አለ፤ እሱም በመጨረሻዎቹ ቀናት የሚሆነውን ነገር ለንጉሥ ናቡከደነጾር አሳውቆታል። በአልጋህ ላይ ተኝተህ ሳለህ ያየኸው ሕልምና የተመለከትካቸው ራእዮች እነዚህ ናቸው፦ 29  “ንጉሥ ሆይ፣ በአልጋህ ላይ ተኝተህ ሳለ ወደፊት የሚሆነውን ነገር ታስብ ነበር፤ ሚስጥርን የሚገልጠውም አምላክ ወደፊት የሚሆነውን ነገር አሳውቆሃል። 30  ይህ ሚስጥር ለእኔ የተገለጠልኝ ከሰው ሁሉ የላቀ ጥበብ ስላለኝ አይደለም፤ ከዚህ ይልቅ በልብህ ታስባቸው የነበሩትን ነገሮች ታውቅ ዘንድ የሕልሙ ትርጉም ለንጉሡ እንዲገለጥ ነው። 31  “ንጉሥ ሆይ፣ በትኩረት እየተመለከትክ ሳለ አንድ ግዙፍ ምስል አየህ። ግዙፍ የሆነውና እጅግ የሚያብረቀርቀው ይህ ምስል በፊትህ ቆሞ ነበር፤ መልኩም በጣም የሚያስፈራ ነበር። 32  የምስሉ ራስ ከጥሩ ወርቅ፣ ደረቱና ክንዶቹ ከብር፣ ሆዱና ጭኖቹ ከመዳብ፣ 33  ቅልጥሞቹ ከብረት የተሠሩ ሲሆን እግሮቹ ከፊሉ ብረት፣ ከፊሉ ደግሞ ሸክላ ነበሩ። 34  አንተም አንድ ድንጋይ የሰው እጅ ሳይነካው ተፈንቅሎ ከብረትና ከሸክላ የተሠሩትን የምስሉን እግሮች ሲመታቸውና ሲያደቅቃቸው አየህ። 35  በዚህ ጊዜ ብረቱ፣ ሸክላው፣ መዳቡ፣ ብሩና ወርቁ ሁሉም በአንድነት ተሰባበሩ፤ በበጋ ወቅት በአውድማ ላይ እንደሚቀር ገለባም ሆኑ፤ ነፋስም አንዳች ሳያስቀር ጠራርጎ ወሰዳቸው። ምስሉን የመታው ድንጋይ ግን ትልቅ ተራራ ሆነ፤ ምድርንም ሁሉ ሞላ። 36  “ሕልሙ ይህ ነው፤ አሁን ደግሞ ትርጉሙን ለንጉሡ እናሳውቃለን። 37  ንጉሥ ሆይ፣ አንተ የነገሥታት ንጉሥ ነህ፤ የሰማይ አምላክ መንግሥትን፣ ኃይልን፣ ብርታትንና ክብርን ሰጥቶሃል፤ 38  ደግሞም በየትኛውም ቦታ የሚኖሩትን ሰዎችም ሆነ የዱር እንስሳትና የሰማይ ወፎች በእጅህ አሳልፎ ሰጥቶሃል፤ በሁሉም ላይ ገዢ አድርጎሃል፤ የወርቁ ራስ አንተ ራስህ ነህ። 39  “ይሁንና ከአንተ በኋላ፣ ከአንተ ያነሰ ሌላ መንግሥት ይነሳል፤ ከዚያም መላውን ምድር የሚገዛ ሌላ ሦስተኛ የመዳብ መንግሥት ይነሳል። 40  “አራተኛው መንግሥት ደግሞ እንደ ብረት የጠነከረ ይሆናል። ብረት ሁሉንም ነገር እንደሚሰባብርና እንደሚፈጭ ሁሉ፣ እሱም እንደሚያደቅ ብረት እነዚህን መንግሥታት ሁሉ ይሰባብራቸዋል፤ ደግሞም ያደቅቃቸዋል። 41  “እግሮቹና ጣቶቹ ከፊሉ ሸክላ፣ ከፊሉ ደግሞ ብረት ሆነው እንዳየህ ሁሉ መንግሥቱም የተከፋፈለ ይሆናል፤ ሆኖም ብረቱና የሸክላ ጭቃው ተደባልቆ እንዳየህ ሁሉ በተወሰነ መጠን የብረት ጥንካሬ ይኖረዋል። 42  የእግሮቹ ጣቶች ከፊሉ ብረት፣ ከፊሉ ሸክላ እንደሆኑ ሁሉ ይህም መንግሥት በከፊል ብርቱ፣ በከፊል ደግሞ ደካማ ይሆናል። 43  ብረቱና የሸክላ ጭቃው ተደባልቀው እንዳየህ ሁሉ እነሱም ከሕዝቡ ጋር ይደባለቃሉ፤ ሆኖም ብረት ከሸክላ ጋር እንደማይዋሃድ ሁሉ እነሱም አንዱ ከሌላው ጋር አይጣበቁም። 44  “በእነዚያ ነገሥታት ዘመን የሰማይ አምላክ ፈጽሞ የማይጠፋ መንግሥት ያቋቁማል። ይህም መንግሥት ለሌላ ሕዝብ አይሰጥም። እነዚህን መንግሥታት ሁሉ ያደቅቃል፤ ፈጽሞም ያጠፋቸዋል፤ እሱም ብቻውን ለዘላለም ይቆማል፤ 45  አንድ ድንጋይ የሰው እጅ ሳይነካው ከተራራው ተፈንቅሎ ብረቱን፣ መዳቡን፣ ሸክላውን፣ ብሩንና ወርቁን ሲያደቅ እንዳየህ ሁሉ እንዲሁ ይሆናል። ታላቁ አምላክ ወደፊት የሚሆነውን ነገር ለንጉሡ አሳውቆታል። ሕልሙ እውነት፣ ትርጉሙም አስተማማኝ ነው።” 46  ከዚያም ንጉሥ ናቡከደነጾር በዳንኤል ፊት መሬት ላይ በግንባሩ ተደፋ፤ ዳንኤልንም እጅግ አከበረው። ደግሞም ስጦታና ዕጣን እንዲቀርብለት አዘዘ። 47  ንጉሡም ዳንኤልን እንዲህ አለው፦ “በእርግጥም አምላካችሁ የአማልክት አምላክና የነገሥታት ጌታ እንዲሁም ሚስጥርን የሚገልጥ ነው፤ ምክንያቱም አንተ ይህን ሚስጥር መግለጥ ችለሃል።” 48  ከዚያም ንጉሡ ዳንኤልን ከፍ ከፍ አደረገው፤ ብዙ የከበሩ ስጦታዎችም ሰጠው፤ የመላው ባቢሎን አውራጃ ገዢና የባቢሎን ጠቢባን ሁሉ ዋና አስተዳዳሪ አደረገው። 49  ዳንኤልም ባቀረበው ጥያቄ መሠረት ንጉሡ ሲድራቅን፣ ሚሳቅንና አብደናጎን በባቢሎን አውራጃ አስተዳዳሪዎች አድርጎ ሾማቸው፤ ዳንኤል ግን በንጉሡ ቤተ መንግሥት ውስጥ ያገለግል ነበር።

3  ንጉሥ ናቡከደነጾር ቁመቱ 60 ክንድ፣ ወርዱ 6 ክንድ የሆነ የወርቅ ምስል ሠራ። ምስሉን በባቢሎን አውራጃ በዱራ ሜዳ አቆመው። 2  ከዚያም ንጉሥ ናቡከደነጾር የአውራጃ ገዢዎቹ፣ አስተዳዳሪዎቹ፣ አገረ ገዢዎቹ፣ አማካሪዎቹ፣ የግምጃ ቤት ኃላፊዎቹ፣ ዳኞቹ፣ ሕግ አስከባሪዎቹና የየአውራጃዎቹ አስተዳዳሪዎች በሙሉ ንጉሥ ናቡከደነጾር ላቆመው ምስል የምረቃ ሥነ ሥርዓት እንዲሰበሰቡ ጥሪ አስተላለፈ። 3  በመሆኑም የአውራጃ ገዢዎቹ፣ አስተዳዳሪዎቹ፣ አገረ ገዢዎቹ፣ አማካሪዎቹ፣ የግምጃ ቤት ኃላፊዎቹ፣ ዳኞቹ፣ ሕግ አስከባሪዎቹና የየአውራጃዎቹ አስተዳዳሪዎች በሙሉ ንጉሥ ናቡከደነጾር ላቆመው ምስል የምረቃ ሥነ ሥርዓት ተሰበሰቡ። ናቡከደነጾር ባቆመውም ምስል ፊት ቆሙ። 4  አዋጅ ነጋሪው ከፍ ባለ ድምፅ እንዲህ አለ፦ “እናንተ ከተለያዩ ብሔራትና ቋንቋዎች የተውጣጣችሁ ሕዝቦች ሆይ፣ እንዲህ እንድታደርጉ ታዛችኋል፦ 5  የቀንደ መለከት፣ የእምቢልታ፣ የተለያዩ ባለ አውታር መሣሪያዎች፣ የባለ ሦስት ማዕዘን በገና፣ የባለ ከረጢት ዋሽንትና የሌሎቹን የሙዚቃ መሣሪያዎች ሁሉ ድምፅ ስትሰሙ በግንባራችሁ ተደፍታችሁ ንጉሥ ናቡከደነጾር ላቆመው የወርቅ ምስል ስገዱ። 6  ተደፍቶ የማይሰግድ ማንኛውም ሰው ወዲያውኑ ወደሚንበለበለው የእቶን እሳት ይጣላል።” 7  ስለዚህ ከተለያዩ ብሔራትና ቋንቋዎች የተውጣጡት ሕዝቦች በሙሉ የቀንደ መለከት፣ የእምቢልታ፣ የተለያዩ ባለ አውታር መሣሪያዎች፣ የባለ ሦስት ማዕዘን በገናና የሌሎቹን የሙዚቃ መሣሪያዎች ሁሉ ድምፅ ሲሰሙ ተደፍተው ንጉሥ ናቡከደነጾር ላቆመው የወርቅ ምስል ሰገዱ። 8  በዚህ ጊዜ አንዳንድ ከለዳውያን ወደ ፊት ቀርበው አይሁዳውያንን ከሰሱ። 9  ንጉሥ ናቡከደነጾርን እንዲህ አሉት፦ “ንጉሥ ሆይ፣ ለዘላለም ኑር። 10  ንጉሥ ሆይ፣ ማንኛውም ሰው የቀንደ መለከት፣ የእምቢልታ፣ የተለያዩ ባለ አውታር መሣሪያዎች፣ የባለ ሦስት ማዕዘን በገና፣ የባለ ከረጢት ዋሽንትና የሌሎቹን የሙዚቃ መሣሪያዎች ሁሉ ድምፅ ሲሰማ ተደፍቶ ለወርቁ ምስል እንዲሰግድ ትእዛዝ አስተላልፈሃል፤ 11  ተደፍቶ የማይሰግድ ሁሉ ወደሚንበለበለው የእቶን እሳት እንደሚጣል ተናግረሃል። 12  ሆኖም በባቢሎን አውራጃ አስተዳዳሪዎች አድርገህ የሾምካቸው ሲድራቅ፣ ሚሳቅና አብደናጎ የሚባሉ አይሁዳውያን አሉ። ንጉሥ ሆይ፣ እነዚህ ሰዎች ለአንተ አክብሮት የላቸውም። አማልክትህን አያገለግሉም እንዲሁም ላቆምከው የወርቅ ምስል ለመስገድ እንቢተኞች ሆነዋል።” 13  በዚህ ጊዜ ናቡከደነጾር እጅግ ተቆጥቶ ሲድራቅን፣ ሚሳቅንና አብደናጎን እንዲያመጧቸው አዘዘ። እነሱንም በንጉሡ ፊት አቀረቧቸው። 14  ናቡከደነጾርም እንዲህ አላቸው፦ “ሲድራቅ፣ ሚሳቅና አብደናጎ፣ አማልክቴን አለማገልገላችሁና ላቆምኩት የወርቅ ምስል አንሰግድም ማለታችሁ እውነት ነው? 15  አሁንም የቀንደ መለከት፣ የእምቢልታ፣ የተለያዩ ባለ አውታር መሣሪያዎች፣ የባለ ሦስት ማዕዘን በገና፣ የባለ ከረጢት ዋሽንትና የሌሎቹን የሙዚቃ መሣሪያዎች ሁሉ ድምፅ ስትሰሙ ለሠራሁት ምስል ተደፍታችሁ ለመስገድ ፈቃደኞች ከሆናችሁ፣ መልካም! የማትሰግዱ ከሆነ ግን ወዲያውኑ ወደሚንበለበለው የእቶን እሳት ትጣላላችሁ። ለመሆኑ ከእጄ ሊያስጥላችሁ የሚችል አምላክ ማን ነው?” 16  ሲድራቅ፣ ሚሳቅና አብደናጎ ለንጉሡ መልሰው እንዲህ አሉ፦ “ናቡከደነጾር ሆይ፣ በዚህ ጉዳይ ለአንተ መልስ መስጠት አያስፈልገንም። 17  ወደ እሳቱ የምንጣል ከሆነ የምናገለግለው አምላካችን ከሚንበለበለው የእቶን እሳት ሊያስጥለን ይችላል፤ ንጉሥ ሆይ፣ ከእጅህም ያስጥለናል። 18  ሆኖም እሱ ባያስጥለንም እንኳ ንጉሥ ሆይ፣ የአንተን አማልክት እንደማናገለግልና ላቆምከው የወርቅ ምስል እንደማንሰግድ እወቅ።” 19  በዚህ ጊዜ ናቡከደነጾር በሲድራቅ፣ በሚሳቅና በአብደናጎ እጅግ ተቆጣ፤ የፊቱም ገጽታ ተለወጠባቸው፤ የእቶኑም እሳት ከወትሮው ይበልጥ ሰባት እጥፍ እንዲነድ አዘዘ። 20  ከዚያም በሠራዊቱ መካከል ያሉ ኃያላን ሰዎች ሲድራቅን፣ ሚሳቅንና አብደናጎን አስረው ወደሚንበለበለው የእቶን እሳት እንዲጥሏቸው አዘዘ። 21  በመሆኑም እነዚህ ሰዎች ልብሳቸውን እንደለበሱ ማለትም መጎናጸፊያቸውን፣ ከውስጥም ሆነ ከላይ ያደረጉትን ልብስና ጥምጥማቸውን በሙሉ እንደለበሱ ታስረው ወደሚንበለበለው የእቶን እሳት ተጣሉ። 22  የንጉሡ ትእዛዝ እጅግ ጥብቅ ስለነበረና የእቶኑ እሳት በኃይል ስለተቀጣጠለ ሲድራቅን፣ ሚሳቅንና አብደናጎን የወሰዷቸው ሰዎች በእሳቱ ወላፈን ተቃጥለው ሞቱ። 23  ይሁንና ሦስቱ ሰዎች ይኸውም ሲድራቅ፣ ሚሳቅና አብደናጎ እንደታሰሩ በሚንበለበለው የእቶን እሳት ውስጥ ወደቁ። 24  ከዚያም ንጉሥ ናቡከደነጾር በድንጋጤ ከተቀመጠበት ዘሎ ተነሳ፤ ከፍተኛ ባለሥልጣናቱንም “አስረን እሳት ውስጥ የጣልናቸው ሦስት ሰዎች አልነበሩም እንዴ?” ሲል ጠየቃቸው፤ እነሱም “አዎ፣ ንጉሥ ሆይ” ብለው መለሱ። 25  እሱም እንዲህ አላቸው፦ “እነሆ፣ ያልታሰሩ አራት ሰዎች በእሳቱ መካከል ሲመላለሱ አያለሁ፤ ጉዳትም አልደረሰባቸውም፤ አራተኛውም የአማልክትን ልጅ ይመስላል።” 26  ናቡከደነጾር የሚንበለበል እሳት ወዳለበት እቶን በር ቀርቦ “እናንተ የልዑል አምላክ አገልጋዮች፣ ሲድራቅ፣ ሚሳቅና አብደናጎ ወጥታችሁ ወደዚህ ኑ!” አለ። ሲድራቅ፣ ሚሳቅና አብደናጎም ከእሳቱ ውስጥ ወጡ። 27  በዚያ ተሰብስበው የነበሩት የአውራጃ ገዢዎቹ፣ አስተዳዳሪዎቹ፣ አገረ ገዢዎቹና የንጉሡ ከፍተኛ ባለሥልጣናት፣ እሳቱ ሰውነታቸውን እንዳልጎዳው፣ ከራሳቸው ፀጉር አንዲቷ እንኳ እንዳልተቃጠለች፣ መጎናጸፊያቸው መልኩ እንዳልተለወጠና የእሳቱ ሽታ በላያቸው እንዳልነበረ ተመለከቱ። 28  ከዚያም ናቡከደነጾር እንዲህ አለ፦ “መልአኩን ልኮ አገልጋዮቹን የታደገው የሲድራቅ፣ የሚሳቅና የአብደናጎ አምላክ የተመሰገነ ይሁን። እነሱ በእሱ በመታመን የንጉሡን ትእዛዝ ለመቀበል ፈቃደኞች አልሆኑም፤ የራሳቸውን አምላክ ትተው ሌላ አምላክ ከማገልገል ወይም ከማምለክ ይልቅ ሞትን መርጠዋል። 29  ስለዚህ በሲድራቅ፣ በሚሳቅና በአብደናጎ አምላክ ላይ ማንኛውንም መጥፎ ነገር የሚናገር ከየትኛውም ብሔርና ቋንቋ የሆነ ሕዝብ ሁሉ እንዲቆራረጥ፣ ቤቱም የሕዝብ መጸዳጃ እንዲሆን አዝዣለሁ፤ እንደ እሱ ማዳን የሚችል ሌላ አምላክ የለምና።” 30  ከዚያም ንጉሡ ሲድራቅ፣ ሚሳቅና አብደናጎ በባቢሎን አውራጃ ውስጥ የደረጃ እድገት እንዲያገኙ አደረገ።

4  “ከንጉሥ ናቡከደነጾር፣ በመላው ምድር ለሚኖሩ ከተለያዩ ብሔራትና ቋንቋዎች ለተውጣጡ ሕዝቦች፦ ሰላም ይብዛላችሁ! 2  ልዑሉ አምላክ ለእኔ ያደረጋቸውን ተአምራዊ ምልክቶችና ድንቅ ሥራዎች ስነግራችሁ ደስ ይለኛል። 3  ተአምራዊ ምልክቱ እንዴት ታላቅ ነው! ድንቅ ሥራውም በዓይነቱ ልዩ ነው! መንግሥቱ የዘላለም መንግሥት ነው፤ የመግዛት ሥልጣኑም ከትውልድ እስከ ትውልድ ይዘልቃል። 4  “እኔ ናቡከደነጾር በቤቴ ዘና ብዬ፣ በቤተ መንግሥቴም ደልቶኝ እኖር ነበር። 5  አንድ አስፈሪ ሕልም አየሁ። በአልጋዬ ላይ ተኝቼ ሳለሁ ወደ አእምሮዬ ይመጡ የነበሩት ምስሎችና ራእዮች አስፈሩኝ። 6  ስለዚህ ያየሁትን ሕልም ትርጉም እንዲያሳውቁኝ የባቢሎንን ጠቢባን ሁሉ በፊቴ እንዲያቀርቧቸው አዘዝኩ። 7  “በዚህ ጊዜ አስማተኞቹ ካህናት፣ ጠንቋዮቹ፣ ከለዳውያኑና ኮከብ ቆጣሪዎቹ ገቡ። ያየሁትን ሕልም ስነግራቸው ትርጉሙን ሊያሳውቁኝ አልቻሉም። 8  በመጨረሻም በአምላኬ ስም ብልጣሶር ተብሎ የተጠራውና የቅዱሳን አማልክት መንፈስ ያለበት ዳንኤል በፊቴ ቀረበ፤ እኔም ያየሁትን ሕልም ነገርኩት፦ 9  “‘የአስማተኛ ካህናት አለቃ የሆንከው ብልጣሶር ሆይ፣ የቅዱሳን አማልክት መንፈስ በአንተ ውስጥ እንዳለና ለመግለጥ የሚያስቸግርህ ምንም ዓይነት ሚስጥር እንደሌለ በሚገባ አውቃለሁ። በመሆኑም በሕልሜ ያየኋቸውን ራእዮችና ትርጉማቸውን ግለጽልኝ። 10  “‘በአልጋዬ ላይ ተኝቼ ሳለሁ ባየኋቸው ራእዮች ላይ፣ በምድር መካከል ቁመቱ እጅግ ረጅም የሆነ አንድ ዛፍ ቆሞ ተመለከትኩ። 11  ዛፉም አድጎ ጠንካራ ሆነ፤ ጫፉም እስከ ሰማያት ደረሰ፤ እስከ ምድር ዳርቻ ድረስም ይታይ ነበር። 12  ቅጠሉ ያማረ፣ ፍሬውም በጣም ብዙ ሲሆን ዛፉ ላይ ለሁሉ የሚሆን መብል ነበር። የዱር እንስሳት በጥላው ሥር ያርፉ፣ የሰማይ ወፎችም በቅርንጫፎቹ ላይ ይቀመጡ ነበር፤ ፍጥረታትም ሁሉ ከእሱ ይመገቡ ነበር። 13  “‘በአልጋዬ ላይ ተኝቼ ራእዮቹን ስመለከት ቅዱስ የሆነ አንድ ጠባቂ ከሰማያት ሲወርድ አየሁ። 14  እሱም ከፍ ባለ ድምፅ እንዲህ አለ፦ “ዛፉን ቁረጡ፤ ቅርንጫፎቹን ጨፍጭፉ፤ ቅጠሎቹን አራግፉ፤ ፍሬውንም በትኑ! የዱር እንስሳቱ ከሥሩ፣ ወፎቹም ከቅርንጫፎቹ ላይ ይሽሹ። 15  ጉቶው ግን በብረትና በመዳብ ታስሮ በሜዳ ሣር መካከል ከነሥሩ መሬት ውስጥ ይቆይ። በሰማያትም ጠል ይረስርስ፤ ዕጣ ፋንታውም በምድር ተክሎች መካከል ከአራዊት ጋር ይሁን። 16  ልቡ ከሰው ልብ ይለወጥ፤ የአውሬም ልብ ይሰጠው፤ ሰባት ዘመናትም ይለፉበት። 17  ይህ ነገር በጠባቂዎች ታውጇል፤ የፍርድ ውሳኔውም በቅዱሳኑ ተነግሯል፤ ይህም ልዑሉ አምላክ በሰው ልጆች መንግሥት ላይ እንደሚገዛ እንዲሁም መንግሥቱን ለወደደው እንደሚሰጥና ከሰዎች ሁሉ የተናቀውን እንደሚሾምበት በሕይወት ያሉ ሁሉ ያውቁ ዘንድ ነው።” 18  “‘እኔ ንጉሥ ናቡከደነጾር ያየሁት ሕልም ይህ ነው፤ አሁንም ብልጣሶር ሆይ፣ በመንግሥቴ ውስጥ የሚኖሩት ሌሎቹ ጠቢባን ሁሉ ትርጉሙን ሊያሳውቁኝ ስላልቻሉ አንተ ትርጉሙን ንገረኝ። የቅዱሳን አማልክት መንፈስ በውስጥህ ስላለ ትርጉሙን ልታሳውቀኝ ትችላለህ።’ 19  “በዚህ ጊዜ ብልጣሶር የተባለው ዳንኤል ለጥቂት ጊዜ በድንጋጤ ተዋጠ፤ ወደ አእምሮው የመጣው ሐሳብም በጣም አስፈራው። “ንጉሡም ‘ብልጣሶር ሆይ፣ ሕልሙና ትርጉሙ አያስፈራህ’ አለው። “ብልጣሶርም መልሶ እንዲህ አለው፦ ‘ጌታዬ ሆይ፣ ሕልሙ ለሚጠሉህ፣ ትርጉሙም ለጠላቶችህ ይሁን። 20  “‘አንተ ያየኸው ዛፍ ይኸውም በጣም ያደገውና የጠነከረው፣ ጫፉ እስከ ሰማያት የደረሰውና ከየትኛውም የምድር ክፍል የሚታየው፣ 21  ቅጠሉ ያማረውና ፍሬው የበዛው፣ ለሁሉም የሚሆን መብል ያለበት፣ የዱር እንስሳት መጠለያ የሆነውና በቅርንጫፎቹ ላይ የሰማይ ወፎች የሚኖሩበት ዛፍ፣ 22  ንጉሥ ሆይ፣ አንተ ነህ፤ ምክንያቱም አንተ ታላቅና ብርቱ ሆነሃል፤ ታላቅነትህ ገንኖ እስከ ሰማያት ደርሷል፤ ግዛትህም እስከ ምድር ዳርቻ ተንሰራፍቷል። 23  “‘ንጉሡም አንድ ቅዱስ ጠባቂ “ዛፉን ቆርጣችሁ አጥፉት፤ ጉቶው ግን በብረትና በመዳብ ታስሮ በሜዳ ሣር መካከል ከነሥሩ መሬት ውስጥ ይቆይ። በሰማያትም ጠል ይረስርስ፤ ሰባት ዘመናትም እስኪያልፉበት ድረስ ዕጣ ፋንታው ከዱር አራዊት ጋር ይሁን” እያለ ከሰማያት ሲወርድ አይቷል። 24  ንጉሥ ሆይ፣ ትርጉሙ ይህ ነው፤ ልዑሉ አምላክ በጌታዬ በንጉሡ ላይ ይደርሳል ብሎ ያወጀው ነገር ይህ ነው። 25  ከሰዎች መካከል ትሰደዳለህ፤ ከዱር አራዊትም ጋር ትኖራለህ፤ እንደ በሬም ሣር ትበላለህ፤ በሰማያትም ጠል ትረሰርሳለህ፤ ልዑሉ አምላክ በሰው ልጆች መንግሥት ላይ እንደሚገዛና መንግሥቱንም ለወደደው እንደሚሰጥ እስክታውቅ ድረስ ሰባት ዘመናት ያልፉብሃል። 26  “‘ይሁንና የዛፉን ጉቶ ከነሥሩ እንዲተዉት ስለተነገራቸው፣ አምላክ በሰማያት እንደሚገዛ ካወቅክ በኋላ መንግሥትህ ይመለስልሃል። 27  ስለዚህ ንጉሥ ሆይ፣ ምክሬ በአንተ ዘንድ ተቀባይነት ያግኝ። ኃጢአት መሥራትህን ትተህ ትክክል የሆነውን አድርግ፤ ግፍ መፈጸምህን ትተህ ለድሆች ምሕረት አሳይ። ምናልባት የተደላደለ ሕይወት የምትኖርበት ዘመን ይራዘምልህ ይሆናል።’” 28  ይህ ሁሉ በንጉሥ ናቡከደነጾር ላይ ደረሰ። 29  ከ12 ወራት በኋላ በባቢሎን ቤተ መንግሥት ሰገነት ላይ እየተመላለሰ ነበር። 30  ንጉሡም “ይህች፣ ንጉሣዊ መኖሪያ እንድትሆን ለግርማዬ ክብር፣ በገዛ ብርታቴና ኃይሌ የገነባኋት ታላቂቱ ባቢሎን አይደለችም?” አለ። 31  ንጉሡ ንግግሩን ገና ከአፉ ሳይጨርስ እንዲህ የሚል ድምፅ ከሰማያት መጣ፦ “ንጉሥ ናቡከደነጾር ሆይ፣ የተላከልህ መልእክት ይህ ነው፦ ‘መንግሥትህ ከአንተ ተወስዷል፤ 32  ከሰዎች መካከል ትሰደዳለህ። ከዱር አራዊት ጋር ትኖራለህ፤ እንደ በሬም ሣር ትበላለህ፤ ልዑሉ አምላክ በሰው ልጆች መንግሥት ላይ እንደሚገዛና መንግሥቱንም ለወደደው እንደሚሰጥ እስክታውቅ ድረስ ሰባት ዘመናት ያልፉብሃል።’” 33  ወዲያውኑ ይህ ቃል በናቡከደነጾር ላይ ተፈጸመ። ከሰው ልጆች መካከል ተሰደደ፤ እንደ በሬም ሣር መብላት ጀመረ፤ ፀጉሩ እንደ ንስር ላባ እስኪረዝም፣ ጥፍሮቹም እንደ ወፍ ጥፍሮች እስኪያድጉ ድረስ ሰውነቱ በሰማያት ጠል ረሰረሰ። 34  “ዘመኑ በተፈጸመ ጊዜ እኔ ናቡከደነጾር ወደ ሰማያት ተመለከትኩ፤ አእምሮዬም ተመለሰልኝ፤ ልዑሉንም አምላክ አመሰገንኩ፤ ለዘላለም የሚኖረውንም አወደስኩ፤ አከበርኩትም፤ ምክንያቱም የመግዛት ሥልጣኑ ዘላለማዊ ነው፤ መንግሥቱም ከትውልድ እስከ ትውልድ ይኖራል። 35  የምድር ነዋሪዎች ሁሉ እንደ ኢምንት ይቆጠራሉ፤ በሰማያት ሠራዊትና በምድር ነዋሪዎች ላይ እንደ ፈቃዱ ያደርጋል። ሊያግደው ወይም ‘ምን ማድረግህ ነው?’ ብሎ ሊጠይቀው የሚችል ማንም የለም። 36  “በዚህ ጊዜ አእምሮዬ ተመለሰልኝ፤ ደግሞም የመንግሥቴ ክብር፣ ግርማዊነቴና ሞገሴ ተመለሰልኝ። ከፍተኛ ባለሥልጣናቴና መኳንንቴ አጥብቀው ፈለጉኝ፤ እኔም ወደ መንግሥቴ ተመለስኩ፤ ከቀድሞውም የበለጠ ታላቅ ሆንኩ። 37  “አሁንም እኔ ናቡከደነጾር የሰማያትን ንጉሥ አወድሰዋለሁ፣ ከፍ ከፍ አደርገዋለሁ እንዲሁም አከብረዋለሁ፤ ምክንያቱም ሥራው ሁሉ እውነት፣ መንገዶቹም ትክክል ናቸው፤ በኩራት የሚመላለሱትንም ማዋረድ ይችላል።”

5  ንጉሥ ቤልሻዛር ለሺህ መኳንንቱ ታላቅ ግብዣ አደረገ፤ በእነሱም ፊት የወይን ጠጅ እየጠጣ ነበር። 2  ቤልሻዛር የወይን ጠጅ ጠጥቶ ሞቅ ሲለው አባቱ ናቡከደነጾር በኢየሩሳሌም ከነበረው ቤተ መቅደስ የወሰዳቸውን የወርቅና የብር ዕቃዎች፣ ንጉሡና መኳንንቱ እንዲሁም ቁባቶቹና ቅምጦቹ ይጠጡባቸው ዘንድ እንዲያመጧቸው አዘዘ። 3  በዚህ ጊዜ በኢየሩሳሌም፣ በአምላክ ቤት ከነበረው ቤተ መቅደስ የወሰዷቸውን የወርቅ ዕቃዎች አመጡ፤ ንጉሡና መኳንንቱ እንዲሁም ቁባቶቹና ቅምጦቹ ጠጡባቸው። 4  እነሱም የወይን ጠጅ እየጠጡ ከወርቅ፣ ከብር፣ ከመዳብ፣ ከብረት፣ ከእንጨትና ከድንጋይ የተሠሩ አማልክትን አወደሱ። 5  ወዲያውኑም የሰው እጅ ጣቶች ብቅ ብለው በንጉሡ ቤተ መንግሥት፣ በመቅረዙ ትይዩ ባለው ግድግዳ ልስን ላይ መጻፍ ጀመሩ፤ ንጉሡም የሚጽፈውን እጅ አየ። 6  በዚህ ጊዜ ንጉሡ ፊቱ ገረጣ፤ ወደ አእምሮው የመጣው ሐሳብ አሸበረው፤ ወገቡም ተንቀጠቀጠ፤ ጉልበቶቹም ይብረከረኩ ጀመር። 7  ንጉሡ ድምፁን ከፍ አድርጎ ጠንቋዮቹን፣ ከለዳውያኑንና ኮከብ ቆጣሪዎቹን እንዲያመጧቸው አዘዘ። ንጉሡም የባቢሎንን ጠቢባን እንዲህ አላቸው፦ “ይህን ጽሑፍ የሚያነብና ትርጉሙን የሚነግረኝ ማንኛውም ሰው ሐምራዊ ልብስ ይለብሳል፤ አንገቱ ላይ የወርቅ ሐብል ይደረግለታል፤ በመንግሥትም ላይ ሦስተኛ ገዢ ይሆናል።” 8  በዚህ ጊዜ የንጉሡ ጠቢባን ሁሉ ገቡ፤ ሆኖም ጽሑፉን ማንበብም ሆነ ትርጉሙን ለንጉሡ ማሳወቅ አልቻሉም። 9  በመሆኑም ንጉሥ ቤልሻዛር እጅግ ፈራ፤ ፊቱም ገረጣ፤ መኳንንቱም ግራ ተጋቡ። 10  ንግሥቲቱም ንጉሡና መኳንንቱ የተናገሩትን በሰማች ጊዜ ወደ ግብዣው አዳራሽ ገባች። እንዲህም አለች፦ “ንጉሥ ሆይ፣ ለዘላለም ኑር። በፍርሃት አትዋጥ፤ ፊትህም አይለዋወጥ። 11  በመንግሥትህ ውስጥ የቅዱሳን አማልክት መንፈስ ያለበት ሰው አለ። በአባትህ ዘመን እንደ አማልክት ጥበብ ያለ ጥበብ፣ የእውቀት ብርሃንና ጥልቅ ማስተዋል ተገኝቶበት ነበር። አባትህ ንጉሥ ናቡከደነጾር የአስማተኛ ካህናቱ፣ የጠንቋዮቹ፣ የከለዳውያኑና የኮከብ ቆጣሪዎቹ አለቃ አድርጎ ሾመው፤ ንጉሥ ሆይ፣ ይህን ያደረገው አባትህ ነው። 12  ንጉሡ፣ ብልጣሶር ብሎ የሰየመው ዳንኤል ሕልምን በመተርጎም ረገድ በዓይነቱ ልዩ የሆነ ችሎታ፣ እውቀትና ጥልቅ ማስተዋል እንዲሁም እንቆቅልሽንና የተወሳሰቡ ችግሮችን የመፍታት ችሎታ ነበረው። እንግዲህ ዳንኤል ይጠራ፤ እሱም ትርጉሙን ይነግርሃል።” 13  በመሆኑም ዳንኤልን በንጉሡ ፊት አቀረቡት። ንጉሡም ዳንኤልን እንዲህ ሲል ጠየቀው፦ “ንጉሡ አባቴ ከይሁዳ ምድር ካመጣቸው የይሁዳ ግዞተኞች አንዱ የሆንከው ዳንኤል አንተ ነህ? 14  የአማልክት መንፈስ በውስጥህ እንዳለ እንዲሁም የእውቀት ብርሃን፣ ጥልቅ ማስተዋልና በዓይነቱ ልዩ የሆነ ጥበብ እንደተገኘብህ ስለ አንተ ሰምቻለሁ። 15  ይህን ጽሑፍ አንብበው ትርጉሙን እንዲያሳውቁኝ ጥበበኞችንና ጠንቋዮችን በፊቴ አቅርበዋቸው ነበር፤ እነሱ ግን የመልእክቱን ትርጉም መናገር አልቻሉም። 16  አንተ ግን የመተርጎምና የተወሳሰቡ ችግሮችን የመፍታት ችሎታ እንዳለህ ሰምቻለሁ። አሁንም ይህን ጽሑፍ አንብበህ ትርጉሙን ልታሳውቀኝ ከቻልክ ሐምራዊ ልብስ ትለብሳለህ፤ አንገትህ ላይ የወርቅ ሐብል ይደረግልሃል፤ በመንግሥትም ላይ ሦስተኛ ገዢ ትሆናለህ።” 17  በዚህ ጊዜ ዳንኤል ለንጉሡ እንዲህ ሲል መለሰ፦ “ስጦታህ ለራስህ ይሁን፤ ገጸ በረከቶችህንም ለሌሎች ስጥ። ይሁንና ጽሑፉን ለንጉሡ አነባለሁ፤ ትርጉሙንም አሳውቀዋለሁ። 18  ንጉሥ ሆይ፣ ልዑሉ አምላክ ለአባትህ ለናቡከደነጾር መንግሥት፣ ታላቅነት፣ ክብርና ግርማ ሰጠው። 19  ታላቅነትን ስላጎናጸፈው ከተለያዩ ብሔራትና ቋንቋዎች የተውጣጡ ሕዝቦች ሁሉ በፊቱ በፍርሃት ይንቀጠቀጡ ነበር። የፈለገውን ይገድል ወይም በሕይወት እንዲኖር ይፈቅድ፣ የፈለገውን ከፍ ከፍ ያደርግ ወይም ያዋርድ ነበር። 20  ሆኖም ልቡ ታብዮና አንገተ ደንዳና ሆኖ የእብሪተኝነት መንፈስ ባሳየ ጊዜ ከመንግሥቱ ዙፋን እንዲወርድ ተደረገ፤ ክብሩንም ተገፈፈ። 21  ከሰው ልጆች መካከል ተሰደደ፤ ልቡም ወደ አውሬ ልብ ተለወጠ፤ መኖሪያውም ከዱር አህዮች ጋር ሆነ። ልዑሉ አምላክ በሰው ልጆች መንግሥት ላይ እንደሚገዛና የፈለገውን በመንግሥቱ ላይ እንደሚያስቀምጥ እስኪያውቅ ድረስ እንደ በሬ ሣር በላ፤ ሰውነቱም በሰማያት ጠል ረሰረሰ። 22  “ቤልሻዛር ሆይ፣ አንተ ግን ልጁ እንደመሆንህ መጠን ይህን ሁሉ ብታውቅም ትሕትና አላሳየህም። 23  ይልቁንም በሰማያት ጌታ ላይ ታበይክ፤ የቤተ መቅደሱንም ዕቃ አስመጣህ። ከዚያም አንተና መኳንንትህ እንዲሁም ቁባቶችህና ቅምጦችህ በእነዚህ ዕቃዎች የወይን ጠጅ ጠጣችሁ፤ አንዳች ነገር ማየትም ሆነ መስማት ወይም ማወቅ የማይችሉትን ከብር፣ ከወርቅ፣ ከመዳብ፣ ከብረት፣ ከእንጨትና ከድንጋይ የተሠሩ አማልክት አወደሳችሁ። እስትንፋስህንና መንገድህን ሁሉ በእጁ የያዘውን አምላክ ግን አላከበርክም። 24  ስለዚህ ይህን እጅ የላከው እሱ ነው፤ ይህም ጽሑፍ ተጻፈ። 25  የተጻፈውም ጽሑፍ፣ ‘ሚኒ፣ ሚኒ፣ ቲቄል እና ፋርሲን’ ይላል። 26  “የቃላቱ ትርጉም ይህ ነው፦ ሚኒ ማለት አምላክ የመንግሥትህን ዘመን ቆጠረው፤ ወደ ፍጻሜም አመጣው ማለት ነው። 27  “ቲቄል ማለት በሚዛን ተመዘንክ፤ ጉድለትም ተገኘብህ ማለት ነው። 28  “ፊሬስ ማለት ደግሞ መንግሥትህ ተከፈለ፤ ለሜዶናውያንና ለፋርሳውያን ተሰጠ ማለት ነው።” 29  በዚህ ጊዜ ቤልሻዛር ትእዛዝ አስተላለፈ፤ ዳንኤልንም ሐምራዊ ልብስ አለበሱት፤ በአንገቱም ላይ የወርቅ ሐብል አጠለቁለት፤ በመንግሥትም ላይ ሦስተኛ ገዢ ሆኖ መሾሙን አወጁ። 30  በዚያኑ ሌሊት ከለዳዊው ንጉሥ ቤልሻዛር ተገደለ። 31  ሜዶናዊው ዳርዮስም መንግሥቱን ተረከበ፤ ዕድሜውም 62 ዓመት ገደማ ነበር።

6  ዳርዮስ በመላው ንጉሣዊ ግዛቱ ላይ 120 የአውራጃ ገዢዎችን ለመሾም ወሰነ። 2  በእነሱ ላይ ሦስት ከፍተኛ ባለሥልጣናት ሾመ፤ ከእነዚህም አንዱ ዳንኤል ነበር፤ ንጉሡ ለኪሳራ እንዳይዳረግ እነዚህ የአውራጃ ገዢዎች ተጠሪነታቸው ለባለሥልጣናቱ እንዲሆን ተደረገ። 3  ዳንኤልም በዓይነቱ ልዩ የሆነ መንፈስ ስለነበረው ከከፍተኛ ባለሥልጣናቱና ከአውራጃ ገዢዎቹ ይበልጥ ብቃት እንዳለው አስመሠከረ፤ ንጉሡም በመላው ንጉሣዊ ግዛቱ ላይ ከፍ ያለ ቦታ ሊሰጠው አሰበ። 4  በዚህ ጊዜ ከፍተኛ ባለሥልጣናቱና የአውራጃ ገዢዎቹ ከመንግሥት ጉዳዮች ጋር በተያያዘ ዳንኤልን ለመክሰስ የሚያስችል ሰበብ ለማግኘት ይከታተሉት ነበር፤ ሆኖም ዳንኤል እምነት የሚጣልበት ስለነበርና ምንም ዓይነት እንከንና ጉድለት ስላልነበረበት በእሱ ላይ አንዳች ሰበብ ወይም ጉድለት ሊያገኙ አልቻሉም። 5  በመሆኑም “ከአምላኩ ሕግ ጋር በተያያዘ ካልሆነ በቀር ዳንኤልን ለመክሰስ ምንም ዓይነት ሰበብ ልናገኝ አንችልም” አሉ። 6  ስለዚህ ከፍተኛ ባለሥልጣናቱና የአውራጃ ገዢዎቹ ተሰብስበው ወደ ንጉሡ በመግባት እንዲህ አሉት፦ “ንጉሥ ዳርዮስ ሆይ፣ ለዘላለም ኑር። 7  ንጉሥ ሆይ፣ ለ30 ቀናት ያህል ለአንተ ካልሆነ በስተቀር ለአምላክም ሆነ ለሰው ልመና የሚያቀርብ ማንኛውም ግለሰብ ወደ አንበሶች ጉድጓድ እንዲወረወር የሚያዝዝ ንጉሣዊ ድንጋጌ እንዲወጣና እገዳ እንዲጣል የመንግሥት ባለሥልጣናቱ፣ አስተዳዳሪዎቹ፣ የአውራጃ ገዢዎቹ፣ የንጉሡ አማካሪዎችና አገረ ገዢዎቹ ሁሉ በአንድነት ተስማምተዋል። 8  አሁንም ንጉሥ ሆይ፣ ሊሻር በማይችለው የሜዶናውያንና የፋርሳውያን ሕግ መሠረት ድንጋጌው እንዳይለወጥ አጽናው፤ በጽሑፉም ላይ ፈርምበት።” 9  ስለዚህ ንጉሥ ዳርዮስ እገዳውን በያዘው ድንጋጌ ላይ ፈረመ። 10  ዳንኤል ግን ድንጋጌው በፊርማ መጽደቁን እንዳወቀ ወደ ቤቱ ገባ፤ በሰገነት ላይ ባለው ክፍሉ ውስጥ በኢየሩሳሌም አቅጣጫ ያሉት መስኮቶች ተከፍተው ነበር። ከዚህ በፊት አዘውትሮ ያደርግ እንደነበረውም በቀን ሦስት ጊዜ በጉልበቱ ተንበርክኮ ጸለየ፤ ለአምላኩም ውዳሴ አቀረበ። 11  ሰዎቹ በሩን በርግደው በገቡ ጊዜ ዳንኤል በአምላኩ ፊት ሞገስ ለማግኘት ልመና ሲያቀርብና ሲማጸን አገኙት። 12  በመሆኑም ወደ ንጉሡ ቀርበው “ንጉሥ ሆይ፣ ለ30 ቀናት ያህል ለአንተ ካልሆነ በስተቀር ለአምላክም ሆነ ለሰው ልመና የሚያቀርብ ማንኛውም ግለሰብ ወደ አንበሶች ጉድጓድ እንዲወረወር የሚደነግገውን እገዳ በፊርማህ አጽድቀህ አልነበረም?” በማለት ንጉሡ የጣለውን እገዳ አስታወሱት። ንጉሡም “ጉዳዩ ሊሻር በማይችለው በሜዶናውያንና በፋርሳውያን ሕግ መሠረት በሚገባ የጸና ነው” ሲል መለሰላቸው። 13  እነሱም ቀበል አድርገው ንጉሡን እንዲህ አሉት፦ “ንጉሥ ሆይ፣ ከይሁዳ ግዞተኞች አንዱ የሆነው ዳንኤል፣ ለአንተም ሆነ በፊርማህ ላጸደቅከው እገዳ አክብሮት የለውም፤ ይልቁንም በቀን ሦስት ጊዜ ይጸልያል።” 14  ንጉሡም ይህን በሰማ ጊዜ እጅግ ተጨነቀ፤ ዳንኤልንም መታደግ የሚችልበትን መንገድ ያወጣና ያወርድ ጀመር፤ ፀሐይ እስክትጠልቅም ድረስ እሱን ለማዳን የተቻለውን ሁሉ ጥረት ሲያደርግ ቆየ። 15  በመጨረሻም እነዚህ ሰዎች አንድ ላይ ሆነው ወደ ንጉሡ በመግባት ንጉሡን እንዲህ አሉት፦ “ንጉሥ ሆይ፣ በሜዶናውያንና በፋርሳውያን ሕግ መሠረት ንጉሡ ያጸናው ማንኛውም እገዳ ወይም ድንጋጌ ሊለወጥ እንደማይችል አትርሳ።” 16  ስለዚህ ንጉሡ ትእዛዝ አስተላለፈ፤ እነሱም ዳንኤልን አምጥተው አንበሶች ጉድጓድ ውስጥ ጣሉት። ንጉሡም ዳንኤልን “ሁልጊዜ የምታገለግለው አምላክህ ይታደግሃል” አለው። 17  ከዚያም ድንጋይ አምጥተው በጉድጓዱ አፍ ላይ ገጠሙት፤ ንጉሡም በዳንኤል ላይ የተወሰደው እርምጃ እንዳይለወጥ፣ በራሱ የማኅተም ቀለበትና በመኳንንቱ የማኅተም ቀለበት በድንጋዩ ላይ አተመበት። 18  ከዚያም ንጉሡ ወደ ቤተ መንግሥቱ ሄደ። ጾሙንም አደረ፤ በምንም ነገር መዝናናት አልፈለገም፤ እንቅልፍም በዓይኑ አልዞረም። 19  በመጨረሻም ንጉሡ ገና ጎህ ሲቀድ ተነስቶ እየተጣደፈ ወደ አንበሶቹ ጉድጓድ ሄደ። 20  ወደ ጉድጓዱ በቀረበ ጊዜ ሐዘን በተቀላቀለበት ድምፅ ጮክ ብሎ ዳንኤልን ተጣራ። ንጉሡም ዳንኤልን “የሕያው አምላክ አገልጋይ ዳንኤል ሆይ፣ ሁልጊዜ የምታገለግለው አምላክህ ከአንበሶቹ ሊታደግህ ችሏል?” አለው። 21  ዳንኤልም ንጉሡን እንዲህ አለው፦ “ንጉሥ ሆይ፣ ለዘላለም ኑር። 22  አምላኬ መልአኩን ልኮ የአንበሶቹን አፍ ዘጋ፤ እነሱም አልጎዱኝም፤ በፊቱ ንጹሕ ሆኜ ተገኝቻለሁና፤ ንጉሥ ሆይ፣ በአንተም ላይ የሠራሁት በደል የለም።” 23  ንጉሡ እጅግ ተደሰተ፤ ዳንኤልንም ከጉድጓዱ እንዲያወጡት አዘዘ። እነሱም ከጉድጓዱ አወጡት፤ ዳንኤል በአምላኩ ታምኖ ስለነበር ምንም ጉዳት አልደረሰበትም። 24  ከዚያም በንጉሡ ትእዛዝ መሠረት፣ የዳንኤልን ከሳሾች አምጥተው ከነልጆቻቸውና ከነሚስቶቻቸው ወደ አንበሶቹ ጉድጓድ ጣሏቸው። ገና ወደ ጉድጓዱ መጨረሻ ሳይደርሱ አንበሶቹ ተቀራመቷቸው፤ አጥንቶቻቸውንም ሁሉ አደቀቁ። 25  ከዚያም ንጉሥ ዳርዮስ በመላው ምድር ለሚኖሩ ከተለያዩ ብሔራትና ቋንቋዎች ለተውጣጡ ሕዝቦች ሁሉ እንዲህ ሲል ጻፈ፦ “ሰላም ይብዛላችሁ! 26  በየትኛውም የመንግሥቴ ግዛት የሚኖሩ ሰዎች የዳንኤልን አምላክ ፈርተው እንዲንቀጠቀጡ ትእዛዝ አስተላልፌአለሁ። እሱ ለዘላለም የሚኖር ሕያው አምላክ ነውና። መንግሥቱ ፈጽሞ አይጠፋም፤ የመግዛት ሥልጣኑም ዘላለማዊ ነው። 27  እሱ ይታደጋል፤ ደግሞም ያድናል፤ በሰማያትና በምድርም ተአምራዊ ምልክቶችንና ድንቅ ነገሮችን ያደርጋል፤ ዳንኤልን ከአንበሶች መዳፍ ታድጎታልና።” 28  ስለዚህ ዳንኤል በዳርዮስ መንግሥት እንዲሁም በፋርሳዊው በቂሮስ መንግሥት ሁሉ ነገር ተሳካለት።

7  የባቢሎን ንጉሥ ቤልሻዛር በነገሠ በመጀመሪያው ዓመት ዳንኤል በአልጋው ላይ ተኝቶ ሳለ ሕልምና ራእዮች አየ። ከዚያም ያየውን ሕልም ጻፈ፤ ጉዳዩንም በዝርዝር አሰፈረ። 2  ዳንኤልም እንዲህ ሲል ገለጸ፦ “በሌሊት ባየኋቸው ራእዮች ላይ አራቱ የሰማያት ነፋሳት የተንጣለለውን ባሕር ሲያናውጡት ተመለከትኩ። 3  አራት ግዙፍ አራዊትም ከባሕር ውስጥ ወጡ፤ እያንዳንዳቸውም አንዱ ከሌላው የተለዩ ነበሩ። 4  “የመጀመሪያው አንበሳ ይመስል ነበር፤ የንስር ክንፎችም ነበሩት። እኔም እየተመለከትኩ ሳለ ክንፎቹ ተነቃቀሉ፤ ከምድር እንዲነሳና ልክ እንደ ሰው በሁለት እግሩ እንዲቆም ተደረገ፤ የሰውም ልብ ተሰጠው። 5  “እነሆ፣ ሁለተኛው አውሬ ድብ ይመስል ነበር። በአንድ ጎኑም ተነስቶ ነበር፤ በአፉም ውስጥ በጥርሶቹ መካከል ሦስት የጎድን አጥንቶች ይዞ ነበር፤ ‘ተነስተህ ብዙ ሥጋ ብላ’ ተባለ። 6  “ከዚህም በኋላ አየሁ፤ እነሆ ነብር የሚመስል ሌላ አውሬ ነበር፤ ሆኖም ጀርባው ላይ አራት የወፍ ክንፎች ነበሩት። አውሬውም አራት ራሶች ነበሩት፤ የመግዛት ሥልጣንም ተሰጠው። 7  “ከዚህ በኋላ በሌሊት ባየኋቸው ራእዮች ላይ የሚያስፈራ፣ የሚያስደነግጥና ለየት ያለ ጥንካሬ ያለው አራተኛ አውሬ ተመለከትኩ፤ ትላልቅ የብረት ጥርሶችም ነበሩት። ይበላና ያደቅ እንዲሁም የቀረውን በእግሮቹ ይረጋግጥ ነበር። ከእሱ በፊት ከነበሩት አራዊት ሁሉ የተለየ ሲሆን አሥር ቀንዶች ነበሩት። 8  ቀንዶቹን እየተመለከትኩ ሳለ፣ እነሆ ሌላ ትንሽ ቀንድ በመካከላቸው ወጣ፤ ከመጀመሪያዎቹ ቀንዶች መካከል ሦስቱ በፊቱ ተነቃቀሉ። እነሆ፣ በዚህ ቀንድ ላይ የሰው ዓይኖች የሚመስሉ ዓይኖች ነበሩ፤ በእብሪት የሚናገርም አፍ ነበረው። 9  “እኔም እየተመለከትኩ ሳለ ዙፋኖች ተዘጋጁ፤ ከዘመናት በፊት የነበረውም ተቀመጠ። ልብሱ እንደ በረዶ ነጭ፣ የራሱም ፀጉር እንደጠራ ሱፍ ነበር። ዙፋኑ የእሳት ነበልባል፣ መንኮራኩሮቹም የሚነድ እሳት ነበሩ። 10  ከፊቱ የእሳት ጅረት ይፈልቅና ይፈስ ነበር። ሺህ ጊዜ ሺዎች ያገለግሉት ነበር፤ እልፍ ጊዜ እልፍም በፊቱ ቆመው ነበር። ችሎቱ ተሰየመ፤ መጻሕፍትም ተከፈቱ። 11  “በዚህ ጊዜ ቀንዱ ከሚናገረው የእብሪት ቃል የተነሳ መመልከቴን ቀጠልኩ፤ እኔም እየተመለከትኩ ሳለ አውሬው ተገደለ፤ አካሉም ወደሚንበለበል እሳት ተጥሎ እንዲጠፋ ተደረገ። 12  የቀሩት አራዊት ግን የገዢነት ሥልጣናቸውን ተቀሙ፤ ሆኖም ለተወሰነ ጊዜና ወቅት ዕድሜያቸው ተራዘመ። 13  “በሌሊት የተገለጡልኝን ራእዮች ማየቴን ቀጠልኩ፤ እነሆ የሰው ልጅ የሚመስል ከሰማያት ደመና ጋር መጣ፤ ከዘመናት በፊት ወደነበረውም እንዲገባ ተፈቀደለት፤ ወደ ፊቱም አቀረቡት። 14  ከተለያዩ ብሔራትና ቋንቋዎች የተውጣጡ ሕዝቦች ሁሉ እንዲያገለግሉት የገዢነት ሥልጣን፣ ክብርና መንግሥት ተሰጠው። የገዢነት ሥልጣኑ የማያልፍና ዘላለማዊ፣ መንግሥቱም የማይጠፋ ነው። 15  “እኔ ዳንኤል ያየኋቸው ራእዮች ፍርሃት ስላሳደሩብኝ በውስጤ መንፈሴ ታወከ። 16  ከቆሙት መካከል ወደ አንዱ ቀርቤ የዚህ ሁሉ ትክክለኛ ትርጉም ምን እንደሆነ ጠየቅኩት። እሱም መለሰልኝ፤ ደግሞም የእነዚህን ነገሮች ትርጉም ገለጸልኝ። 17  “‘እነዚህ አራት ግዙፍ አራዊት ከምድር የሚነሱ አራት ነገሥታት ናቸው። 18  ይሁንና ከሁሉ የላቀው አምላክ ቅዱሳን፣ መንግሥቱን ይቀበላሉ፤ መንግሥቱን ለዘላለም፣ አዎ ለዘላለም ዓለም ይወርሳሉ።’ 19  “ከዚያም ከሌሎቹ ሁሉ የተለየ ስለሆነው ስለ አራተኛው አውሬ ይበልጥ ማወቅ ፈለግኩ፤ የብረት ጥርሶችና የመዳብ ጥፍሮች ያሉት እጅግ አስፈሪ አውሬ ነበር፤ ይበላና ያደቅ እንዲሁም የቀረውን በእግሩ ይረጋግጥ ነበር፤ 20  ደግሞም በራሱ ላይ ስለነበሩት አሥር ቀንዶች እንዲሁም በኋላ ስለወጣውና ሦስቱ በፊቱ እንዲወድቁ ስላደረገው ስለ ሌላኛው ቀንድ ይኸውም ዓይኖችና በእብሪት የሚናገር አፍ ስላሉት እንዲሁም ከሌሎቹ ስለበለጠው ቀንድ ማወቅ ፈለግኩ። 21  “እየተመለከትኩ ሳለ ይህ ቀንድ በቅዱሳኑ ላይ ጦርነት ከፈተ፤ በእነሱም ላይ አየለባቸው፤ 22  ይህም የሆነው ከዘመናት በፊት የነበረው እስኪመጣና ከሁሉ የላቀው አምላክ ቅዱሳን አገልጋዮች እስኪፈረድላቸው ድረስ ነበር፤ ቅዱሳኑም መንግሥቱን የሚወርሱበት የተወሰነው ዘመን መጣ። 23  “እሱም እንዲህ አለ፦ ‘አራተኛው አውሬ በምድር ላይ የሚነሳ አራተኛ መንግሥት ነው። ከሌሎቹ መንግሥታት ሁሉ የተለየ ይሆናል፤ መላዋን ምድር ያወድማል፣ ይረግጣል እንዲሁም ያደቃል። 24  አሥሩ ቀንዶች ከዚህ መንግሥት የሚነሱ አሥር ነገሥታት ናቸው፤ ከእነሱም በኋላ ሌላ ይነሳል፤ እሱም ከመጀመሪያዎቹ የተለየ ይሆናል፤ ሦስት ነገሥታትንም ያዋርዳል። 25  በልዑሉ አምላክ ላይ የተቃውሞ ቃል ይናገራል፤ ከሁሉ በላቀው አምላክ ቅዱሳንም ላይ ያለማቋረጥ ችግር ያደርስባቸዋል። ዘመናትንና ሕግን ለመለወጥ ያስባል፤ እነሱም ለዘመን፣ ለዘመናትና ለዘመን እኩሌታ በእጁ አልፈው ይሰጣሉ። 26  ይሁንና ችሎቱ ተሰየመ፤ የገዢነት ሥልጣኑንም ቀሙት፤ ከዚያም አስወገዱት፤ ፈጽሞም አጠፉት። 27  “‘ከሰማያት በታች ያለ መንግሥት፣ የገዢነት ሥልጣንና የመንግሥታት ግርማ በሙሉ ከሁሉ የላቀው አምላክ ቅዱሳን ለሆኑት ሰዎች ተሰጠ። መንግሥታቸው ዘላለማዊ መንግሥት ነው፤ መንግሥታትም ሁሉ ያገለግሏቸዋል፤ ደግሞም ይታዘዟቸዋል።’ 28  “የነገሩ ፍጻሜ ይህ ነው። እኔም ዳንኤል ሳስበው የነበረው ነገር በጣም አስፈራኝ፤ ፊቴም ገረጣ፤ ነገሩን ግን በልቤ ያዝኩት።”